
⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	Эл толилуулан буй өгүүллэг болбол, тухайлсан нэгэн үйл явдлыг өгүүлэхээс бүхэл бүтэн нэгэн үеийг үзүүлж, XVI зууны хоёрдугаар хагасын оросын нийгэмлэгийн боловсрол хэр байдал, зан заншил, шүтлэгийн зүйл, бодох ухаарах зүйлийг нь үзүүлэхийг гол болгосон билээ.

	 


ДЭД ДЭВТЭР

	I

	Штольц гэгч герман эцэгтэй, орос эхтэй, христосын шашин шүтдэг эрлийз хүн байлаа.

	Төрөлх хэл нь орос хэл. Эхээсээ уламжилж, ном судар, их сургуулийн танхим болон тосгоны хүүхдүүдтэй тоглож, эцэг ах нартай нь элдвийг хөөрөлдөж, Москвагийн захаар явж байж сурчээ. Эцгээсээ уламжлан ном судар үзэж герман хэл мөн мэддэг болжээ.

	Штольц эцгийнхээ захирч байсан Верхлев сууринд өсөж хүмүүжсэн юм. Найман наснаасаа эхлэн эцгийнхээ хамт газар зүйн зураг үзэж, германы зохиолч Гердер, Вилонд нарын зохиолыг үздэг, бурхны номын шүлэг уншдаг, тариачид, хотын борчуул болон фабрикийнхны алдаа мадагтай хөтөлсөн тооцооны дүнг бодож гаргадаг, эхийнхээ хамт ариун түүх уншиж, Крыловын үлгэр тогтоодог, Францын зохиолч Фенелоны «Гелемакийн явдал» гэдэг номыг бас үздэг байв.

	Хичээл завсарламагц багачуудтай хамт шувууны үүр хоослохоор гүйж одно. Тэгээд ангид хичээл хийх юм уу8 мөргөл үйлдэж байх цагт Штольцын хармаанд турлиахын ангаахай дуугарч дуулдах удаа олон гардаг байжээ.

	Үдийн хоолны дараа эцэг нь цэцэрлэг дотор модны сүүдэрт тамхи татаж, эх нь нэг юм нэхэх юм уу хатгамаллаж суутал гудамжинд бөөн шуугиан дэгдэж, баахан хүн дайраад орж ирэх удаа ч байдаг байлаа.

	Эх нь сандран, 

	— Юу бол оо вэ? гэж асууна.

	— Андрейг л бас авчирч байгаа байлгүй гэж эцэг нь тайван дуугарна.

	Үүд зад нээгдэж баахан тариачин эрчүүл, бүсгүйчүүд хүүхэд шуухад цэцэрлэгт орж ирнэ. Үнэхээр ч Андрейг авчирсан байна. Андрейг харахын эрх гэж байхгүй, хөл нүцгэн, хувцас хунар нь уранхай, өөрийн нь юм уу өөр нэг хүүхдийн хамраас цус гарчихсан байж байна.

	Андрейг гэрээсээ бүтэн хоногоор шахуу гараад алга болчихоор ээж нь ямагт сэтгэл зовдог бөгөөд эцэг нь хүүгээ дураар нь байлга гэж зөрдөггүй сэн бол дэргэдээсээ холдуулахгүй байх сан. Эх нь хүүгээ угааж дотуур гадуур хувцсыг нь солиод өгөхөд Андрей хүү тэр өдөртөө цэвэрхэн, томоотой сайн байснаа орой тийшээ, заримдаа маргааш өглөө нь дахиад л шавар шавхайд хутгалдаж, танигдахын эрхгүй болчихсон байхыг нь нэг хүн дагуулж ирэх юм уу тариачид өвстэй тэргэн дээр суулгаж авчирна. Эсвэл загасчидтай цуг яваад завин дотор, торон дээр унтчихсан хүрч ирнэ.

	Эх нь уйлаан майлан болоход, эцэг нь тоохгүй инээж байдаг байв.

	— Сайн хүү, сайн эр болно гэж заримдаа хэлнэ.

	— Иван Богданыч, та больж үз дээ. Хүү маань хөх няц бололгүй ирэх өдөр алга, саяхан хамраа цус гартал цохиулсан ирсэн гэж эх нь гомдол гаргав.

	Эцэг нь үүнд инээгээд, 

	— Өөрийнхөө юм уу, хүний хамраас цус гаргадаггүй байвал юун хүүхэд байх билээ гэнэ. Эх нь уйлж уйлж, төгөлдөр хууран дээр сууж, Францын хөгжмийн зохиолч Герцийн зохиолоос тоглон мартагнахад, хөгжмийн даралт дээр нулимс бөмбөрөн унана. Тэгж байтал Андрей хүү ирэх юм уу хүргэгдэж ирээд хэрэг явдлаа цовоо хөөрхөн ярьж гарахад эх нь ч хүртэл тайвшран инээд алдана. Тэгээд ч Андрей ухаантай сэргэлэн хүү байлаа. Удалгүй Андрей эхийнхээ адил «Телемакийн» тухай уншиж, эхтэйгээ гар нийлүүлэн төгөлдөр хуур дардаг болов.

	Нэг удаа Андрей бүтэн долоо хоногоор алга болчихсонд эх нь нүдээ хавдтал уйлахад, эцэг нь онц тоохгүй цэцэрлэгээр алхан тамхи татна.

	— Явж хүүгээ эрье гэж эхнэрийгээ хэлэхэд, — Обломовын хүү алга болчихсон болж гэм би тосгоныг цөмийг нь цагдаагийн газартай хөдөлгөх байсан. Андрей яах вэ хүрээд ирнэ. Мөн ч сайн хүү дээ гэлээ.

	Дараа өдөр нь Андрей орон дотроо тайван унтаж, орон дор нь хүний буу, баахан дарь, сум хэвтэж байжээ.

	— Чи хаана явж байгаад ирэв? Хаанаас буу олж ав аа вэ? Юунд дуу гарахгүй байна аа? гэж эх нь шалж гарав.

	Хүү нь зөвхөн, 

	— Зүгээр л гэж хариулжээ.

	Эцэг нь Корнели Непотын зохиолоос өгсөн даалгаврыг герман хэлээр орчуулж гүйцсэн үү? гэж асуусанд Андрей:

	— Үгүй гэлээ.

	Эцэг нь үүнд, нэг гараараа шилэн хүзүүн дээрээс нь барьж гадаа хаалгаар гаргаад, малгайг нь өмсүүлэн араас нь унатал өшиглөөд:

	— Ирсэн газар луугаа яв. Буцаж ирэхдээ нэг бүлгийн оронд хоёрыг орчуулаад, францын инээдмийн жүжгээс ээжийнхээ даалгасан бүлгийг цээжил. Тэгэлгүйгээр бүү буцаж ирээрэй гэв.

	Долоо хоногийн дараа Андрей даалгавраа орчуулж жүжгийн бүлгийг цээжлээд хүрч ирлээ.

	Хүүгээ жаахан том болоод ирэхээр эцэг нь нумтай тэргэн дээр хамт суугаад, морины жолоог өгч фабрик руу, тал руу, хот руу явдаг, худалдаачид дээр, албан газарт очдог байв. Мөн нэг шавар очиж үзээд имэрч, үнэртэж, заримдаа долоож ч билээ үзээд, юун шавар болох, ямар юм хийхэд хэрэглэж болохыг тайлбарлаж өгнө. Эсвэл модны нүүрс, давирхай хайж, өөх хайлж байгааг үзэхээр явна.

	Хүү арван дөрөв, таван настай байхдаа эцгийнхээ зараалаар ганцаараа тэрэгтэй юм уу, дан морьтой богц ганзагалаад хот руу байн байн явдаг байсан, тэгэхдээ ямар нэг юм мартсан, хазгай дамжуулсан, хөнгөдсөн, ташаарсан удаа ергүй билээ.

	Эцэг нь хүүгийнхээ явсан тухай сонсоод:

	— Маш зөв, миний сайн хүү гэж германаар хэлэн, өргөн том гараараа мөрийг нь алгадаж явуулсан хэргийн байдлыг харгалзан хоёр гурван рубль өгнө.

	Эх нь үүний дараа хүүгээ хар тос, тоосноос салгах гэж бөөн ажил болно. Хүүг ийнхүү ажилч туршлагатай болгон хүмүүжүүлж байгааг эх онц таалахгүй. Хүүгээ эцгийн нь удам судар болох герман бюргер хүмүүстэй адилхан хүн болоод орхих вий гэж эхийн сэтгэл зовно. Герман хүмүүс олон мянган жилийн турш мэрийсээр бюргер гэгдэхүйц болсныгоо үхрийн эвэр мэт гайхуулан ил гаргаад биеэ даасан, ширүүн дориун зантай явдаг, хэрэгтэй цагт үүнийгээ далдалж эс чаддаг болохоор эх дотроо тэднийг хот газрын хямсгар зантай борчуулд тооцдог байв.

	Эхийн бодлоор бол бүх герман үндэстний дотор нэг эр хүн шиг хүн ер байхгүй, байж болохоор ч үгүй санагдана. Германыхны зан авирт зарим нэгэн горим журам, нийтийн хэв ёсыг тойрон гарч, амьдралыг аятай эвтэйхэн болгодог тийм ая зүй, өгөөмөр сэтгэл, эелдэг зөөлөн ааш сэлт байхыг ер үзээгүй ажээ.

	Тийм юм гэж ер үгүй, эдгээр бүдүүлэг германчууд тэгэх ёстой гэж толгойдоо тогтоосон зүйлээр л зүтгэн улайж, журам горимоор л явахын тул нүцгэн духаараа шавар хана хага мөргөе гэхээс ч үл буцах улс юм.

	Бүсгүй өөрөө баян айлд хүүхэд хүмүүжүүлэгч байж, гадаадад гарч үзсэн, герман нутгаар хөндлөн гулдгүй явж өнгөрчээ. Тэгээд өөрийн нь санаанд германчууд гэж цөм богинохон гаансанд тамхи татаж, шүдэн завсраараа шүлсээ хаясан бор бааз ажлын улс, наймаачид, цэрэг хүний царайтай саваа шиг шулуун дарга нар, энгийн бараг царайтай түшмэд байх бөгөөд хар ажил л хийж махран зүтгэсээр мөнгө олох, олиггүй ёс горим, амьдралын уйтгартай хэв журамд яг баригдан үүрэгт ажлаа ёсчлон гүйцэтгэхээс цаашгүй хүмүүс ажээ.

	Эдгээр эв дүй муутайхан, эвдэрсэн том том гартай, хотынхны сэвсгэр царайтай, ширүүн хатуу үг хэлтэй улсыг бүсгүй цөм нэгэн хэвийн улс гэж үзнэ.

	«Герман хүнийг яаж ч хувцаслалаа гэсэн, хэчнээн ч нарийн торгон цамц, гялалзсан торгон савхи өмсүүллээ гэсэн, шар бээлий зүүлгэлээ ч гэсэн цаанаасаа нэг бүдүүн бараг, цагаан цамцны ханцуй дотроос улаавтар өнгөтэй ширүүн гар цухуйж, гоё хувцасны цаанаас талхны наймаачин шиг биш бол зуушны наймаачин гэмээр хүн харагдана. Тэр ширүүн гарыг нь харахад, шөвөг барих юм уу ихдээд л найраг хөгжимчид дотор хуур бариад суухад зохисон юм шиг санагдаад болж өгөхгүй дээ» гэж бүсгүй боддог байлаа.

	Тэгэхэд хүү нь хэдийгээр бүдүүн бараг герман эцгээс гаралтай авч оросын язгууртан бүсгүйгээс төрсөн цагаахан царайтай, бие бялдар гоолиг, хөл гар нь жижигхэн, царайлаг, сэргэлэн цовоо нүдтэй болохоор жинхэнэ баян ноён байж тохирохоор төрсөн юм шиг эхдээ санагдана. Оросын баян тарган айлуудын гэр орон, германаас өөр гадаад газарт баяд ихсийн дүр байдал иймэрхүү байхыг их харсан хүн билээ.

	Гэтэл хүү нь тээрмийн дугуйг бараг гараараа эргүүлж, эцэгтэйгээ нэг адил фабрикаас юм уу, тариалангийн талбайгаас тос бордоонд хутгалдсан, ширүүн хатуу болчихсон улаавтар муухай гартай, өлсчихсөн өлбөлзсөөр хүрч ирдэг болбол яана.

	Эх мөн чадлаараа хичээн, даруй Андрейн хумсыг авч, үс зүсийг нь янзлан дэгжин хөөрхөн хувцас сэлт хийж, хүрэм зэргийг хотод захиална.

	Хүүгээ Герцийн уян хөгжим сонсуулж дасгана, амьдралын гуа сайхны тухай үзэсгэлэнт цэцгийн тухай дуу дуулж өгнө. Эр цэргийн хүн, бичгийн хүмүүсийн ажил төрлийн сайн сайхны тухай элдвийг ярьж, зарим хүнд оногддог өндөр их хувь тавилангийн тухай санаашран ярьж өгдөг байв.

	Ирээдүйн энэ бүх сайхан төлөв цөм сампингийн эрх шажигнуулах тариачдын тос болсон баримтуудын учир олох болон фабрикийнхантай зууралдсаар балрах учиртай гэж үү?

	Андрейн хот руу суугаад явдаг тэрэг, эцгийн нь бэлэглэсэн дөрвөлжин суудалтай цув, ногоон илгэн бээлий эд цөм ажил хийж амьдрахын шинж болсон бүдүүн бараг зүйлс тул эднийг хүртэлх үзэн ядна. Гай болоход Андрей ном сурахдаа сайн байсанд эцэг нь гэрийн сургуулийн цөөхөн сурагчдад хүүгээрээ хичээл давтлага хийлгэдэг боллоо.

	Энэ нь ч бас яах вэ, гэтэл эцэг нь ёстой л герман хүний зангаа гаргаж хүүдээ хөлсний хүн аятай, сарын арван рублийн цалин тогтоогоод цалин авсан тухай гарын үсэг зуруулдаг болов.

	Сайхан сэтгэлт эх та тайвширч болно. Таны хүү германы хотын бэртэгчин бодолтой тээрмийн дугуй эргүүлдэг гартай төрөөгүй оросын хөрсөн дээр төрсөн шүү дээ. Обломовка эдлэн холгүй байлаа. Тэнд үргэлж баяр цэнгэл болж ажлыг дарлал талхи мэт таягдан хаясан газар. Тэндхийн эзэн үүрээр босохгүй, фабрикт очиж тостой эрэг шурагтай зууралддаггүй билээ.

	Верхлев сууринд хүртэл баян эздийн нэг байшин байна. Жилийн ихэнх улиралд тэр байшин эзэнгүй байдаг хэдий боловч дүрсгүй жаал байн байн тийшээ очиж, урт урт тэнхим, зургийн хүрээлэн байхыг сонирхоно. Ханан дээр хадаастай хар хар зурган дээр хот газрын хөвсгөр, эв хавгүй царай, том ширүүн гар зураатай биш, уйтгарлангуй цэнхэр нүд, эрхэмсэг цагаан царай, оодож янзалсан үс, үзэсгэлэнтэй сайхан цээж, хөх судас нь зурайсан булбарайхан гар илдийн бариул дээр хээнцэрлэн тавьсан байгааг зуржээ. Хамба, торго, үнэт хатгамал сэлт өмсөн жаргал цэнгэл эдэлсээр дэмий өнгөрсөн хэд хэдэн үеийн хүмүүсийн зураг энд байсныг Андрей шохоорхоно.

	Эдгээр хүмүүсийн зургийг үзээд Андрей эрт сайхан цагийн түүх, дайн тулаан, нэр ус мэдэж авна. Энд эртний туужийг уншихад, хуучин цаг гэгч эцэг нь нөгөө гаансаа сорон суугаад, хэдэн зуу дахин ярьж өгдөг саксони нутгийн тариа будаа, төмс ногоо, зах зээлхэн гэсэн амьдралаас эрс ялгаатай байсныг олж мэднэ.

	Жилдээ гурван удаа энэ цайзад олон улс цугларан ирж, хөл үймээнтэй болон урт урт танхимуудад шөнө дүлэн гэрэл асаж найр наадам үргэлжилнэ.

	Ноён хатан хоёр гэрийнхэнтэй ирнэ. Ноён гэж өөрөө гандаж үрчийсэн царайтай бүлтийсэн нүдний нь гал буурч, духнаасаа аван халзан болсон хүн гурван одон зүүж, хилэн гутал өмсөөд алтан хөөрөг, чулуун бариултай таяг сэлт эдэлнэ. Хатан нь бадируун өндөр биетэй, царай зүс сайхантай бүсгүй. Эднийх хэдийгээр таван хүүхэдтэй боловч хатанд хэн ч, ноён өөрөө хүртэл ойртож, тэвэрч үнсэж байгаагүй вий гэж санагдмаар ихэмсэг хүйтэн харагдана.

	Жилд гурван удаа бууж ирдэг энэхэн орчинд хатагтай дээгүүрдээд байгаа мэт санагдана. Хэнтэй ч үг солихгүй, хаашаа ч гарч явахгүй, байшингийн нэг булан дахь ногоон тавьц сэлттэй өрөөнд гурван хөгшин авгайчуултай цуг сууна. Дээгүүр нь саравч барьсан замаар, цэцэрлэг дотуур дамжин явж сүмд очоод хаалтын цаана сууна.

	Гэхдээ эднийд ноён, хатан хоёроос гадна зугаа цэнгэл хөөсөн бөөн улс байх тул Андрей хүү хоёр гурван төрлийн эдгээр улсыг хүүхэд нүдээр зэрэг харж, багт наадмын эрээн мяраан шиг энэ үзэгдлийг сониуч ухаандаа тогтоон, шунаж ажиглана.

	Пьер, Мишель гэдэг ноёны хоёр агь байх бөгөөд Пьер нь танилцсан даруй морин ба явган цэрэгт өглөөний бослогын бүрээг яаж татдаг, ямар төрлийн морин цэрэгт ямар ямар сэлэм, давируул хэрэглэдэг болон ямар хороо ямар зүсмийн морь унадаг сургууль төгссөний дараа олигтойд нь оръё гэвэл аль хороонд орвол таарах тухай ярьж өгөв.

	Нөгөө Мишель гэгч агь нь Андрейтай танилцсан даруй өмнөө зогсоогоод гараараа нэг хамар, нэг гэдсийг нь онон цохиж гарсан нь үнэхээр гайхмаар. Үүнийг тэгээд англи янзын зодоон гэж нэрлэв.

	Гурван хоногийн дараа Андрей хүү эрүүл сайхан хөдөө газар өссөнийхөө ачаар шөрмөслөг гараараа агийн хамрыг орос, англи аль аль аргаар нь, ямар ч сургуульгүй байж цус гартал цохиод хоёр агьд нэр хүнд олж авлаа.

	Мөн арван нэг, арван хоёр насны хоёр авхай байсан нь чац өндөр, гоолиг нуруутай. Гоё хувцас өмсөнө. Хэнтэй ч үг дуугарч, хэнтэй ч мэндлэхгүй, тариачин эрчүүлээс айдаг байлаа.

	Энэ хоёрыг хүмүүжүүлдэг Эрнестин гэгч франц бүсгүй байсан нь Андрейн эх дээр ирж кофе цай уудаг байлаа. Тэр бүсгүй хүүхдийн үс буржийлган янзлахыг Андрейн эхэд зааж өгчээ. Заримдаа Андрей хүүг авч өвдөг дээрээ суулгаад үсийг нь цаасанд өвдтөл чанга орооно. Тэгээд цагаан гараараа хоёр хацрыг нь барин энхрийлж үнсдэг байлаа.

	Бас нэг эргэдэг хэрэгслээр хөөрөг, товч сэлт хийдэг герман хүн, энэ бүтэн сайн өдрөөс аваад дараачийн бүтэн сайн өдрийг хүртэл толгой татахгүй архи уудаг нэг хөгжмийн багш, өдий төдий зарц, шивэгчин бүсгүйчүүл, бас том жижиг баахан нөхөд байна. Эд бүгд тэдний гэрээр дүүрч, тосгоноор дүүрэн дуу шуу, хөл үймээн, хөгжим наргиан болно.

	Нэг талаас Обломовка эдлэн, нөгөө талаас баячуудын чинээлэг баян амьдралтай ноёны цайз хоёр нийлж, герман нөлөөтэй тулгараад, Андрей хүүг ажил төрөлд улайрсан хүн, тэр ч байтугай ахархан бодолтой хямсгар хүн ч болгож чадсангүй.

	Андрейн эцэг нь газар тариалангийн мэргэжилтэй, үйлдвэрийн техник төхөөрөмжийг мэддэг, бас багш хүн байлаа. Өөртөө хөдөө аж ахуйн фермтэй байсан эцгээсээ газар тариалангийн ажил сурч, Саксони фабрик дээр техник зохицуулгын ажилд сурч, тэр нутгийн дөчөөд эрдэмтэд бүхий нэг их сургуульд сууж, дөчөөд эрдэмтдийн арай чарай гэж ойлгуулж өгсөн зүйлийг багшилж чадахтай болжээ.

	Үүнээсээ цааш явсангүй, ажил төрөл хийх ёстой гэж үзээд эцэг дээрээ буцаж очсонд эцэг нь түүнд зуун талер1 шинэ хувцас өгөөд, зоргоор нь тавьжээ.

	Тэр цагаас аваад Иван Богданович төрсөн нутгийнхаа барааг ч харсангүй, эцэгтэйгээ ч уулзсангүй. Зургаан жил хэртэй Швейцар, Австралиар хэсэж яваад хорин жил орост сууж байгаа. Энэ амьдралаа их хувь зохиолд үздэг ажээ.

	Өөрөө их сургуульд байсан, тэгэхлээр хүү нь мөн ялгаагүй их сургуульд орох ёстой гэж үзнэ. Их сургууль энд оросынх, хүүгийнхээ явах ёстой гэж түүний төлөвлөсөн замаас энэ их сургууль ихэд гажуудуулж, амьдралд нь эрс эргэлт гаргана гэдгийг харгалзсангүй.

	Иван Богданович зүгээр л эцэг өвгөөс уламжлан ирсэн явцуу заншлыг ачийнхаа үе хүртэл шугам үргэлжлүүлэн зурах мэт шулуухан баримтлахаар шийдээд санаа амарчээ. Герцийн усгал уян аялгуу, эхийн яриа санаашралт, ноёны цайзад байдаг гуа сайхан танхим, зургийн хүрээлэн сэлт германы явцуу заншлыг эцэг өвөг болон өөрийн нь зүүдэнд багтахааргүй өргөн уудам болгоно гэж санаанд ч үгүй байв.

	Гэхдээ Иван Богданович энэ талаар үхширмэл үзэл гаргаж зөрөхөөргүй байсан хэдий боловч, хүүдээ амьдарч явах зам зааж чадахгүй хүн билээ. Өөрөө энэ тухай нэг их санаа зовдог ч үгүй байсан. Хүүгээ их сургууль төгсөж ирээд гэртээ гурван сар болмогц, эцэг нь одоо Верхлевт байгаад юу хийх вэ, Обломовыг хүртэл Петербург руу явуулчихсан байна. Тэгэхлээр чиний ч явах цаг болжээ гэв.

	Хүү нь яагаад Петербург руу заавал явах ёстой, Верхлевт үлдээн эдлэн захирах ажилд тусалбал яасан юм, энэ талаар хөгшинд бодсон юм алга. Өөрийг нь сургууль төгсөхөөр нь эцэг нь мөн холдуулж явуулсныг л санаж байлаа.

	Германы заншил ийм болохоор яах вэ. Ингэж хүүгээ бас явуулав. Эх нь талийгаач болчихсон цаг тул үг зөрөх хүн ч байсангүй.

	Иван Богданович тэгээд хүүдээ явах өдөр нь зуун рублийн дэвсгэр өгөөд:

	— Мужийн төв хот хүртэл чи мориор явна. Тэнд очоод Калинниковаас гурван зуун тавин рубль аваарай. Морио тэднийд үлдээ. Калинников гэртээ алга байвал морио зарж орхи. Мөд тэнд зах гарах юм. Дөрвөн зуун рубль өгөх хүн захаас аван гарна. Москва хүртэл явахад дөчөөд рубль гарна. Цаашаа Петербург ороход далан ав. Цаана нь ихээ мөнгө үлдэнэ. Цаашаа явахыг өөрөө мэднэ биз. Чи надтай хамт ажил төрөл хийлцдэг байсан тэгэхлээр надад жаал зугаа мөнгө байгааг мэднэ. Харин намайг үхэхээс нааш түүнд битгий найдаарай. Толгой дээрээс чулуу унаад орхидоггүй л юм бол би бас хориод жил амьд явах вий. Би эрүүл саруул хүч чадалтай хэвээр байна. Чи боловсрол сайнтай болсон, алба хаах бүх зам чамд байна. Алба хаа, худалдаа наймаа хий, юм зохио. Үнэндээ чиний юунд авьяас бэлэг сайнтай, дуртай, юу сонгож авахыг би мэдэхгүй байна... гэлээ.

	— Тийм ээ. Харин цөмийг нь нэг зэрэг оролдож болдоггүй юм болов уу, би туршиж үзнэ ээ гэж Андрей хэлэв.

	Эцэг нь үүнд тачигнатал инээд алдаад хүүгийнхээ мөрийг адуу мал боловч тэсэшгүй чангаар алгадан тохуурхахад Андрей ажиг ч үгүй байна.

	— Харин чадвар дутагдах, зөв замаа эрж олж чадахгүйд хүрвэл хүнээс асууж зөвлөмөөр болбол Рейнгольд дээр очоорой, зааж хэлээд өгнө. Тэр хүн чухамдаа гэж (Рейнгольд гэгчийг магтах гээд үг олсонгүй) хуруугаа гозойлгон толгой сэгсрээд, — Тэр чинь... тэр чинь... бид Саксони нутгаас цуг ирсэн юм. Одоо дөрвөн давхар байшинтай. Би хаягийг нь чамд өгнө өө... гэв.

	Андрей үүнд, 

	— Үгүй хэрэггүй, битгий хэлж өг. Би өөрөө дөрвөн давхар байшинтай болсон хойноо тэднийд очно. Одоодоо тэрүүнгүйгээр болъё... гэж зөрөв.

	Эцэг нь дахин хүүгийнхээ мөрийг алгадлаа.

	Андрей ухасхийн мордлоо. Хоёр уут юм ганзагалсны нэгэнд эцгийн заавраар авсан бөмбөгөн дотортой цув, хадаасаар тавласан зузаан ултай савхин гутал, нутгийн нэхмэл бүдүүн эдээр хийсэн хэд хэдэн цамц байв. Нөгөөд нь эхийн захисны дагуу Москвад захиж хийлгэсэн нарийн цэмбэн, хийц сайтай гоёлын цамц, хөвсгөр пальто, тав зургаан нарийн торгон цамц, шаахай сэлт байлаа.

	Эцэг нь, 

	— За гэхэд хүү нь мөн:

	— За! гэв.

	— Ингээд гүйц ээ шив дээ? гэсэнд хүү нь

	— Гүйцлээ гэв.

	Ингээд эцэг хүү хоёр, хоёр биеийнхээ дотоод бодлыг нэвт шувт харах гэсэн юм аятай өөд өөдөөсөө хянуур харлаа.

	Энэ зуур эдлэнгийн захирагч хүүгээ хүний газар явуулахдаа яажшуу үдэж мордуулахыг харах гэсэн айл хөршийн хэрэгт дуртай баахан улс цуглараад ам ангайн харж байв.

	Эцэг хүү хоёр гар бариад, Андрей мориныхоо алхаагаар хөдлөв.

	Айл хөршийнхөн үүнд, 

	— Айхавтар бэлтрэг ээ, дусал ч нулимс унагаахгүй байна шүү гэлцэнэ. — Тэнд хоёрхон хэрээ суугаад л байна. Хашаан дээр суучхаад гуаглаад байна. Гай чирч иртэл гуаглаа бий, гайгүй!.. гэв.

	— Үгүй хон хэрээ түүнд юу ч хийж чадахгүй. Тэр хүү чөтгөр шулам үймэх муу ёрын шөнө хүртэл ойгоор ганцаараа тэнэдэг юм. Гай тэдэнд халддаггүй юм. Орос хүн бол тэгээд зүгээр өнгөрөхгүй л дээ!

	Нэг эх болсон хүн үүнд, 

	— Үгүй бурхан шүтлэгээ барсан энэ хөгшин ч гэсэн дээ бас муурын зулзага гадаа гаргаад хаяж орхиж байгаа юм шиг хүүгээ тэврэх ч үгүй, дуу халаг болох ч үгүй байгааг гэлээ.

	— Зогс! Хөөе Андрей байз! гэж өвгөн хашхирлаа. Андрей мориныхоо амыг татав.

	Цугласан улсын дотроос, 

	— За өвгөний сэтгэл тэссэнгүй дээ! гэж сайшаасан дуу гарав.

	— Юу гээ вэ? гэж Андрей асуулаа.

	— Олом чинь сулхан байна, чангалаад өгье.

	— Шамшевки хүрээд өөрөө чангалъя, цаг үрээд юү хийх вэ. Гэгээтэй байхад хүрэх хэрэгтэй.

	— За, за! гээд эцэг нь гараараа дохилоо.

	— За за! гэж хүү мөн толгой дохиод жаахан бөхийсхийж морио давирахаар завдлаа.

	— Үгүй ёстой муусайн ноход юм даа, эд чинь! Үгүй нээрээ, хар элгийн хүмүүс шиг! гэж хөршийнхөн ярина.

	Гэнэт олны дотор нэг авгай тэсэж чадалгүй чанга уйлаад орхилоо.

	Тэр авгай толгойгоо боосон алчуураар нулимсаа арчих зуур, 

	— Хөөрхий хүү, өнчин амьтан! Алсын замд мордоход чинь үдээд өгөх, ерөөж өгөх төрсөн эх алга ... Алив хүү минь, би ч гэсэн яах вэ чамайг загалмайлаад өгье!.. гэв.

	Андрей тэр авгай руу дөхөж очоод мориноосоо буун харайж тэврээд дахин мордохоор завдсанаа тэр настай авгайн загалмайлан адисалж байх зуур гэнэт уйлчхав.

	Түүний дуу үнэн сэтгэлийн үгийг дуулахад гэнэт эхийн нь дуу гарах шиг хүүд санагдаж, эхийн нь энхрий дотно дүр тэрхэн зуур сэтгэлд нь урган орж иржээ.

	Андрей настай бүсгүйг дахин чанга тэврээд, нулимсаа яаран арчиж мориндоо мордов. Морио цочмог ташуурдан, бөөн тоос татуулж одоход, хоёр талаас гурван ноход ухасхийн хөөж хуцав.

	 

	 

	II

	Штольц, Обломовтой үеийн хүн, нас гуч өнгөрөөд байв. Штольц алба хааж байгаад халагдаж, хувийн аж төрлөө эрхлэх болсон үнэхээр ч хэлсэнчлэн байшинтай хөрөнгөтэй болжээ. Гадаадад бараа гаргадаг нэг газарт хувь нийлүүлсэн юм байж.

	Штольц зүгээр суух гэж ер үгүй, цаад газраас нь Бельги юм уу, Англид хүн явуулах хэрэг гарлаа гэхэд түүнийг л явуулна, алив нэгэн төсөл боловсруулах эсвэл шинэ санаачилга ажил төрөлд зохицуулан хэрэглэх болжээ гэхэд Штольцод л даалгана. Үүний хажуугаар өөрөө ихэс дээдсийн найр цэнгэлд оролцоно, ном уншина, яаж амжуулдаг юм, бурхан л мэдэх байх. Штольцын бие гэж сайн угсааны Англи морь аятай, зөвхөн яс, булчин, мэдрэлийн судас гурваас бүрэлдсэн эцэнхий чийрэг, нүүрэнд нь булчин, арьс хоёроос өөр хацар энэ тэр гэж цулцайсан, тарганы шинж ер үгүй, жигдхэн бор царайтай хацрын улаан энэ тэр байхгүй. Нүд нь ногоовтор боловч сэргэлэн ажээ.

	Штольцод илүү дэмий хөдөлгөөн гэж үгүй, суувал тайван сууна, юм хийвэл яг л түүнийгээ хийхэд хэрэгтэй хэрээр хөдөлнө.

	Бие махбодод нь илүү юм үгүйн нэг адил зан суртахууныхаа тал дээр ч гэсэн Штольц сэтгэл санааны нарийн юмыг бодит ахуйтай тэнцүүлэх гэж эрмэлзэнэ. Энэ хоёр зүйл Штольцын хувьд зэрэгцэн явж үе үе хоорондоо нийлж зөрөлдөвч, учир зүй нь олдохгүй холион бантан болно гэж ер үгүй билээ.

	Штольц сэргэлэн цэх явж өдөр тутам зарцуулж байгаа цаг, хөдөлмөр сэтгэл санаагаа мөнгө мэт ямагт нарийн тооцоолон амьдрахыг мэрийнэ.

	Гутрах, баярлах сэтгэлийг хүртэл Штольц гарынхаа хөдөлгөөн юм уу, хөлийнхөө алхам шигээ дураараа тааруулах мэт санагдана. Үгүй гэхдээ үүнийг тэнгэр сайхан муухай байгаатай жишин үзнэ.

	Бороо орж байх үед шүхрээ дэлгэж барина, өөрөөр хэлбэл гунигт автсан тухайдаа зовно, зовохдоо хүлцэнгүйеэ эмээсхийн зовохгүй, дургүй хүрэх бардам сэтгэлийн үүднээс голдуу зовно. Алив зовлонгийн шалтгааныг Штольц өөртөө тохохоос биш бусдад нялзаадаггүй болохоор тэсвэртэй давж өнгөрөөдөг байв.

	Баярлаж цэнгэхдээ хүртэл зам зуураас таслаад авсан цэцгийг барьж яваад үхэхээс нь наана хаяхын адил баяр цэнгэлийг бүрэн дуусгаж цаана нь заавал байх гашуун дуслаас амстлаа улайран үргэлжлүүлдэггүй билээ.

	Амьдралыг энгийн зүгээр өөрөөр хэлбэл шулуун, зөвөөр үзэхийг Штольц байнга эрхэмлэн аажмаар үүнд хүрэхдээ ийнхүү зөвөөр үзэхийн бэрхийг ойлгоно. Тэгээд ч өөрийнхөө зам дээр тохиолдсон буруу гажуу явдлыг ойлгож мэдээд зөвөөр хийж чадсан тухай бүрд дотроо бахархан баярладаг байв.

	«Энгийн шулуухан амьдрал гэгч их ухаан орох бэрх зүйл» гэж байн байн дотроо санаад хаана буруу зөрүү юм байна, амьдралын гол утас хаана ээдэрч орооцолдон буруу айхавтар уяа болж байна гэдгийг шамдан эрж, эргэцүүлдэг байв.

	Хүнийг амархан гэнэдүүлж болох нөхөр ба дайсны хоёр чанарыг агуулсан хийсвэр бодлоос Штольц юунаас ч илүү айдаг байлаа.

	Энэхүү хийсвэр бодолд аль болох бага итгэж явбал хүнд нөхөр болдог, хийсвэрлэн бодохын амтанд автаж итгэн зүүрмэглэж орхивол хүнд дайсан болдог билээ.

	Штольц алив санаашралаас айдаг, ямар нэгэн талаар санааширдаг юм аа гэхэд миний ганцаараа тайван амрах газар гэж бичээстэй байдаг агуйд орж байгаа мэт болих цаг минутаа мэддэг байлаа.

	Штольцын сэтгэл санааны уул байдал алив элдэв, учир үл ухагдах сонин хачин юмны тухай санааширч суухааргүй хүн. Бодит үнэн мөн нь туршлагаар мэдэгдэж амьдрал дээр харагдаагүй юм бүхэн Штольцын хувьд бол хүний нүдэнд алив нэг өнгө гэрэл буруугаар тусч байгаа хуурмаг үзэгдэл буюу хараахан туршигдаагүй байгаа зүйл билээ.

	Алив юмыг Штольц дав даруй ид шидийн гайхамшгаар тайлбарладаг ч үгүй, мөн хаа холын юмыг нээх гэж хоосон таавар хийж хэнээрхдэг ч үгүй байв. Учир үл ухагдах юманд тулгарвал даруй зогсож, хүүхэд шиг гэнэхэн итгэх ч үгүй харласан дотортой улс шиг эргэлзэх ч үгүй юмны зүй тогтоол илэрч нууц нь тайлагдахыг хүлээнэ.

	Хийсвэр сэтгэхүйгээс болгоомжилж хянуур байдаг шигээ сэтгэл зүрхээ мөн нандигнан ажна. Энэ талаар байн байн осолдохдоо хүний сэтгэл зүрх гэгч учир нь үл мэдэгдэх зүйл юм аа гэдгийг хүлээхээс өөр аргагүй байв.

	Энэхүү учир нь үл ухагдах сэтгэл зүрхний талын явдал дээр будаж гоёсон хуурмагаас бүдэг цонхигор үнэнийг урьдаас ялган таньж чадвал хувь тавиланд үнэн голоосоо баярладаг байв.

	Цэцэг навчаар чадамгай чимэн өнгөлсөн худал хуурмагт мэхлэгдэж осолдоод унаж ойчилгүй шүү, зүрх сэтгэл харлаж духан дээгүүр хүйтэн хөлс дааварлан амьдралд нь уртын урт сүүдэр удтал тусахааргүй, зүгээр нэг зүрх цохилон догдлох төдийгөөр өнгөрвөл харамсаж гаслахгүй, харин их баяртай байдаг байлаа.

	Сэтгэл санааны хувьд нэгэн хэв тогтвортой байж хүний сэтгэлийг хуурмаг, нялуун зангаас, үнэн, төлөв байдлыг хөгтэй марзан авираас тусгаарлаж өгдөг хүрээний цаад тал руу халтиран оролгүй, үүнээс хэт болгоомжлох хүний сэтгэлийг хүйтэн цэвдэг болгон, хэт цэцэрхэж, үл итгэдэг, ахицгүй ойрхон хүн болгодог зам руу мөнх орчихгүй яваагаа Штольц их аз гэж боддог байв.

	Штольц алив цэнгэлд автан байх үедээ ч гэсэн дэндэж даврахад хүрвэл ухасхийгээд биеэ авч гарах чадалтай, дороо гишгэх газартайгаа мэдэрч явдаг хүн билээ.

	Штольц өөрөө гуа сайхан бүсгүй хараад толгой эргэж эр хүний намбаа алдаж бүсгүй хүний «өлмийд сөхрөн» боолчлогдох гэж үгүй. Гэхдээ янагийн гал халуун сэтгэлд автаж чаддаггүй нь ч бас үнэн.

	Штольцод биширч явдаг юм үгүй боловч сэтгэл санаагаар цэх, эршүүд бие махбод эрүүл чийрэг хүнч бардам сэтгэлээ цэвэр сайхнаар хадгалж чадсан болохоор чадалтай, сийрэг хүн харагдаж нүүрэмгий бүсгүйчүүл хүртэл дэргэд нь өөрийн эрхгүй зовсхийдэг юм.

	Энэхүү ховор, чухаг чанарын үнэ цэнийг өөрөө сайн мэдэж хааяагүй ил гаргадаггүй учир Штольцыг хар амиа хичээсэн цэвдэг сэтгэлтэй хүн гэлцэнэ.

	Сэтгэлээ дарж хэвийн чөлөөтэй тайван байдлаас гардаггүйг нь хүмүүс буруушаан зэмлэвч, даруй ухасхийн намаг руу давхиж ороод өөрийн ба бусдын амьдралыг сүйтгэж орхидог бусад хүмүүст зөв зүйтэй нь даруй мэдэгдэж гайхах атаархах сэтгэл төрүүлдэг билээ.

	Эргэн тойрон хүмүүс ярилцахдаа, 

	— Шунал тачаал бүгдийг зөвтгөнө. Чи хар амиа хичээж биеэ л хайрлаж нөөж байна.

	Хэнд ингэж хайрлаж нөөж байгааг чинь харъя л даа гэнэ.

	— Хэн нэг хүнд л гэж хайрлаж нөөж байгаа юм даа гэж Штольц бодолхийлэн өгүүлнэ.

	Шунал тачаалын сайханд үл итгэн түүний оргилон гарч ирэх хөнөөлийн ул мөр үлдээх зэргийг хараад бишрэхгүй, амьдралыг нарийн зөв ойлгож мөрдөхөд хүний амьд яваагийн хэрэг, хүсэж эрмэлзвэл зохих зүйл оршино гэж үздэг байв.

	Үүнийг хүмүүс хэдий буруушаан маргах тутам Штольц энэ санаагаа улам хатуу баримталж, амьдрал дээрээ биш юм аа гэхэд маргаан дээрээ л лав үүнийгээ мухар сүсэг шиг яг таг баримталдаг байв. "Хүн болж төрсний хэрэг гэвэл насны дөрвөн улирал өөрөөр хэлбэл дөрвөн байдлыг тайвнаар улираан өнгөрөөж, амьдралын савыг ганц ч дуслыг дотроос нь үргүй унагаахгүй эцэст нь хүртэл авч явах юм. Гал дүрэлзэн түймэр болоход үзэмжтэй юм байж болох авч, алгуур жигд шатвал дээр» гэдэг байв. Цаашлаад хэлэхдээ «Итгэж явдагчлангаа амьдарч чадвал аз гэж үзэх боловч, ийнхүү явах үнэхээр бэрх болохоор чадна гэх найдлагагүй байна» гэдэг байв.

	Өөрөө тэгээд сонгож авсан зангаа хэлбэрэлтгүй мөрдсөөр л байлаа. Алив нэгэн юман дээр бодол болон шаналж байх нь ер харагдахгүй, зүрх мохож, дотроо гэмших зовлонд автдаггүй сэтгэлийн шаналаан гэгчийг үздэггүй, хэцүү нарийн юм уу, шинэ хэрэг учир тохиолдлоо гэхэд самгардаж тэвдэхгүй, хэзээний мэддэг үзэж өнгөрсөн зүйл мэт мэддэг газраараа дахин явж байгаа хүн мэт тайван давж өнгөрдөг билээ.

	Юунд ч тулгарлаа гэсэн түлхүүр барьж сурсан хүн олон түлхүүр дотроос тухайн үүдэнд таарах түлхүүр даруй таниад барьж авдагчлан, тохирсон арга төдхөн сонгож олж чаддаг хүн юм.

	Зорьсондоо хүрэхийг махран зүтгэх явдлыг Штольц юунаас ч илүү үзэж, эршүүд сайн зангийн шинж гэж тооцоод, тийнхүү махардаг улсыг уул тавьсан зорилго нь хэдий өчүүхэн байвч ялгаагүй хүндэлж:

	— Ёстой хүн юм гэдэг байв.

	Штольц өөрөө зорьсон руугаа алив саадыг зоригтой даван зүтгэж, зам дээр нь арга буюу өндөр хэрэм, гарч болзошгүй гүн хавцал дайралдахаас нааш эс мохдогийг хэлэхийн хэрэг байх уу даа.

	Штольц харин нүдээ аниад хавцал дээгүүр харайж гарах юм уу, заяа мэдэг гээд хэрэм өөд авирдаг сохор зориг гаргаж чадахгүй. Хавцлын гүн ханын өндрийг хэмжиж үзээд давж гарах баттай арга үгүй бол хүн юу ч гэж байсан хайхралгүй орхиод холдоно.

	Хүнд иймэрхүү зан чанар тогтохын тулд хүн өөрөө Штольц шиг эрээвэр хураавар нөхцөлд өсөх хэрэгтэй байж болох юм. Алив зүтгэлтнүүд манайд эрт цагаас арван тав зургаахан хэв маягаар хүмүүжиж, эргэн тойрноо нойрмог нүдээр харж, нийгмийн ажилд залхуу болхиор гар хүрсэн болж, хэвийн замаар нь түрүүчийнхээ хүний гишгэсэн мөрөөр зүүрмэглэнхэн урагшлуулдаг байв. Тэгж байтал нойрмог нүд сэргэж зоримог том алхах чимээ гаран, амьд сэргэлэн дуу гарах боллоо... Орос нэр зүүсэн Штольц өдий төдий төрөх ёстой болов.

	Тэгтэл Штольц яагаад зан авир, амьдарч байгаа байдал, алхам бүрээрээ өөрийн нь замтай эрс харшилсан Обломовтой ойр дотно болов оо? Эсрэг тэсрэг зан авир хуучны хүмүүсийн боддогчлон харилцан сайн байхын шалтаг болдоггүй юмаа гэхэд түүнд саад болдоггүй нь лавтай бололтой.

	Үүнээс гадна хамт сургуульд байж, цуг өссөн гэдэг энэ хоёрыг ойртуулах хоёр чухаг зүйл, цаашлаад Штольцыг бага байхад Обломовынхон орос хүмүүсийн заншлаар дотно энхрийлэн эрхлүүлдэг байсан. Мөн Штольц хүч чадал, оюун ухаанаараа Обломовоос давуу болохоор ивээлдээ багтааж ахалдаг хүний байртай байж дассан. Хамгийн гол нь Обломовын зан төлөв, шулуун шударга сайхан, мөс сайнтай алив сайн юм бүхэнд угийн итгэмтгий, энгийн цагаан сэтгэлд нь таалагдсан бүхэнд гүнээ сайн байдаг болохоор ийнхүү нөхөрлөдөг ажээ.

	Обломовын энэхүү хүүхэд цагаан сэтгэлийг аль нэг учралаар юм уу, зориуд мэдье гэж бодсон хэн бүхэн өөрөө хорон муу зантай хүн байлаа ч гэсэн тэр эргээд өөрт нь сайн байхгүй байж чадахгүй бөгөөд ойр дотно болоход саад тотгор болох нөхцөл байлаа гэхэд лавтай сайнаар санаж явдаг билээ.

	Андрей Штольц ажил төрөл хийж байгаад юм уу, үдэшлэг наадам дээр улстай наргиж явснаа залхуурангуй яриа дэлгэн сууж догдолсон, чилсэн сэтгэлээ тайвшруулахаар Обломовынд байн байн ирдэг байлаа. Тэгээд ч хүн гоё сайхан танхимд байж байснаа энгийн нэг орон гэртээ харьж ирэх юм уу, өмнө зүгийн сайхан нутгаар сонирхон яваад хүүхэд байхын зугаалж сурсан хусан төгөлтэй өөрийн нутагт эргэн ирэхэд төрдөг тайвшрах сэтгэл Штольцод төрдөг ажээ.

	 

	 

	III

	Штольц орж ирээд, 

	— Илья сайн байна уу? Чамтай уулзахад надад их сайхан байх юм. За яаж байна, ямаршуу сууж байна? Бие сайн уу? гэж асуулаа.

	— Үгүй Андрей найз минь, муу байна. Бие юун сайн байх вэ гээд Обломов санаа алдав.

	Штольц үүнд санаа зовсон байртай, 

	— Яагаа вэ? Өвд өө юү? гэхэд:

	— Нүдэнд өвдөг гараад болдоггүй. Түрүүчийн долоо хоногт баруун нүдэнд гараад нэг юм эдгэсэн юм сан. Одоо нөгөө нүдэнд гарч эхэллээ гэв.

	Штольц инээд алдаж:

	— Ердөө юу? гэж асууснаа, — Чи дэндүү их унтаад л тэр байхгүй юу гэлээ.

	— Юу «ердөө» гэж, ходоод өвдөөд байх юм саяхан эмчийн юү гэснийг чи дуулсан бол юу гэнэ? «Гадаадад яв, тэргүй бол муу, гэнэт их муудаж мэднэ» гэсэн.

	— Чи тэгээд яах гэж байна?

	— Явахгүй.

	— Юунд?

	— Больж үз дээ, чи! Тэр эмчийн хэлсэн юмыг чи сонс л доо. Намайг нэг уултай газарт, Египет юм уу, Америкт оч гэсэн.

	Штольц үүнд, 

	— Тэгээд юу гэж? Египет оръё гэвэл чамд хоёр долоо хоног, Америк очъё гэвэл гурван долоо хоног л орно гэж хэнэггүй өгүүлэв.

	— За Андрей найз минь, чи мөн тэр тийшээ хандав уу? Ганц овоо ухаалаг хүн байсан бас солиороод орхижээ. Тэр Египет, Америк руу чинь ямар хүн явдаг юм бэ? Яах вэ дээ амьдралд цөхөрч уйдаад яахаасаа буцахгүй болчихсон этгээд л магадгүй дээ гэв.

	— Тэрэг юм уу хөлөг онгоцон дээр суугаад цэвэр сайхан агаарт харийн хот орон үзэж, зан заншилтай танилцаж гайхаж явах гэдэг үнэхээр ч их гавьяа юм байх аа даа. Юу ч гэх вэ дээ! За чиний ажил төрөл хаашаа байна, Обломовкад юу болж байгаа вэ?

	Обломов үүнд, 

	— Аах!.. гэж дуугараад гараа сэгсэрлээ.

	— Юу бол оо вэ?

	— Юу болох вэ, амьдрал шахаж байна, гэвэл:

	— Яах вэ сайн л биз! гэж Штольц хэллээ.

	— Юу сайн л биз гэж! Толгой илээд өнгөрдөг бол ч бас яамай. Үгүй шүү, сургуульд байхад дүрсгүй хүүхэд номхныгоо оролдоод салж өгөхгүй сэмхэн нэг чимхээд авдаг эсвэл өөдөөс нь дахиж ирээд элсээр булаад орхидог, яг л тэрүүн шиг... арга алга!

	— Чи даан ч номхон юм. Юу бол оо вэ? гэж Штольц асуулаа.

	— Хоёр том гай дайрчээ.

	— Ямар гай тэр вэ?

	— Бүрмөсөн үгүйрч гүйцлээ.

	— Яаж тэр вэ?

	— Тариачдын ахлагчаас ирүүлсэн захиаг би чамд уншаад өгье... Захиа хаана байна даа? Захар, Захар аа! гэж дуудав.

	Захар нөгөө захидлыг эрж оллоо.

	Штольц түүнийг гүйлгэж уншаад инээв. Ахлагчийн бичсэнийг шоолсон биз.

	— Энэ ахлагч чинь зальтай амьтан байна. Өөрөө тариачдыг тарааж орхиод худлаа гомдол мэдүүлдэг байна шүү. Цөмд паспорт олгоод дуртай зүгт нь явуулчихвал дээр юм биш шүү дээ, зүгээр! гэж Штольц хэлэв.

	— Яаж болдог юм бэ. Тэгвэл цөм явах гэнэ биз дээ гэж Обломовыг маргахад Штольц хэнэг ч үгүйгээр:

	— Яах вэ явна л биз. Тэндээ аятай ашигтай байгаа нэг нь үлдэнэ. Тариачинд ашиг муутай байвал чамд мөн ялгаагүй ашиг үгүй гэсэн үг. Тэднийг албаар барьж яах юм бэ? гэв.

	Илья Ильич үүнд, 

	— Битгий санаагаараа худлаа зохиогоод бай. Обломовкийн тариачид чинь номхон, гэр орондоо тогтвортой суудаг улс юугаа хийж тэд хэсүүчлэх юм бил ээ? гэсэнд Штольц үгийг нь таслан:

	— Үгүй чи дуулаагүй юу, Верхлевт буудал барих гэж байгаа, засмал замтай болох юм гэнэ. Тэгэхлээр Обломовка ч мөн их замд ойртоно гэсэн үг. Хотуудад мөн зах зээл гаргаж байна... гэж ярив.

	— Бурхан минь, ийм гай бас байдаг аа! Обломовка уул нь зам хөлөөс буйд аятайхан байсан, одоо зах зээл их зам гээд ирдэг. Тариачид хот руу гүйдэлтэй болж, худалдаачид манайхан руу ирдэг болно. Өнгөрч ээ! Гай ирж! гэлээ.

	Штольц инээв.

	Обломов цаашаа

	— Гай биш юу юм? Тариачид зөндөө гэмгүй, сайн, муу юм дуулахгүй, хийдэг юмаа хийгээд энэ тэр юманд татагддаггүй байсан. Одоо задарч гүйцнэ. Цай, кофе цай, хилэн өмд, баян хуур хөгжим, тосолсон гутал гээд л гарч ирнэ. Өөдтэй юм болохгүй.

	— Нээрээ тийм болбол өөдтэй юм бага болно. Чи харин тосгондоо сургууль байгуул... гэж Штольц хэлэв.

	Обломов үүнд, 

	— Арай эрт биш үү? Үсэг бичиг тариачдад хортой. Ном сургаж орхивол газар хагалахаа больж орхино биз... гэлээ.

	— Үгүй тариачид чинь газар хагалах тухай ном уншина шүү дээ, хачин хүн ээ дээ бас. Ингэхэд тоглоом биш энэ жил өөрөө тосгон руугаа очиж үз.

	— Тэр ч тийм ээ. Ганцхан миний төлөвлөгөө бүрэн болоогүй байна гэж Обломов хулгасхийн дуугарав

	Штольц үүнд, 

	— Ямар ч төлөвлөгөөний хэрэг байхгүй. Чи зүгээр л яв. Юу хийх хэрэгтэй байгааг газар дээр нь үзнэ биз. Чи тэр төлөвлөгөөг яасан удаан нухаж байх юм. Одоо хүртэл бэлэн болоогүй гэж үү дээ? Чи юү хийж байгаа юм бэ? гэлээ.

	— Үгүй найз минь, би ямар ганцхан эдлэнгийн талын ажилтай л хүн биш шүү дээ. Нөгөө нэг гайг бас яана?

	— Ямар гай?

	— Байрнаас хөөгөөд байдаг.

	— Юу хөөгөөд гэж?

	— Өөр газар нүү гээд болж өгдөггүй.

	— За тэгээд юү гэж?

	— Юу юу гэж? Энэ гай зовлонгоос болж эргэлдсээр би үйлээ үзэж гүйцлээ. Би ганцаараа энэ тэр ажил байна, эндхийн тооцоог үзэх тэнд өр энд өр төлөх, тэгтэл зөөх болж байна. Мөнгө гэдэг урсаж алга болоод байх юм, хаашаа орчхоод байгаа юм өөрөө ч мэдэхээ байлаа. Тэгсхийж байтал гар хоосон үлдэж мэдэх бий.

	— Энэ хүн өөрийгөө даан ч дэндүү эрхлүүлжээ. Байраа солиод орхиход л хүнд байна гэнэ гэж Штольц гайхан дуугараад, 

	— Ингэхэд мөнгө гэснээс, чамд мөнгө их байна уу? Надад нэг таван зуун рубль өгөөд орхиоч, одоо хүнд явуулах хэрэг байна. Маргааш ажил дээрээ очоод авна... гэхэд:

	— Байзнаарай, бодож үзье... саяхан тосгоноос мянган рубль ирүүлсэн байсан. Одоо үлдээд байгаа нь энэ байна, байзнаарай... гээд Обломов хайрцаг сав онгичиж эхлэв.

	— Энд арав, хорь, энд хоёр зуун рубль байна, энд бас нэг хорь байна. Энд бас задгай мөнгө байсан юм сан. Захар... хөөе Захар аа! гэж дуудав.

	Захар хуучнаараа ханзнаас үсэрч буугаад өрөөнд орж ирлээ.

	— Энд ширээн дээр хоёр мөнгө байсан хаана байна? Өчигдөр би тавьсан юм.

	— Илья Ильич, та юун хоёр мөнгөний тухай үглээд байдаг хүн бэ? Энд ямар ч мөнгө байгаагүй гэдэг тухай танд би түрүүн айлдсан шүү дээ.

	— Юу байгаагүй гэж? Жүрж авсны хариулт мөнгө байсан шүү дээ.

	— Өөрөө нэг хүнд өгөөд л мартаа биз гэж Захар хэлээд үүд рүү эргэв.

	Штольц инээд алдлаа.

	— Обломовынхон та нар даан ч хачин улс, хэдэн мөнгө өвөртөө байгааг ч мэддэггүй байна шүү гэж зэмлэв.

	— Түрүүн та Михей Авдрейчид юун мөнгө өгсөн бэ? гэж Захар сануулахад Обломов даруй санаа авч Штольцэд:

	— Өө тийм, Тарантьев нээрээ арван рубль авсан юм байна. Би мартаж орхиж гэлээ.

	— Чи тэр муу малыг юунд гэртээ оруулдаг юм бэ? гэж Штольц дуугарлаа.

	Захар ярианд оролцож, 

	— Оруулах гэнэ ээ? Тэр чинь өөрийнхөө гэрт, буудалд ирж байгаа юм шигээ л ирдэг юм. Эзний хантааз, цамц хоёрыг аваад явсан, тэр чигээрээ. Өнөөдөр гоёлын нь гадуур цамцыг авах гэж ирсэн. «Өмсөөд өгье» гэж шүү. Андрей Иванович гуай, та ядаж тэр хүнийг жаахан дарж өгвөл зүгээр юм даа гэлээ.

	Обломов үүнд, 

	— Захар, энэ чинь чиний оролцох хэрэг биш, өрөөндөө оч гэж ширүүн дуугарав.

	— Би нэг зурвас бичээд орхиё, захидлын цаас нэгийг өгөөч гэж Штольц гуйхад Обломов Захарт:

	— Андрей Ивановичид цаас хэрэгтэй байна гэнэ, Захар чи олж өгөөч гэлээ.

	Захар үүдний өрөөнөөс, 

	— Цаас байхгүй, түрүүн бас эрсэн шүү дээ гэж хариулаад орж ч ирсэнгүй.

	— Яах вэ нэг цаасны тасархай ч хамаагүй аль гэж Штольц шахна.

	Обломов ширээн дээгүүр эрж үзэхэд цаасны тасархай ч байсангүй.

	— За яах вэ өөрийн танилцах хуудас ч гэсэн яах вэ, аль.

	— Үгүй тэр хуудас чинь надад байхгүй болоод удаж байна шүү гэж Обломов хэллээ.

	Штольц үүнд, 

	— Чи чинь юу болчхоод байна аа? гэж даажигнасан байртай асуугаад, — Чи чинь ажил төрөл хөтөлж, төлөвлөгөө зохиох гээ биз дээ. Чи ер нь айл хунараар орж гардаг уу, энд тэнд очдог газар байна уу, хэлээд орхиоч? Ямар улстай уулздаг юм бэ? гэв.

	— Хаана ч очих вэ дээ. Очоод байдаг газар ч гэж алга. Голдуу гэртээ суух юм. Тэр төлөвлөгөө чинь надад амар заяа үзүүлэхгүй, бас энэ байр байна... Ашгүй Тарантьев хичээж эрж үзье гэсэн юм сан... 

	— Танайд хүн ирдэг үү?

	— Ирдэг... тэр Тарантьев, бас Алексеев ирдэг юм. Саяхан эмч ирсэн. Пенкин, Судьбинский, Волков нар ороод гарсан.

	— Танай энд ном харагдахгүй байх чинь гэж Штольцыг хэлэхэд Обломов ширээн дээр байгаа ном руу заагаад:

	— Ном тэр байна гэлээ.

	Штольц тэр номыг авч үзээд, 

	— Юү вэ энэ чинь? «Африкт аялсан нь» Чиний уншиж байгаад зогссон хуудсыг хуруу шахуу тоос дарж орхиж. Сонин ч харагдахгүй... чи сонин уншдаг уу?

	— Үгүй, жижиг үсгээр хэвлэх болж, нүд муутгачих гээд байх юм. Уншихын ч хэрэг алга, нэг шинэ юм байлаа гэвэл тэр өдөржингөө түүний чинь тухай тал бүрээс шуугих юм чинь. 

	Штольц гайхаж орхисон байртай Обломовыг хараад, 

	— Яаж тэгж болох вэ, Илья! Чи өөрөө юү хийж байна аа? Нухчихсан гурил шиг эвхэрч хэвтчихээд байж байдаг гэхэд Обломов хариуд нь:

	— Нээрээ шүү Андрей, нухчихсан гурил шиг гэж гутрангуй дуугарлаа.

	— Үгүй, үүнийгээ мэдсэнээр зөвтөж болох уу даа

	— Үгүй, би зүгээр хэлсэн үгэнд чинь хариулсан болж байна. Би биеэ зөвтгөх гээгүй гээд Обломов санаа алдлаа.

	— Наад нойрноосоо сэрэх хэрэгтэй байна шүү дээ.

	— Урьд сэргэх гэж оролдоод... тус болоогүй юм. Одоо яах ч юм бил ээ? Юунд ч сонирхол татагдахгүй юм. Сэтгэл санаа хаашаа ч тэмүүлэхгүй, тархи толгой амгалан унтаад л байх юм гэж Обломов өгүүлэхэд үл мэдэг гутарсан байдал мэдэгдэн. — За энэ тухай яриад байхаа больё... чи зүгээр хаанаас ирснээ яриач? гэж хэлэв.

	— Киев хотоос ирлээ. Хоёр долоо хоног хэр болоод гадаадад явна. Чи чиг гэсэн яв гэхэд

	— Тэгвэл сайн л байна гэж Обломов хэллээ.

	— За тэгвэл суугаад өргөдөл бич. Маргааш өг гэтэл Обломов санаа авч:

	— Үгүй маргааш гэнэ шүү. Эд ер яасан яаруу улс вэ, юманд хөөгдөж яваа юм аятай. Бодъё, харилцъя тэгж байтал юу болох нь вэ, харин эхлээд тосгондоо очоод, гадаадад явахаа дараа нь болдог юм уу...

	— Юу дараа гэж, эмч чамайг яв гэсэн биз? Чи ер нь эхлээд наад дараас болсон тарганаа жаал багасга, тэгвэл санааны чинь нойрмог байдал ч арилах вий. Бие махбод сэтгэл санаагаа хөдөлгөж дасгах хэрэгтэй байна.

	— Үгүй Андрей. Эд бүгд намайг ядрааж орхино. Миний бие муу байгаа шүү дээ. Үгүй чи зүгээр намайг орхиод өөрөө л явж үз.

	Штольц хэвтэж байгаа Обломов руу харж Обломов мөн нөхрийнхөө өөдөөс харлаа.

	Тэгээд Штольц толгой сэгсэрч, Обломов санаа алдав.

	— Чамд ер амьд явах хүртэл залхуутай санагдаж байгаа байх аа? гэж Штольц асуув.

	— Үгүй нээрэн тийм шүү, Андрей.

	Андрей дотроо яаж Обломовын эгдүүг жаахан хүргэж сэргээх вэ, яавал эгдүү нь хүрэх бол гэж эргэцүүлэн дуугүй өөдөөс нь харж байснаа гэнэт инээд алдав.

	Обломовын хөлийг зааж, 

	— Чиний наад оймсны нэг нь ноосон, нөгөө нь даавуун байдаг нь юу вэ? Үгүй цамцаа бас эргүүлээд өмсчихсөн байх шив? гэлээ.

	Обломов хөл рүүгээ, дараа нь цамц руугаа харав.

	— Үгүй нээрээ тийм байна шүү гэж зовонгуйрч хэлээд, — Энэ Захар надад бүр нэг гайгаар учирсан хүн юм аа. Үүнтэй миний яаж зовж байгааг чи мэдэхгүй. Өөдөөс хэдэрлээд, маргаад л, юм хий гэхийн хамт уурлачих юм гэж учирлав.

	— Аах Илья, Илья! Би чамайг ингээд ч орхихгүй дээ. Долоо хоноход чи өөрийгөө танихааргүй болно. Өөрөө юу хийж, чамайг яах санаатай байгаа тухай би одоо сайн бодоод чамд дуулгана, чи одоо хувцсаа өмс. Гайгүй чамайг би нэг сайн хөдөлгөе гээд Захарыг дуудаж, — Илья Ильичийн хувцсыг авч ир гэлээ.

	— Хаачих юм бэ, больж үз! Тарантьев, Алексеев хоёр одоо ирж хоол идэх ёстой. Дараа нь... юу яах гэсэн юм сан гэхэд Штольц үгийг нь үл хайхран:

	— Захар, алив үүний хувцсыг аваад ир! гэнэ. 

	Захар үүнд дуртайгаар, 

	— Тэгье Андрей Иванович гуай, урьдаад энэ гутлыг нь цэвэрлээд орхиё гэв.

	— Юу? Чи таван цаг хүртэл эзнийхээ гутлыг цэвэрлээгүй байна гэж үү?

	— Цэвэрлэх нь ч цэвэрлэсэн юм. Өнгөрсөн долоо хоногт цэвэрлэсэн, эзэн түүнээс хойш юманд яваагүй болохоор өнгө алдаад орхиж.

	— За алив тэр хэвээр нь аваад ир. Миний юмыг зочдынхоо өрөөнд оруул. Би танайд буулаа. Би одоохон хувцсаа өмсөнө. Чи Илья ч гэсэн бэлэн болж үз. Бид зам зуураа нэг газар юм идээд, хэдэн айлаар оръё, хоёр гурван ч... 

	— Үгүй чи яасан... яаж ингэж гэв гэнэт... байз л даа... би бас бодож үзье... би энэ сахлаа хусаагүй байна... гэж Обломовыг түгдчихэд Штольц хариуд нь:

	— За үүнд чинь бодоод, шилээ маажаад байх юм алга. Замдаа сахлаа хусуулчихна биз, би нэг газраар дайръя гэв.

	— Ямар айлуудаар бид орох юм бэ? гэж Обломов цөхрөн дуу алдаад, — Танихгүй айлуудад уу? Юун дэмий хэрэг вэ? Би зүгээр Иван Герасимович гуайнд очъё, гурван хоног үзэгдээгүй гэлээ.

	— Иван Герасимович гэж юун хүн бил ээ?

	— Түрүүн надтай алба хааж байсан хүн.

	— Аа, тэр нэг аж ахуйн дарга гэлтэй буурал хүн үү? Тэр хар тэнэгтэй цаг нөхцөөх гэж юунд нь дурлана вэ?

	— Үгүй Андрей, чи заримдаа хүний тухай яасан ширүүн юм хэлэх юм бэ? Бурхан минь! Тэр чинь голландын нарийн цамц л өмсдөггүйгээс биш сайн хүн шүү дээ... 

	Штольц үүнд, 

	— Чи тэднийд юу хийдэг юм? Юуны тухай ярилцдаг юм дээ? гэв.

	Тэднийд юм хум нь нэг л зохистой аятайхан, тохитой байдаг юм. Өрөөнүүд нь жижигхэн, зөөлөн диван гэж хүн харагдахгүй болтлоо доош суучихдаг гүнзгий. Цонхоо кактус, чөдөр өвс хоёроор бараг таглачихсан, уран шувуу сүргээрээ жиргээд л, бас гурван их сайхан зантай ноход байдаг юм. Ширээн дээр нь үргэлж зууш тавиатай, баримал бол гэр бүлийн байдлыг харуулсан байх шиг. Очиж орхисон хойно нэг л явах дур хүрэхгүй шүү. Тэднийд чинь зүгээр л юун ч тухай бодож санаа зовох юмгүй сууж л байна. Хажуудаа хэдийгээр үзэл санааны тухай үг солилцъё гэж санашгүй гойдын ухаалаг цэцэн биш боловч, элдэв сайн муу үгээр утахгүй, маяг зангүй шулуун цагаан хүн сууж байгааг мэдээд л сууж байна.

	— Та нар тэгээд юу хийдэг юм?

	— Юу хийдэг юм бэ гэж үү? Би яах вэ очно. Хоёулаа өөд өөдөөсөө харсан зөөлөн диван дээр гарч суугаад л Иван Герасимович тамхи татна.

	— За чи яах вэ?

	— Би бас тамхи татаад, шувуу жиргэхийг сонсоно. Дараа нь Марфа халуун тогоо авч ирнэ.

	— Тарантьев, Иван Герасимович! гээд, Штольц мөрөө хавчсанаа, шавдуулж, — За бушуухан хувцсаа өмс. Тарантьевийг ирэхээр биднийг гэртээ хоол идэхгүй, Илья Ильич бүхэл зундаа гэртээ хоол идэхгүй, намар болохоор ажил ихтэй болно, өөртэй нь уулзаж чадахгүй байх гэсэн гээрэй гэж Захарт захилаа.

	— За хэлье, цөмийг хэлье, огт мартахгүй гэж Захар дуртайяа өгүүлээд, — Хоолыг яадаг бил ээ? гэж асуув.

	— Хүнтэй нийлээд идэж үз, чамд рашаан болог.

	— Тэгье эрхэм ээ.

	Арван минутын дараа Штольц хувцсаа өмсөж, сахлаа хусаж, үсээ янзалчихсан гарч ирэхэд, Обломов орон дээрээ уруу царайлан сууж, цамцныхаа энгэрийг товчлох санаатай, товчны нүх олохгүй хөдөлж ядан байв. Захар гутлыг нь цэвэрлэж орхиод өмнө нь тавагтай хоол мэт өргөн барьж, өрөөсөн өвдөг дээрээ сөхрөөд, эзнийг цамцаа товчилж дуусмагц өмсүүлж өгөхөөр зэхээстэй байна.

	Штольц гайхаж, 

	— Үгүй чи гутлаа ч өмсөөгүй байх шив. За Илья бушуулж үз, түргэл гэв.

	— Үгүй хаачих юм бэ? Ямар хэрэг байна аа? Тэнд чинь миний үзээгүй юү байгаа юм? Би гэдэг хүн хоцорч гүйцэж шүү, явах дур хүрэхгүй байна гэж Обломов төвөгшөөн хэлэхэд Штольц өөдөөс нь:

	— За бушуул, түргэлж үз гэв.

	 

	 

	IV

	Цаг нэлээд оройтоод байсан боловч нэг хэрэгтэй газраар орлоо. Дараа нь Штольц алтны уурхайн эзэн нэг хүнийг дагуулж хоол идэв. Оройдоо тэр хүнийхээ гэрт, зусланд очиж, цай уусанд, тэнд хүн олон цугларсан байсан бөгөөд, цор ганцаараа байдаг Обломов гэнэт олны дотор орчхов. Гэртээ шөнө их орой буцаж ирлээ.

	Маргааш, нөгөөдөр нь, бүтэн долоо хоног нэг мэдэхэд өнгөрөөд орхив. Обломов дургүйцэж, гомдол гарган, маргалдавч, мөн татагдаж нөхрийгөө газар сайгүй дагалдана.

	Нэг өдөр айлаас их орой буцаж ирээд ингэж хөл үймээн болохын эсрэг сүрхий дургүйцэв.

	Обломов гэрийн халаад өмсөх зуураа, 

	— Бүхэл өдөржингөө гутал тайлахгүй, хөл загатнаж орхих юм. Танай энэ Петербургийн амьдрал миний санаанд таарахгүй байна гэж үглээд зөөлөн диван дээр хэвтлээ.

	— Ямар амьдрал чамд аятайхан байх байсан юм бэ? гэж Штольцыг асуухад, 

	— Эндхийнх шиг биш амьдрал гэнэ.

	— Эндхийн чухам юу чиний сэтгэлд таалагдахгүй байгаа юм бэ?

	— Ингэж цаг ямагт яарч гүйж худал хуурмаг шунал тачаалд автана. Ялангуяа энэ их ховдог шунахай, нэг нэгэнтэйгээ өрсөлдөж, хов яриа болж, нэг нэгнийгээ чадаж байдаг нь, хүнийг хөлөөс нь аваад толгой хүртэл ажиглана. Ярьж байгаа юмыг нь сонсохоор толгой эргээд, мансууруулчихмаар юм. Гаднаас нь харахад их л ухаалаг, сайхан царай байртай улс мөртөө, ярьж байгаа юм нь ердөө «Түүнд тийм юм өгчээ. Тэр хүн түрээсэлжээ» гэхэд нөгөө нэг нь, «Үгүй яагаад тэр вэ? та минь!» гэж дуу алдана. «Тэр хүн өчигдөр наадмын газар их мөнгө алджээ, тэр хүн гурван зуун мянган рубль авах гэнэ» гэх жишээтэй. Даан ч, аргалахын эрхгүй муухай уйтгартай юм... 

	Нөгөө хүмүүс гэдэг чинь хаана байна? Хүний чанар гэдэг алив. Хүн гэгч хаашаа алга болчхоод, ийм аар саархан юм болчих хэрэг вэ? гэлээ.

	— Дээдчүүл болоод, олон түмэнд цаг нөхцөөх нэг юм заавал байж тараах шүү дээ. Хүн болгонд өөрийн сонирхол байна. Амьдрал гэдэг чинь л тэр шүү дээ... 

	— Дээдчүүл, олон түмэн шүү! Чи тэр дээдчүүл, олон түмэн дундаа намайг зориуд дахиж хутгалдах дургүй болгох гэж ингэж дагуулж яваа байх аа. Амьдрал гэнэ ээ, сайхан ч амьдрал бол доо! Хүн тэндээс юу олно байгаа гэх вэ? Оюун ухаан, сэтгэл санааны сайхныг уу? Тэнд эд бүгдийг зонхилсон ямар нэг гол ноён нуруу гэж байна уу? Үгүй, хүний сэтгэлийг татахуйц, ямар ч нэг гүн гүнзгий юм алга. Тэр дээдчүүл, нийгмийн гишүүд гэдэг чинь цөм үхээнц надаас долоон дор нойрмог хүмүүс байна.

	Тэднийг амьдралд юу хөтөлж яваа юм? Тэд яах вэ, хэвтдэггүй юм байна, өдөр болгон ялаа шиг хойшоо урагшаа бужигнаж байдаг юм байж, түүний ашиг гэж тэгээд юү байна. Зочдын тэнхимд яваад ороход зочин хүмүүсийн зохимжтой аятайхан суусныг хараад гайхмаар, хөзөр тавьж байгаа нэг нь хэчнээн номхон гүн их бодолд автсан байртай байна гэж санана. Юу ч гэх вэ, амьдралын сайхан зорилго л энэ юм биз дээ! Оюун ухааны гүн гүнзгий юм олох сон, дуулах сан гэсэн хүнд сайхан жишээ юм даа. Тэд чинь тэгээд үхээнц болчихсон улс биш юм уу? Бүхэл насан туршаа суугаагаараа унтаж байгаа улс биш юм уу? Дадар, боол гэж тархиа зовоолгүй гэртээ хэвтэж байгаагаараа би юугаар тэднээс илүү их буруутай юм бэ? гэлээ.

	Штольц үүнд, 

	— Энэ чинь хэзээнээс нааш эл болтол яригдсан зүйл шүү дээ. Алив өөр хэлэх шинэ юм байна уу? гэлээ.

	— За манай шилдэг залуучууд юу хийж байна. Невийн эргээр хэсэж бүжиг зугаа эргүүлээд л бас унтаж байгаа л хэрэг биш үү? Өдөр болгон л юм хийсэн болж хоосон бужигнаж өнгөрөөнө. Өөрсдийнхөө зэрэг зиндааны биш, өөрсөд шиг нь хувцаслаагүй хүнийг тэд хэчнээн их гадуурхаж, бардам ихэмсэглэж харна вэ. Бид бусдын алба хааж чадахгүй газарт алба хаадаг «Бид тэргүүн суудалд сууж... хэн ноён гуайн бусдыг оруулдаггүй найр наадамд бид ордог» гээд энэ залуучууд өөрсдийгөө хүмүүсээс дээгүүрт үзэж байх юм хөөрхий. Тэгээд хоорондоо нийлээд орхихоороо ууж согтууран, зэрлэг хүмүүс шиг зодоо цохион болно. Эд тэгээд унтаж байгаа биш, амьд хүн шиг байгаа улс уу? Үгүй, ганцхан залуус ч төдийгүй, настай тохитой хүмүүсийг мөн аваад үз.

	Цуглараад л нэг нэгнийгээ дайлах юм, тэгэхдээ найрсаг сайхан сэтгэл гаргаж, хоорондоо сайн байгаа юм юу ч байхгүй. Хоол унд идэх, нийлж найр наадам хийхээр цугларахдаа алба ажилдаа ирж байгаа юм шиг наргиа хөөрөө байхгүй, төв хүйтэн царайлж ирнэ. Тогоочийнхоо сайн, байр сууцныхаа гоё сайхныг бусдадаа гайхуулж, сүүлд нь сэм муулах, нэг нь нөгөөгөө чадах санаа өвөрлөхөөс өөр юмгүй. Уржигдрын тэр хоолон дээр байхгүй нэгийгээ муу хэлж, «Энэ нь мангуу, тэр нь өөдгүй, цаадах нь хөгтэй» гээд гарахаар би харах газар олохгүй, газар доогуур ч билээ орчихмоор байлаа. Үгүй хүнийг муулж нэг чадах юм аа. Тэгж байхдаа, нэг нэгэн рүүгээ мөн «чамайг гарч далд орох л юм бол ялгаагүй ингэж хэлнэ дээ» гэсэн байртай харна... Тийм л юм бол яах гэж нийлцгээдэг юм бэ? Юунд тэгж сүрхий нөхөрсөг зан гаргана вэ? Үнэн голоосоо нэг инээд алдаж, бие биедээ цаанаасаа нэг сайн байгаа юм ганц ч харагдахгүй шүү. Өндөр их хэргэм, нэр сүртэй хүмүүстэй тал танил болох гэж мэрийнэ. Сүүлд нь тэгээд «Би тэр гуайнд залагдсан, тэр гуай манайд заларсан...» гэж гайхуулна. Энэ чинь юун сайхан амьдрал юм бэ? Би ингэж амьдрахыг хүсэхгүй. Би тэнд ер юу сурч, ашигтай сайн юм юу олох юм бэ? гэв.

	Штольц хариуд нь, 

	— Ингэхэд байна аа, Илья! Чи яг л эрт баларсан цагийн хүн аятай юм бодож байна. Эртний номд яг иймэрхүү маягаар бичсэн байдаг юм. Гэсэн ч энэ чинь овоо, юу ч гэсэн унтаж байгаа биш, юм бодож байгаа хэрэг. За цааш нь хэлмээр юм юу байна? гэв.

	— Цааш нь яриад ч яах юм бил ээ? Чи өөрөө хар, тэдэн дотор чинь эрүүл, сэргэлэн царайтай хүн ер ганц ч байхгүй шүү гэхэд Штольц үгийг нь таслан:

	— Эндхийн цаг уур тийм юм. Чи хаашаа ч гүйдэггүй, хэвтэж л байдаг хүн, тэгэхэд бас л ядарч орхисон царайтай байна шүү дээ гэв.

	Обломов цаашаа, 

	— Нэг сайхан тогтуун, тунгалаг харцтай хүн гэж ер үгүй. Сүрхий их зовлонд автаж гуньж, нэг юмны бодол болоод шаналж байгаа байр, халдварлачихсан байх юм. Өөртөө болоод өөр бусдад мөн үнэнч сайн сайхныг хүсэж бодол болдог бол бас ч яах вэ. Үгүй, нөхрийнхөө урагштай байгааг үзээд тэгж царай нь зэвхийрдэг улс. Зарим нэг нь өглөө босоод албаны газар очиж зарга хийх л ажилтай. Уул хэрэг нь таван жил үргэлжлэн унжирч, одоо цаад тал нь дийлэх төлөвтэй болоод байг гэе. Наад хүн тэгвэл таван жилийн турш цаад хүнээ унагааж аваад түүгээр өөрөө сайн сайхан болох гэсэн ганц бодол толгойдоо агуулж явна. Амьдралын гол хүслэн горилго иймэрхүү л байх жишээтэй. Нэг нь өдөр бүр албанд очиж таван цаг хүртэл суух тавилантай болсондоо зовж, нөгөө нь тэгж юу яах... хувьгүйдээ хүндээр санаа алдана.

	— Хүн бүр ажил төрөл болж байхад, чамд л хэрэгтэй юм юу ч үгүй, Илья чи философич хүн юм аа! гэж Штольц хэлэв.

	Обломов яриагаа үргэлжлүүлэн, 

	— Тэр нэг нүдний шилтэй шар хар хүн намайг хэн гэнэ вэ, нэг депутат хүний хэлсэн үгийг уншиж үзсэн үү, үгүй юу гээд л шалаад байсан. Сонин ер уншдаггүй гэж хэлэхэд гайхсаныг нь яана. За тэгээд л Луй - Филипп вангийн тухай, өөрөө чухам төрсөн эцэг нь юм шиг л хөвүүлж гарсан. Тэгснээ, Францын элчин яагаад Ромыг орхиж явсан юм бол, юу гэж санаж байна гээд л намайг шалгаав. Өдөр бүр хорвоогийн элдэв мэдээгээр тархиа цэнэглэж аваад, сонин нь буурч гүйцтэл энд тэнд дуулган яриа дэлгэж явах албанд яаж бүхэл насаар өөрийгөө тохоох вэ?

	Өнөөдөр туркийн вангийн баруун гарын түшмэл Мехмет - Али гэгч Константинополь хот руу хөлөг онгоц илгээж гэнэ гэхэд тийм хүмүүс яагаад тэр юм бол гэж толгойгоо эргүүлнэ. Маргааш нь Испанийн вангийн хүү Дон-Корлос ван ширээ авах гэж тэмцэлдээд бүтэлгүй болсныг сонсоод айхавтар их гутарна. Нэг газар суваг малтаж байна гэнэ, өөр газраас өмнө зүг рүү баг цэрэг явуулж гэхэд тийм хүн чинь, бурхан минь, сэргээд явчих нь тэр. Царай зүс нь хувирч, өөрийг нь дайлахаар цэрэг ирж яваа юм шиг үг дуу, хөл үймээн болно. Зөв бурууг тайлбарлан бөөн яриа болох авч, өөрт нь энэ сонирхолгүй, уйтгартай, ингэж үг дуу боловч дотроо сэрэхгүй унтсаар байгаа нь илт харагдана. Эд бүгд тэдэнд падгүй байвч, сонирхсон дүр үзүүлж явна. Өөрсдөд нь хийчих ажил гэж байдаггүй болохоор тал тал тийшээ самгардаад юу ч үгүй хоцорсон улс байх юм. Тэр нэг их юм бүхнийг мэдээд байгаа дүрийн цаана алив бүхнийг сайнаар үзэж чадахаа больсон, юу ч үгүй хоосон цээж байдаг. Нэг даруу аятайхан ажил шилж аваад түүнийгээ махран хийгээд олигтой үр ашиг олъё гэвэл уйтгартай, бусдын нүдэнд тусаж өгөхгүй санагдана. Ерөнхий цээж мэдлэг тэнд хэрэг болж өгөхгүй, өмнө нь хоосон сүр бадруулах хүмүүс ч мөн олдохгүй гэлээ.

	— Чи бид хоёр тэгэхлээр мөн самгардаж орхиогүй улс уу, Илья? Бидний тэр даруухан ажил төрөл маань хаана байна? гэж Штольц асуув.

	Обломов гэнэт таг болчихлоо.

	— Үгүй би тэр төлөвлөгөөг л нэг гүйцээд орхиё, гэснээ дургүй нь хүрсэн байртай, — Үгүй тэр улс ч яах вэ. Би тэднийг муулаагүй байна, эрж эрмэлзээд ч байгаа юм алга, ганцхан энэ амьдралыг би зөв зохистой гэж үзэхгүй байна. Үгүй энэ чинь зөв амьдрал биш. Хүний зорилго болж заяагдсан амьдралын тэр зүй зохис, хэв хэмжээ гэдэг бол...

	-— Амьдралын зүй зохис, хэм хэмжээ гэдэг чинь юу юм бэ? гэж Штольцыг асуухад, Обломов юм хариулсангүй.

	— Чи өөрөө ингэхэд амьдралаа ямар янзаар зохиох санаатай байгаа хүн бэ, хэлээч? гэж Штольц асуув.

	— Би санаагаа нэгэнт төлөвлөсөн.

	— Ямар янзаар тэр вэ? Надад ярьж өгч үз л дээ.

	— Ямар янзаар вэ гэнэ ээ?.. гээд Обломов дээшээ эргэж, адар өөд харан, — Яах юу байх вэ, тосгон руугаа яваад өгөх байсан.

	— Чамд тэгээд юу саад болоод байгаа юм бэ?

	— Нөгөө төлөвлөгөө маань дуусаагүй. Тэгээд ч би явахдаа ганцаараа биш, эхнэр аваад явах... 

	— Мөөн! Тийм бий! Яах вэ сайн л байна. Чи юугаа тэгээд хүлээгээд байгаа юм бэ? Дахиад гурав дөрвөн жил өнгөрвөл суух хүн олдохоо болино шүү дээ гэв.

	Обломов үүнд санаа алдаад, 

	— Яая гэх вэ, хувь алга. Хөрөнгө чинээ хүрэхгүй байна гэлээ.

	— Больж үз дээ, Обломовка эдлэн яагаа вэ? Гурван зуун хамжлагатай хүн үү?

	— Тэгээд яах вэ дээ? Эхнэртэйгээ иймхэн орлогоор яаж амь зуух вэ дээ.

	— Хоёулхнаа, яаж амь зуух вэ гэж үү? гэж Штольцыг асуухад Обломов хариуд нь:

	— Хүүхдүүд гараад эхлэхээр яах вэ? гэлээ.

	— Хүүхдүүдээ зөв өсөг, амь зуугаад явж чадах зам руу нь сайн чиглүүлж чадвал... өөрсдөө амиа аваад явна гэлээ.

	— Тайж нарыг аар саар ажил төрөл хөөцөлддөг хүмүүс болгоод яах юм бэ гэж Обломов үгийг нь таслан дуугараад, — За тэгээд хүүхдээс гадна ч гэсэн хаана тэгж хоёулхнаа байдаг сан билээ. Үнэн хэрэг дээрээ гэрлээд орхихын хамт л өдий төдий янзын бүсгүйчүүл гэрээр дүүрээд ирнэ. Аль ч айлд ороод үз, хамаатан садны гэхэд биш, ажил төрөлд тусалдаг гэхэд үгүй, өдий төдий бүсгүйчүүл байдаг. Чухам гэрт нь суудаггүй юм аа гэхэд өдөр бүр хоол идэх, кофе цай уухаар ирнэ. Гуравхан зуун албаттай хүн тийм олон улс яаж хооллох вэ? гэв.

	— За яах вэ, чамд дахиад гурван зуун албат өгчээ гэвэл чи яах вэ? гэхэд Обломов.

	— Одоохон барьцаанд өгөөд, хүүгээр нь амьдарна гэв.

	— Барьцааны газар хүүг бага өгдөг. Манайх шиг нэг нийгэмлэгийн газарт хувь нийлүүлбэл яасан юм?

	— Үгүй, Андрей намайг тэгж хуурч чадахгүй.

	— Юу? Чи надад ч гэсэн итгэхгүй байх хэрэг үү?

	— Чамд итгэхгүй байгаа хэрэг биш, зүгээр л юу ч болж мэдэх юм. Яах вэ тэр газар чинь нураад орхивол би сохор ч зоосгүй хоцорно гэсэн үг шүү дээ. Харин банканд хадгалуулах гэдэг бол өөр хэрэг.

	— За яах вэ. Тэгээд чи юу хийх байсан бэ?

	— Яах вэ, тайван аятайхан шинэ байшинд орох байсан... Ойр хавьд жишээ нь чам шиг сайн нөхөд байдаг... үгүй чи чиг нэг газарт тогтож суухгүй хүн... 

	— Чи өөрөө бол үүрд нэг газарт тогтоод суучих байсан гэж үү? Хаашаа ч явахгүй юу?

	— Хаашаа ч явахгүй.

	— Хэрэв амьдралын сайн сайхан нь нэгэн газарт тогтон суухад байгаа юм бол юунд төмөр зам, галт онгоц сэлт газар сайгүй барьж байгуулан ажил удаж байна аа? Тэгвэл эд бүгдийг зогсоовол таарна гэсэн төлөвлөгөө хийж өгье байз, Илья. Чи бид хоёр юманд явахгүй нь байна шүү дээ.

	— Явах хүн чи бид хоёртой, хоёргүй бишгүй байна. Айл хунарын ажил төрөл хөтөл зонхилдог улс, албан хаадаг, тогтож суух орон гэргүй дэмий хэсэж явдаг жуулчид, худалдаачид, цөөдөөд байна гэж үү? Яах вэ, тэд явж л байг.

	— Чи өөрөө ингэхэд хэн юм бэ? гэж Штольц асуусанд Обломов юм дуугарсангүй.

	— Чи өөрийгөө нийгмийн аль давхаргын хүнд тооцдог юм дээ?

	— Захараас асуу гэв.

	Штольц хэлсэн ёсоор болж Захарыг дуудав.

	Захар нойрмоглосоор орж ирэхэд Штольц түүнээс:

	— Энэ юун хүн хэвтэж байна аа? гэж асуув.

	Захар гэнэт бүрмөсөн сэрж, Штольц руу, дараа нь Обломов руу хялайсхийн сэжиглэх байртай харав.

	— Юу, юун хүн бэ гэж? Та өөрөө харахгүй байна гэж үү? гэхэд нь Штольц:

	— Үгүй харахгүй байна гэв.

	— Ямар хачин юм бэ? Энэ чинь манай эзэн, Илья Ильич байна шүү дээ гэв.

	Эзэн инээмсэглээд, 

	— За яв, яв гэлээ. 

	— Эзэн гэнэ шүү! гэж Штольц давтан хэлээд тачигнатал инээд алдлаа.

	Обломов үүнд ундууцсан байртай, — Үгүй яах вэ, жентльмен2 гэсэн л үг шүү дээ энэ чинь гэж засаж хэлэв.

	— Үгүй, үгүй чи яг л эзэн! гэж Штольц хөхрөн байж хэлэхэд Обломов өөдөөс нь:

	— Ямар ялгаа байгаа юм бэ? Жентльмен гэдэг чинь бас эзэн л гэсэн үг шүү дээ гэв.

	Жентльмен гэдэг чинь өөрөө оймсоо өмсөж, өөрөө гутлаа тайлдаг эзнийг хэлдэг юм гэж тодорхойлов.

	— Англи хүмүүс зарц их олонтой биш болохоор өөрсдөө тайлдаг л даа гэтэл орос... 

	— За яаж амьдарвал сайхан санагддаг тухайгаа цааш нь гүйцээж ярь... за айл хөрш гэж сайн нөхөд чинь байх юм байна, цаашаа тэгээд? Чи өдөр яаж өнгөрөөх байсан бэ дээ?

	Обломов гараа салаавчилж дэрлээд царай нь амгалан дүртэй болов. Санаа бодол нь тосгонд очиж орхиод, 

	— За өглөө бослоо. Тэнгэр сайхан гэж аргагүй, тунгалаг цэнхэр огторгуйд бүртийх үүл үгүй. Миний төлөвлөн бодсон ёсоор байшингийн нэг тагттай тал нь цэцэрлэг, цаашаа уудам тал цэлийсэн дорно зүг рүү харж, нөгөө нь тосгон руу харсан байх юм. Эхнэрээ босохыг хүлээх зуураа би гэрийн зөөлөн халаад өмсөж, өглөөний тунгалаг агаарт цэцэрлэгээр жаахан явна. Тэнд манай цэцэрлэгчтэй дайралдаж, хоёул хамт цэцэг услан бут, мод засаж янзална. Би эхнэртээ өгөх цэцгийн баглаа хийнэ. Дараа нь халуун усанд юм уу, голын усанд орно. Эргээд ирэхэд тагтны хаалга онгойж орхисон, эхнэр өглөөний нимгэн хувцастай, хөнгөхөн малгай толгой дээрээ тавьчихсан нь юу юугүй уначих гэж байгаа мэт харагдана... Эхнэр намайг хүлээж байгаад «Цай болчихсон шүү» гэнэ. Хоёулаа их халуун сайхнаар үнсэлцэнэ. Цай гэж жигтэйхэн сайхан. Сандал зөөлөн таатай байна. Ширээн дээр хатаасан талх, цөцгий, шинэхэн шар тос сэлт амттан өрөөстэй, очоод сууна... 

	— Цаашаа?

	— Цаашаа юу. Элбэг таатай гадуур цамц юм уу хүрэм өмсөөд, эхнэрээ бэлхүүсээр нь тэврэн хоёулаа битүү модтой замаар алс явж зугаална. Алгуур явж бодол болон дуугүй явах юм уу, санаж байгаагаа гаргаж хэлэн, санааширч, жаргалтай сайхан байгаа цаг мөчийг судасны цохилт мэт тоолно. Зүрх хэрхэн цохилон, зогсосхийж байгааг мэдрэн, байгаль ертөнцтэй эв зохицлыг эрэлхийлэх сэн. Тэгж явтал нэг мэдэхэд горхи руу юм уу, ойн цоорхой дээр гараад ирнэ... горхины ус үл мэдэг цалгинхан, тариан түрүү салхинд ганхаад, халуун шатаж байх... завинд суухад эхнэр сэлүүрдээд, залхуу нь хүрч сэлүүрээ арай нэг өргөнө... гэтэл Штольц үгийг нь таслан:

	— Илья, чи ингэхэд яруу найрагч хүн юм аа, хөөш гэв.

	— Тийм ээ, амьдралын яруу найрагч хүн, юу гэвэл амьдрал өөрөө яруу найраг шүү дээ. Хүмүүс дуртайдаа л үүнийг гутаадаг юм гээд сайхан санаашралдаа өөрөө улам автан, — Дараа нь цэцгийн хүрээлэнд орж болох юм гэж ярив.

	Дотроо аль эрт төсөөлөн санааширч байсан юм нь байсан болохоор Обломов ийнхүү түгдэрч барихгүй, сэтгэл хөгжин ярьж байгаа ажээ.

	— Амттай жүрж, усан үзэм сэлт үзэж, хоолон дээр юу аваачиж тавихыг хэлж өгөөд эргэж харина. Хөнгөхөн шиг юм идэж, цай уугаад, зочид ирэхийг хүлээнэ... Тэгж байтал Марья Петровна ч гэх юм уу нэг бүсгүйгээс эхнэрт зурвас, ном, хөгжмийн нот сэлт ирүүлэх юм уу, том сайхан гадил бэлэглэж ирүүлсэн байх жишээтэй. Эсвэл өөрийн маань дулаалсан гайхалтай байранд том ший гуа ургачихсаныг сайн нөхрийндөө, маргаашийн нь хоолон дээр идүүлэхээр илгээгээд өөрсдөө тийшээ очих юм аа... Энэ зуур гал зууханд хөл болж, цас шиг цагаан хормогч, малгай өмссөн тогооч сандчиж нэг сав тавьж, нөгөөг нь авна. Тэнд нэг юм хутгаж, энд гурил нухна, ус цацна, хутга заазуурын дуу тачигнаж, ногоо хөшиглөнө... тэнд нэг нь хөлдмөг нухна... үдийн хоол болтол гал зууханд орж савны таг онгойлгоод боов хайрч, цөцгий нухаж байгааг харах, үнэртэх аятайхан байна. Дараа нь тавтайхан хэвтээд, эхнэр маань шинэ ном уншина. Хоёулаа байн байн зогсоод маргана... тэгтэл зочин, жишээ нь чи эхнэртэйгээ хүрээд ирэх юм... 

	— Мөөн, чи намайг бас гэрлүүлэх хэрэг үү?

	— Заавал! Бас нэг хоёр гурван танил сайн нөхөд байна. Өчигдрийнхөө дуусаагүй яриаг үргэлжлүүлэх юм уу, хошин шог яриа үүснэ. Эсвэл харилцан дотоод бодлоо ойлголцох улс дуугүй сууна. Энэ нь алба ажлаасаа халагдсандаа, алба ажлын тухай санаа зовсондоо биш, хүсэл мөрөөдөл сэтгэлчлэн бүтэж, цэнгэж байгаагаас тийнхүү бодолд автаж сууцгаах юм. Үгүй байгаа нэгнийгээ завжаараа хөөс цахруулан байж улайран муулах үг чихэнд дуулдахгүй мөн нүднээс далд орохын чинь хамт ингээд муулна даа гэсэн байрын харцтай тулгарахгүй. Дургүй хүнтэй, муу хүнтэй нийлж барихгүй. Юм ярьж байгаа нөхдийн харц элэгсэг найртай, үнэнээсээ инээж, хошигнож байх нь хорон муу санаагүй... юм бүхэн сэтгэлд нийцээд, сэтгэл дотроо юу байна түүнийгээ ярьж, маяг зангүй байцгаана. Хоолны дараа сэхээвчинд сууж дээд сайн кофе цай ууж, тансаг сайхан янжуур татна.

	— Чи ингэхэд өвөг эцгийн үед байсан байдлыг л яг гарган ярьж байна гэж Штольц өгүүллээ.

	Обломов үүнд бараг гомдож, 

	— Үгүй, ижил биш. Адил юм хаана байна? Миний эхнэр бол жимс чанаж, мөөг янзалж сууна гэж үү? Урт богино утас тоолж, бүдүүн бараг бөс нэхэх байсан гэж үү? Зарц хүүхнүүдийг алгадах юм уу? Ном хөгжмийн нот төгөлдөр хуур, гэрийн хээнцэр тавьц сэлтийн тухай би ярьж байна шүү дээ гэв.

	— За чи өөрөө яах юм дээ?

	— Би өөрөө мөн өнгөрсөн оны сонин уншихгүй. Бүдүүн болхи тэргээр явахгүй, нугасны мах, гурилтай хоол хоёр идэхгүй. Тогоочдоо английн клуб юм уу, элчнийхнээр юм заалгана... 

	— За дараа нь яах вэ?

	— Дараа нь халуун намдаад ирэхээр халуун тогоо, жимс сэлт ачсан тэрэг хусан төгөл рүү юм уу, хадсан өвстэй тал руу явуулж, бухлуудын хооронд хивс дэвсээд, сайхан хоол унд идэж уун цэнгэх юм аа. Талаас хадуур мөрөн дээрээ тавьсан тариачид гэр лүүгээ буцаж, тэртээгээр морь тэрэг хоёроо харагдахгүй болтол нь их өвс ачсан тэрэг гэлдэрч орой дээр нь малгайдаа цэцэг хатгасан тариачин эр, хүүхэд хоёрын толгой цухуйж, өөр нэг газар баахан хөл нүцгэн бүсгүйчүүл гар хадуур барин, дуу хангинуулсаар ажил хийнэ... гэнэт эздийн байсныг хараад дуугүй болж, дор мэхийн ёсолно. Наранд түлэгдсэн хүзүүтэй, тохойгоо ил гаргасан нэг бүсгүй нь доош харах боловч нүд нь учиртай сэргэлэн, эзний энхрийлж барихад өнгөн дээрээ ялихгүй дургүйцэх маяг үзүүлэвч цаанаа баяртай байх юм аа... харин эхнэр үүнийг үзэж болохгүй юм шүү... бурхан минь!

	Ингээд Обломов өөрөө, Штольц мөн инээд алдчихав.

	— Хөдөө чийг унаж, гэгээ тасраад тариан түрүүн дээгүүр манан татах нь далай хөмөрчихсөн адил санагдаад, морь үргэсхийж, газар цавчлаад гэртээ харих цаг болно. Гэрт нэгэнт гэрэл асаачихсан, гал зууханд оройн хоол зэхэж сандарна. Мөөг, давтсан мах, жимс гээд л... тэгтэл хөгжим хангинаад... гэснээ Обломов Италийн Винченцо Беллини гэгч хөгжмийн зохиолчийн «норма» гэдэг дуурийн Норма гэдэг удган бүсгүйн дууг эхлэн аялав. Эхний бадгийг дуулаад, — Энэ дууг санахдаа би сэтгэл төвшин байж чаддаггүй юм. Тэр бүсгүйн сэтгэл үнэхээр шаналан байгаа юм аа. Энэ ая ямар гүн уйтгар гуниг гаргаж чадсан юм бэ? Тэгээд мэдэх амьтан ер байдаггүй. Хавьд юу ч байхгүй... бүсгүй цор ганцаараа... дотроо агуулж явсан нууц сэтгэлийг нь шаналаагаад болдоггүй, тэгээд л саранд нууцаа итгэмжлэн илчилж байдаг... гэтэл Штольц тосож аваад:

	— Чи энэ дуунд дуртай юм аа? Яасан сайн юм. Ольга Ильинская үүнийг их сайхан дуулдаг, хоолой сайтай юм. Ёстой нэг дуулна шүү. Өөрөө ч гэсэн ямар сайхан ахайтан гэж санана. Магадгүй би түүнд сайн болохоор хэт магтаж байж ч болох юм... ингэхэд чи битгий өөр юм руу орж орхи, цаашаа ярь! гэж Штольц өгүүлэв.

	— За цаашаа яах юм дээ?.. тэгээд л гүйцээ юм биш үү дээ!.. Дараа өдөр нь дуртай дуртай зүгтээ нэг нь буу, нөгөө нь загасны уурга бариад явж тарчих юм. Зарим нэг нь зүгээр өрөөндөө налайж сууна биз... 

	— Зүгээр л гартаа юу ч барилгүйгээр үү? гэж Штольц асуусанд, Обломов өөдөөс нь:

	— Чамд юу хэрэгтэй санагдаж байна? Яах вэ алчуур баривал барьж л байх юм байгаа биз. Үгүй чи иймэрхүү янзаар амьдрахыг хүсэхгүй юү? Энэ тэгээд амьдрал биш үү? гэв.

	— Бүх насаа л ингэж өнгөрөөх үү? гэж Штольц асуув.

	— Үс цайж, авсанд ортлоо. Амьдрах гэдэг энэ шүү дээ.

	— Үгүй энэ чинь амьдрал биш.

	— Юу амьдрал биш гэж? Миний ярьсанд юу дутаад байна? Чи бодоод үз, нэг ч зовж шаналсан хүний царай үзэхгүй, санаа зовох юм ер үгүй, дээд хурал, худалдаа наймаа, мөнгө цаас, илтгэл энэ тэрийн тухай, сайдад бараалхах, хэргэм тушаал цалин хөлс нэмэх зэргийн талаар ганц ч яриа байхгүй, сэтгэлдээ нийцсэн юмаар яриа дэлгэнэ. Байр сэлгэж нүүх хэрэг чамд гарахгүй. Ганц энэ чинь л чамд хэчнээн чухаг юм бэ? Тэгэхэд үүнийг амьдрал биш гэнэ ээ? гэв.

	— Энэ чинь амьдрал биш ээ гэж Штольц дахин мэтгэв.

	— Чинийхээр болж гэм энэ тэгээд юү юм бэ?

	— Энэ чинь байна аа... гээд (Штольц иймэрхүү амьдралыг юу гэмээр юм гэж жаал бодсоноо) Обломовжих гэгч л байх гэв.

	Илья Ильич энэ хачин үгийг сонсоод гайхаж, үе үеэр салган унжруулсхийж, 

	— Обло-мов-жих гэнэ ээ! гэв.

	Ингээд Штольц өөд хачин хянуур харснаа, хулгасхийн, 

	— Чиний бодохоор тэгээд амьдралын сайн сайхан юунд байгаа юм бэ? Обломовжихоос өөр юу байна? Үгүй цөм л миний санааширч байгаа энэ байдалд хүрэх гэж эрмэлздэг юм биш үү? гээд зориг орж, — Та нарын тэр гүйж хөөцөлдөөд байгаа бүх юм, дайн байлдаан, худалдаа наймаа, улс төрийн бодлого сэлт цөм энх амрыг тогтоох гэж, энэ эвдэж бусниулсан диваажинг дахин төвшитгөх гэсэн оролдлого биш юм уу? гэв.

	Штольц үүнд, 

	— Чиний үл биелэх санаашрал бас л Обломовжоод орхисон шинжтэй юм гэхэд, Обломов өөдөөс нь

	— Цөм л амрах, амар төвшин байхыг хичээдэг юм гэж хариулав.

	— Цөм биш ээ, чи өөрөө ч мөн арваад жилийн турш амьдралд тиймэрхүү юм эрхэмлэж байгаагүй дэг.

	— Эргээд сана, бодоод үз. Чиний ном, орчуулга сэлт хаана байна? гэхэд Обломов:

	— Захар л нэг тийш нь хийчихсэн байх. Энд нэг буланд хэвтэж байгаа байх гэлээ.

	— Нэг буланд шүү! гэж Штольц зэмлэнгүй дуугараад, — Чи нөгөө «Оросын барагдашгүй их баялгийг авч ашиглахад хүний гар, ухаан санаа хэрэгтэй байгаа учир хүч чадалтай байх цагтаа ажиллана; амрахад улам сайхан байхын тулд их ажил хийнэ, дан амрах гэдэг бол өөр, язгууртнуудын хээнцэр янзаар уран зураач шүлэгч нарын маягаар амьдрах гэсэн үг» гэдэг байсан санаа бодол чинь мөн тэр буланд хэвтэж байна6 Тэр бодол санааг чинь Захар мөн буланд аваачаад хураачихсан уу? Чи эрдэм ном сурсан хойноо, төрсөн нутгаа илүү сайн мэддэг, илүү их хайрладаг болохын тулд харийн нутгаар явж үзнэ гэдэг байснаа санаж байна уу? «Амьдрал гэдэг бүхэлдээ сэтгэх, хөдөлмөрлөх гэсэн үг. Ажил нь овойж товойхгүй, хар бkр боловч тасралтгүй хийж, эцэстээ, хийх юмаа хийсэн гэдгийг ухамсарлан амьсгалаа хураах ёстой юм» гэж чи тэгэхэд хэлдэг байсан. Тийм биз? Энэ одоо танай аль буланд хэвтэж байгаа вэ? гэв.

	Штольцын үг бүрийг Обломов сэтгэл түгшин чагнаж, 

	— Тийм тийм... би сайн санаж байна... нээрээ ч... Тийм шүү гэж өнгөрсөн явдлуудыг гэнэт санаж, — Андрей, чи бид хоёр эхлээд Европ тивийг хөндлөн гулдгүй явж үзэх, швейцарын нутгаар явган хэсүүчлэх. Везувийн галт уулан дээр гарч хөлийнхөө улыг халаана, Везувийг дэлбэрэхэд лаванд дарагдсан Геркулан хотыг ухаж олох гэж ярьдаг сан. Солиорох дөхөж байжээ. Юун ч олон тэнэг санаа вэ дээ!.. гэв

	— Тэнэг гэнэ шүү! гэж Штольц зэмлэнгүй дуугараад, — Ингэхэд Италийн их зураачид Рафаэлийн дагинас, Коррежневийн шөнө гэдэг, Аполлопа Бельведерский гэдэг бүтээлүүдийг хараад «Бурхан минь эдний уг эхийн өмнө нэгэн цагт очиж зогсоод, Микельанжело, Тициан нарын их бүтээлийг үзэж, Ром хотын хөрсөн дээр гишгэж байна шүү дээ гэхээс зүрх шимшрэх шиг болж байхгүй юм гэж үү дээ. Нэгэн насыг өнгөрөөхдөө халуун орны эдгээр сайхан цэцэг ургамал сэлтийг зөвхөн цэцгийн хүрээлэнд үзэхээс, ургадаг нутагтаа байж байгааг нь үзэх хувь алга гэж үү? Италийн сайхан агаарт явж, тэнгэрийн нь гүн цэнхрийг бахдан сонирхохгүй өнгөрөх гэдэг юү гэсэн үг вэ?» гэж чи нүдэндээ нулимстай ярьж байгаагүй гэж үү? Иймэрхүү гоё сайхан санаа чиний толгойноос хэчнээн гардаг байлаа. Тэнэг гэнэ шүү! гэв.

	Обломов өнгөрсөн цагийг эргэн санаж, 

	— Тийм ээ, тийм санаж байна. Чи бас миний гарыг бариад «Эд бүгдийг үзэлгүйгээр үхэхгүй гэдэг ам өгөлцье» гэж байсан... гэхэд Штольц мөн:

	— Чи нэг өдөр францын эдийн засагч Сей Жан Балтистийн зохиолыг миний нэрт хутагтын мэндэлсэн баярын өдөр надад зориулан орчуулаад ирснийг санаж байна. Тэр орчуулга одоо надад бүрэн байгаа. Чи тооны багштай ангид түгжиж суугаад, тойрог болоод дөрвөлжний учрыг олсны хэрэг юү болохыг заавал мэдэх гэж оролдсон. Тэгснээ дутуу орхиод санасандаа хүрээгүй, тийм биз? Англи хэл сурч эхлэхэд олигтой болоогүй. Би гадаадад явах төлөвлөгөө хийж, германы их сургуулийг үзье гэж хэлэхэд чи босон харайж, намайг тэврээд ёсорхуугаар гар бариад, «Андрей, би чиний нөхөр, хаана ч гэсэн чамтай явна» гэсэн. Эд бүгд цөм чиний үг шүү. Чи хэзээнээсээ жаал жүжигчний галбиртай хүн шүү. Тэгээд яасан бэ, Илья? Би хоёр дахин гадаадад гарсан манай их эрдэм номыг үзэж гүйцсэн хойноо Бонн, Иен, Эрланкенийн их сургуулиудад оюутны ширээн дээр хүлцэнгүйеэ суусан. Дараа нь Европыг өөрийнхөө эдлэн газар шиг сайн мэдэж авлаа. За жуулчлах гэдэг яах вэ баян чинээлгийнх, хүн бүрд жуулчлах боломж байх ч үгүй, алба ч үгүй юм гэж бодъё. Тэгэхэд Орос нутаг яагаа вэ? Би орос нутгийг хөндлөн гулд явж үзлээ. Одоо ажил хийж байна... гэхэд Обломов хариуд нь:

	— Нэг цагт юм хийхээ болих юм байгаа биз дээ? гэв.

	— Хэзээ ч болихгүй. Юунд болих юм бэ?

	— Яах вэ, хөрөнгө чинээгээ хувь арвижуулсан хойноо болино биз дээ? гэв.

	— Хувь байтугай дөрөв дахин ихэсгэдэг юм аа гэхэд болихгүй гэж Штольц өгүүллээ.

	Обломов дуугүй жаал азнаснаа, 

	— Чи тэгээд үүрд хэрэглэж хүрэх хөрөнгө чинээтэй болоод, ажил төрлөө орхиж амрах гээгүй юм бол яах гэж хөөцөлдөөд байгаа юм бэ? гэж асуулаа.

	— Хөдөөгийн Обломовжилт байна аа, тэр чинь! гэж Штольц хэлэв.

	— Аль алба хааж нийгэмд хэргэм зэрэг, жин нөлөөтэй хүн болоод дараа нь хүндтэй сайхан цэнгэж, зүй ёсоор амьдарч суух... гэтэл Штольц өөдөөс нь:

	— Энэ чинь Петербургийн Обломовжилт байна гэлээ.

	Штольцын үгэнд унтууцсан Обломов, 

	— Тэгээд хэдийд нь амьдрах юм бэ? Юу гэж насан туршаа үйлээ үзэх юм бэ? гэв.

	— Хөдөлмөрийн тулд л, өөр юуны ч тулд биш. Хөдөлмөр гэдэг амьдралын сайн сайхан, мөн утга учир, зохицсон байдал нь мөн. Юу ч гэсэн миний л хувьд тийм юм. Ухаан нь чи амьдралаасаа хөдөлмөрийг хөөгөөд гаргаж орхиж, тэгээд тэр чинь юу шиг болсон байна? Би чамайг магадгүй сүүлчийн удаа өөд татахыг бодъё. Үүний дараа чи мөн энд тэр Тарантьев, Алексеев нартайгаа суугаад байхад хүрвэл, нэгмөсөн дүүрч, өөртөө хүртэл дараатай болох вий. Одоо өөдөлбөл нэг өөдөлнө, үгүй бол өнгөрлөө! гэж Штольц дүгнэв.

	Обломов сэтгэл түгшсэн байртай өөдөөс нь харан чагнаж байснаа, гэнэт өмнө нь толь тавихад, өөрийгөө хараад, айчихсан юм шиг боллоо.

	Обломов санаа алдаад:

	— Андрей, чи намайг битгий загна, үнэхээр тусалж үз. Би өөрөө үүнд шаналж явна, жишээ нь өнөөдөрхөн миний өөрийнхөө энэ байдалд гашуудаж, гутарч байсныг чи дуулсан, харсан болж гэм намайг зэмлэх үг амнаас чинь гарч чадахгүй байх сан. Бүгдийг мэдэж, бүгдийг ухаарч байна. Ганцхан чадал, зориг дутаад байна. Өөрийнхөө шийдмэг зориг, ухаан санаанаасаа надад хүртээж, хаашаа дуртай газар луугаа намайг хөтлөөд яв. Чиний хойноос би явж магадгүй, ганцаараа бол байрнаасаа хөдлөхгүй гэв. «Одоо өөдөлбөл нэг өөдлөөд, үгүй бол дүүрнэ» гэж чиний хэлдэг зөв. Ингээд нэг жил болбол оройтож орхих байх гэв.

	— Ингэхэд энэ чинь чи мөн үү, Илья? Чамайг туранхай, сэргэлэн хүүхэд байсныг чинь санаж байна. Чи өдөр бүр Пречистекээс Кудрино руу явж очоод, тэнд цэцэрлэг дотор... эгч дүү хоёр охиныг чи мартаагүй биз? Чи тэдний уншдаг байсан Коттенийн захидлыг авчхаад оронд нь аваачиж өгдөг байсан дэлхийн сонгодог зохиолч Руссо, Шиллер, Гете болоод Байроны зохиолуудыг мартаагүй биз... чи тэр хоёрын өмнө номчирхож, юмны ая зүй мэддэг болгох гэдэг байгаагүй бил үү? гэж Андрейг хэлэхэд Обломов орноосоо босон харайж:

	— Үүнийг хүртэл чи санаж байх юм аа, Андрей! Нээрэн тийм шүү! Би тэдэнтэй цуг элдвийн сайхан юм санааширч, ирээдүйд итгэж найдаж явсан юмаа ярьж, хэтийг төлөвлөн юм сэтгэж, сэтгэл санаагаа хүртэл хөгжөөдөг байсан. Чамайг шоолох байх гэж үүнийгээ нуудаг байсан. Тэгээд л эд бүгд өнгөрч дахиад ер сэргээгүй. Үнэхээр эд цөм хаашаа ч үгүй болж, юунаас болоод унтарчхав аа? Мэдэхгүй юм даа! Ингэхэд надад элдвийн ширүүн догшин зовлон дайралдсангүй.

	Энэ тэрнээс хагацсан юм алга, миний сэтгэл хэний ч өмнө шил шиг цэвэр тунгалаг. Шаналж зовох юм юу ч байхгүй. Хүнээс ичиж зовохоор болгочихсон гай намайг дайрсангүй, зүгээр юунаас болж ингэж хамаг хийморь цог маань үгүй болчихсон юм бүү мэд гээд санаа алдав.

	— Ингэхэд байна аа, Андрей, энэ насанд минь миний амьдралыг гэрэлтүүлж гийгүүлэх юм уу, шатааж хөнөөх гал ер ассангүй. Өглөө болж, гэрэл туяа алгуураар нэмэгдэн гийсээр өдөр болж хөл үймээн ихэсдэг, хурц нар гаран, үд дунд болоод цаашаа алгуур илч нь бууран цонхийж, хорвоогийн жам ёсоор орой тийшээ наран жарган гэрэл гэгээ тасраад ирдэгтэй бусад хүмүүсийн амьдрал төсөөтэй байх юм. Гэтэл миний амьдрал ерөөсөө л жаргахаасаа эхэлсэн юм шүү. Хачин санагдах байх, гэсэн ч үнэхээр л тийм юм. Анх мэдрэл орж эхлэхдээ л би нэгэнт бөхөж өнгөрч яваа юм шиг санагддаг байсан. Албан хааж, цаас эрээчиж суухдаа би улам л бөхөж байсан: цаашлаад номоос амьдралд яаж ашиглахыг нь мэдэхгүй үнэн мөний тухай олж уншдаг байхдаа бөхөж л байсан. Нөхдийн дунд элдвийн яриа, хов жив, доог тохууны үг, хүн муу хэлэх сэлтийг дуулж, нэг нэгэндээ сайн биш, нийлье гэсэн зорилго ч үгүй зүгээр л цуглардаг төдий дээр үндэслэсэн нөхөрлөлийг харж явахдаа би бөхөж л байсан; Минад сэтгэлтэй сайн гэж өөрөө тооцон, орлогынхоо ихэнхийг өгдөг байхдаа би бөхөж л байсан, Нева мөрний эргээр баян тарган улсын дунд гуниглан зугаалж явахдаа, айл хунарын наадам цуглаан дээр намайг хүргэн болж болохтой хүнд тооцон найрсгаар хүлээж авдаг байсан цагт би бөхөж л байсан; Амьдрал, ухаан санаагаа ингэж аар саархан юманд үрж, хотоос зусланд гарах, зуслангаас Гороховын гудамжинд нүүж ирэх, хавар болсныг хясаа, арван хөлт хавч авчрах болсон төдийгөөр мэдэж намар өвлийг тогтсон өдрүүдээр, зун цагийг зугаалах болсноор мэдэж, бусдын адил... бүхэл насан туршаа залхуурч тайван зүүрмэглэсээр өнгөрөөн бөхөж байна.

	Тэр ч байтугай өөрийгөө өргөмжлөх сэтгэл хүртэл юунд хэрэг болсон юм бэ? Нэртэй оёдолчинд хувцас захиж хийлгэхэд үү? Нэртэй төртэй айлд айлчлахад уу? Аль... тэр ноён гуайтай гар барьсан гэхэд үү? Гэтэл хүний бие өргөмжлөх сэтгэл гэдэг чинь амьдралыг аятай сонирхолтой болгож өгдөг зүйл шүү дээ. Тэр сэтгэл тэгээд хаашаа алга болчхов оо? Нэг бол би энэ амьдралыг ойлгосонгүй, эсвэл амьдрал гэгч ерөөсөө өөдтэй юм биш ээ. Энэ байгаагаас нь илүү сайныг би мэдэхгүй, үзээгүй, надад зааж хэлээд өгсөн хүн алга. Чи үе үе солир шиг түрхэн зуур гялсхийж үзэгдээд алга болчихдог байсан, би тэгээд эд бүгдийг мартан бөхсөөр л байгаа юм... гэлээ.

	Обломовын үгийг Штольц одоо хайшраг дооглонгуй байртай чагнахаа болиод, царай нь барайж дуугүй сууна.

	Обломов цаашаа, 

	— Чи түрүүн миний царайг их зүдэрчихсэн байртай дорой байна гэсэн. Үнэхээр ч би элэгдэж ноорчихсон хуучин цамц шиг болчихсон. Гэхдээ цаг агаар тохироогүйгээс биш, ажил төрөлд дарагдсандаа ч биш, ганцхан арван хоёр жилийн турш миний доторх гал цог гадагшаа гарахыг тэмүүлж, гарах, хэрэглэгдэх газар олохгүй гяндан болсон энэ биеийг л дотроос нь доройтуулж, тэндээ тэгээд унтарсан юм. Ингээд Андрей найз минь арван хоёр жил өнгөрсөн болохоор дахиж сэргэх сэн гэдэг хүсэл надад байсангүй гэхэд Штольц тэсэж ядсан байртай:

	— Чи юунд энэ байдлаасаа шууд гараагүй юм бэ? Нэг тийшээ зугтаагаад явчихгүй яасан юм бэ? гэж асуулаа.

	— Хаашаа тэр вэ?

	— Хаашаа гэнэ ээ? Адаглаад өөрийнхөө тэр тариачидтай цуг Ижил мөрөн рүү явахгүй юу, тэнд чинь хөл хөдөлгөөн ихтэй, хүний сонирхол, зорилго болж болох юм, ажил хөдөлмөр бий. Би бол Сибирь лүү Ситху руу явчих байсан гэв.

	Обломов үүнд гунигтайгаар

	— Чи ийм их сүрхий эрс ширүүн арга л зааж өгөх юм. Тэгээд ч би ямар ганцаараа байгаа биш. Харахгүй юу, манайхан гэж олон, Михайлов, Петров, Семенов, Алексеев, Степанов гээд л тоолж барахгүй шүү! гэлээ.

	Штольц энэх үнэн сэтгэлийн ярианд нь автаад жаал дуугүй байснаа санаа алдаад:

	— Тийм ээ, цаг хугацаа их улирчээ. Би чамайг ингээд орхихгүй, эндээс аваад явна. Эхлээд гадаадад гаръя. Дараа нь тосгон руугаа очно биз. Турж, наад биеэ жаал хөнгөлбөл маяг ааш гаргахаа болино байлгүй. Тэгж байгаад хийх юм ч олж магадгүй гэв.

	— Тэгье, эндээс нэг тийшээ явж үзье гэж Обломов өөрийн эрхгүй дуугарчхав.

	— Маргааш гадаадад гарах паспорт хөөцөлдье, дараа нь юм хумаа бэлтгэнэ... би чамайг дураар чинь орхихгүй шүү Илья, дуул аа биз?

	— Бүгдийг маргааш л хийчих санаатай байгаа биз? гэж Обломов гэнэт сэхээ авсан маягтай гутарч өгүүлэв.

	— «Өнөөдөр хийчхэж болох юмыг маргааш болгох» дургүй байгаа биз дээ, чи? Юун их шавдуу юм бэ? Өнөөдрийн хувьд орой болж орхиж, гэхдээ хоёр долоо хоногийн дараа бид хол явчихсан байна аа гэв.

	— Больж үз дээ, найз аа, хоёр долоо хоногийн дараа гэсэн чинь юү гэсэн үг вэ? Олигтойхон бодож үзье, сайн бэлтгэе... Нэг тэрэг хэрэгтэй... нэг гурван сарын дараа яадаг юм гэхээс... гэж Обломовыг хэлэхэд Штольц,

	— Тэрэг гэнэ шүү! Хил хүртэл бид шуудангийн сүйхэнд юм уу, галт онгоцоор Любек хүртэл явбал ая таваар дээр байх болно. Цаашаа ихэнх газарт төмөр зам бий гэхэд Обломов,

	— Байр яах вэ? Захарыг яах вэ? Обломовка эдлэнг яах вэ? Энэ талаар шийдэх хэрэгтэй шүү гэв.

	— Обломовжих гэдэг энэ дээ! Одоо юу, ерөөсөө болих уу гэдэг л үг байгааг санаарай гэж Штольц инээд алдан хэлээд лаа авч Обломовт аятайхан нойрсоорой гээд гарч үүд хаав.

	 

	 

	V

	«Одоо нэг өөдөлбөл өөдөлнө, үгүй бол бүрмөсөн баларна» гэдэг хэцүү үг Обломовыг сэрмэгц санаанд нь орж ирлээ.

	Орноосоо босож өрөөн дотуур хоёр гурав дахин холхисноо зочдын өрөө рүү шагайхад Штольц юм бичээд сууж байв.

	— Захар! гэж дуудахад, ханзан дээрээс үсэрч буух чимээ гарахгүй, Захар орж ирэхгүй байв. 

	Штольц түүнийг шуудан руу явуулжээ.

	Обломов тоосонд дарагдсан ширээ рүүгээ очиж суугаад үзэг авч бэх рүү дүртэл байхгүй хатаж орхиж, цаас эрээд үзсэн бас байсангүй.

	Ингээд бодол болж аяндаа тоосон дээгүүр хуруугаа хөдөлгөж байснаа сүүлд нь үзэхэд Обломовжих гэсэн үг болчихсон байжээ.

	Обломов бичээстэй үгийг даруй ханцуйгаараа арчиж орхив. Энэ үгийг шөнө Бальтазарын найран дээрх шиг ханан дээр галаар бичээстэй3 байна гэж зүүдэлжээ.

	Захар хүрч ирээд, Обломов орондоо биш босчхоод байгааг үзэж эзэн өөдөө гайхаж гөлрөв. Энэ гайхсан маанаг харцанд «Обломовжилт» илхэн харагдаж байлаа.

	«Ганцхан л үг... тэгэхэд яасан хорон юм бэ!..» гэж Илья Ильич бодлоо.

	Захар ердийнхөө заншлаар сам, сойз, алчуур авч Илья Ильичийн үсийг самнаж өгөхөөр очтол цаадах нь ууртайгаар:

	— Тонил чи цаашаа! гээд Захарын гараас сойзыг нь мулт цохиж унагаахад, Захар өөрөө самыг нь шалан дээр унацгаачхав.

	— Дахиж хэвтэх үү, үгүй юү? Үгүй бол би ор засчих уу? гэж Захарыг асуухад, Обломов өөдөөс нь:

	— Надад үзэг бэх, цаас авчирч аль гэв.

	«Одоо, эсвэл бүр өнгөрнө» гэсэн үгийг Обломов эргэцүүлж бодлоо.

	Оюун ухаан, хүч чадлыг сэргээх эцсийн дуудлагыг Обломов эргэцүүлэн бодож, зориг эрмэлзэл гэхээр юм өөртөө юу байгаа, энэ тэгээд юунд хүргэж чадах, юунд тэр өчүүхэн үлдэгдлийг нь зарцуулах болж байгааг цэгнэн үзэв. Ийнхүү шаналгаатай бодолд удаан автаж байснаа үзэг шүүрч аван, булангаас номоо гаргаж, арван жилийн туршид бодож, уншиж бичээгүй юмаа ганцхан цагийн дотор бодож, уншиж бичихээр зориглов.

	Одоо яах ёстой байна? Урагшаа явах уу, ингээд үлдэх үү? гэдэг Обломовжсон асуудал өөрийн нь хувьд Шекспирийн Гамлетэд тулгарсан асуудлаас гүнзгий байв. Урагшаа явна гэвэл өргөн халаадаа зөвхөн мөрнөөсөө гэнэт авч хаях төдийгүй сэтгэл санаа, оюун ухаанаа сэргээж, хананыхаа тоос, аалзны шүлсний хамт нүдэндээ байгаа аалзны шүлсийг мөн гөвж хаях ёстой болно.

	Үүний тулд эхлээд ямар алхам хийх вэ? Юунаас эхлэх вэ? Мэдэхгүй... чадахгүй юм... үгүй... үгүй залирхаж байна, мэдэхийг ч мэднэ... тэгээд ч Штольц дэргэд байгаа, хэлээд өгнө.

	Ингэхэд Штольц юу гэж хэлэх вэ? гэвэл «Долоо хоногийн дотор итгэмжилсэн хүнд тодорхой заавар бичиж өгөөд тосгон руу явуул. Обломовкийг барьцаанд өгөөд, газар худалдаж ав. Барих байшин барилгын зургийг илгээ. Байраа өг. Паспорт авч хагас жил хэр гадаад орноор явж жаал биеэ хөнгөл, урьд нөхрийнхөө очих гэж санааширдаг байсан газарт очиж, сайхан агаарт нь сэтгэлээ сэргээ. Халаад өмсөлгүй, Захар, Тарантьев наргүйгээр яв. Өөрөө оймсоо өмсөж, гутлаа тайлж бай, зөвхөн шөнийн цагаар унтаж, бүгдийн очдог газар луу төмөр замаар, галт тэргээр яв гэнэ... дараа нь Обломовкад очиж суурьшаад, тариа тарих, цайруулах ажлыг мэддэг, тариачин яагаад баян, хоосон байгаа учрыг мэддэг бол, тарианы талбайгаар явж үз, сонгуульд оролц, завод, тээрэм, зогсоол зэргийг очиж сонирх гэнэ. Үүний хажуугаар сонин уншиж ном үзэж, англи улс юунд хөлөг онгоц дорно зүг явуулаа юм бол гэдгийг бодож сэтгэл зовж бай...» гэнэ.

	Штольц ийм л үг хэлнэ. Урагшаа явах гэдэг энэ... бүх насан туршаа ингэж байх юм. Амьдралын уран гуа тал гэдэг үгүй болно. Энэ чинь амьдрал биш, нэг дархны газар маягтай, үргэлж гал дүрэлзэж, халуун шатаж, үймээн шуугиан болж байх юм... хэдийд нь амьдрах юм бэ? Зүгээр энэ хэвээрээ байсан маань дээр биш юм байгаа?

	Ингээд үлдэнэ гэдэг цамцаа буруу харуулж өмсөөд, ханзан дээрээсээ Захарын үсэрч буух чимээг сонсож, Тарантьевтай цуг хоол идэн, алив юмны тухай бага бодох, Африк тивээр жуулчилсан нь гэдэг номыг уншиж гүйцээгүй Тарантьевын хамаатай бүсгүйн байранд аандаа нэг байж байгаад хөгшрөх гэсэн үг юм.

	«Одоо өөдлөх үү, аль бүрмөсөн ингээд өнгөрөх үү?» гамлетийнхаар «Амьд явах уу, үгүй юү?» гэж бодсоор Обломов зөөлөн сандлаасаа өндийх гэтэл шаахайгаа шууд олж гишгэж чадсангүй, дахиад суучхав.

	Хоёр долоо хоногийн дараа Штольц Обломовоос Парис руу шууд очно гэдэг ам аваад Англи руу яваад өгсөн. Илья Ильичийн паспорт бүр бэлэн болчихсон, тэр ч байтугай замын хувцас хунар захиалчихсан, малгай худалдаад авчихсан, ажил хэрэг урагштай нь аргагүй байлаа.

	Захар хүртэл ухаан зарж нэг шинэ гутал захиалаад, нөгөөгийн нь өсгийг загнуулж орхивол болно гэж нотлох болсон, Обломов өөрөө хөнжил, ноосон цамц, замын ариун цэврийн хэрэгсэл сэлт аваад, идэх юмны хүүдий олж авах гэтэл, гадаадад гарах хүн идэх юм тээж явдаггүй гэж арваад хүн хэлжээ.

	Захар энэ тэр оёдлын газар, мухлагаар хөлсөө гоожуулан гүйж, мухлагаас өгсөн хариултаас задгай мөнгө ихийг өвөртөө хийсэн хэдий боловч Андрей Иванович болон, жуулчлах гэдгийг сэдэж гаргасан бүхнийг харааж байв.

	Мухлагт ороод, 

	— Эзэн ганцаараа тэнд очиж орхиод яах хүн юм бол? Тэнд чинь эздийн юмыг дандаа хүүхнүүд хийдэг юм гэнэ. Хүүхэн хүн яаж эзний гутлыг сугалж чадах вэ? Хүүхэн хүн тэгээд яаж эзний нүцгэн хөлд оймс өмсүүлж суух юм бэ? гэж ярьдаг байлаа.

	Захар ингэж бодохоос хөгтэй санагдаж хууз сахлаа хажуу тийш дэрвийтэл инээмсэглэж, толгой сэгсэрнэ. Обломов юу юу авч явах, ямар юмаа үлдээхийг бичиж тэмдэглэхээс залхуурсангүй. Гэрийн тавьц болоод бусад хогшлыг хамаатан бүсгүйндээ аваачиж гурван өрөөнд хийж цоожлоод, гадаадаас буцаж иртэл хадгалж байхыг Тарантьевт даалгажээ

	Обломовын танилууд хүртэл зарим нь баахан итгэхгүй, зарим нь дооглонгуй, зарим нь яагаад ч юм айсан байртай «та минь бодоод үзээч, Обломов явах гэнэ, байрнаасаа хөдлөх гэнэ!» гэж ярьдаг болоод байлаа.

	Гэтэл Обломов сарын дараа явсангүй, гурван сарын дараа ч явсангүй.

	Явахын өмнөхөн шөнө уруул нь хавдаад орхиж, «Ялаа хазаад орхиж, ийм уруултай далайд гарч яаж болох вэ дээ» гэсэн гэнэ. Тэгээд дараагийн галт онгоц хүлээж эхэлж, нэгэнт намрын эхэн сар болчихсон, Штольц аль хэдийн Парист ирээд айхтар ширүүн захиа явуулаад байдаг, хариу очдоггүй.

	Яагаад тэр вэ? Бэх хатаж, цаас үгүй л бол оо бол уу? Эсвэл бичье гэхэд үг давхардаж эв хав нь олдож өгөхгүй байгаа юм уу? Аль Илья Ильич нөгөө одоо өөдлөх үү, бүрмөсөн ингээд өнгөрөх үү гэдэг айхавтар эргэлзээний сүүлчийнхийг эцэстээ дээрд үзээд толгойгоо салаавчлан хэвтэж орхисон, Захар сэрээх гэж дэмий ядаж байгаа болов уу?

	Үгүй, бэхийн саванд дүүрэн бэхтэй, ширээн дээр захиа, цаас, тэр ч байтугай төрийн сүлдтэй албан хэргийн цаас хүртэл байна, байхдаа Обломов түүн дээр юм бичжээ.

	Хэд хэдэн хуудас бичихдээ нэг ч газар үг давхардуулан түгдэчсэнгүй эвлэгхэн чөлөөтэй бичсэн, зарим газар нь бүр урьд Штольцтой хөдөлмөрлөж амьдрах, жуулчлал хийх тухай хамт санааширч байсан идэр цагийнх шигээ цэцэн сайн бичжээ.

	Обломов өглөө зургаан цагт босож, юм уншиж, нэг газарт ном аваачиж өгдөг болжээ. Ядарч нойр хүрсэн, уйтгарласан царайгүй. Царай зүс орж, нүд нь цогтой эрдүү, юу ч гэсэн л өөртөө итгэлтэй харах болжээ. Халаад өмсөхөө байж. Тарантьев түүнийг хогшил юмтай нь хамаатан бүсгүйндээ аваачсан юм байжээ.

	Обломов гэрийн пальто өмсөж, хүзүүн дээрээ хөнгөн торгон алчуур тохсон, цасан цагаан захтай цамц өмсөж, галстук зүүж суугаад ном унших юм уу, м бичдэг болж. Гадагшаа гарахдаа сайхан хийцтэй гадуур цамц, дэгжин бүрх малгай өмсөнө... хөгжилтэй сэргэлэн байж дуу аялдаг болж... энэ юуных вэ?

	Обломов зуслангийнхаа байшингийн (хотоос хэдэн мод зайтай зусланд суудаг байв) цонхон дээр сууж, дэргэд нь багц цэцэг тавиастай байна. Өөрөө нэг юм яаран бичих зуураа бутны орой дээгүүр зам руу байн байн харж, дахин яаран бичиж гарна.

	Тэгтэл зөрөг замаар хүний хөнгөхөн алхах чимээ гарч элс шаржигнахад Обломов үзгээ хаяад багц цэцгийг шүүрэн авч цонх руу гүйж очив.

	— Ольга Сергеевна та юу? Би одоохон... гээд яаран малгай, таягаа авч явган хаалгаар гүйж гараад, нэг сайхан бүсгүйг сугадан цаашаа ойн гүн рүү, өндөр гацуур моддын сүүдэрт орж одов...

	Захар нэг булангийн цаанаас гарч ирээд эзнийхээ хойноос харснаа өрөөгөө цоожлоод гал зуух руу очив.

	— Явчихлаа гэж Захар Анисьяд дуулгахад

	— Хоол идэх болов уу? гэж цаадах нь асуув.

	Захар үүнд, 

	— Хэн мэдэх юм бэ гэж нойрмог дуугарав.

	Захар хуучин янзаараа, нөгөө л их хууз, хусаж бариагүй сахал самбай болсон янзаараа, хуучин бор хантаазтайгаа, гадуур цамц нь уранхай чигээрээ. Гэхдээ харин нөгөө нэг хөрш айлын бүсгүйгээс холдсондоо юм уу, аль хүн эхнэртэй байх ёстой гэж үзсэндээ юм уу Анисьятай суусан. Харин зүйр үгэнд байдагчлан хувирсан юмгүй ажээ.

	Ольга, Ольгагийн нагац эгч хоёртой Обломовыг Штольц танилцуулж өгсөн юм байж. Штольц анх Обломовыг Ольгагийн эгчийнд дагуулж ирэхэд тэнд зочид олон байлаа. Обломов ердийнхөө заншлаар эвгүйрхэн хэцүү байв.

	«Өрөөнд дулаахан байна шүү дээ, бээлийгээ авчихвал зүгээрээ дээ. Эд бүгдээс би их хөндийрчээ» гэж бодож суулаа.

	Цай уух ширээнээс зайдуу, зулын хажууд зөөлөн сандлынхаа арыг налан ганцаараа сууж, орчиндоо болж байгаа юмыг онц хайхрахгүй байгаа Ольгагийн дэргэд Штольц очиж суув.

	Штольцыг ирсэнд Ольгагийн нүд гялалзаж, царай нь улайсангүй гэсэн ч царай байр нь амгалан сайхан болж, инээмсэглээд, ихэд баярлажээ.

	Штольцыг Ольга сайн нөхрөө гэдэг, уйдах зав өгөлгүй үргэлж инээд хүргэдэгт нь дуртай боловч, дэргэд нь өөрөө даан ч балчир санагдаад жаахан айсхийдэг байв.

	Юманд гайхаж, юм асуумаар болоход даруй Штольцоос итгэн асуучихыг зүрхлэхгүй Штольц өөрөөс нь дэндүү түрүүлчихсэн, дэндүү дээгүүр болохоор заримдаа өөрийнхөө балчир, ухаан санаа, насаар ийнхүү ялгаатайд хор нь хөдлөх шиг болж зовдог байв.

	Штольц мөн Ольгаг ухаантай, ариухан сайхан сэтгэлтэй сайхан охин л гэж элдэв далдын санаагүй сайн байдаг. Ольга түүнд сайн хүн болох төлөвтэй сайхан хүүхэд л гэж санагддаг байв.

	Гэхдээ Щтольц бусад бүсгүйчүүлд орох нь ээ нь Ольгатай илүү их юм ярьдаг. Ярих дуртай, юу гэвэл Ольга амьдралд өөрөө ухаарсан юмгүй гэсэн ч энгийн шулуун цагаан замыг дагадаг байв.

	Төрөлхийн сайхан зантай янз маяггүй зөв сайн хүмүүжсэний ачаар цаанаасаа жам ёсоор илрэн гарч байгаа сэтгэл санаа, бодол, хүсэл эрмэлзэл сэлтээ, нүд, уруул, гарын хөдөлгөөн төдийхөн дээр хүртэл барьж, зориуд гажуудуулан маягладаггүй болохоор нүдэнд дулаахан харагдана.

	Хажууд нь сайн нөхрийн нь мөн ийм зан байдал үе үе илэрч үзэгддэг байсан болохоор ч Ольга өөрийнхөө зан байдлыг түүнтэй зүйрлүүлэн үзэж, тууштай итгэлтэй баримталдаг байсан байж болох юм.

	Юу ч гэсэн залуухан бүсгүйчүүл ийм энгийн харц, үг яриа хөдөлгөөн сэлттэй байх нь ховор билээ. Ольгагийн нүдний харцаар «би одоо уруулаа жаахан жимийсхийгээд бодол болсон болъё, тэгвэл надад зохидог юм. Тийшээ хараад айсан болъё, аяархан шиг дуу алдаад орхихоор хүмүүс наашаа гүйж ирнэ. Төгөлдөр хуурын хажууд суугаад хөлийнхөө үзүүрийг гишгүүр дээр ялихгүй гишгэе» гэсэн байр ер байдаггүй юм.

	Аальгүйтэж, хямсганах, худал хуурмаг зан гаргах, хоосон сайрхах, тэгэхээс тэгэх гэсэн элдвийн зан ер үгүй. Тэгээд ч Ольгагийн энэ байдлыг үнэлж үздэг хүн бараг л ганц Штольц байдаг бөгөөд бүжгийн хөгжим эгшиглэхэд ганцаараа уйтгартай байгаагаа нуулгүй унтууцан сууж өнгөрөх удаа олон дайралддаг аж. Иймээс ч хамгийн эелдэг залуус хүртэл Ольгаг хараад юун тухай ямар янзаар ярихаа мэдэхгүй үг цөөнтэй байхад хүрдэг билээ.

	Ольгагийн амнаас амьдрал дурлалын тухай элдэв цэцэн үг урсдаггүй, гэнэтийн санаанд оромгүй хошин хурц үг гардаггүй, хөгжим, утга зохиолын тухай бусдын амнаас дуулсан юм ярьдаггүй болохоор зарим хүн түүнийг гойдын гүн гүнзгий ухаантай биш бор бааздуу хүүхэнд тооцно. Ольга үг цөөнтэй, ярихдаа өөрийнхөө санасан гойд цэцэн цэлмэг биш юм ярина.

	Ухаалаг гялалзсан харчуул Ольгагаас зайлсхийдэг тиймгүй нэг нь Ольгаг бүр хэт ухаалаг гэж үзэн эмээсхийдэг байв. Ганцхан Штольц л Ольгатай ам хумхилгүй яриа дэлгэн хөгжөөнө.

	Ольга хөгжимд дуртай, дуулахдаа харин голдуу аман дотроо аяархан аялдаг. Штольцод юм уу, хамт сургуульд байгаа үерхдэг бүсгүйд мөн дуулж өгнө. Дуулахдаа тэгээд Штольцын үгээр бол ямар ч дуучинтай зүйрлэшгүй сайхан дуулдаг юм байж.

	Штольцыг дэргэд нь очиж суусны дараа инээд алдаад орхих дуулдлаа. Ольга үнэн голоосоо ийнхүү хөгжин инээхийг нь дуулсан хэн ч гэсэн учир үл мэдэвч аяндаа даган инээхээс өөр аргагүй ажээ.

	Гэхдээ Штольц залуу авхайг үргэлжид л инээдийг нь хүргэж, тоглоом тохуу хийгээд зогсдоггүй юм. Хоёр мөч өнгөрөхөд Штольцын үгийг Ольга шохоорхон чагнаж, үе үе Обломовыг улам ч шохоорхсон байртай харахад, энэ харцнаас болж Обломовт газар доогуур ч билээ ороод орхимоор санагдана.

	Тэр хоёр луу сэтгэл түгшин хялалзаж, «миний тухай эд ер юу гэгч ярьдаг юм бол доо?» гэж бодио. Тэгээд явахаар завдаж байтал нь Ольгагийн авга эгч дуудаж, ярилцаж байгаа олон хүний хараанд содон газар, өөрийнхөө хажууд суулгачхав.

	Обломов хулгасхийн Штольц руу эргэж хартал босоод явчхаж, Ольга руу хяламхийтэл, өөдөөс нь түрүүчийнх шигээ сонирхон ширтэх харцтай тулгарчхав.

	«Харсаар л байна» гэж бодоод, зовонгуйран хувцсаа харав.

	Хамар дээрээ юм түрхчихсэн юм биш байгаа гэж бодоод нүүрээ хүртэл арчлаа, галстугаа4 задарчхаагүй байгаа гэж барьж үзлээ, тэгэх удаа өөрт нь дайралдаж л байсан билээ. Үгүй, янз нь цөм байдгаараа л байгаа бололтой, гэтэл Ольга хараад байдаг.

	Тэгтэл хүн цай, тавиуртай идэх юм авчирч өгсөнд Обломов ичиж зовох сэтгэлээ жаал саатуулж, задгай талбиун байх санаатай тавиур дээрээс юм авсан чинь нэг мэдэхэд бөөн хатаасан талх, боов сэлт аваад орхижээ. Үүнийг үзээд хажууд нь сууж байсан охин инээд алдчихлаа. Бусад улс авсан их юмыг нь хачирхаж харна.

	«Бурхан минь, тэр хүүхэн бас л хараад байна. Энэ бөөн юмыг чинь би ер яадаг бил ээ?» гэж Обломов бодов. Ольга руу эргэж харалгүйгээр суудлаасаа босож өөр ширээ рүү очихыг нь мэдээд санаа амарлаа.

	Хажуугийн нь охин Обломовыг тэр их боовоо яах бол гэж харна. «Бушуухан шиг идэж орхиё» гэж бодоод шалав шалавхан шиг үмхэж гартал ашгүй аманд дороо хайлаад идэхэд амар ажээ.

	Хоёрхон зүсэм хатаасан талх үлдсэн хойно сая сэтгэл уужирч санаа алдаад Ольгагийн очсон зүг рүү харав.

	Бурхан минь, Ольга баримлын дэргэд тавиурыг нь налан зогсоод, өөрийг нь ажиж байлаа. Өөрийг нь чөлөөтэй сайн харъя гэж л суудлаасаа босож явсан бололтой. Эвгүйрхсэндээ болж бөөн юм авахыг нь Ольга ажиж дээ.

	Оройн хоолон дээр Ольга ширээний нөгөө буланд сууж, бусадтай юм ярьж, идэж уун, Обломовыг ер сонирхсон шинжгүй байв. Тэгээд Обломов, хараагүй байгаа байлгүй гэж горьдон, хулгасхийсээр тэр зүг эргэх болгонд л Ольгагийн сонирхсон байртай боловч дулаахан сайхан харцтай тулгарчхаад байв.

	Оройн хоолны дараа Обломов яаран явах гэж авга эгчид нь аятай тавтай байхыг ерөөсөн үг хэлэхэд Ольгагийн эгч өөдөөс нь маргааш ирж хоол идээрэй, Штольцод мөн хэлж үзээрэй гэж урьсанд Илья Ильич мэхийн ёслоод, өөдөө харалгүй явсаар том өрөөг өнгөрөв. Энд төгөлдөр хуур, цаана нь халх, тэгээд л үүд бий дээ гэж бодоод хартал Ольга хуурын дэргэд суугаад өөдөөс нь ихэд сониучирхсан байртай харж байлаа. Ольга инээмсэглэж байх шиг Обломовт санагдлаа.

	«Өчигдөр намайг хоёр өөр оймстой, цамцаа буруу харуулаад өмсчихсөн байсан гэж Штольц ярьсан байх» гэж бодоод, үүндээ, мөн маргааш ирж хоол идээрэй гэхэд мэхийн, хүлээж авсан болсноо бодон гэр өөдөө сэтгэл тавгүй буцлаа.

	Энэ үеэс аваад Ольгагийн хянуур харц Обломовын толгойноос гарч өгсөнгүй. Дээшээ харан тэрийж нэг хэвтэж, аль болох амгалан, нойр хүрэхэд амархан байдлаар нэг хэвтэж үзээд тус байдаггүй, нойр хулжиж орхиод ер унтаж өгдөггүй. Халаад нь эвгүй, Захар гэж мангуу, цуг байхын эрхгүй, энэ тоос шороо, аалзны шүлс сэлтийг харж тэсвэрлэхийн эрхгүй санагдав.

	Урьд ядуу жүжигчдийг ивээж тэтгэгч нэг хүн албаар шааж өгсөн хэдэн муу зургуудыг гаргуулаад, сөхөлгүй удсан хөшгөө өөрөө засав. Анисьяг дуудаж цонх арч гээд, аалзны шүлснүүдийг гөвж хаяад орон дээрээ хэвтэж цаг хэртэй Ольгагийн тухай бодов.

	Эхлээд Ольгагийн гадаад төрх байдал, нүүр царайг сэтгэлдээ ургуулан гаргах гэж нарийвчлан бодов.

	Их нарийн яривал Ольга гойдын гуа бүсгүй гэгдэхээргүй, юү гэвэл нэг их цав цагаан царайтай, хацар уруул нь улаан, нүд нь уулаасаа гал цог бадарсан хүн биш байлаа. Шүрэн улаан уруул, сувдан цагаан шүд, таван настай хүүхдийнх шиг махлагхан хуруутай жижигхэн гар сэлтгүй бүсгүй юм.

	Гэхдээ Ольгаг хөшөө болгочихдог юм аа гэвэл тэгшхэн, гоолигийг төгс илтгэсэн хөшөө болох сон билээ. Ялихгүй өндөр нуруунд толгойны нь том бага зохисон гэж гойд. Толгойныхоо хэмжээнд нүүр царайны төрх, их бага нь сайхан нийцээд, эд бүгд цөм мөртэйгөө, мөр нь нуруу биетэйгээ сайхан нийцжээ.

	Ольгатай дайралдсан бүхэн салан, хааш яаш хүн ч гэсэн ийнхүү өөгүй уран гоолиг төрсөн биеийг үзээд өөрийн эрхгүй зогсосхийдэг байлаа.

	Хамар нь ялихгүй үл ажиглагдам монхордуу, царайндаа сайхан нийцсэн. Нарийхан уруулаа ихэвчлэн жимийсэн байх нь ямагт нэгэн зүйлийг эргэцүүлэн бодож байдгийг илчилнэ. Үргэлж сэргэлэн, юм бүхнийг ажиж байдаг цэнхэр туяатай боровтор нүдний соргог харц нь мөн л ийнхүү юм сэтгэсэн ухаалаг байртай Ольгагийн хөмсөг нүдээ гойд үзэсгэлэнтэй болгон чимж өгнө. Хөмсөг нь дурайсан ч биш, засаж нарийсгаснаас нүдээ том болгон харагдуулах хоёр жирвэгэр зураас ч биш, бараг л шулуухан, хонгордуу, өнгөлөг хоёр сахлаг зураас мэт бөгөөд хоёулаа тэгшхэн байх гэж бараг үгүй, нэг нь заавал жаахан дээш өргөгдөж, үүнээс болж хоёр хөмсөгний нь хооронд жижиг атираа гарах нь санаа агуулан байгаа мэт харагдана.

	Ольга гоолиг нарийхан хүзүүтэйгээ ихэмсэг сайхан нийцсэн толгойгоо ялихгүй жаахан тонгойлгоод, бүх биеэрээ жигд хөдлөн, хөнгөн зөөлөн алхана... 

	«Өчигдөр Ольга юунд намайг тэгж айхтар хараад байсан юм бол» гэж Обломов бодно. «Андрей тэр оймс, цамцны тухай яриагүй гэж ам алдаад байсан. Өөрөө надтай сайхан үерхдэг, хамт ном заалгаж, хамт өссөн тухайгаа ярьсан гэсэн. Тэгэхдээ бас миний яаж золгүй амьдардаг, өөрөө юм хийдэггүй, дэмжиж өөд татах хүнгүйгээс болоод хамаг сайн чанар нь талаар өнгөрч, чадан ядан цаг нөхцөөдөг тухай ярьсан гэсэн... яриад яах гэсэн юм бол...» гээд Обломов цаашлуулан бодсон нь:

	«Юунд инээмсэглээ юм бэ? Өчүүхэн ч болов хүнч сэтгэлтэй байсан бол өрөвдөж зүрх нь шимшрэх ёстой билээ. Тэгэхэд Ольга... За яах вэ тааллаараа болог! Бодоод яах вэ. Ганц өнөөдөр л очоод дахиж тэднийд хөл гишгэхгүй» гэж бодлоо.

	Өдөр хоног улиран өнгөрөхөд Обломов тэднийд гишгэхгүй байтугай, гарахаа больжээ.

	Нэг өдөр Тарантьев Обломовын хамаг хогшлыг Выборгийн талд байдаг нэг гудамжинд, хамаатан бүсгүйндээ аваачжээ. Обломов тэгээд гурван өдөр, хавьд байгаагүйгээр Ольгагийн эгчийнд хоол идэж ор, диван дээр хэвтэлгүй өнгөрөөв.

	Тэднийхний зуслангийн ойролцоо нэг сул зуслан байгааг мэдээд Обломов түүнийг эчнээ хөлслөн авч суув. Өглөөнөөс орой хүртэл Ольгатай цуг байж, хоёулаа цуг ном уншина. Ольгад цэцэг илгээнэ. Обломов, өнөөх Обломов маань нуурын эргээр уулаар явж зугаална.

	Хорвоо дээр аль юм байхыг тэр гэх вэ. Яагаад ийм юм бол оо вэ гэвэл, ийм учир гарчээ. 

	Штольцтой хоёулаа Ольгагийн эгчийнд очиж хоол идэхэд Обломов өчигдрийн нэг адил Ольгагийн хурц нар мэт харц өөр дээр нь тусч төөнөн, сэтгэлийг нь зовоож, юм идэх, ярих бүхнийг нь ажиж байгааг мэдэж дотроо мөн л шаналан суув. Тагтан дээр янжуур татаж, утаа баагиулах зуур л эгээ дуугүй, даган даган ширтэх харцнаас түрхэн нэг ангижирч чаджээ.

	Обломов тал тал тийшээ хулмалзаад, 

	— Энэ юу гэсэн үг вэ? Энэ чинь бөөн зовлон байна шүү дээ. Би ямар энэ бүсгүйн наадам биш дээ. Өөр хэнийг ч тэгж харахгүй юм, зүрхлэхгүй байна. Намайг номхон хүн болохоор л энэ тэгж... би зүгээр өөртэй нь яриа үүсгэе байз. Харцаараа тэгж надаас олж мэдэх гэж мэрийгээд байгаа юмны нь тухай өөрийнхөө үгээр гаргаж хэлээд өгье байз гэж шийдэв.

	Ольга гэнэтхэн өмнө нь, тавцангийн босгон дээр гарч ирсэнд Обломов сандал ойртуулж өгөөд, Ольга өөдөөс нь харан суув.

	— Та их уйддаг юм гэж үнэн үү? гэж Ольга асуусанд Обломов хариуд нь:

	— Үнэн, тэгэхдээ гойд их ч биш ээ. Надад хийх юм байдаг л даа.

	— Таныг нэг төлөвлөгөө хийж байгаа гэж Андрей Иванович ярьсан байх аа.

	— Тийм ээ, би тосгонд очиж суух санаатай юм, тэгээд жаахан бэлтгэж байдаг юм.

	— Гадаадад явах уу?

	— Тэгнэ, Андрей Ивановичийг юм хумаа бэлэн болгохын хамт л заавал явна.

	— Та дуртай явж байгаа юм уу? гэж Ольга асуув.

	— Тийм ээ, би их дуртай... гээд харсанд Ольга инээмсэглэчих гээд, нүд нь гялалзсанаа, царай нүүрэнд нь инээмсэглэх байр тодорч ирэх бөгөөд ганцхан уруулаа л ердийн зангаараа жимийсэн харагдлаа. 

	Обломов хэнэггүй худлаа хэлчхэж зүрхэлсэнгүй.

	— Би жаахан... залхуу юм. Гэхдээ... гэв. 

	Үүний хажуугаар Ольга бараг дуугүй байж байгаад, өөрийнх нь залхууг ийм амархан хэлүүлж орхисонд Обломовын дургүй хүрч «Энэ миний юү юм бэ? Аль би энэ хүнээс айж байгаа юм уу?» гэж бодов.

	Ольга үүнд үл ажиглагдам залирхуу байртай, 

	— Залхуу шүү! Тийм байж болно гэж үү? Эрэгтэй хүн залхуу байх гэж би ер ухаж мэдэхгүй юм гэв. 

	«Ухаж ядах юм энд юу байгаа юм. Ердийн л юм шиг санагдана» гэж Обломов бодов.

	— Би голдуу гэртээ суудаг юм. Тэгээд Андрей намайг юу... гэж боддог юм.

	— Үгүй, та бодоход их юм бичиж, юм уншдаг биз дээ. Та юу ... уншсан уу? гэж Ольга хэлээд Обломовын өөдөөс хянуур гэгч харлаа.

	Ольга юм шалгаах гэх вий гэж айсандаа Обломов

	— Үгүй шүү, уншаагүй! гэж дуугарчихлаа.

	Ольга үүнд инээд алдаад, 

	— Юуг уншаагүй гэж гэхэд Обломов мөн инээв.

	— Таныг би уран зохиолын ямар нэг ном уншсан уу? гэж асуух гэсэн юм байх гэж санасан юм. Би тийм юм уншдаггүй юм.

	— Та таасангүй. Би жуулчлалын тухай уншдаг уу гэж асуух гэсэн юм... гэж Ольгаг хэлэхэд Обломов өөдөөс нь хянуур гэгч ажиж харав. 

	Ольгагийн уруулаас бусад нүүр царай нь инээмсэглэн байгаа харагдлаа.

	«Үгүй, энэ бүсгүй чинь... үүнтэй чинь жаал болгоомжтой байлгүй горьгүй нь ээ» гэж Обломов бодлоо.

	— Та юу уншдаг юм дээ? гэж Ольга сонирхон асуув.

	— Би бас жуулчлалын тухай номд арай илүү дуртай юм.

	— Африк тивд жуулчилсан нь гэдэг ном уу? гэж Ольга залирхуу байраар аяархан асуув.

	Өөрийн нь юу уншдагийг, тэр ч байтугай яаж уншдагийг нь Ольга мэддэг юм байна гэж Обломов зөвөөр гадарлаад улайчихлаа.

	Обломовыг ийнхүү зовонгуйрсан байдлаас нь гаргах гэж, 

	— Та хөгжимчин хүн үү? гэж Ольга асуув.

	Энэ үеэр Штольц тэдэн рүү ирлээ.

	— Илья, чамайг хөгжимд их дуртай гэж би Ольга Сергеевнад хэлсэн. Тэгээд чиний өнөө нэг дуртай дууг дуулж өгөөрэй гэж гуйсан юм гэлээ.

	— Чи юунд миний тухай худлаа яриад байдаг юм бэ? Би ерөөсөө хөгжимд тийм дуртай биш шүү дээ гэж Обломовыг хэлэхэд Штольц үгийг нь таслан:

	— Харж байна уу? Янз нь дургүй нь хүрэв бололтой. Би үүнийг овоо хүн гэж улсад танилцуулах гэхэд, энэ яаран өөрийнхөө тухайд улсын урмыг хугалах гэх юм гэв.

	— Үгүй би зүгээр л, их дуртай хүн болохоос зайлсхийх гэсэн юм. Энэ чинь баахан ээдрээтэй, бэрх зүйл юм шүү гэж Обломов дуугарлаа.

	— Та ямар хөгжмийн зохиолд илүү дуртай вэ? гэж Ольга асуухад, хариуд нь:

	— Энэ асуултад хариулах гэдэг бэрх юм. Янз янзын хөгжимд л дуртай даа. Зарим үед сэтгэлд хоногшин үлдсэн нэг ая сөөнгөтсөн хууран дээр дуугаргаж байхад сонсох аятайхан л санагддаг. Тэгснээ, дуурь үзэж байгаад дуусгалгүй явчих өдөр байдаг. Өөр нэг цагт Мейерберийг сонсоод юм уу, мухлагаас гарч байгаа дууг сонсоод сэтгэл уярчихдаг удаа бий, янз нь миний сэтгэл санааны байдлаас л болдог бололтой. Заримдаа Моцартын5 зохиолоос тоглож байхад хүртэл чихээ дармаар болдог юм гэв.

	— Тэгвэл та хөгжимд үнэхээр дуртай юм аа гэж Ольгаг хэлтэл Штольц өөдөөс нь

	— Ольга Сергеевна, та нэг юм дуулж өгөөч гэж гуйв.

	— Обломов гуай өнөөдөр юм сонсоод чихээ дарахаар байгаа бол яана гэж, Ольга Обломов руу харахад цаадах нь:

	— Үүнд нэгэн эелдэг магтаал үгээр хариулах ёстой байх. Би тийм юм хэлж чаддаггүй юм. Чаддаг байлаа ч гэсэн зүрхлэхгүй байсан вий гэв.

	— Яагаад тэр вэ? гэхэд Обломов гэнэхнээр:

	— Та муу дуулдаг байвал яана! Тэгвэл сүүлд нь надад тун ч эвгүй болно шүү дээ гэв.

	— Өчигдрийн өнөө их боов авчихдаг шиг чинь үү? гэж Ольга гэнэт хэлчхээд, голоосоо харамсан өөрөө улайчхав.

	— Уучлаарай, тусгүй юм хэлчихлээ! гэв.

	Обломов ийм үг дуулахын чинээ бодоогүй байсан болохоор сандарчихлаа.

	— Энэ чинь хорон муу тавлалт байна даа гэж аяархан дуугарлаа.

	— Үгүй, танд намайг магтаж орхих эелдэг үг олдсонгүйд чинь санамсаргүй гоморхчихсон үг үү гэхээс өөр юмгүй. Үнэхээр гэнэхэн хэлчихлээ гэв.

	— Таны дуулахыг сонсвол магтах үг олж мэдэх юм даа.

	— Та тэгээд намайг дуулаасай гэж байна уу? гэж Ольга асуув.

	— Үгүй энэ л дуулаасай гэж байгаа юм гэж Обломов Штольц руу заав.

	— Та өөрөө?

	Обломов толгой сэгсрээд:

	— Би өөрөө мэдэхгүй юмыг яаж хүсэх билээ гэв.

	— Илья, чи хөдөөх бүдүүлэг хүн болжээ. Гэртээ хэвтэж юун... оймс өмсөж... байх гэдэг ийм л байдаг юм байгаа... гэтэл Обломов үгийг нь гүйцэд яриулалгүй тас дайран:

	— Больж үз дээ, Андрей «Аах! Би их баярлана, надад их хувь, та лав сайхан дуулдаг байж таарна! Энэ надад их... юу болно...» гэж хэлэх надад юухан байх вэ дээ. Энэ тэгээд юунд хэрэгтэй юм дээ? гээд Ольга руу харлаа.

	— Үгүй та ядахдаа намайг, сониучирхах сэтгэлийн үүднээс ч гэсэн яах вэ дуулаасай гэж бодож болох юм шүү дээ гэв.

	— Таныг жүжигчин хүн биш болохоор би зүрхлэхгүй байна гэж Обломов хариуллаа.

	-— За тэгвэл би танд дуулж өгье гэж Ольга Штольцод хэлэхэд Штольц:

	— Илья, чи үгээ бэлтгэж байгаарай гэв.

	Энэ зуур орой болж, гэрэл асаасан нь ургамал тарьж халхалсны цаанаас сарны туяа мэт нэвтрэн тусна. Үдшийн бүрэнхийд Ольгагийн царай төрх, биеийн хэлбэр тодгүй нарийн сиймгэр торго нөмөрсөн юм шиг сүүдэрт оронд, усгал намуун боловч турьтай, сэтгэл хөдөлгөн чичиргэнэсэн дуу нь л дуулдаж байв.

	Штольцын хэлсний дагуу Ольга олон дуурийн ая, уянгын дуу сэлт дуулсанд заримд нь сэтгэлийн гуниг илрэвч, хожмын жаргал цэнгэл цухалзан гарах шиг, нөгөө хэсэг нь баяр баясгалангийн дуу боловч, уйтгар гунигийн өнгө нэгэнт орсон байх жишээтэй ажээ.

	Охин хүний энэ цангинасан сайхан дуу, дууны үгийг сонсоход зүрх цохилон, мэдрэлийн судас доргин нүдэнд нулимс мэлмэрнэ. Тэр дууг сонссоор даруй үхэх сэн гэтэл амьд явах хүслэн оргилж ирнэ.

	Обломовын царай үе үе улсхийж, тамирдах шиг болон нулимсаа арай ядан барьж, баярлан дуу алдчих гээд байгаагаа барихад улам ч хэцүү байлаа. Сэтгэлийн гүнээс сайн сайхан үйл бүтээхийн тулд ундран гарч ирэх шиг санагдах ийм их хүч чадалтай, хөнгөн шалмаг байснаа ойр мөдөд үзээгүй билээ.

	Энэ үед гадаадад хүртэл яваад өгье гэхэд бэлэн унаанд суугаад л хөдлөх дутуу байсан гэвэл Обломов яваад өгөхөөр байв.

	Эцэст нь Ольга нөгөө Обломовын дуртай дуурийн хэсгээс аялсанд бахдан баярлах сэтгэлд автан, толгойд нь элдвийн бодол санаа үймж хамаг биеэр нь цахилгаан гүйх мэт жирвэлзэн хойрго залхуу зан нь бүрэн устах шиг болж, Обломов өөрөө бүр туйлдаж гүйцэв.

	Ольга дуулахаа болиод, 

	— За өнөөдөр танд аятайхан санагдав уу? гэж гэнэт Штольцоос асуусанд, цаадах нь:

	— Обломовоос асуу, юу гэх нь вэ? гэлээ.

	Обломов өөрийн эрхгүй, 

	— Аах! гэж дуу алдчихав. 

	Ухасхийн Ольгагийн гарыг шүүрэн авах гэснээ даруй сэхээ аваад сандарчихлаа.

	— Уучилна уу гэж аман дотроо дуугарав.

	Штольц үүнд, 

	— Дуулаа биз? гэж Ольгад хэлээд, — За Илья, үнэнээ хэлж орхи, чиний сэтгэл ингэж хөөрч хөгжөөгүй аль хэр удсан бэ? гэв.

	— Өнөө өглөө эдний цонхны хажуугаар сөөнгө дуутай хуур дуугардаг хүн явж өнгөрсөн бол ингэж хөгжих л байсан шүү дээ гэж Ольга хажуугаас нь хариулсан боловч, хэлж байгаа өнгө нь дотно зөөлөн байсан болохоор ёжилсон үг нь хорон санагдсангүй.

	Обломов өөдөөс нь зэмлэнгүй янзаар харав.

	— Эдний цонх өнөө хүртэл хаалттай, гадаа юу болж байдгийг мэдэхийн эрх байхгүй гэж Штольц хэлсэнд Обломов мөн л зэмлэх байртай өөдөөс нь харлаа.

	Штольц Ольгагийн гарыг барьж:

	— Таны өнөөдөр ингэж урьд урьдынхаасаа гойд сайхан дуулсны учир юу юм бол бүү мэд, юу ч гэсэн ийм сайхан дуулахыг би хавьд л үзээгүй юм даг. Миний магтах үг энэ л байна! гээд гарын хуруу бүрийг үнсэв.

	Штольц яваад өгөв. Обломов мөн явахыг завдтал Штольц Ольга хоёр хорилоо.

	— Надад ажил байна. Чи явж хэвтэх л гэж байгаа биз, эрт байна... гэж Штольц хэллээ.

	— Андрей, Андрей найз минь! Үгүй өнөөдөр би үлдэж чадахгүй нь ээ. Би явахаас биш гэж учирлан гуйж хэлээд явчихлаа.

	Обломов өдөржин унтаж чадсангүй, өрөөн дотуураа бодол болон гунигтайгаар хойш урагш холхиж байгаад, үүрээр гарч Нева мөрний эргээр явлаа. Сэтгэл санаанд нь юу болж юу бодож явсан юм бүү мэд.

	Гурван өдрийн дараа, Обломов мөн Ольгагийн эгчийнд орой очив. Зочдыг хөзөр тоглохоор суухад төгөлдөр хуурын дэргэд Ольгатай хоёулаа үлдлээ. 

	Ольгагийн эгчийн толгой өвдөж орхиод өрөөндөө спирт үнэрлэн сууж байжээ.

	— Андрей Ивановичийн Одесса хотоос надад авч ирсэн зургуудыг танд үзүүлэх үү? Андрей Иванович танд үзүүлээгүй биз? гэж Ольга асуув.

	— Та янз нь гэрийн эзэгтэйн хувьд намайг саатуулах гэж байх шиг байна. Хэрэггүй ээ гэж Обломов хэлэв.

	— Яагаад хэрэггүй юм бэ? Таныг битгий уйдаасай, энд гэртээ байгаа юм шиг байгаасай, өөриймсөг зовж барилгүй байгаасай, таныг... хэвтэх гээд явчихгүй байгаасай гэж санасандаа тэр гэв.

	«Хорон санаатай, шогч амьтан юм» гэж Обломов бодовч Ольгагийн хөдлөх аашлах бүрийг өөрийн эрхгүй шохоорхон харж байв.

	— Тийм шүү гээд Ольга өөдөөс нь өчигдрийнх шигээ, улам ч илүү шохоорхсон дотно өөриймсөг байртай харав.

	— Тийм юм болж гэм юуны өмнө түрүүчийнх мөн саяных шигээ харцаар над руу бүү хар... гэхэд Ольгагийн харц улам ч их сонирхож хачирхсан байртай болчхов.

	Яг ингэж харахаар чинь л тун ч аягүй оргих юм.. Миний малгай хаана байна ?..

	— Юунд аягүйрхдэг юм бэ? гэж Ольга зөөлнөөр асуухад харц нь сониучирхсан байдалгүй дотно эелдэг болов.

	— Мэдэхгүй, ганцхан та ингэж хараад л миний дотор байгаа, бусдын нүднээс, ялангуяа өөрөөс чинь нуумаар хамаг юмыг л уудлаад гаргачхаж байгаа юм шиг надад санагдах юм гэв.

	— Яагаад тэр бил ээ? Та Андрей Ивоновичийн сайн нөхөр, Андрей Ивонович өөрөө миний сайн нөхөр, тэгэхлээр... 

	— Тэгэхлээр, Андрей Ивоновичийн миний тухай мэддэг бүхнийг танд мэдэж байх шалтгаангүй юм даа гэж Обломов хэлэв.

	Шалтгаангүйгээр боловч боломж байгаа юм.

	— Миний нөхрийн илэн далангүй байдгийн ачаар уу? Надад баахан базаахгүй л тус хүргэж байгаа хүн юм даа.

	— Танд хүнээс нуух юм байдаг юм уу? гэж Ольга асуугаад, — Аль гэмт хэрэг хийдэг юм уу? гэж инээн хойшоо болов.

	Обломов санаа алдаад, 

	— Магадгүй гэв.

	Ольга өөдөөс нь хулгасхийсэн байртай, аяархнаар, 

	— Ижил буруу оймс өмсөх гэдэг нээрээ ноцтой хэрэг юм даа гэсэнд Обломов малгайгаа шүүрч аваад

	— Тэсвэрлэхийн эрх алга. Та тэгээд надад аятайхан байгаасай гэж байх. Би Андрейд муу болно оо... Үүнийг хүртэл Андрей танд хэл ээ юм биз дээ гэж хэлэв.

	— Үүнийг ярьж Андрей Иванович өнөө өглөө миний инээдийг барсан юм. Дандаа л инээд хүргэж байдаг юм. Уучилж үз, одоо больё, байлаа. Таны өөдөөс ч гэсэн өөрөөр хардаг болохыг хичээе гэж хэлээд залирхуу төлөв дүртэй болов.

	Ольга цаашаа, 

	— Нэгд ийм байна. Би өчигдрийнх шигээ харахыг болилоо, тэгэхлээр та аягүйрхэхгүй аятайхан байгаа биз. Хоёрт гэвэл таныг уйдуулахгүйн тулд юу хийвэл зохих вэ? гэлээ.

	Обломов залуу бүсгүйн боровтор туяатай цэнхэр нүд рүү эгцлэн ширтлээ.

	— За та одоо өөрөө над руу хачин хараад байна шүү дээ гэж Ольга хэлэв.

	Обломов үнэхээр ч Ольга руу нүдээрээ биш санаа сэтгэлээрээ харж байгаа юм шиг санаа бодлоо харцаараа хүнд дамжуулан нөлөөлдөг эрдэмтэй хүн шиг байдаг чадлаараа цоо ширтэн харж байв.

	Гэхдээ өөрөө мэдэлгүй, харахгүй байх чадалгүйдээ ийнхүү ширтэж байлаа.

	Ольгагийн өөдөөс бараг айсан байртай гөлрөн «Бурхан минь, ямар хөөрхөн хүн бэ? Хорвоо дээр ийм хүн байдаг байна аа бас. Энэ цасан цагаан царай энэ эргүүлэг ус шиг хар мөртөө сэтгэл гэгч байж таармаар нэг юм... гэрэлтэж байгаа нүдийг та минь. Инээмсэглэхийг нь ном шиг уншиж болохуйц юм. Инээмсэглэхэд нь цухуйж байгаа энэ сайхан шүд... толгойг нь ээ та минь. Иш дээрээ ганхаж ариухан ханхлах цэцэг шиг яасан дэгжин сайхан зохицсон юм бэ»... гэж бодов.

	«Үгүй би нээрээ энэ хүнээс нэг юм уудлан авч энэ хүнээс нэг юм надад шингэн орж байна. Энэ зүрхний хавьцаа нэг юм оргилж буцлах шиг болох юм. Урьд байгаагүй шиг санагдах нэг өөр юм бий болоод орхисон нь мэдэгдээд байна... Бурхан минь, энэ бүсгүй рүү ингээд харах гэдэг яасан их жаргал бэ! Амьсгаа хүртэл давхцах юм!» гэж бодогдов.

	Ийм бодол Обломовын толгойд хуй мэт эргэлдээд өөрөө Ольгагийн өөдөөс эх захгүй алс тэртээ рүү ёроолгүй гүн хавцал руу хардагтай адил хорвоог огоорон цэнгэлд умбаж харан харан байлаа.

	— За боль доо, Обломов гуай. Та одоо над руу өөрөө яаж харж байна аа? гэж Ольга хэлээд ичингүйрэн буруу харснаа, сониучирхах сэтгэл нь дийлээд, Обломовын царай өөд мөн нүд салгалгүй ширтэнэ.

	Обломов юу ч дуулсангүй.

	Үнэхээр ийнхүү нүд салгаж чадалгүй харсаар, Ольгагийн хэлсэн үгийг ч ухаарсангүй, дотроо болж байгаа бүхнийг дуугүй анхааран байлаа. Толгойдоо хүрч үзвэл, мөн л элдэв бодол орж гаран үймэлдэж, олон шувуу дүрхийн нисэх мэт, тогтоон тунгаах аргагүй байв. Зүүн талд нь зүрхний тушаа өвдөх шиг ч болно.

	— Над руу битгий ингэж хачин харж үзээч. Надад бас л аягүй байна... Та бас л миний дотроос нэг юм уудлан гаргах санаатай байх шиг байна аа? гэж Ольгаг хэлэхэд Обломов санаж бодсон юмгүй аялдан;

	— Би таны юуг уудлан гаргаж чадах бил ээ гэв. 

	— Надад бас л төлөвлөгөө эхэлж орхиод дуусаагүй байгаа төлөвлөгөө бий юм гэж Ольга хариуллаа.

	Өөрийн нь дуусгаагүй байгаа төлөвлөгөөний тухай ингэж үг цухуйлгасанд Обломов сая сэхээрэв.

	Тэгээд, 

	— Хачин юм даа. Та өөрөө хорон муу ааштай мөртөө харц чинь эелдэг сайхан юм. Бүсгүйчүүлд итгэж болохгүй, ам хэлээрээ зориуд худлаа хэлнэ, мөн харц инээмсэглэх байр, улайх, ухаан алдах зэргээрээ санаандгүй ч гэсэн бас л хуурч байдаг юм гэлцдэг үнэний хувьтай байх нь ээ... гэв.

	Ольга энэ бодлыг цааш гүнзгийрүүлэх завдалгүй малгайг нь аяархан аваад, өөрөө сандал дээр суув.

	— За байлаа, одоо больё гэж яаран өгүүлээд, — Үгүй энэ муу амыг ер яая, та уучилж үз дээ. Энэ чинь үнэхээр дооглосон үг биш шүү гэж аялах аятай унжруулан хэлэхэд дууны нь өнгөнд үнэн сэтгэлэг нь илрэв.

	Обломов үүнд тайвшраад;

	— Энэ Андрей юу!.. гэж зэмлэнгүй дуугарав.

	— За хоёрдугаарт тэгээд таныг уйдуулахгүйн тулд юу хийвэл таарах вэ? хэлж өгөөч гэж асуусанд Обломов хариуд нь:

	— Дуулж өгөөч гэв.

	Ольга үүнд баярлан царай нь улайсхийгээд, 

	— За миний хүлээж байсан магтаал үг энэ дээ. Ингэхэд байна аа, уржигдар та намайг дуулсны дараа «Аах» гэж дуу алдаагүй сэн бол би янз нь шөнөжин унтаж чадахгүй байсан байх аа. Уйлсан ч байж магадгүй гэв.

	— Юунд тэр бил ээ? гэж Обломов гайхан асуусанд, Ольга бодол болов.

	— Өөрөө ч мэдэхгүй юм гэж азнасхийгээд дуугарав.

	— Та их өөрийгөө гэдэг хүн юм. Тэгээд л тэр байх.

	— Тийм ээ, лав тэгээд л тэр байх гэж Ольга бодолхийлэн өрөөсөн гараа хуурын даралт дээгүүр гүйлгэн өгүүлээд, — Үгүй өөрийгөө гэх сэтгэл хэн бүхэнд бий шүү дээ, их бий. Хүний зориг эрмэлзлийг залж байдаг ганц хөшүүрэг л энэ байгаа юм гэж Андрей Иванович хэлдэг юм. Харин танд өөрийгөө гэх сэтгэлгүй байх аа, тэгээд ч та үргэлж л... 

	Ольга үгээ дуусган хэлж чадсангүй.

	— Юу гэж? гэж Обломов асуусанд Ольга булзааруулан:

	— Үгүй, юу ч гээгүй, зүгээр гээд цаашаа, — Би Андрей Ивановичид сайн байдаг. Тэгэхдээ зөвхөн инээд хүргэдэгт нь биш. Заримдаа юм ярихад нь надад уйлах ч удаа гардаг. Мөн өөрт минь сайн байдагт ч биш... өөрт минь бусдаас илүү их сайн байдагт л тэгдэг бололтой юм. Хүний өөрийгөө гэх сэтгэл юун дээр илэрч байгааг үз ээ биз? гэв.

	— Та Андрейд сайн юм уу? гэж Обломов асуугаад өөдөөс нь хянуур гэгч эгцлэн ширтлээ.

	— Тэгэлгүй яах вэ, Андрей Иванович надад бүхнээс илүү сайн байхад би бүр ч сайн байлгүй яах вэ гэж Ольга төв өгүүлэв.

	Обломов дуугүй өөдөөс нь харан суухад Ольга мөн дуугүй, өөдөөс нь зүгээр харлаа.

	— Анна Васильевна, Зинаида Михайловна хоёрт тэр бас сайн, тэгэхдээ арай өөр өө. Андрей Иванович тэдэнтэй хоёр цагаар суухгүй, инээдийг нь хүргэж, үнэн голоосоо юм ярьж өгөхгүй. Зүгээр ажил төрөл, театр, шинэ сонин юмны тухай ярьдаг юм. Надтай бол харин дүү шигээ, гэснээ яаравчлан засаж, — Үгүй, охин шигээ үзэн дотно ярьж, зарим юмны учрыг даруй ойлгохгүй юм уу, үгэнд нь орохгүй, хэлсэнтэй нь санал нийлэхгүй байвал аашилж ч билээ байдаг юм. Нөгөө хоёрыг бол аашилна гэж үгүй, үүнээс болж би өөрт нь улам их сайн байдаг байх. Гэхдээ миний дуулахад энэ өөрийгөө гэх сэтгэл яагаад хутгалдаж орхисныг би мэдэхгүй юм. Миний яаж дуулдгийн тухайд хэдийнээс аваад их л магтдаг байсан. Та тэгэхэд миний дуулахыг сонсъё ч гээгүй, таныг бараг албаар шахаж сонсуулсан. Тэгээд миний дуулсны дараа таныг нэг ч үг хэлэлгүй явчих юм уу, таны царай байдалд юу ч илэрхийлэгдэхгүй байсан бол би лав өвдчих байсан шүү... Үгүй нээрээ л өөрийгөө гэдэг зан мөн юм аа! гэж шийдмэг дуугарлаа.

	— Та тэгээд миний царайнд ямар нэгэн байдал байхыг ажсан гэж үү? гэж Обломов асуусанд Ольга хариуд нь:

	— Та нуух гэж оролдсон боловч нулимс байсан. Сэтгэл зүрхнийхээ уян сайн талыг нуудаг чинь эрэгтэйчүүлийн муу зан. Энэ чинь бас л хүний өөрийгөө гэдэг зан боловч, хиймэл буруу нь юм. Түүний оронд эрэгтэйчүүл илүү их алдаад байдаг оюун ухаанаасаа л заримдаа ичиж явбал дээр байх. Андрей Иванович хүртэл уян сэтгэлээ харуулахаас ичдэг юм. Энэ тухай би өөрт нь хэлэхэд хүлээж байсан. Харин та юу гэх вэ? гэхэд Обломов:

	— Таныг харж суугаад санал нийлүүлэхгүй юм гэж юу байх бил ээ! гэв.

	— Бас нэг магтаал үг! Тэгэхдээ бүр... гээд Ольга үгээ олохгүй түгдчив.

	— Олхиогүй хуурмаг шүү! гэж Обломов орноос нь гүйцээн хэлсэнд, Ольга инээмсэглэн санал нийлж байгаагаа үзүүлэв.

	— Таныг дуулж өгөөч гэж гуйхыг дурлаагүйн учир гэвэл би үүнээс л айсан юм... эхэлж хүний дуулахыг сонсоод юу гэмээр болох юм? Гэтэл заавал нэг юм хэлж л таарах болно. Нэг юман дээр үнэн цагаан бөгөөд ухаалаг байх гэдэг... Ялангуяа тэр өдрийнх шиг тийм сэтгэгдэл төрж, сэтгэл хөдөлсөн цагт бэрх хэрэг юм гэж Обломовын хэлэхэд:

	— Үнэхээр ч би тэр өдөр ойр хавьд дуулаагүйгээр, магадгүй хойшид ч дуулж чадахааргүй байж болохуйц сайн дуулсан... Намайг дуул гэж битгий гуйгаарай, дахиад тэгж дуулж чадахгүй дэг... байз, өөр нэг дуу дуулъя... гэж хэлээд Ольгагийн царай улайгаад явчих шиг болж; нүд нь сэргээд сандал дээр яаран суугаад, хоёр гурван ая дараад дуулав.

	Ольгагийн дуулахыг сонсоход дотор юу урган орж ирнэ вэ, бурхан минь! Юманд итгэн горьдох, аянгын сүрээс эмээсхийх, аянга нижигнэх, үе үеийн жаргал эдлэх эд бүгд цөм дуунд нь биш, дууны нь өнгөөр сэтгэлд урган гарч ирэх ажээ.

	Олон дуу дуулж, байн байн Обломов руу эргэж хүүхэд шиг «болох уу?» гэж асууснаа «үгүй, үүнийг нэг дуулж өгье» гээд дахиж дуулна.

	Ольгагийн сэтгэл ихэд хөдөлсөндөө хацар, чих нь хүртэл улайгаад хүүхдэрхүү цайлган царайнд сэтгэл зүрхэнд нь цахилгаан гялбасхийн буй шинж үе үе тодорч, залуу охин өөрөө хэт хожмынхоо амьдралаас сэтгэл зүрхээрээ хэсгийг нь туулан өнгөрч байх мэт нас бие гүйцсэн хүнд тохиолддог янагийн галд дүрсхийн автах мэт болсноо, агшнаа илрэн үзэгдсэн гал нь унтарч, дуу нь дахиад цэвэр цагинам өнгөтэй болно.

	Обломовын дотор мөн нэг адил сэргэж, нэг хоёр цаг биш, олон олон жилийн турш ингэж сэргэлэн явсан юм шиг санагдана.

	Гаднаас нь харахад хоёулаа нам суух боловч дотроо гал дүрэлзэн, сэтгэл нь нэгэн янзаар догдолж, сэтгэл санааны байдал нэгэн янз болсноор хоёулын нь нүдэнд нулимс гүйлгэнэжээ. Эд бүгд нь одоогоор цаг зуурын, халти мөлт далимаар үе үе дүрсхийн илэрч байгаа далдын хүч бөгөөд, хожим нэгэн цагт залуу охины зүрхэнд янагийн гал дүрэлзэхийн шинж тэмдэг мөн болой.

	Ольга уянгатай урт аяар дуугаа дуусгахад, дуу нь алгуур намдан тасарлаа. Дуулж дуусаад гараа өвдөг дээрээ тавьж, өөрөө мөн сэтгэл хөдлөн уярчихсан Обломов яаж вэ гэдгийг сонирхон түүн рүү харлаа.

	Обломовын царай сэргэж гийгээд, сэтгэлийнхээ гүнээс, цаанаа нэг жаргасан байртай, дүүрэн нулимс мэлтгэнэсэн нүдээр өөдөөс нь ширтэж байв.

	Энэ удаа Ольга өөрөө хэдийний Обломовынх шиг өөрийн эрхгүй гарыг нь барив.

	— Та яав аа? Царай чинь яасан хачин байх юм? Юунд энэ вэ? гэж асуулаа.

	Гэхдээ Обломовын царай яагаад ийм байртай болсны учрыг Ольга өөрөө мэдэж өөрийн нь чадал чадварыг илчилсэн энэ царайг шохоорхон харж, дотроо бахтай байв.

	Ольга инээмсэглэн толь руу зааж, 

	— Толинд хар даа. Нүд чинь гялалзаад, бурхан минь, нулимс гүйлгэнэсэн байна шүү дээ. Хөгжмийг та яасан сайн ойлгож, их уярна вэ!.. гэв.

	— Үгүй би хөгжимд биш... харин... хайр сэтгэлд автаад байна гэж Обломов аяархан дуугарав.

	Ольга Обломовын гарыг яаран тавиад, царай нь хувирчихлаа. Өөдөөсөө эгц ширтсэн харцтай нь тулгарахад, хөдөлгөөнгүй, бараг солиотой гэмээр энэ харц Обломовынх биш, янаг дурлалынх ажээ.

	Энэ үгийг Обломов хэлэх гэж биш, өөрийн эрхгүй хэлчихсэн, хэлсэн зүйл нь аргагүй үнэн юм байна гэдгийг Ольга мэдлээ.

	Обломов мөн сэхээ орж малгайгаа аван эргэж харалгүй өрөөнөөс гүйж гарав. Ольга хойноос нь хачирхан харж үлдсэнгүй, төгөлдөр хуурын дэргэд, удтал хөшөө шиг нам доошоо л харан зогсоход, зөвхөн зүрх нь хүчтэй цохилон цээж нь оволзож байв.

	 

	 

	
VI

	Обломовыг залхуу хүрэм байдлаар, залхууран хэвтээд, мансууран нойрмоглох, үе үе сэргэн элдвийг эргэцүүлэн бодох үед ч гэсэн юуны урьд эхнэр нь болох бүсгүй хүн, зарим үед янагийн холбоотой хүний тухай санаашрал төрдөг байжээ.

	Өндөр гоолиг нуруутай, гараа өмнөө амгалан байртай зөрүүлсэн, дөлгөөн боловч цогтой нүдтэй бүсгүй халхавч болж өтгөн ургасан бутан дунд хайшраг янзтай суух юм. Гэрийн хивс, зассан замын элсэн дээгүүр бүсэлхийгээрээ найганхан, хөнгөн алхаж, толгой түрүү нь дэгжин, биедээ сайхан зохисон, хорвоогийн бүхэл амьдралыг тольдож, амар жаргал эдэлсэн байрын бодолхийлсэн царайтай бүсгүй санаашралд нь ордог байв.

	Эхлээд эхнэр нь болох гэж сүмд урт хувцас өмсөн, бөөн цэцэг барьчхаад зогсож байгаа, цаашлаад, дэр нийлэхийн өмнө орны дэргэд ичингүйрэн доошоо харчхаад байж байгаа, хожим нь эх хүн болж олон хүүхэдтэй байж байгаагаар зүүдлэгдэнэ.

	Уруулаараа инээмсэглэх байр нь тачаалгүй, харц нь хүслэнд автан талимаарчихсан биш, зүгээр нөхөр лүүгээ дотно, бусад хүмүүст найрсаг байртай инээмсэглэж, зөвхөн нөхөр өөдөө элэгсэг дотно хараад бусад хүмүүс рүү ичингүйрэх, ер нь л төлөв ширүүвтэр байраар харах бүсгүй бодогдоно.

	Хэзээ ч сэтгэл нь их догдолсон харагдахгүй, элдэв халуун цочмог бодолд автахгүй, гэнэт уйлж гуниглан байснаа бөөн баяр хөөр болоод явчихдаг хүн байхыг Обломов хүсдэггүй байв. Нэг их нарийн нандин, халуун сэтгэл ч хэрэггүй, уйтгар гуниг ч хэрэггүй. Гэнэт царай нь цайж, ухаан алддаггүй, үе үе сэтгэл их догдолдоггүй л хүн байвал дээр... 

	— Тийм бүсгүйчүүлд цаана нь сайн хүн байж таардаг. Тэгээд ч төвөг ихтэй. Эмч доктор, рашаан ус гээд л элдвийн маяг зовлон бий. Тайван ч унтаж ер болохгүй болно гэж Обломов хэлдэг байв.

	Бардам, ичимтгий зантай амгалан ханийн дэргэд хүн тайван унтдаг юм. Сэрэхэд эхнэрийн нь харц мөн л дотно амгалан хэвээрээ байна гэдгийг лавтай мэдэж нойрсдог юм. Хорь гучин жилийн дараа эхнэрийгээ энхрийлэн харвал өнөө л амгалан, дотно харцтай тулгарах болно. Нэг насан туршаа ийм байгаад өнгөрөх юм.

	«Хэзээ ямагт үл хувирах амгалан царайтай үүрд нэгэн хэв тэгш сайн байх ханьтай болно гэдэг бүстэй, бүсгүй бүх хүмүүсийн гол нандин зорилго нь юм биш үү дээ. Ер нь хайр сэтгэлийн хэвийн хэр хэмжээ энэ шүү дээ. Үүнээс жаахан хазайгаад орхихын хамт л сэтгэл хувирах, хүйтрэх явдал гарч бидэнд гай тарьдаг. Тэгэхлээр миний сайн гэж санааширдаг энэ зүйл бүгдэд л сайн байж таарах нь ээ. Энэ чинь л зүй зохисын дээд болж, эрэгтэй эмэгтэй хүмүүсийн хоорондын харилцааны учрыг гаргаж өгч байгаа юм биш үү? гэж Обломов бодно.

	Голын усыг нутаг орны аясыг дагуулан өөр тийш нь урсгах мэт хүний янаг сэтгэл нь илрэн гараад, цаашид ямаршуу байвал зохихыг зааж өгөх гэдэг нийт хүн төрөлхтний үүрэг бөгөөд, Жорж Занд6 энэ тэрийн дээшээ тэмүүлж тэмүүлж эцэстээ халтирч орхиод байгаа хөгжил давшлын оргил тэр мөн.

	Энэ зорилгыг биелүүлэхийн хамт сэтгэл хувирах, хөрөх гэдэг үгүй болж, хүний сэтгэл ямагт нэгэн хэв жаргалтай тайван байх болно. Энэ чинь амьдрал ямагт таатай, шимтэй, сэтгэл санаа цэвэр шулуун байна гэсэн үг юм.

	Иймэрхүү аятай сайхан амьдарсан улс, ийм жишээ хаа нэг байх боловч үүнийг ховор нандин зүйл болгон дурсана. Тэгж амьдрах улс тусгай төрдөг гэлцэнэ. Тэгж хүмүүжих үү, үгүй юү, ийм болохыг зориуд эрмэлзэх үү, үгүй юү, бүү мэд!.. 

	Халуун янаг сэтгэл гэдэг үг! Энэ чинь шүлэгт юм уу, цув нөмөрч, хутга зүүсэн жүжигчид, жүжиг хоёрт л зохисон юм. Сүүлдээ яах вэ, алсан алуулсан жүжигчид нийлээд хоол идэхээр явах юм хойно.

	Тэр янагийн дөл тэгээд унтардаг бол бас ч сайн, гэтэл үүний дараа бас л сэтгэл үймэрч шаналсан, жаргал үздэггүй хэвээрээ байна. Эргээд санахад нүүр улайх, үсээ үгтээмээр болохоос өөр юмгүй.

	За тэгээд тэр янаг сэтгэл гэдэг зовлонд автлаа гэвэл уулын бартаатай, муу замд туйлдаасан морь хүн хоёр орсонтой нэг адил. Өөрийн тосгоны бараа харагдахын хамт л тэр муухай газраас бушуухан гарах гэж хүн мэрийдэг... 

	Үнэхээр янаг сэтгэл гэгчийг барьж цагдаж, гэрлээд л боочих ёстой юм байна аа... гэж санадаг байлаа.

	Гэнэт өөдөөс нь талимааран ширтэх юм уу, дуу алдаад нүдээ анин цээжинд нь наалдсанаа хүзүүгээр нь тас тэврэх бүсгүй таарлаа гэвэл Обломов ухаан жолоогүй зугтаах хүн... энэ бол пуужин цацрах дарьтай торх тэсрэхтэй адил юм, дараа нь тэгээд юу болох вэ? Чих дөжирч, нүд гялбаж, үс хуйхлагдана гэсэн үг.

	За Ольга тэгээд ямаршуу бүсгүй байсныг авч ярья.

	Обломов сайн болчихсон тухайгаа Ольгад өөрийн эрхгүй хэлчихсэн тэр өдрөөс хойш удаан болтол хоёулхнаа нүүр ер учирсангүй. Ольгагийн барааг харахын хамт л Обломов сургуулийн хүүхэд шиг зугтаачихдаг байв. Ольга ч мөн өөр болсон, гэхдээ Обломовоос зайлсхийхгүй, хүйтэн цэмцгэр байхгүй, зүгээр л баахан бодолхийлсэн байртай байх болов.

	Энэ явдал эргээд Обломов руу шохоорхон ширтэж зовоох, мөнөөх хэвтдэг, залхуу, болхийг нь цагаахнаар тохуурхаж байхад саад болсонд Ольга харамсаж байх төлөвтэй. Ольгад даажигнаж тохуурхах дур хүрнэ, гэхдээ хүүгийнхээ хөгтэй хувцасласныг үзээд өөрийн эрхгүй инээмсэглэдэг эх хүний адил сайхан сэтгэлээр л даажигнадаг байсан билээ. Штольц яваад өгсөн, дуу дуулж өгөх хүн байхгүй, Ольга уйддаг, төгөлдөр хуураа бүтээж орхисон нь гэхэд хоёулаа л энгийн чөлөөтэй биш, нэг л эвгүй байв.

	Уул нь эхлээд хэчнээн аятайхан байлаа. Хэчнээн амархан танилцлаа. Ямар их чөлөөтэй энгийн байдлаар үерхэж байлаа. Обломов ерөөсөө Штольцыг бодвол цагаан цайлган, илүү зөөлөн сайхан зантай байв. Штольц шиг инээд хүргэж чадахгүй боловч өөрөө заримдаа инээд хүргэнэ, хүний тоглоом тохууг юм санахгүй сайн даана.

	Үүнээс гадна Штольц явахдаа Обломовыг харж, гэрт нь бүгүүлчихгүй байхыг өөрт нь захисан юм. Обломовын үдийн хоол идээд унтдаг занг болиулах, унтах төдийгүй, ам алдуулж байгаад өдрийн цагаар диван дээр ч гэсэн түр хэвтдэггүй болгох талаар Ольгагийн ухаалаг хөөрхөн толгойд тодорхой төлөвлөгөө бий болчхоод байлаа.

	Штольцын үлдээсэн номуудыг Обломовт тийм байдлаар унш гэж тулгана. Дараа нь өдөр бүр сонин уншиж өөртөө сонин юм ярьж өг гэнэ. Тосгон руу нь захиа бичүүлнэ, эдлэнг нь шинэчлэн өөрчлөх төлөвлөгөөг бичүүлж дуусгана, гадаадад явах бэлтгэлийг нь тэгж ингэж хийлгэнэ гэж дотроо боддог байв. Ер нь гэхэд Обломовт үүргэлж суух чөлөө өгөхгүй, амьд явахын зорилгыг зааж өгнө, хайхрахаа больчихсон зүйлүүдэд дахиад дуртай байх болгоно, тэгээд Штольц эргээд ирэхдээ Обломовыг танихгүй дээ гэж бодно.

	Энэ гайхалтай юмыг тэгээд үг цөөнтэй ичимхий зантай, өнөө хүртэл хэн ч үгэнд нь орж яваагүй толгойгоо даах ч болоогүй яваа Ольга өөрөө хийх юм. Обломовыг Ольга өөрөө тэгж өөр хүн болгох болно. Өөр хүн болгож нэгэнт эхэлсэн, өөрийг нь нэг дуулаад орхихын хамт л Обломов хуучнаасаа өөр болоод ирсэн билээ... 

	Обломов тэгээд юм хийдэг болж, амьдралын сайхныг бахдан, Ольгад өөрт нь ач санаж явах болно.

	Хүнд амьдралын сайн сайхныг үзүүлж өгөх гэдэг... горьдлогогүй хүнд өвчтэй байсан хүний амийг аврах гэдэг эмч хүнд их гавьяа. Тэгэхэд хүний доройтож байгаа оюун ухаан, сэтгэл санааг сэргээж, хүн болгох гэдэг ямар вэ? гэж бодно.

	Үүнийг Ольга дээрээс заяаж өгсөн тавилан гэж үзэн бардан баярлахдаа дотор нь хүртэл зарсхийдэг байв. Ольга дотроо Обломовыг нарийн бичгийн дарга аа юм уу, номынхоо сангийн эрхлэгч болгон бодно.

	Тэгтэл эд бүгд гэнэт ингээд дуусах ёстой болж байдаг, Яавал зохихоо өөрөө мэдэхгүй байсан болохоор Обломовтой уулзахдаа Ольга тийнхүү дуугүй байдаг байжээ.

	Обломов мөн Ольгаг цочирдуулан зовоож, элэг барьсан боллоо гэж дотроо шаналан, Ольгаг муухай харж, төлөв хүйтэн байдлаар харьцах байх гэхээс айн зайлсхийдэг байв.

	Энэ зуур Обломов зусланд нүүж очлоо. Ингээд гурван өдрийн турш дов дамжин намаг гаталж, ойгоор тэнэх юм уу тосгон руу очиж тариачин айлын хашааны үүдэн дээр сууж хүүхэд, тугал үүгээр түүгээр гүйх, нугас цөөрөмд самрахыг дэмий харна.

	Зуслангийн хажууд нэг нуур, том цэцэрлэг байдаг.

	Тэнд Ольгатай ганцаартай нь дайралдаж мэднэ гэж Обломов тийшээ очихоосоо айдаг байв.

	«Юугаа хийж би тэгж хэлчхэв дээ!» гэж Обломов бодоод, чухамдаа аргагүй үнэн сайн болчихсоноо өөрийн эрхгүй гаргаад хэлчхэв үү, аль түрхэн зуур дууны сайханд автан сэтгэл догдолсондоо тэр үү гэдгийг хүртэл эргэцүүлж бодохгүй байв.

	Ичиж аягүйрхэх сэтгэлд баригдах, өөрийн нь бодлоор бөөн шившиг тарьснаасаа болоод тэгэхэд чухам юу болсон ер нь Ольга өөрт нь хэн болохыг тунгаан бодож чадахгүй байв. Сэтгэлд нь илүү урьд байгаагүй бөөн юм юу нэмэгдэж орхио вэ гэдгийг Обломов ялган бодохоо нэгэнт больжээ. Хамаг сэтгэл санаа нь мохож ичихээс өөр юм мэдэхгүй болжээ.

	Хааяа Ольгагийн дүр сэтгэлд нь урган орж ирэхэд өөрийн нь санааширдаг нөгөө амгалан тайван амьд явах жаргалын дээд болсон бүсгүй хүний дүр бас дотор нь орж ирнэ. Тийнхүү санаашран мөрөөддөг байсан бүсгүй хүн нь Ольга дүрээрээ ажээ. Бас санаашран мөрөөддөг дүр нь Ольгатай нэг болон дүрслэгдэнэ.

	— Үгүй би ер юу хийж орхив оо! Бүх юмыг баллаад хаячихлаа. Бурхны авралаар Штольц яваад өгсөн. Ольга түүнд юм дуулгаж амжсангүй, тэргүй бол ч газар доогуур орохоос өөр үггүй. Хайр сэтгэл, нулимс, энэ чинь ер надад байж зохих уу даа? Ольгагийн эгч ч гэсэн хүн явуулж, ир барь гэхээ больж, Ольга лав хэлсэн байх аа... бурхан минь... гэж бодно.

	Обломов ингэж бодоод мод руу, мод тарьсан замаар улам цаашилна.

	Ольга зөвхөн нүүр учраад яах вэ, ямаршуу янзтай болдог бол юу ч болоогүй юм аятай дуугүй байх уу, нэг юм хэлдэг юм уу гэдэг дээр л эргэлзэнэ.

	Юу хэлэх вэ, тэгээд? Ууртай царай гаргаж, өөдөөс нь дээрэнгүй харах уу, аль ерөөсөө л харалгүй ихэрхүү, цэвдэг байраар «таныг тэгнэ байх гэж ер бодоогүй, намайг та хэн гэж үзэж ийм балмад зан гаргав аа? гэж хэлэх үү...» Сонечка л морин цэргийн бага дэслэгчийнхээ толгойг эргүүлэх гэж чадлаараа мэрийгээд байсан мөртөө сүүлд нь тэгж хэлж байсан

	«Үгүй үүнд чинь балмад юм юу байна аа? Үнэхээр тийм байсан юм бол хэлэхэд болохгүй нь юу байна?.. Гэхдээ юунд тэгж гэв гэнэт, дөнгөж танилцсан дороо... хоёр гурван удаа л уулзмагцаа өөр хэн ч гэсэн бүсгүй хүнд тийм юм хэлэхгүй. Мөн хэн ч гэсэн тийм амархан хайр сэтгэлтэй болоод орхихгүй. Ганцхан Обломов л тэгж чадна...» гэж Ольга дотроо бодов.

	Тэгтэл хүнд гэнэтхэн сайн болж болдог тухай хүнээс дуулж, ном зохиолоос уншиж байсан нь санагдав.

	«Гэнэт сэтгэл нь их хөдөлж, үнэхээр аятайхан санагдсан хэрэг. Одоо нүүр өөд ч харж чадахгүй, ичээд байна. Тэгэхлээр балмад зан гаргасан явдал биш. Тэгэхлээр хэний буруу юм бэ? Андрей Иванович л дуул гэж байж дуулуулсан болохоороо буруутай байлгүй яах вэ» гэж бас бодлоо.

	Обломов эхлээд дуулахыг нь үзэх дургүй байсанд Ольга дотроо унтууцан... сайн дуулах гэж мэрийсэн. 

	Ольгагийн царай улайгаад явчхав. Тийм сэтгэлийг нь хөдөлгөх гэж чадлаараа мэрийсэн.

	Обломовыг юм хайхрахаа больсон, юуг ч сонирхдоггүй, хамаг сэтгэл санаа нь мохож гүйцсэн хүн гэж Штольц хэлсэн... Тэгэхлээр нь Ольга үнэхээр бүрэн мохож гүйцсэн үгүйг нь үзэх гэж... Урьд хожид дуулдгаасаа гойд илүү дуулсан билээ.

	«Бурхан минь! Үгүй миний л буруу гэж байна, би өөрөө уучлал гуйх юм байна... гэснээ, — Юунд ч уучлал гуйх юм бил ээ? гэж эргэлзэв. Би юү гэж хэлэх юм бэ, Обломов гуай миний буруу, би таны сэтгэлийг татах гэж оролдоод байсан юм гэх үү? Юун шившигтэй хэрэг вэ? За ийм хэрэг болоогүй, Обломовын амнаас ийм үг гарч орхиогүй бол... юу болох байсан бол?.. бүү мэд...» гэж бодов.

	Тэр өдрөөс эхлээд Ольгагийн сэтгэл нэг л хачин байх болжээ... их л гомдсон юм байлгүй... хамаг бие нь хүртэл халуун оргиж, хоёр хацар нь улайрсхийгээд байх болжээ.

	Эмч хэлэхдээ, 

	— Сэтгэл үймэрсэн байна, чичрэг маягийн юм, гайгүй гэжээ.

	Энэ Обломов ер юү хийчхэв ээ! Хойшид ийм юм гаргуулахгүйн тулд сургамж болох юм үзүүлэлгүй горьгүй. Нагац эгчийг гэртээ бүү оруулж бай гэж гуйя даа байз. Тэр тэгж дэндэж болохгүй... яаж тэгж зүрхлэв ээ!» гэж бодоод цэцэрлэгээр явж байхад Ольгагийн нүд нь гялалзана.

	Гэнэт хүний хөлийн чимээ Ольгад дуулдав.

	«Нэг хүн явж байна...» гэж Обломов мөн бодлоо.

	Тэгээд хоёул халз тулгарч орхилоо. 

	Обломов хатсан навч мэт чичрэн, 

	— Ольга Сергеевна, та юу? гэж дуугарахад, Ольга мөн хулгасхийсэн байртай:

	— Ильия Ильч, та байсан юм уу? гээд хоёулаа зогсож орхилоо.

	Обломовыг, 

	— Сайн байна уу? гэхэд Ольга мөн хариуд нь:

	— Сайн байна уу, та? гэв.

	— Та хаашаа явж байна? гэж Обломовыг асуусанд Ольга уруу харсан чигээрээ:

	— Зүгээр... гэв.

	— Би танд тээр болоогүй биз? гэхэд Ольга өөдөөс нь сонирхох байртай хялам хийж хараад:

	— Огтхон ч үгүй гэв.

	Обломов өөдөөс нь мөн хянуур гэгч хараад, — Тантай би цуг явбал болох уу? гэж гэнэт асуув.

	Хоёулаа тэгээд зөрөг даган дуугүй алхав.

	Обломовын зүрх багшийн шугам, захирлын муухай харцнаас ч гэсэн амьдралдаа ийм сүрхий цохилж үзээгүй билээ. Биеэ албадаж нэг юм хэлэх гээд хэлж чадахгүй, зөвхөн зүрх нь л гай гамшигт тулгарсан юм шиг учир тоймгүй их цохилж байв.

	— Та Андрей Ивановичаас захидал аваагүй биз? гэж Ольга асуусанд Обломов:

	— Авсан гэв.

	— Юу гэж бичсэн байна даа? гэхэд

	— Парис руу ир гэсэн байна.

	— Та тэгээд яах вэ?

	— Явна аа.

	— Хэдийд явах вэ?

	— Одоо... үгүй ээ, маргааш юмаа зэхээд л явлаа гэхэд.

	— Юунд тэгж их яараа вэ? гэж Ольгаг асуухад Обломов юм дуугарсангүй.

	— Зуслан чинь танд тохиромжгүй байна уу аль?.. Ингэхэд та юунд яваад өгөх гээ вэ? гэж асуугаад, «Балмад амьтан, бас явах гэнэ шүү?» гэж бодов.

	— Би нэг л аягүйрхээд, зовоод шаналаад байна гэж Обломов өөдөөс нь харалгүй шивгэнэв.

	Ольга үүнд юм дуугарсангүй, голт борын цэцгийн бутнаас нэг салааг тастаж аваад нүүр, хамраа халхлан байж үнэртэнэ.

	— Үнэрлээд үз дээ, ямар сайхан үнэртэй юм бэ? гэж Ольга хэлээд Обломовын хамрыг бас таглав.

	— Энэ бас замбага байна. Байз аа, би баахныг түүгээд орхиё гэж Обломов хэлээд газар луу тонгойн, — Замбагын үнэр илүү сайхан. Жинхэнэ хээрийн ургамлын нандин үнэртэй. Голт бор чинь голдуу гэрийн ойролцоо ургадаг, бут нь цонхоор шагайж байх дуртай үнэр нь баахан нигшмэл. Үгүй энэ замбага дээр шүүдэр нь хатаж гүйцээгүй байна гээч гэв.

	Ингээд Ольгад хэсэг замбага авчирч өгөв.

	— Хонхлой цэцэгт та дуртай юу? гэж Ольга асуулаа.

	— Үгүй, дэндүү хурц үнэртэй, хонхлой, саргай хоёрын аль алинд дургүй. Ер нь би цэцэгт гойд дуртай биш ээ. Талд ургасан байх нь бас яах вэ, гэрт бол бөөн ажил... хог... гэтэл Ольга өөдөөс нь залирхуу нүдээр харж:

	— Та гэрээ цэвэр байлгах дуртай юу? Хог новш үзэж чаддаггүй биз? гэж асуув.

	— Уул нь тийм ээ, ганцхан манай зарц гэдэг хүн... гэж Обломов аман дотроо дуугараад, «айхтар хорон зантай хүн ээ!» гэж бодлоо.

	— Та шулуухан Парис руу очих уу? гэж Ольга асуув.

	— Тэгнэ ээ, Штольц намайг хүлээсээр удаж байна.

	— Надаас нэг захиа хүргээд өгөөрэй, би захиа бичнэ гэж Ольгаг хэлэхэд, 

	— Тэгвэл өнөөдөр өгч үз. Би маргааш хот руу нүүнэ гэж Обломов хэллээ.

	— Маргааш гэнэ ээ? гэж Ольга гайхаад, — Юунд тэгж яараа вэ? Таныг хүн хөөгөөд байгаа юм шиг гэв.

	— Үнэхээр ч хөөгөөд байгаа юм... 

	— Хэн тэр вэ? гэхэд Обломов хариуд нь:

	— Ичгүүр гэж аяархан дуугарлаа.

	— Ичгүүр гэж Ольга мөн дагалдан хэлчхэв. «За одоо л Обломов гуай таныг тэгэх юм гэж огт бодоогүй... гэж хэлье» гэж саналаа.

	Обломов эцэстээ арайхийж хүчлэн байж, 

	— Тийм ээ, Ольга Сергеевна гуай. Миний бодоход та гайхаж... уурлаж байгаа байх... гэхэд Ольгагийн дотор:

	«За нөгөө үгээ хэлэх цаг боллоо. Яг л тохирсон үе энэ байна. Үгүй чадахгүй нь ээ» гэж бодогдоод зүрх нь хүчтэй цохилно.

	Ольгагийн яаж байгааг Обломов мэдэх санаатай царай руу нь харахыг хичээнэ. Ольга тэгэхэд голт борын цэцэг, замбага үнэртэн явж байгаагаа... юу хэлж юу хийвэл зохихоо өөрөө ч мэдэхгүй байв.

	«Сонечка бол өдийд нэг юм олоод хэлчихсэн дээ. Тэгэхэд би ийм тэнэг юм! Юу ч чадахгүй... шаналантай юм бэ» гэж бодогдов.

	— Би... юуг мартаж орхиж, ингэхэд... гэж Ольгаг хэлтэл, 

	Обломов тосож аваад, жаахан зориг орон:

	— Би түүнийг өөрийн эрхгүй хэлчихсэн юм. Итгэж үз дээ, та. Тэгэхэд аянга нижигнэж, над дээр чулуу нураад уналаа ч гэсэн тэгэхэд тэр үгийг хэлэх л байсан. Түүнийг ер ямар ч хүчээр барьж хорихын эрх байгаагүй юм. Намайг юу... яах гэсэн гэж та бүү бодож үзээрэй, бурхан минь! Тэр болгоомжгүй гарч орхисон үгийг буцаагаад авчхаж болдог сон бол минутын дараа л би өөрөө юу ч хайрлахааргүй байсан... гэв.

	Ольга доошоо харж, цэцэг үнэртэн явлаа. 

	Обломов цааш нь:

	— Тэр явдлыг мартаж үз, тэгээд ч худлаа үг байсан болохоор мартаж үз гэлээ.

	— Худлаа үг гэнэ ээ! гээд Ольга гэнэт дээшээ болон цэцгээ унагаж орхилоо.

	Нүд нь гэнэт том болон бүлтийж, гайхсан байдал харагдлаа... 

	— Юун худлаа үг гэж? Ольга дахин асуув.

	— Тийм ээ. Битгий уурлаж үзээч та, мартаж орхи. Амлаж хэлэхэд тэр чинь зөвхөн түрхэн зуур сэтгэл хөдлөн татагдсанаас болсон юм... Дуулахыг тань сонсоод л тэгж орхисон билээ гэв.

	— Ердөө дуунд минь болоод уу?.. гээд Ольгагийн царай хувирч, хацрын нь улбар туяа арилж, нүд нь галгүй болчхов.

	«За ингээд л өнгөрлөө шүү дээ, энэ хүн болчимгүй хэлчихсэн үгээ буцаагаад авчихсан болохоор одоо уурлах ч шалтгаан алга!.. За ашгүй дээ... Одоо санаа амарлаа... Хуучин шигээ энэ тэр юм ярьж тоглоом тохуу хийж болох боллоо...» гэж Ольга бодоод, модноос мөчир угзран тас татаж аван нэг навч уруулаараа таслав. Тэгснээ мөчир, навч хоёроо газар хаяж орхилоо.

	Обломов өөдөөс нь бөхийгөөд, 

	— Та уурлахаа больсон уу? Мартсан биз! гэж асуув.

	— Юу тэр вэ? Та юу гуйгаад байна вэ? гэж Ольга сэтгэл хөдөлсөн, бараг унтууцсан байртай хариу дуугараад буруу харан, — Би цөмийг мартаж орхисон... би ерөөсөө юмыг амархан мартдаг хүн гэв.

	Обломов дуугүй болж, яахаа мэдэхгүй байв. Ольгагийн гэнэт унтууцаж байгааг мэдээд учир шалтгааныг нь ойлгосонгүй.

	«За ашгүй дээ! Юм бүхэн учраа олж, тэр явдал болоогүйтэй адилхан боллоо, бурхан минь! За яах вэ... Аах бурхан минь! Энэ юу болж байна аа? Үгүй Сонечка ер ямар их жаргалтай хүн бэ! Чи мөн ч их азтай хүн юм даа!» гэж Ольга бодлоо.

	— Би гэртээ харилаа гэж Ольга гэнэт хэлээд, алхаагаа хурдасган, өөр замаар эргэв.

	Ольгагийн хоолой зангираад, уйлж орхихоос айж байлаа.

	— Тийшээ биш, үүгээр явбал ойрхон шүү дээ, гэж Обломов хэллээ. «Тэнэг амьтан юм аа даа, би. Учир гаргаад байхын хэрэг бас их байжээ! Одоо бүр ч их гомдож орхилоо. Сануулаад байхын хэрэг байсангүй, ингээд өнгөрөх, аяндаа мартагдах байж шүү дээ. Одоо яах ч арга алга, уучлал гуйж аргадах хэрэгтэй боллоо» гэж дотроо гуниглан бодов.

	«Обломов гуай таныг би тэгнэ гэж ер бодоогүй... гэж хэлж амжаагүй дээ л надад ингэж эвгүй байгаа юм байх даа. Энэ надаас урьтаж орхилоо... «Худлаа үг» шүү! Үгүй бас, энэ этгээд худлаа хэлж байж шүү. Үгүй яаж тэгж зүрхэлнэ вэ?» гэж Ольгад бодогдлоо.

	— Та үнэхээр мартав уу? гэж Обломовыг аяархан дуугарахад Ольга бушуухан харих сан гэж яаран!

	— Мартсаан, цөмийг мартсан гэж түргэн дуугарав.

	— Та тэгвэл надад уурлахаа больсны тэмдэг болгож гараа өгөөч дээ гэсэнд Ольга өөр лүү нь харалгүй гараа сунган хурууныхаа үзүүрээр гар барьсан төдий болоод огцом татаж авлаа.

	Обломов санаа алдаад, 

	— Үгүй, та уурласан хэвээрээ байна. Би зүгээр сэтгэл татагдаж орхисноос биш, хэр хэмжээгээ мэдэхгүй, юу яаж... зүрхлэхгүй байсан гэдгийг яаж танд үнэмшүүлье дээ?.. Үгүй таны дуулахыг би хойшид яасан ч дахин сонсохгүй... гэтэл Ольга даруй тосож аваад:

	— Үнэмшүүлэх гэж ер битгий оролд. Надад үнэмшихийн хэрэг алга... би өөрөө дуулах ч үгүй! гэлээ.

	— За яах вэ, би юм ярихаа байя. Ганцхан ингэж бүү явчих даа. Тэгвэл надад даан ч хүнд, дотор бөөн чулуу үлдэх болно... гэж Обломов гуйлаа.

	Ольга алхаагаа жаал алгуур болгон үгийг нь чих тавин чагнав.

	— Таны дуулахыг би чагнаж байгаад бишрэн дуу алдахыг сонсоогүй сэн бол уйлчих байсан гэж өөрөө хэлж байсан шүү дээ.

	Тэгэхэд та одоо тэгээд явчих юм бол, инээмсэглэхгүй, нөхөрсгөөр гар барихгүй юм бол, би... Ольга Сергеевна та өрөвдөж үзээч! Миний бие муудна, одоо миний өвдөг чичрээд байна, арай ядан зогсож байна шүү дээ... гэхэд Ольга өөдөөс нь хараад:

	— Яагаад тэр вэ? гэж гэнэт асуув.

	— Өөрөө сайн мэдэхгүй байна. Би одоо тэгж ичихээ больчихлоо. Би тэр үгнээсээ ичихгүй байна. Миний бодоход, юу шиг санагдаад байх юм... гэв.

	Дахиад л дотор нь хачин палхийж, нэг л хачин эвгүй оргиод Ольгагийн энхрий, сониучирхсан харцнаас аягүйрхэж эхлэв. Ольга тун аятайхан эргэж, хариу үгийг нь сэтгэл ихэд догдлон хүлээж байв.

	— Юү шиг санагдаад байна гэж? Ольга тэсэж ядсан байртай асуухад:

	— Үгүй, хэлэхээс айгаад байна, та дахиад л уурлачих байх.

	— За хэл!гэж Ольга шаардангуй дуугарав. 

	Обломов юм дуугарсангүй.

	— За?.. гэхэд нь

	— Таныг ингээд харахад бас л уйлчихмаар байна. Харж байгаа биз дээ, би айхавтар бардам сэтгэлтэй хүн биш, сэтгэлээ нуухыг оролдохгүй байна гэлээ.

	— Яагаад уйлах болоод байгаа юм бэ? гэж Ольга асуугаад, хоёр хацар нь улайчхав.

	— Таны тэр дуу чихнээс гарахгүй юм... бас л юу... яах шиг сэтгэл төрөөд байх юм гэхэд

	— Юу тэр вэ? гэж Ольга асуугаад, хоолой нь зангирч ирснээ больж, Обломовын үгийг түгшин хүлээв.

	Хоёулаа шатны довжоо руу очив.

	Обломов үгээ гүйцээж хэлэх гэж яаран, 

	— Сэтгэл юу... яагаад... гэхэд, Ольга шатаар алгуурхнаар, тээнэгэлзэсхийн өгсөв.

	— Нөгөө л хөгжим... нөгөө л сэтгэлийн хөдөлгөөн... нөгөө л сэтгэл... юу яагаад байна. Уучлаарай, өршөөгөөрэй, би биеэ барьж ер чадахгүй болчхоод байна гэхэд Ольга хариуд нь:

	— Обломов гуай... гэж ширүүнээр эхэлснээ, гэнэт инээмсэглэж царай нь сайхан болоод, — Би уурлахгүй байна аа, уучилж байна гэж зөөлөн дуугараад, — Цаашаа л зөвхөн цаашлах хэрэгтэй шүү дээ гэв... 

	Ольга эргэн харалгүй гараа ар тийш нь сунгахад Обломов даруй шүүрч аваад алган дотор нь үнслээ.

	Ольга уруулыг нь аяархан атгаад ухасхийн шилэн хаалгаар орж алга болоход, Обломов мэл гайхан хоцров.

	 

	 

	VII

	Ольгагийн хойноос удтал амаа ангайн гөлөрч зогсоод хажуу бутнуудыг өнө болтол эргэцүүлэн харав... 

	Гаднын хүмүүс явж өнгөрлөө, шувуу хажуугаар нь нисэв. 

	Нэг тариачин бүсгүй хажуугаар гарах далимд "жимс авахгүй болов уу?" гэж асуув. 

	Обломов алмайрсан хэвээр л байв.

	Саяны нөгөө цэцэрлэгт гудамжаар алгуурхан алхсаар тэхий дунд нь хүрч Ольгагийн унагачихсан хонхлой цэцгүүд, голт борын нахиаг олж хараад, Ольга юунд энэ цэцгийг тэгж унтууцан хаясан юм бол? гэж бодов.

	— Үгүй бас тэнэг амьтан аа, би! гэж гэнэт чанга хэлээд тэр цэцгүүдийг шүүрэн авч ухасхийн гүйв. — Би өршөөл гуйсан, гэтэл Ольга... Тийм гэж үү дээ? Ямар хачин бодол төрнө вэ! гэж дуу алдав.

	Сувилагч эмгэний хэлснээр Обломов гэртээ магнай хагартлаа баярлаж, царай нь гийчихсэн сайхан гүйж ирээд, зөөлөн сандлын булан дээр сууж томоор «Ольга» гэж бичив.

	Хөөрч хөхиж байснаа гэнэт сэхээ авч, 

	— Үгүй ямар их тоос вэ! Захар! Захар аа! гэж олон дуудав. Юу гэвэл Захар гадаа мухар гудамжинд хөтөч нартай юм ярьж суусан ажээ.

	Анисья ирж, ханцуйнаас нь чангаан, ширүүнээр,

	— Чи яваач! Эзэн чамайг түрүүнээс хойш дуудаад байна гэлээ.

	— Энэ юү болж байна аа, Захар, чи хараач! гэхдээ Илья Ильич уурлаж чадахааргүй ааштай байсан болохоор зөөлөн аятайхан дуугарав. — Чи энд мөн л хуучин шигээ замбараагүй бөөн тоос, аалзны шүлс болчихсон байлгах гэж байна уу? Үгүй шүү, би тийм байхыг зөвшөөрөхгүй! Тэртэй тэргүй Ольга Сергеевна намайг амар заяа үзүүлэхгүй, «Та хог тоосонд дуртай» гэж байна билээ гэв.

	— Тэд тэгж ярихад амархан байгаа л даа, тавин таван хүн зардаг юм чинь гэж Захар хэлээд үүд рүү эргэв.

	— Чи хаачих нь вэ? Үүнийгээ цэвэрлэж үз. Энд суух, түшихийн эрх алга... Үгүй энэ чинь бузар муухай явдал... Обломовжсон хэрэг шүү! гэлээ.

	Захарын дургүй хүрч эзэн рүүгээ жишүү харна.

	«За бас! Бас нэг өөдгүй үг бодоод олж орхиж, ямар мэдэхгүй юм биш!» гэж бодов.

	— За цэвэрлээч, юунд зогс оо вэ? гэж Обломов хэллээ.

	— Юу цэвэрлэх юм бэ? Би өнөөдөр цэвэрлэсэн шүү дээ гэж Захар зөрлөө.

	— Чи тэгж цэвэрлэсэн юм бол хаанаас ийм их шороо байгаа юм бэ? Үүнийг... бас үүнийг хар! Ийм байж болохгүй! Одоохон цэвэрлэж арилга!

	— Би цэвэрлэсэн. Өдөрт арван удаа цэвэрлэж байлтай биш дээ гэж Захар хатуу хэлээд, — Тоос яах вэ? гудамжнаас ороод ирж байна, энд чинь тал газар, зуслан, гадаа шороо тоос ихтэй юм гэлээ.

	Нөгөө өрөөнөөс гэнэт Анисья шагайгаад, 

	— Үгүй Захар Трофимыч, та эхэлж шалаа шүүрдэж орхиод, дороо ширээ сандлынхаа хогийг арчиж унагаадаг чинь дэмий юм. Дахиад л тоос суучхаж байгаа юм шүү дээ... чи уул нь эхлээд... гэтэл Захар шатаж:

	— Чи энд зааварлах гэж ир ээ юу? Байдаг газар луугаа оч гэм гэж загнав.

	— Эхлээд шалаа шүүрдэж орхиод, сүүлд нь ширээн дээрхээ янзалдаг ёс хаана байна аа?.. юу... болохоор л эзэн загнаж байгаа юм шүү дээ... гэтэл Захар тохойгоороо элэг рүү нь ёврох гэж занган:

	— За, за, за! гэж зандрав.

	Анисья инээмсэглээд цаашаа явчихлаа.

	Обломов цөхрөөд Захарыг ч мөн яв гэж зангав. Зөөлөн дэр дэрлэж хэвтээд, гараа зүрхэн дээрээ тавин, яаж цохилж байгааг нь чагналаа.

	«Энэ чинь биед муу даг шүү, яадаг юм бил ээ? Эмчтэй зөвлөөд үзвэл лав Абиссини руу яв гэх байх аа» гэж дотроо бодлоо.

	Урьд Захар, Анисья хоёр суугаагүй байхдаа тус тусынхаа ажлыг эрхэлж, хүний хэрэгт оролцдоггүй байлаа. Өөрөөр хэлбэл Анисья зах руу очиж юм авах хоол ундныхаа юмыг мэддэг, өрөө тасалгаа цэвэрлэх ажилд жилдээ нэг удаа шал угаах болоход л оролцдог байсан юм.

	Хурим хийсний дараа эзний өрөөнд арай олон ордог болж, Захарын ажилд тусалдаг. Өрөө тасалгаа ч арай цэвэрхэн байх болжээ. Ер нь нөхрийнхөө үүрэгт ажлын заримыг өөрөө сайн дураараа, заримыг Захар түрэмгийлэн тулгасны уршгаар хийх боллоо.

	— Алив энэ хивс цэвэрлээд орхи! гэж Захар сөөнгөтөн захирангуй дуугарах юм уу, — Чи тэр буланд овоолоотой байгаа юмыг аялуулж, хэрэггүй нэгийг нь гал зуух руу аваачихгүй юу? гэнэ.

	Сар хэртэй Захар ийнхүү жаргаж, өрөө цэвэрхэн, эзэн үглэхгүй, «олхиогүй үг» хэлэхгүй, өөрөө юу ч хийдэггүй байлаа. Гэтэл энэ жаргал нь доорх шалтгаанаас болж эвдрэх болжээ.

	Анисьятай хоёулаа эзний өрөөг янзалж эхлэх болсноос л хойш Захарын хийсэн юм болгон тэнэг муу гэгдэх боллоо. Алхах бүр л буруу, муу болдог. Хорвоо дээр тавин жилийн турш, өөрийн хийсэн бүхнээ өөр сайнаар хийж болохгүй гэж баттай итгэдэг явсан хүн.

	Гэтэл одоо хоёрхон долоо хоногийн дотор Анисья өөрийг нь авахын эрхгүй амьтан гэдгийг харуулж өглөө. Тэгэхдээ хор хөдөлмөөр их өршөөнгүй, хүүхэд юм уу, шал тэнэг амьтан байгаа юм шиг намуунаар зааж өгөөд, өөдөөс харан инээмсэглэнэ.

	— Захар Трофимыч та яндангийнхаа хаалтыг хаасан хойноо салхивчаа онгойлгодог чинь тусгүй юм даа. Дахиад л өрөөгөө хөргөж орхино гэж Анисья эелдгээр заана.

	Захар нөхөр хүний ёсоор, 

	— Чинийхээр бол тэгээд яах ёстой юм? Хэдийд онгойлгох ёстой юм? гэж ширүүн асууна.

	— Галаа түлсэн хойноо онгойлгохоор муу агаар сорогдож гараад, гаднаас орж ирсэн нь хална шүү дээ гэж Анисья аяархан хариулна.

	Захар үүнд

	— Ээ муу тэнэг! Хорин жилийн турш би ингэж хийсээр ирсэн юм. Чамаас болоод өөрөөр хийдэг болох юм уу... гэнэ.

	Захарын шүүгээний нэг давхарт цай, сахар, жүрж, мөнгө, мөн гутлын тос, сойз, саван нэг дор цуг байдаг байлаа.

	Нэг өдөр хүрээд иртэл, саван нь угаагуурын тавиур дээр, гутлын тос, сойз хоёр гал зуухны өрөөний цонхон дээр, сахар цай хоёр шүүгээний нэг нүдэнд тус тусдаа хийгдэж орхисон байлаа.

	— Чи юунд миний хамаг юмыг өөрийнхөөрөө болгоод үймүүлж орхи оо вэ? гэж Захар ширүүн асуув. — Би гар дор ойр байг гэж зориуд цөмийг нь нэг буланд бөөгнүүлсэн юм. Чи тэгэхэд газар газар тараагаад хаячихсан байдаг чинь? гэж ширүүнээр асуулаа.

	— Цай нь савангийн үнэртэй болчихно гээд тэгсэн юм гэж Анисья хүлцэнгүй өчив.

	Хожим нэг өдөр эзний хувцас цагаан эрвээхэйнд идүүлэн цоорч орхисон байгааг харуулж, хувцсыг долоо хоногтоо нэг удаа заавал ч үгүй сэгсэрч, сойздож байх хэрэгтэй гэв.

	— Алив би гөвүүрээр цэвэрлээд өгье гэж эелдгээр хэлэхэд нь Захар барьж явсан гөвүүр, эзний гоёлын цамц хоёрыг угз татаж аваад хуучин байранд нь тавьчихлаа.

	Бас нэг өдөр Захар эзнийгээ жоом ихтэй байна гэж дэмий загналаа. «Ямар, жоомыг би гаргасан биш» гэж ердийнхөө заншлаар үглэж гарсанд Анисья юм хэлсэнгүй зүгээр л тавиур дээр аль эрт цагаас аваад хэвтсээр байсан хар талхны үртэс сэлтийг шүүрдэж гаргаад, шүүгээ сав суулга сэлтийг угааж орхисонд жоом бараг үгүй болчхов.

	Чухам яасан учрыг Захар сайн ойлгохгүй, эд бүгд зүгээр Анисьягийн мэрийсний ач гэж бодож байлаа. Тэгтэл нэг өдөр Захар шаазан аяга, шилэн аяга тавьсан тавиур барьж яваад, хоёр шилэн аяга унагааж хагалан, хуучин зангаараа хараал ерөөл болж, тавиуртайгаа тэр чигээр нь шалан дээр хаячих гэж байтал Анисья тавиурыг нь авч шилэн аяга, сахрын сав, талх сэлтийг нэмж нэг ч аяга хөдлөхөөргүй тавиад, нэг гараараа тавиураа яаж барих, нөгөө гараараа яаж сайн дэмжиж барихыг зааж өгөөд, өрөөн дотуур нааш цаашаа хоёр гурав дахин явж, тавиураа баруун зүүн тийшээ хөдөлгөхөд ганц халбага ч хөдөлсөнгүйд Анисья өөрөөс нь илүү ухаантай болохыг Захар сая ойлголоо.

	Захар тавиураа угз татан авч аяга савыг нь унагаагаад, тэр цагаас аван энэ явдалд өш санаж орхисон ажээ.

	— Хар аа биз? Ингэж зөөх хэрэгтэй юм шүү дээ гэж Анисья бас намуухан хэлснийг яана.

	Захар өөдөөс нь дээрэнгүй маанаг байдлаар харахад Анисья инээмсэглэнэ.

	— А-а муу цэргийн эм чи бас их цэцэрхэнэ ээ! Манайх Обломовка эдлэнд ямар ийм айл байсан гэж санана уу? Ганц над дээр л хамаг юм тулгуурладаг байсан. Зөвхөн зарц нарыг хүүхдүүдтэй нь тоолоход л арван таван хүн байсан. Та нар шиг муусайн эмсийг бол нэрийг нь ч тогтоохын эрх байгаагүй... тэгэхэд чи бас энд... үгүй ер!.. гэнэ.

	— Үгүй би сайн санааны үүднээс л... гэж Анисьяг юм хэлэх гэтэл Захар тохойгоороо элэг рүү нь ёврох гэж далайн:

	— За, за, за! Эзний өрөөнөөс зайл, гал зууханд оч, эмсийнхээ хийх ажлыг л мэд! гэж зандарлаа.

	Анисья инээмсэглээд гарч одоход Захар үлдээд баргар царайлан хойноос нь хялайв.

	Эр хүн мөртөө Анисьягаас дор байна гэхэд хор шар нь хөдлөн эхнэртээ муухай ааштай байна. Гэхдээ Илья Ильич нэг юм шаардаад тэр нь олдож өгөхгүй байх юм уу, хагарч барьчихсан байх, ер нь гэр оронд нэг өөдгүй хэрэг гараад, Захарт «өөдгүй үг» дуулж загнуулах аюул тулгараад ирвэл, Анисья руу нүд ирмэн, эзний өрөө рүү толгойгоороо зангаад, эрхий хуруугаараа заан «Алив чи эзэн дээр орооч, юу хэрэгтэй болчхоод байгаа юм бол?» гэж тушаангуй байртай шивнэдэг болжээ.

	Анисья ороод, тулгарч байсан аюул нь хэзээд л ерийн нэг учир ярилцсан төдийгөөр төгсдөг байлаа. Захар өөрөө ч гэсэн Обломовын амнаас «өөдгүй үг» цухуйгаад эхлэхийн хамт л Анисьяг дуудаач гэдэг боллоо.

	Анисья байгаагүй сэн бол Обломовын байранд дахиад л цөм нам жим болох байсан билээ. Анисья өөрийгөө нэгэнт Обломовын гэр бүлийн хүнд тооцож, нөхрийнхөө энэ гэртэй, Илья Ильичтэй холбогдсон ажил төрлийг аяндаа хуваалцаж, бүсгүй хүний жархай нүд, халамжит гараараа зөнд нь халж орхисон өрөөнүүдэд эмх журам тогтоодог болжээ.

	Захарыг гараад орохын зуур Анисья ширээ сандлын тоос арчиж, салхивч онгойлгоно, цонхны хөшиг засаад өрөөний голд хаячихсан гутал, зөөлөн сандал дээр тохсон өмд зэргийг байранд нь тавина. Бүх хувцас хунарыг нь янзалж, цаас харандаа, тонгорог сэлтийг эмхлэн тавиад, хумхиж хаясан ор дэрийг засаж орхино. Эд бүгдийг яаж ийхийн зуур чадмаг хийгээд, өрөөг бүхэлд нь нэг эргүүлэн харснаа нэг сандал засаж, шүүгээний татуурга дутуу хаалттай байсныг хааж, ширээн дээр хаячихсан алчуурыг авч далд хийгээд, Захарын шажигнасан гутлын чимээ гармагц гал зуухны өрөө рүүгээ яаран орно.

	Анисья дөчин долоо орчим настай, хөнгөн шингэн хүн. Дулаахан аятайхан инээмсэглэсэн, тормолзсон сэргэлэн нүдтэй, хүзүү, цээж сэлт нь эрүүл чийрэг харагдана. Анисьягийн ажилч, улаан гар ядрахыг хэзээ ч мэддэггүй ажээ.

	Анисьягийн нүүр хүний нүдэнд нэг л өртөж өгөхгүй, хамар нь л ялгарч харагдана. Хамар нь гойдын том юмгүй мөртөө нүүрнээсээ тусдаа ч юм уу, эвгүй тавигдсан юм аятай санагдахын гадна, үзүүрээрээ шонтгор юм. Тийм болохоор сүрхий их шумайж гандсан царай нь нүдэнд тусахгүй, хүн хамрыг нь сайн ажиглаж авсан мөртөө царайг нь анзаараагүй байдаг ажээ.

	Хорвоо дээр ерөөсөө Захар шиг нөхөр олон байдаг. Зарим нэг гадаадтай харилцах ажил эрхэлдэг хүмүүс эхнэрийнхээ зөвлөгөөг хааш хэрэг сонсож, далаа хавчиж байсан мөртөө цаанаа сэмхэн тэр зөвлөгөөний дагуу явна.

	Зарим захиргааны ажилтан хүн чухал хэргийн тухай эхнэрийнхээ эегүй үгийг исгэрэнхэн, элэг барьсан байртай ярвайн байж чагнаад дараа өдөр тэр эегүй ярианы дагуу сайдад төлөв байдлаар илтгэж байх жишээтэй.

	Тиймэрхүү эрхмүүд эхнэртэйгээ мөн ингэж ширүүн дориун юм уу, хөнгөн хааш хэрэг харилцана. Захарын нэгэн адил эмс гэж дор үздэггүй юм аа гэхэд чухаг ажил төрлийн завсар сэтгэлийн зугаа гаргах юм, цэцгэрхүүгээр үзэн, яах вэ л гэж нэг юм ярилцах ухаантай.

	Нэгэнт үдийн халуун болж, цэцэрлэгийн бүх зам зөргийг хурц нар шарна. Хүн амьтан цөм сүүдэр бараадаж, зотон бүрхүүлтэй сэрүүвч дор хоргодож, хүүхэд харсан бүсгүйчүүл л үдийн нарны гэрлээс айхгүй ногоон дээр зоригтой явж сууна.

	Обломов зөөлөн диван дээр хэвтсэн хэвээр, Ольгатай өглөө ярьсан юмныхаа учрыг эргэцүүлэн утгад нь нэг итгэж, нэг эргэлзэнэ.

	— Ольга надад сайн юм. Дотроо надад сэтгэлтэй юм байна. Тийм байж ер болох уу? Ольга миний тухай бодож, надад зориулан тэгж цаанаасаа сайхан дуулсан юм байж. Сайхан дуу тэгээд бид хоёрт элэгсэг дотно сэтгэл төрүүлжээ.

	Ингэж бодохоос бардам сэтгэл төрж, амьдрал, хэтийн сайхан ирээдүй, саяхан хүртэл мэдэгдэхгүй байсан хамаг өнгө гэрэл нь гийн тодорч ирэв. Ольгатай хоёулаа Швейцар улсад очиж үзэсгэлэнт нуурын хөвөөгөөр зугаалж, Италид Ром хотын нурсан балгасаар хэсэж, битүү бүрхүүлтэй завиар явна. Дараа нь Парис, Лондон хотуудын олон хүн дотор орж... дараа нь орчлон дээрх диваажин болсон Обломовка эдлэндээ цуг эргэж ирэх тухай санааширч гарлаа.

	Энэ хөөрхөн юм шулганасан, дэгжин цагаан царайтай, булбарай, нарийн хүзүүтэй залуу бүсгүй ёстой дагина мөн... 

	Тариачид насан туршаа ийм гуа сайхан бүсгүй ер үзээгүй, энэ сайхан дагинын өмнө сөхрөн мөргөх юм. Ольга өөрөө ногоон дундуур хөнгөхөн алхан, өөртэй нь цуг хусан төглөөр зугаалж, сайхан дуу дуулж өгөх юм... 

	Тэгээд ирэхээр амьд явахын сайхан, амьдралын намуун урсгал, амт шим сая өөрт нь мэдэгдэж... бүрэн төгс жаргаж, хамаг хүслэн биелсэн тухай зэрэгцүүлэн бодож суух юм... гээд санааширч байснаа гэнэт царай нь барайчихлаа.

	— Үгүй, ийм юм байж таарахгүй гэж чанга дуугараад босож өрөөн дотуур холхилоо. — Нойрмог нүдтэй, шалхайсан хацартай над шиг хүнд сайн болно гэдэг... Ольга зүгээр л надаар тоглоом хийж байна... гэж бодогдлоо.

	Обломов толины өмнө зогсож өөрийгөө эхлээд ойшоохгүй байртай удтал харснаа харц нь сүүлдээ сэргэн бүр инээмсэглэв.

	— Хотод байсныг бодвол миний царай янз нь жаал сэргэж, нүд жаал хийморьтой болсон шиг байх юм... нүд нэг улаймаар болоод ирснээ зүгээр болчхож. Янз нь эндхийн агаар сайн зохиж байгаа бололтой. Их явж байна, дарс ерөөсөө уусангүй, хэвтэхээ ч байлаа... Египет орж биеэ сувилахын хэрэггүй болж байна аа гэв.

	Ольгагийн эгч Мария Михайловна хүн явуулж, хоолон дээр ирэхийг урьсанд Обломов:

	— За очлоо, одоо очлоо! гэлээ.

	Ирсэн хүнийг явах гэтэл, 

	— Байз, май үүнийг гэж мөнгө өглөө.

	Обломовт зугаатай хөнгөхөн байлаа. Тэнгэр сайхан, юм бүхэн таатай, хүн бүр сайхан ааштай, цэнгэлтэй, бүгдийн царай жаргалтай байхад ганцхан Захар л баргар царайлж эзэн рүүгээ ямагт жишүү харна. Тэгэхэд Анисья цайлган сайхнаар инээмсэглэнэ. «Нохойтой болъё, үгүй бол муур... муур зүгээр байх аа, эрхэлж хөөрхөн дуугардаг юм» гэж Обломовт бодогдлоо.

	Ингээд Ольга руу очихоор яарав.

	«Үгүй ингэхэд... Ольга надад сайн! Тэр ургаж яваа залуу амьтан шүү!» гэж Обломов зам зуураа бодлоо. Ольгад одоо амьдралд байшгүй сайн сайхан юм санагдаж байх учиртай. Хүч чадал нь бүрэлдэж яваа, хар үстэй, өндөр гоолиг залуус зүүдэнд нь орж байгаа байх. Тэгээд зоримог эршүүд царайтай, нүүр бардам инээмсэглэсэн, нүдэнд нь хүний сэтгэлд амархан таалагддаг цог хийморь үе үе гялалзсан, хөгжмийн утас мэт зөөлөн, идэр дуутай, сайхан залуус байх ёстой. Үгүй бас залуу бага, эршүүд зоримог царайтай, бүжиглэхдээ чадварлаг, моринд сайн хүнд л дурладаг ч юм биш шүү дээ... За яах вэ. Ольгагийн зүрхийг жирвэгэр сахал, хангинах сэлэм энэ тэрхнээр татаж болохуйц тааруу нэг хүүхэн биш юм байж гэж саная... тэглээ гэхэд өөр юм хэрэгтэй шүү дээ... бүсгүй хүнийг бишрүүлж чадах, олныг бишрүүлж чадах ухаантай байх хэрэгтэй... үгүй нэрд гарсан жүжигчин байгууштай... гэтэл би хэн юм бэ? Би гэдэг ердөө л Обломов илүү хэн ч биш. Штольц бол ухаан нь өөр хэрэг Штольц ухаалаг, чадвартай, биеэ болоод өөрийгөө захирч, хувь заяагаа залаад явж чаддаг хүн. Хаана очиж, хэнтэй уулзлаа ч гэсэн төдхөн учир зүйгээ олж орхисон, өөрийн хүн байж байна... би тэгэхэд?.. Захарыг хүртэл дийлэхгүй шүү... өөрийгөө ч гэсэн дээ, захирч чаддаггүй, — Обломов гэдэг хүн би ч дээ! Штольц тэгэхэд хэчнээн сүрхий вэ! Бурхан минь!.. 

	Ольга тэгээд Штольцод сайн шүү дээ! Өөрөө тэгж хэлсэн. Нөхрийн хувиар л гэж байсан гэж хирдхийн бодоод... Тэгж эндүүрч байж болох л юм... бүстэй бүсгүй хоёр хүний хооронд үерхэл гэж байдаггүй...» гэж элдвийг эргэцүүлэн явлаа.

	Ийнхүү эргэлзэх сэтгэлд дийлдэн алхаагаа улам бүр удаашруулна.

	«Ингэхэд Ольга надтай зүгээр тоглоом тохуу хийж байвал яана?.. зүгээр...» гэж бодоод дороо зогсож минут хэртэй гөлөрч орхилоо.

	«Үгүй энэ чинь хар санаа, хуйвалдаан байвал яана... Ингэхэд юунаас болоод би Ольгаг өөртөө сайн юм гэж бодов оо? Ольга тэгж хэлээгүй. Энэ чинь биеэ өргөмжлөх муу өвчин дөг шүү! Андрей тэгээд! Даан ч дээ?.. үгүй байгаа, Ольга өөрөө тийм, тийм... гэснээ өөдөөсөө ирж яваа Ольгаг хараад, — Ийм л хүн юм чинь! гэж баярлан дуу алдав.

	Ольга баяртай инээмсэглэн өөдөөс нь гараа сунгалаа.

	«Үгүй Ольга хүн хуурах тийм хүн биш гэж баттай бодов. — Хуурамч зантай улс ийм эелдэг аятайхан хардаггүй юм. Тэд ингэж үнэн голоосоо инээж чадахгүй... нэг шивгэнэсэн хачин хачин улс байдаг... гэхдээ, — Ольга сайн болсон гэж хэлээгүй шүү дээ! Би л өөрөө тэгж бодсоноос биш гэж гэнэт санаанд нь ороод бас айчихлаа. — Тэгвэл юунд тэгж унтууцсан юм бол?.. Би ер юун айхтар юманд орж орхив оо, та минь!» гэлээ.

	— Та юу барьж яваа юм бэ? гэж Ольга асуухад, 

	— Мөчир гэв.

	— Юун мөчир юм бэ? гэхэд

	— Голт борын мөчир байгааг та харж байгаа биз дээ гэлээ.

	— Та хаанаас ав аа вэ? Энд голт борын бут байхгүй шүү дээ. Та хаагуур явсан юм бэ? гэхэд

	— Үүнийг та түрүүн тас татаж аваад хаячихсан юм гэлээ.

	— Та тэгээд юунд авсан юм бэ? гэж асуухад

	— Зүгээр таныг... тэгж унтууцан хаясан чинь надад аятайхан санагдсан юм гэж хариуллаа.

	— Хүний унтууцах аятайхан санагдана гэдэг чинь сонин юм байна! Яагаад тэр вэ? гэхэд

	— Хэлэхгүй.

	— Хэлж үз дээ, би гуйя... 

	— Юу ч өгсөн, яагаад ч хэлэхгүй.

	— Гуйя танаас, гэхэд Обломов толгой сэгсэрлээ.

	— Намайг дуулж өгвөл яах вэ?

	— Тэгвэл... хэлж магадгүй... 

	— Тэгэхлээр ганцхан хөгжим л таны сэтгэлийг хөдөлгөдөг юм шив дээ? Энэ чинь тэгээд үнэн юм шив дээ? гэж Ольга хөмсөг зангидан асуув.

	— Тийм ээ, таны дуулсан дуу л тэгэх юм... 

	— За би нөгөө таны дуртай дууг дууллаа гэж эхлэн жаал аялаад зогсов.

	— За одоо хэл гэж Ольгаг хэлэхэд Обломов хэдэн минут дотроо эргэлзэв.

	— Үгүй, үгүй, яасан ч үгүй, хэзээ ч хэлэхгүй! гэж түрүүчийнхээсээ шийдмэг хэлээд, — Тэр тэгээд худлаа байвал, зөвхөн надад тэгж санагдсан байвал яана?.. үгүй, хэзээ ч үгүй! гэлээ.

	— Юу вэ, тэр чинь? Нэг их айхтар юм уу? гээд Ольга энэ асуудлыг анхааран бодож, Обломов руу хянуур гэгч харлаа.

	Царай нь тэгээд алгуур учрыг гадарласан төлөвтэй болж эрхтэн бүр нь таавар зохион, ухаан зарж байгаа янзтай байснаа, гэнэт царай нь бүхэлдээ учир ухсан байртай болчхов. Нар мөн зарим үед үүлэн цаанаас гарахдаа эхлээд нэг хоёр бут, байшингийн дээвэрт тусч байснаа гэнэт орчны байгалийг үзэсгэлэнтэй харцаар гийгүүлээд орхидог билээ. 

	Обломовын санааг Ольга нэгэнт гадарлажээ.

	— Үгүй, үгүй хэлье гэхэд миний хэл хөшчихөөд байна. Бүү асуу гэж Обломов зөрөхөд Ольга өөдөөс нь:

	— Танаас би асуугаа ч үгүй байна гэж хайхрамжгүй дуугарав.

	— Юу гэсэн үг вэ? Дөнгөж сая та... гэхэд, 

	Ольга үгийг нь сонсолгүй,

	— Гэртээ оръё. Авга эгч хүлээгээд байгаа шүү гэж төв дуугарлаа.

	Ольга түрүүлж гэртээ ороод, Обломовыг эгчтэйгээ үлдээж шууд өөрийнхөө өрөөнд орлоо.

	 

	 

	VIII

	Энэ өдрийн турш Обломовын урам хугарсаар байв. Энэ өдрийг Обломов Ольгагийн эгч болох ухаалаг, ямагт аятайхан хувцасладаг, тохитой гэгч бүсгүйтэй цуг өнгөрөөв. Ольгагийн эгч ямагт биедээ сайхан таарсан шинэ торгон платье өмсөж, хээнцэр сайхан нэхмэл зах зүүнэ. Малгай нь ч гэсэн дэгжин зохисон, тавь шахсан боловч залуувтар харагдах царай зүсэндээ тууз сэлтийг аятайхан гэгч тохируулан хэрэглэнэ. Алтан хүрээтэй шил гинжээр зүүжээ.

	Авгайн байр төрх намбатай, гоё сайхан алчуур тун эвтэй нөмөрч хатгамалтай дэрийг тун сүрхий аяыг нь олон тохойлдож, зөөлөн сандал дээр налайж суух нь тун ихэмсэг таатай. Авгай, ажил төрөл хийж байгаа ер харагдахгүй, бөхийх, тонгойх, аар саар юм хийх нь авгайн царай, ихэмсэг бие бялдарт үл зохих билээ. Зарц нарт үг хэлэхдээ хүртэл хайхрамжгүй байраар огцом, хүйтэн дуугарна.

	Авгай хааяа ном унших боловч ерөөсөө юм бичихгүй, үг хэл сайнтай, гэхдээ голдуу францаар ярина. Харин Обломовыг франц хэлээр гойд чөлөөтэй ярьж чадахгүй байгааг ажаад, танилцсаныхаа дараа өдрөөс аван оросоор ярьдаг болов.

	Авгай дотроо оюун ухаандаа тодорхой хүрээ тогтоосон мэт, юм ярихдаа энэ тэрийг мөрөөдөх юм уу цэцэрхэхгүй. Энэ бүхнээс үзэхэд авгайн алив элэгсэг дотно сэтгэл, тэрчлэн хайр дурлал нь амьдралын бусад бүх зүйлүүдтэй адилд үздэг юм уу үзэгдэж байсан бололтой. Тэгэхэд бусад эмэгтэйчүүдийн хувьд хайр сэтгэл үнэн хэрэг дээрээ биш юм аа гэхэд аман дээр нь амьдралын бүхий л асуудлуудад оролцож, бусад юм цөмөөрөө хоёрдугаар зэрэгт, уул хайр сэтгэлээс гадуур хүртэж байгаа өчүүхэн анхааралд л багтаж байдаг нь хартал илт билээ.

	Энэ бүсгүйн хувьд амьдралаа зөв зохиож биеэ захирах, ухаан санаагаа зорилготой холбож, зорилгоо биелүүлж байх л юу юунаас чухаг юм. Ямар ч үед дайралдлаа гэсэн ямагт өөдөөс чинь ширтэн, яахыг чинь харж байдаг сонор сэрэмж сайнтай дайсан мэт авгайг ер хэдийд ч бэлтгэлгүй байхад нь дайралдаж, сандрааж болшгүй юм.

	Ихэс олны дунд ямагт байж заншсан болохоороо юм санах, үг хэлэх, хөдлөх бүрийдээ хянуур, ая зүй бодож сурчихсан хүн юм.

	Дотроо юу болж байгааг хэнд ч гаргаж хэлэхгүй, сэтгэлийнхээ нууцыг хэнд ч итгэж илчлэхгүй, ойр хавьд нь дотно сайн үерхсэн бүсгүйчүүл, цай ууж суугаад энэ тэр юм шивнэлдэж байдаг настай авгайчуул гэж байдаггүй билээ. Ганцхан Лангваген бэйл гэдэг нэг хүнтэй л авгай хоёулаа байн байн цуг сууна. Зарим орой бэйл эднийд шөнө дунд хүртэл суучихна, гэхдээ голдуу Ольгатай цуг гурвуулаа сууна. Тэгэхдээ бас голдуу дуугүй, дуугүйдээ нэг учиртай, бусдын мэдэхгүй байгаа нэг чухаг юм мэдээд байгаа юм шиг л сууна. Өөр юмгүй.

	Тэдний байж байгааг хараад, эд янз нь хамт байх дуртай улс юм байна гэдэг ганц л дүгнэлт хийж болмоор. Бэйлд авгай бусдын л нэг адил найрсаг сайн, мөн бусадтай байдаг шигээ тайван төлөв харьцана.

	Хов живд дуртай улс үүнийг ажиглаж, тэр хоёрыг хуучны сайн байж, гадаадад цуг гарч байсан гэх байрын үг цухуйлгаж үзсэн боловч, авгайн бэйлтэй харьцаж байгаа байдалд цаанаасаа, нууцаар сайн байгаа шинж огтхон ч харагдаж өгөөгүй юм. Тийм байсан бол хүнд ажигдах байсан билээ.

	Үүний хажуугаар бэйл Ольгагийн урьд нэг учралаар дэнчин бариад, буцааж авч чадаагүй байгаа бяцхан эдлэнгийн хойноос хөөцөлддөг байлаа.

	Бэйл энэ талаар зарга хийж, чухам гэвэл нэг түшмэлээр юм бичүүлээд, нүдэндээ шил барин байж бичсэн юмыг нь уншиж, гарын үсэг зураад, мөн тэр түшмэлдээ өгч албан газар луу явуулдаг байлаа. Өөрөө мөн дээгүүр улстай танил талтайн хувиар заргаа авах замыг засна. Заргаа тэгээд даруйхан авч чадна байх гэсэн утгатай үг цухуйлгажээ. Үүгээр элдвийн хов муу яриа тас цохигдож, бэйл эднийд садан төрлийн хүн шиг байж дасжээ.

	Бэйлийн нас тавь шахсан боловч овор тун багатай, зөвхөн сахлаа буддаг, өрөөсөн хөл ялихгүй доголон хүн байлаа. Ёс горим гойд нарийн сахиж, бүсгүйчүүдийн дэргэд хэзээ ч тамхи үл татна, хөлөө ачиж суухгүй, улсын дэргэд зөөлөн сандал дээр тэрийж, хөл өвдгөө хамартайгаа чацуу дээр өргөдөг залуусыг эрс буруушаана. Тасалгаанд үргэлж бээлийтэй сууж, зөвхөн хоол идэхээр суухдаа л авна.

	Сүүлчийн шинэ маягаар дэгжин хувцаслаж, гадуур цамцныхаа заханд одонгийн тэмдэг олныг зүүнэ. Үргэлж сүйхээр явж, морьдоо гойд их хайрлана. Сүйхэнд суухын өмнө тэргээ тойрч тоног хэрэгслийг, морины туурайг хүртэл үзнэ. Заримдаа морьдыг сайн цэвэрлэсэн эсэхийг үзэхийн тулд цагаан алчуур гаргаад хавирга, далаар нь арчих жишээтэй.

	Таньдаг хүнтэй дотно найрсаг инээмсэглэн уулзана, үл таних хүнтэй эхлээд хүйтэн байснаа танилцуулсан хойно, хөндий хүйтэн байдлаа өөрчлөн инээмсэглэх бөгөөд, хэзээд ийнхүү инээмсэглэх болно гэдэгт танилцсан хүн итгэж болох билээ.

	Бэйл юм бүхний тухай, хүнд ачтай сайн явах тухай, юмны үнэ өндөр болсон тухай, шинжлэх ухаан болон ихэс дээд ангийн тухай нэгэн адил тодорхой ярина. Өөрийнхөө санааг бэйл олон нийтэд мөрийн хөтөлбөр болох номд бэлэн бичээд гаргачихсан баримтлал шиг утга төгссөн, тодорхой өгүүлбэрээр гаргаж хэлдэг байлаа.

	Одоо болтол Ольга эгчтэйгээ төвөггүй, тайван харьцаатай, дотно сайн байлаа гээд хэт нялуурдаггүй мөн тэдний хооронд хэн нэгэндээ өчүүхэн боловч дургүй хүрэх удаа ер байсангүй.

	Энэ нь нэг талаар Ольгагийн эгч Мария Михайловнагийн зан төрхөөс, нөгөө талаар тэр хоёрт үүнээс өөрөөр байя гэх шалтаг огт байгаагүйгээс болсон хэрэг билээ.

	Ольгагийн санаанд огт таарахааргүй юм шаардъя гэж эгчийн нь толгойд орохгүй, эгчийнхээ санал зөвлөснийг хайхрахгүй өнгөрнө гэж Ольга зүүдлэх ч үгүй билээ.

	Эгчийн нь тэр санал зөвлөгөө юу байдаг вэ гэхэд ямар хувцас өмсвөл аятай, үсээ яаж янзалбал дээр, францын театрт очих уу, дуурийн театрт очсон нь сайн уу гэдэг дээр л зөвлөдөг байлаа.

	Ольга ч мөн эгчийнхээ санал зөвлөгөө өгдгийн хэрээр л үгэнд нь орохоос цаашгүй, эгч нь юм хэлэхдээ эгч хүний л хэлж болох хэрээр, мөн зүгээр л нэг хэлэхээс цаашгүй.

	Эдний харьцаа дэндүү нэгэн хэв, дөлгөөн болохоор, эгч нь Ольгаг үгэндээ орох ёстой, мөн өөртөө сайн байх учиртай гэж үздэг эсэхийг болон Ольгагийн эгчийнхээ үгэнд ордог эсэх болон гойдын сайнгүйг хараад хэлэхийн эрх үнэхээргүй ажээ.

	Харин хүн тэднийг анх үзээд л эх охин хоёр биш, авга эгч, ач охин хоёр юм байна гэж даруй танихуйц юм.

	— Надад хоршоонд очих хэрэг байна, чамд юм хэрэггүй биз? гэж эгчийнхээ асуухад Ольга өөдөөс нь:

	— Хэрэг бий, ягаан платиа би солих гэсэн юм гээд цуг явах юм уу, эсвэл, — Үгүй, би саяхан очсон гэнэ.

	Эгч нь Ольгагийн хоёр хацрыг хоёр хуруугаараа бариад духан дээр нь үнсэхэд, Ольга эгчийнхээ гарыг үнсэж, эгч нь яваад, Ольга үлдэх жишээтэй.

	— Бид нөгөө зуслангаа хөлсөлдөг юм бил үү? гэж эгч нь шийдсэн ч биш, асуусан ч биш дотроо тээнэгэлзэж байгаа байртай хэлэхэд Ольга мөн:

	— Нээрээ тэнд чинь их сайхан шүү гэнэ.

	Тэгээд л тэр зуслангаа хөлсөлж авах жишээтэй. 

	Харин Ольга, 

	— Үгүй эгч ээ, тэр ой, элс хоёроос та уйдаагүй юм гэж үү? Өөр газар хөлсөлбөл дээр юм биш үү? гэж хэлбэл, эгч нь мөн:

	— Явж үзье л дээ гэнэ. — Ольга, театрт хоёулаа очъё, энэ жүжгийн тухай хэдийнээс аваад л шуугиад байна гэж эгчийгээ хэлэхэд Ольга хариуд нь:

	— Би ч дуртай гэж хариулахдаа ая таалал дагах гэж уриалгахан тосож авсан буюу хүлцэнгүй номой байдал үгүй байна.

	Заримдаа хоёулаа жаахан зөрнө.

	— За боль доо дүү минь, ногоон тууз чамд яаж зохидог юм бэ, улбарыг зүүгээч гэж эгчийгээ хэлэхэд, Ольга хариуд нь:

	— Үгүй эгч ээ, би ийм тууз зургаа дахь удаагаа зүүж байна шүү дээ, хүнд ажигдаж орхино гэнэ.

	— Тэгвэл даруйхан ягаан өнгөтэйг авахгүй юу гэж эгч нь зөвлөнө.

	— Үгүй энэ тууз бол таны сэтгэлд таалагдах уу? гэхэд эгч нь алгуураар толгой сэгсэрнэ.

	— За дүү минь өөрөө мэд. Чиний оронд бол би улбар юм уу, даруу ягаан өнгө авах байсан даа гэхЭД;

	— Үгүй, эгч ээ, би зүгээр үүнийг авъя гээд Ольга өөрийнхөө авах гэснийг авна.

	Эгчийгээ Ольга бүхнийг мэднэ, юү гэсэн нь хууль гэж биширсэндээ биш, зүгээр илүү туршлагатай аль ч бүсгүйгээс асууж болохын адил л зөвлөгөө үгийг нь сонсох гэдэг байлаа.

	— Эгч ээ, та энэ номыг уншсан уу, ямар юм бэ? гэхэд эгч нь:

	— Тун тусгүй муухай ном гээд авч цааш нь тавина. 

	Гэхдээ Ольгад тэр номыг уншуулахгүйн тул нуух ч үгүй, яах ч үгүй.

	Ольгад ч мөн уншъя гэх санаа хэзээ ч төрөхгүй. Сайн муугийн нь хувьд хоёулаа эргэлзвэл Лангваген бэйл юм уу, байх цагт нь Штольцоос асуугаад, тэдний зөвлөснөөр уул номыг уншвал уншаад, үгүй бол үгүй.

	— Ольга дүү минь, чам дээр байн байн ирдэг тэр нэг залуугийн тухай өчигдөр Завадскийнд нэг өөдгүй муу юм ярьж байдаг шүү гэж эгч нь хэлнэ.

	Тэгээд л гүйцээ. Ольга тэгээд цаашид тэр хүнтэйгээ сайн байна уу, муу байна уу, өөрөө мэдэг гэх жишээтэй.

	Обломов эднийд орж гарах болсонд Ольгагийн эгч, бэйл, тэр ч байтугай Штольц хүртэл нэг их анзаарсангүй. Штольц зүгээр л жаахан цэмцгэрдүү, үдийн хоолны дараа жаахан унтаж орхи гэх нь байтугай, хөлөө ачаад суухад хүртэл хүн зовохоор, үргэлж аятайхан хувцаслаж, юун тухай ярих учраа хүн бодож байхуйц, өөрөөр хэлбэл зүүрмэглэж, нозоорч байхгүй, хэзээд цаг үеийн сонин юм ярилцаж байдаг айлтай л найзыгаа танилцуулах гэжээ.

	Нойрмог амьдралтай Обломовыг царайлаг, залуу, сэргэлэн, мөн жаал доогтой бүсгүйн ойролцоо байлгавал, баргар ёозгүй өрөөнд дэн асаавал, харанхуй өнцөг булан нь тэгш гэрэлтэй, жаал дулаан болоод, аятайхан болж орхидгийн адил байх биз гэж Штольц бас боджээ.

	Өөрийнхөө сайн нөхрийг Ольгатай танилцуулахдаа Штольц ийм л ашиг гарна гэж бодож байсан хүн. Гэхдээ Ольгаг ялангуяа Обломовын сэтгэлийг ингэтэл донслох юм гэж ер санасангүй.

	Илья Ильич хоёр цаг Ольгагийн эгчтэй элдэв юмны тухай аятайхан ярилцан, хөлөө нэг ч удаа ачиж барилгүй цэмцгэр сууж өнгөрөөхдөө хоёр ч удаа хөлийн тавиурыг нь эвтэйхэн ойртуулж өгөв.

	Бэйл ирж эелдгээр инээмсэглээд, дотноор гар барилаа.

	Обломов улам ч цэмцгэр байж, гурван биедээ цөм их таалагдлаа.

	Обломовын Ольгатай хоёулхнаа юм ярьж гадуур зугаалдаг талаар... ер юу ч гэж боддоггүй байжээ.

	Хээнцэр дэгжин залуутай зугаалах бол өөр хэрэг. Тэгсэн бол авгай юу ч гэлгүй аргыг нь олоод байдлыг өөрчилж чадах байсан. Өөрөө нэг хоёр удаа цуг явж, өөр хүн бас ганц нэг удаа цуг явуулж байтал зугаалга аяндаа зогсох байсан билээ.

	Харин Обломов гуайтай цуг зугаалж, зочдын өрөөний булан, гадаа тагтан дээр юм ярих гэдэг бол яах вэ дээ. Гуч гарсан хүн, Ольгад элдэв хэрэггүй юм ярьж, дэмий ном уншуулах гэхгүй ер тэгнэ гэж хэний ч санаанд орсонгүй.

	Мөн Штольц явахынхаа өмнө Обломовт зүүрмэглээд байх чөлөө бүү өгөөрэй, унтахыг нь хориглож, элдвээр зовоон, энэ тэр юманд явуулж, ер нь гэхэд мэдэлдээ авч байгаарай гэж Ольгад захисныг эгч нь дуулсан билээ. Мөн авгайг ч бас Обломовыг хараанаасаа гаргалгүй, гэртээ олон шиг урьж, зугаалга, ийш тийшээ явахдаа дагуулж, гадаадад гарч явахгүй бол аль болох их хөдөлгөж байхыг гуйсан юм.

	Эгчтэй нь хоёулаа сууж байх зуур Ольга үзэгдсэнгүй, цаг удаан өнгөрнө. Дахиад л Обломовын хамаг бие нэг гал шатаж, нэг хүйт дааж эхэллээ. Ольгагийн зан ийнхүү хувирсны учрыг одоо нэгэнт ойлгож эхэлсэн бөгөөд энэ нь яагаад ч юм түрүү түрүүчийнхээс өөрт нь хүнд байв.

	Түрүүн осолдоод орхиход зөвхөн айдас хүрч, ичээд байсан бол одоо хүнд, аягүй, сэтгэл нэг л зэвүүн, зүсэрсэн бороотой цагийнх шиг уйтгартай оргиод байв. Ольгагийн өөртөө сайн байгааг гадарласан гэдгээ, магадгүй буруу гадарлаж байгаад өөрт нь мэдэгдлээ. Энэ ч үнэхээрийн засахуйяа нэн бэрх алдаа болжээ. За зөв гадарласан байлаа ч гэсэн хэчнээн эв дүйгүй болхи загнав аа. Ёстой нэг бааз эр мөн юм аа гэж өөрөө бодлоо.

	Охины цэвэр, залуу зүрхэнд төрж байсан, үлгэрлэвэл мөчир дээр болгоомжтойёо хөнгөхөн суугаад гаднын элдэв жаахан чимээ гарахын хамт нисээд арилдаг шувуухай шиг эмзэг сэтгэлийг дүрвээж айлгаж болох байлаа.

	Ольга хоол идэхээр орж ирээд, ямаршуу янзаар юу ярих бол, өөр лүүгээ яаж харах бол гэдгийг Обломов хүлээж ядан зүрх нь шимшрэн зогсох шиг болж байв.

	Тэгээд Ольга хоолны өрөөнд орж ирэхдээ царай байр, нүд нь хүртэл өөр болж орхисон байхыг үзээд Обломов ихэд гайхав.

	Уруулаараа хүүхэд шиг гэнэхэн хөөрхөн инээмсэглэдгээ бүр байж, юм асуух, гайхаж эргэлзэх, зүгээр сониучирхах байртай нүдээ том болгон эгцэлж харахаа ч больсон нь асууж мэдэх сэн гэх юм уу гайхаж барих юм нэгэнт үгүй болсон мэт ажээ.

	Ольгагийн нүд хуучин шигээ Обломовыг ажиглана.

	Харцны нь байр тэгээд Обломовыг сайн мэдэж, судалж гүйцсэн, мөн Обломов бэйлийн нэг адил ерийн нэг танилаас цаашгүй мэт. Ер нь гэхэд Обломов Ольгатай бүтэн жил уулзаагүй байж байгаад уулзаж байгаа, Ольга ухаан сууж гүйцсэн юм шиг санагдахаар байлаа.

	Ольга муухай аашлах юм уу, өчигдрийнх шигээ унтууцсан ч юмгүй, хошин хурц үг хэлж, инээж хуучин бол хариу юм хэлэхээргүй асуудалд хүртэл ултай сайн хариу өгч байв. Бусдын хийдэг, өөрөө урьд хийдэггүй байсан зүйлийг биеэ албадан хийхээр шийдсэн нь илт байв. Санаандаа орсон бүхнийг хэлж орхидог дураараа чөлөөтэй байдаг нь үгүй болжээ. Тэр бүгд гэнэт хаачив аа?

	Хоол идсэний дараа гадуур салхинд жаахан явах уу гэж Обломов, Ольга руу очиж асуувал, цаадах нь хариу юм дуугарсангүй эгч рүүгээ харж;

	— Бид салхинд гарах уу? гэж асуулаа.

	— Ойр зуур юу юм гэхээс. Надад шүхэр авч ир гээч! гэж эгч нь хэллээ.

	Ингээд цөм явлаа. Дурамжхан явцгааж, алс Петербург рүү харна. Ойн зах хүрээд буцаж ирэн тагтан дээр гарав.

	Ольгагийн энэхүү биеэ барьсан байдал үгүй болж, хуучин шиг сайхан ааштай болохгүй болов уу, гэнэн шулуун итгэлтэй сайхан зан нь ганц үгэн дээр, ядаж дуулах дууны нь өнгөнд ч гэсэн гарч ирэхгүй болов уу гэж Обломов горилон:

	— Та өнөөдөр дуу дуулахааргүй байх шиг, би тэгээд зүрхэлж гуйж чадахгүй байна гэв.

	— Бүгчим байна гэж эгч нь хэллээ.

	Ольга үүнд, 

	— Зүгээр ээ, би дуулаад үзье гээд уянгын дуу аялав.

	Обломов дууг нь сонсоод итгэж ядаж байлаа.

	Ольгагийн дуу биш ээ, нөгөө нэг голоосоо сэтгэл уярам дуулдаг нь яагаа вэ?

	Ольгагийн хоолой өөгүй цэвэр, яриагүй зөв сайхан аялах боловч нэг л... биш... бусад хүүхнүүдийг олны газар дуулаач гэж гуйхад үнэн цаанаасаа биш зөв л дуулах гэж дуулдгийн адилаар дуулж байв. Ольга ямар ч сэтгэлэггүй дуулсан тул сонсож байгаа улсын сэтгэл ч ер хөдөлсөнгүй.

	Ольга нохойрхож байгаа юм уу, аль худлаа тийм дүр үзүүлж, уурласан хүн болж байгаа хэрэг үү? Үүнийг тааж хэлэхийн эрх даан ч үгүй, Ольга эелдэг найрсаг харж, дуртайяа юм ярих боловч, дуулсантайгаа адил, хэвийн байдлаар ярина. 

	Энэ юу гэсэн үг вэ?

	Обломов цай болохыг хүлээлгүй, харихаар малгайгаа аваад, байсан улсад мэхийн ёслов.

	— Та дандаа орж гарч байгаарай, энгийн өдрүүдэд бид амьхнаараа л байдаг улс, уйдахгүй бол ирж байгаарай, харин сайн өдөр манайх дандаа зочидтой, уйдна гэж байхгүй гэж Ольгагийн эгч хэллээ.

	Бэйл суудлаас босож эелдгээр хариу мэхэсхийв.

	Ольга мөн сайн танил хүний ёсоор толгой дохиод, гарахаар явахад нь цонх руу харж, Обломовын холдон байгаа хөлийн чимээг анзааргагүй чагнана.

	Тэр хоёр цаг, дараагийн нь гурав дөрөв хоног, хэд хэдэн долоо хоног Ольгад их нөлөө үзүүлж, их ухаан суулгажээ. Зөвхөн бүсгүй хүний хүч чадвар, сэтгэл санаа ийнхүү бүхий л талаараа хурдан хөгжиж чаддаг билээ.

	Амьдралын сургуулийг Ольга өдрөөр биш, цаг цагаар туулан өнгөрүүлж байх мэт. Эрэгтэй хүнд бол өмнөөр нь жирсхийн өнгөрөх шувуу мэт үл ажигдан, сургамж болмоор өчүүхэн зүйл бүрийг, тохиолдол бүхнийг хүүхнүүд гайхаж хурдан ухаж авдаг юм. Тийм юм бүхнийг бүсгүйчүүл эцэст нь хүртэл сайн ажиж, үлдээсэн ул мөрийг нь ой ухаандаа шингээж аваад, арга туршлага болж өгдөг юм.

	Эрэгтэй хүнийг бол мэдэг гэж тэмдэгт багана босгомоор юман дээр бүсгүй хүнд бол салхины сэржигнэх адил үл ажигдам жаахан шинж илрэхэд л болох юм. Өнгөрсөн долоо хоногийн үед хүний инээд хүрэм гэнэхэн цагаан царайтай байсан охины царай гэнэт юм бодож эргэцүүлсэн байртай төлөв болж орхидгийн учир шалтгаан юу юм бэ? Ямар юм бодогдож, юу боддог юм бол? Юмны хамаг зүй ёс, эрэгтэй хүний хамаг гүн ухаан, суусан туршлага, амьдралын хамаг горим цөм дотор нь байх шиг санагдана шүү!

	Эрэгтэй эмэгтэй хоёр хүүхэд байж байгаад эрэгтэй нь явж ном заалгаж, сургууль хийж, алба ажилтай болоод, удалгүй эргээд ирэхэд, эргэж ирээд үерхдэг охин руугаа хуучин шигээ тоглох, гараасаа барилцан эргэх, шатаар дээш доошоо гүйж, үүгээр түүгээр явж тоглох санаатай гүйж очдог... тэгээд охины царайг сайн ажиж харснаа гэнэт хулчганасхийж, өөрөө хүүхэд хэвээрээ үлдэж, үерхдэг охин нь том хүн болчихсоныг ойлгож ичингүйрсхийн холдох жишээтэй байдаг.

	— Юу гэгч болчих оо вэ? Яагаад ийм болчхов? Янаг амрагийн явдал учир гар аа юу? Бүх хот даяарт мэдэгдсэн шинэ сонин явдал уу? гэвэл:

	Үгүй эх эцэг, хамаатан садан, эгч сэлт нь мэдсэн юм юу ч үгүй. Юм болоод байх зав ч болсонгүй, нэг хэдэн удаа танц хийсэн, яагаад ч юм толгой өвдлөө гэж байсан, шөнө нойр нь хүрч өгөөгүй... иймэрхүү л юм болсон.

	Удалгүй эд бүгд мартагдаж хуучин шигээ болох авч, царай байдалд нь нэг шинэ юм нэмэгдэнэ. Хуучнаасаа өөрөөр харах болж, тачигнатал инээд алддаг, жүржийг бүтнээр нь барьж байгаад идэж орхидгоо больж, сургууль дээр нь юу юу болсныг ярихаа болино... ингээд охин өөрөө мөн сургуулиа төгсөнө.

	Маргааш, нөгөөдөр нь Обломов тийм залуу шиг Ольга руу хулгаж харахад, Ольга өөр лүү нь хуучин шигээ шохоорхсон буюу дотно сайн биш, энгийн тайвнаар харна.

	«Ольга юу болж орхи оо вэ? Одоо юу бодож, сэтгэл нь хаашаа байгаа юм бол? Яагаад ч ойлгож чадахгүй байна аа» гэж Обломов эргэцүүлэн дотроо шанална.

	Эрэгтэй хүн хорин тав хүрч, өдий төдий эрдэмтэн багш нарын болон номын сангийн тусламжаар, үүгээр түүгээр тэнэж байж, заримдаа сэтгэл санаа, хүнч сайн чанар сэлтдээ хортон суулгаж, үсээ унасан хойно сая ухаан ордог байхад Ольга одоо ухаан орж орхижээ гэдгийг Обломов яаж гадарлах билээ. Ольга тэгээд ч элдвийг үзэлгүй, тун амархан ухаан орчихлоо.

	— Үгүй ингэж байх гэдэг уйтгартай, хүнд юм байна! Выборгийн тийш нүүе, юм үзэж, ном уншина, Обломовка эдлэн рүү... ганцаараа яваад өгье гэж ихэд гуниглан бодоод, — Ольга үгүйгээр явъя! Миний амгалан тайван жаргаж амьдрах гэсэн хүслэн ингээд өнгөрчээ!» гэж дүгнэв.

	Обломов дөрөв, тав хоног гэрээсээ гарсангүй, ном ч уншиж, юм ч бичсэнгүй, зугаалахаар тоостой замаар жаахан явтал уул өөд өгсөх боллоо.

	«Энэ халуунд юугаа хийж дэмий тэнэх юм бэ?» гэж өөрөө өөртөө хэлээд эвшээлгэж, буцаж ирэв. Ингээд зөөлөн диван дээр, Гороховын гудамжинд байсан шигээ хөшгийг нь буулгаж тоосонд дарагдсан өрөөнд таг унтчихлаа.

	Нэг бүүр түүр юм зүүдлэгдэв. 

	Сэртэл ширээн дээр хоол бэлэн, Захар цонхоор нойр нь хүрсэн байртай харж, хажуугийн өрөөнд Анисья сав суулга хангинуулна.

	Обломов хоолоо идээд цонхны дэргэд суулаа. Ингээд ганцаараа л байгаад байна гэдэг уйтгартай, яах ч юм бил ээ! Дахиад л явах очих газар ч байхгүй, юм хийе гэж бодогдох ч үгүй болж орхилоо.

	— Эзэн та хар аа, айлаас хөөрхөн муур аваад ирлээ, та өчигдөр мууртай болох юм сан гэж байсан. Хэрэгтэй юү, үгүй юү? гэж Анисья эзнийгээ жаахан саатуулах санаатай хэлээд, өвдөг дээр нь муур тавилаа.

	Обломов муурыг илж гарсан боловч уйтгар гарахгүй.

	— Захар аа! гэж дуудахад:

	— Та юу гээ вэ? гэж Захар залхуурангуй дуугарав.

	— Би хот руу нүүж магадгүй гэж Обломов хэллээ.

	— Хот руу хаашаа нүүх юм бэ? Байр байхгүй шүү дээ.

	— Выборгийн тийшээ нүүхэд яасан юм бэ?

	— Энэ чинь юү гэсэн үг вэ? Нэг зуслангаас, нөгөө рүү нүүж байх болж байна аа? Тэнд илүү гойд юу байгаа юм бэ? Михей Андреич дутагдлаа гэж үү? гэж Захар хариуллаа.

	— Үгүй энд чинь тавгүй юм... 

	— Дахин хамаг юмаа зөөх хэрэг үү? Бурхан минь! Сая нүүж ирэх гэж бүр үйлээ үзсэн, за бас хоёр аяга, шалны сойз олдохгүй л байна, Михей Андреич тийшээ аваачаагүй бол алга болж таарсан вий гэжээ.

	Обломов юм дуугарсангүй. Захар гараад, төдхөн нэг чемодан, аяны уут хоёр чирсээр орж ирээд:

	— Эднийг яах юм? Аль худалдаж орхидог юм уу, зүгээр? гэв.

	Обломов үүнд унтууцан, 

	— Чи солиоров уу, яав? Би мөдхөн гадаадад явах гэж байна шүү дээ гэлээ.

	Захар үүнд инээд нь хүрч, 

	— Гадаад шүү! Үгүй бас их ярив аа, гадаадад явах шүү та минь! гэв.

	— Юу нь чамд тэгтлээ гайхалтай санагдаад байна? Яваад л өгнө, гүйц ээ... миний үнэмлэх бичиг хүртэл бэлэн байна гэж Обломовыг хэлэхэд Захар өөдөөс дооглонгуй янзтай:

	— Таны гутлыг тэнд хэн тайлж өгч байх юм бэ? Хүүхнүүд үү? Та надгүйгээр хүний газар баларна шүү дээ гэв.

	Ингэж хэлээд Захар дахин инээмсэглэхэд, хөмсөг хууз сахал нь хоёр тийшээ өрвийнө.

	— Чи дандаа дэмий юм ярих юм. Наад юмаа аваад гар гэж Обломов унтууцан дуугарав.

	Маргааш өглөө нь Обломовыг арван цагт дөнгөж сэртэл Захар цай авчирч өгөх зуураа, талх боовны мухлаг руу очиж явтал нөгөө авхайтай дайралдлаа гэж хэлэв.

	— Юун авхайтай? гэж Обломовыг асуухад:

	— Юу ямар гэж? Ильийнскийнхны авхай, Ольга Сергеевнатай, гэлээ.

	— Тэгээд гэж Обломовыг сэрдхийн асуухад:

	— Яах вэ, мэнд сайныг тань мэдээрэй гэсэн. Таны биеийг зүгээр үү, юү хийж байна? гэж асуусан гэв.

	— Чи юу гэж хэлэв, тэгээд?

	— Яах вэ бие нь сайн байгаа, сайн л байхгүй яах вэ гэсэн.

	— Чи юунд бас дэмий үг нэмж хэлсэн юм? гэж Обломов зэмлээд, «Сайн л байхгүй яах вэ» шүү. Миний сайн муу байгааг чи яаж мэддэг юм? За өөр юү гэв?

	— Таныг өчигдрийн үдийн хоол хаана идсэн бэ? гэж асуулаа.

	— Тэгээд?

	— Би яах вэ, гэртээ зооглосон, оройн хоол ч мөн гэртээ л зооглосон гэсэн. «Үгүй Обломов гуай оройн хоол иддэг юм гэж үү?» гэж авхайн асуухад хоёрхон дэгдээхэйн мах л идсэн дээ гэсэн, гэхэд Обломов ихэд уурсан:

	— Хар тэнэг! гэв.

	— Юунд тэнэг болчхов оо? Худлаа гэж үү? Үгүй тэгвэл би ясыг нь үзүүлье л дээ... гэхэд Обломов дахин:

	— Үнэхээр тэнэг амьтан. За авхай тэгээд юу гэв? 

	— Инээмсэглэснээ сүүлд нь «Яасан бага ид ээ вэ?» гэсэн.

	— Үгүй мөн тэнэг эд ээ! гэж Обломов өгүүлээд, — Чи миний цамцыг буруу харуулж өмсүүлдгээ хэлэхгүй яагаа вэ? гэхэд нь Захар

	— Асуугаагүй болохоор нь л хэлсэнгүй гэж хариуллаа.

	— Өөр юу асуув? гэхэд

	— Өнгөрсөн хэдэн өдөр юү хийв? гэсэн.

	— За чи юү гэв?

	— Юу ч хийгээгүй, хэвтээд л байсан гэсэн гэв.

	Обломов үүнд гүнээ унтууцан, зангидсан гараараа шанаагаа даран, ширүүнээр, 

	— Гар, зайл! гэж зандраад, — Чи хэзээ нэгэн цагт миний тухай ийм дэмий юм дахин хүнд чалчих юм бол, чамайг уу, сайхан мэдээрэй! Энэ ер нь яасан хорон санаатай хүн бэ! гэв.

	— Би хөгшин болсон хойноо худлаа хэлэх байсан юм уу? гэж Захар биеэ өмөөрөхөд Обломов:

	— Гар, зайл! гэж зандрав.

	Эзнийг «Олхиогүй» үг л яриад гарахгүй бол хараахыг Захар юманд үл бодно.

	— Таныг Выборгийн тийшээ нүүх гэж байгаа гэж хэлсэн гэж Захар гарахдаа хэлэхэд Илья Ильич өөдөөс нь:

	— За явж үз! гэж зандарлаа.

	Захар гарч үүдний өрөөгөөр дүүрэн санаа алдаад, Обломов цайгаа ууж гарлаа.

	Цай уугаад ширээн дээр байсан бөөн талх боов сэлтээс, Захарын үг алдахаас айхдаа ганцханыг идлээ. Дараа нь янжуур асааж, ширэн дээр сууж нэг ном авч хуудас уншаад эргүүлэх гэтэл хуудсыг нь зүсээгүй битүүгээр байв. Обломов битүү хуудсыг нь хуруугаараа уртал нугалаасаараа биш өөтэй урагдлаа. Гэтэл уул ном өөр хүний юманд, ялангуяа номд айхтар их нямбай Штольцын ном байлаа. Цаас, харандаа, ер нь алив аар саар юмаа байр байраар нь уйтгар хүрмээр эмхтэй тавьдаг хүн билээ.

	Уул нь ясан хутгаар зүсвэл зохих авч тийм хутга байхгүй, хоолны хутга авчруулж болох байсан авч Обломов номоо байранд нь тавивал дээр гэж үзээд, зөөлөн диван руу очив. Тэгээд хатгамалтай дэрэн дээр дөнгөж тохойлдоод тавтайхан хэвтэхээр завдтал Захар өрөөнд орж ирлээ.

	— Үгүй тэр авхай таныг тэр... юу билээ дээ байз... юунд ирээрэй гэж хэлээрэй гэсэн шүү дээ гэв.

	— Чи түрүүн хоёр цагийн өмнө юунд хэлээгүй юм бэ? гэж Обломов яаран тосож авахад Захар өөдөөс нь:

	— Гар, зайл гээд, үг хэлэх зав өгөөгүй шүү дээ гэж хариуцлаа.

	— Захар чи намайг алж байна шүү! гэж Обломов сүртэй дуугарсанд Захар дотроо:

	«За бас л нөгөөхийгөө үглээд гарах нь! Үгийг өөрийнхөөрөө л... урвуулаад гарна аа!» гэж бодоод зүүн талын хуузаа эзэн рүүгээ харуулан хана өөд ширтэв.

	— Хаашаа ир гэсэн юм бэ? гэж Обломовын асуухад:

	— Үгүй тэр нэг... юу гэдэг бил ээ дээ? Модон дотор л юм уу даа янз нь... гэв.

	— Цэцэрлэгт үү? гэж Обломовыг тосож авахад:

	— Цэцэрлэгт гэсэн, яг тэгсэн «зугаалахыг таалбал, би тэнд байж байна гээрэй» гэсэн гэв.

	— Алив хувцас бушуу авч ир!

	Обломов тэгээд цэцэрлэгээр хөндлөн гулдгүй гүйж, ганга жалга, сэхээвчүүд рүү шагайж үзэхэд Ольга хаана ч байсангүй. Түрүүн хайр сэтгэлээ илчлэн хэлсэн тэр зөргөөр явсан чинь, Ольга нөгөө мөчир тас татаж аваад унтууцан хаясан газрынхаа хажууханд, сандал дээр сууж байлаа.

	— Би таныг ирэхгүй юм байх гэж бодлоо шүү гэж Ольга эелдгээр хэлэв.

	— Би түрүүнээс хойш таныг цэцэрлэгээр эрээд гэж Обломовыг хариулахад Ольга мөн:

	— Таныг ирэх байх гэж мэдээд би зориуд энд суусан юм. Лав энэ замаар явах байх гэж бодсон юм гэлээ.

	Обломов «Яагаад заавал үүгээр явна» гэж бодсон юм бэ гэж асуух гэснээ, Ольга руу харчхаад асуусангүй.

	Ольгагийн царай хуучин энд зугаалж байсан шигээ биш, сүүлчийн удаа уулзаад, сэтгэлийг нь ихэд түгшүүлсэн тэр л байраараа байлаа.

	Эелдэг дотно байдал нь ч гэсэн нэг л хэр хэмжээтэй, царай нь нэлээд төв, тогтсон төлөвтэй. Ольгад одоо хагас дутуу үг цухуйлгаж, гэнэхэн цагаан асуулт тавьж болохгүй болжээ. Хүүхэд шиг, хөгжүүн зугаатай байсан үе нэгэнт өнгөрчээ гэдгийг Обломов мэдлээ. Гаргаж хэлээгүй бөгөөд тойруулсан асуудлаар ойлголцож болох олон олон юм эдний хооронд яагаад ч юм бүү мэд, үг хэлгүй харилцан ойлгогдоод, нэгэнт эргэж ярилцахын эрхгүй болжээ.

	— Та яагаад ойрдоо үзэгдэхгүй байна вэ? гэж Ольга асуулаа.

	Обломов хариу юм дуугарсангүй. Өөрсдийнхөө харьцаа цаанаасаа нандин сайхан байхаа болиод, Ольгагийн ийнхүү дотроо төвлөрсөн мэт төлөв, төв байдлаар биеэ үүл мэт хүрээлсэн нь зовлонтой хүнд байх боллоо, ямаршуу янзтай байж, яаж харьцахаа мэдэхээ болилоо гэдгээ ямар нэг байдлаар ойлгуулах сан гэж Обломов дахин бодол болов.

	Гэтэл энэ тухай үг цухуйлгахын хамт Ольгагийн харц гайхсан шинжтэй, улам ч хүйтэн болно, дотно сайн байхад нь өөрөө эхлээд л тэгж муухайгаар хүйтрүүлж орхисон тэр сэтгэл бүрмөсөн арилчхаж магад гэдгийг Обломов мэдэж байв. Энэ сэтгэлийг нь аажимдаа, болгоомжтойгоор тэтгэн лавшруулах хэрэгтэй боловч, яаж тэгэхийг өөрөө даан ч мэдэхгүй байв.

	Ольга томоожиж өөрөөс нь илүү ч байж магадгүйгээр их ухаан суужээ. Эдүгээгээс аваад хүүхэд шиг итгэмтгий цагаан аашлах цаг өнгөрч, жаргал нь болж болох юм эргийн нөгөө талд гарчихсан, жаргалаа олъё гэвэл өөрөө мөн тэр эрэгт гарах учиртай болжээ гэдгийг Обломов бүдэг бадаг төсөөлж байлаа.

	Гэтэл нөгөө эрэгт яаж гарах вэ? Ганцаараа гарчихсан байвал яах вэ?

	Ольга харин Обломовын дотор болж байгаа зүйлийг өөрөөс нь илүү ойлгож байсан болохоор давуу талтай байлаа. Обломовын сэтгэлд юу болж байгаа, сэтгэлийн нь гүнд хайр дурлал төрөн, гадагшаа яаж илрэн гарч байгааг Ольга илтэд харж байлаа. Сонечкагийн хэрэглэдэг бүсгүй хүний арга мэх, маяг залийг Обломовт хэрэглэхийн хэрэггүй, сэтгэлийг нь татах гэж оролдохын хэрэггүй байгааг харж байлаа.

	Энэх сэтгэлийн холбоонд хэдий насан бага боловч өөрөө гол нуруу нь болон оройлох бөгөөд Обломов бол чин сэтгэлээсээ сайн байж, өөрт нь залхуурангуйгаар бишрэн, ямагт дуртайяа аялдан дагалдахаас биш ямар ч зориг эрмэлзэл, урагштай санаа гаргахгүй хүн юм аа гэдгийг хүртэл Ольга мэдэж байлаа.

	Обломовыг өөрөө бүрэн захирч чадахаар байгаагаа Ольга энэ агшинд цэгнэн үзэв. Энэ тогтмол нуур мэт хүнд алтан гадас одон, гэрэл гэгээ нь болж өгөөд өөрөө тэр нуурын усанд тусч байна гэдэг Ольгад аятайхан санагдаж байлаа. Эн чацуулахад өөрөө ийм давуу байгааг Ольга олон талаар нь эргэцүүлэн үзээд сэтгэл хангалуун байлаа.

	Үүнийг тухайн байдлаас болон инээдмийн юм уу, эмгэнэлт жүжиг юм аа гэхэд түүнд гарах хоёр хүн хэзээд л нэг нь зовж, нөгөө нь зовоодог буюу хохидож яваа ийм л дүртэй байдаг билээ.

	Зонхилох үүрэг ноогдсон алив бүсгүйчүүдийн адилаар Ольга бусдаасаа хэдий бага боловч мөн л Обломовоор муур адил зовоон тоглохгүй байж чадахгүй байлаа. Дотно сайн байгаагийн шинж гэнэт цахилгаан харвах юм уу зуурдын маяг ааш мэт илэрч ирснээ төдхөн царай нь дахин төлөв болж санаа сэтгэл нь дотроо ороод явчих шиг болно. Гэхдээ Обломовыг өөрөө ганц ч алхам хийхгүй, хаана үлдээсэн газар нь хөдлөлгүй үлдэнэ гэдгийг Ольга мэдээд голдуу алив бүхнийг өөрөө санаачлан цаашаа гүнзгийрүүлнэ. Нэг юмны өөдөс хатгамаллах зуураа, 

	— Та юм хийж байв уу? гэж Ольгаг асуухад, Обломов «юм хийж байлаа гэх байсан юм, үгүй энэ Захар уу» гэж дотроо гол нь харлав.

	— Тийм ээ, би жаал зугаа юм уншсан гэж хайшраг дуугарав.

	— Юу вэ тэгээд, зохиолын ном уу? гээд худлаа хэлэхдээ хаашаа шүү царайтай байдгийг нь үзэх гэж өөдөөс нь харав.

	— Үгүй, би уран зохиолын ном бараг уншдаггүй. Би Тэр «Нээлт ба сэдэвлэн зохиосны түүхээс» гэдэг номоос жаал уншсан гэж Обломов тун тайван дуугарав.

	«Өнөөдөр номын хуудаснаас ганцыг уншсан нь ашгүй болжээ» гэж дотроо боджээ.

	— Орос хэлээр үү?

	— Үгүй. Англи хэлээр.

	— Та англиар уншдаг юм уу?

	— Муухан уншаад байдаг юм аа гээд номын тухай яриаг төөрүүлэх санаатай, — Та хотод тэнд очоогүй биз? гэж асуулаа.

	— Үгүй би гэрээсээ гараагүй. Би дандаа энд, энэ зам дээр л суугаад юм хийдэг юм.

	— Дандаа энд үү?

	— Тийм ээ, энэ зам надад их сайхан санагддаг юм. Энэ газрыг зааж өгсөнд тань би баярладаг, үүгээр хүн амьтан ер бараг явахгүй юм... гэтэл Обломов үгийг нь таслан:

	— Би танд энэ газрыг зааж өгөөгүй, зүгээр та бид хоёр санамсаргүй энд дайралдсаныг санаж байна уу?

	— Нээрээ тэгсэн юм байна шүү.

	Ингээд хоёулаа жаал дуугүй суув.

	Ольга Обломовын баруун нүд рүү эгцлэн хараад, 

	— Таны нүдэнд өвдөг гарахаа больсон уу? гэж асуув.

	Обломовын царай улайчхаад:

	— Ашгүй. Одоо зүгээр болчихсон гэв.

	— Та нүдээ загатнаад ирэхээр энгийн дарсаар жин тавьж бай, ер өвдөг гарахгүй. Надад асрагч эх маань зааж өгсөн юм гэв.

	«Энэ Ольга юунд л өвдөг гарах тухай үргэлж яриад байна даа» гэж Обломов бодлоо.

	— Бас орой битгий хоол идэж бай гэж Ольга нэмэв.

	«Захар уу!» гэж бодохоос Обломовын дотор арзганалаа.

	— Орой хоол сайн идээд, гурав хоног хэртэй ялангуяа гэдрэгээ хараад хэвтэж орхивол заавал нүдэнд өвдөг гардаг юм гэж Ольга бас хэллээ.

	Обломов дотроо Захарыг «хар тэнэг!» гэж зүхнэ.

	Тэгээд Обломов өөр юм ярих санаатай, 

	— Та энэ юу хийж байгаа юм бэ? гэж асуулаа.

	— Бэйлд хонхны татуургын сэжим хийж өгөх гэж байгаа юм гэж Ольга хатгамаллаж байгаа юмныхаа угалзыг эргүүлэн тойруулан үзүүлээд:

	— Аятайхан болж уу? гэв.

	— Тэгж, хээ нь их хөөрхөн, аятайхан болж. Энэ чинь голт борын нэг мөчир юм уу?

	— Тийм... байх аа гэж Ольга хааш хэрэг дуугараад, — Би юу дайралдсан юм л хатгасан юм гэж жаахан улайгаад оёж байсан юмаа даруй эвхэж орхилоо.

	«Энэ цаашаа ийм янзтай үргэлжилбэл, өөр юу ч хэлүүлж барьж чадахгүй юм бол уйдмаар юм байна. Өөр хүн, ухаан нь Штольц бол юм хэлүүлж чадах сан байх, би чадахгүй юмыг яах билээ» гэж Обломовт бодогдлоо.

	Обломов хөмсгөө зангидан, нойрмог нүдээр орчноо эргэцүүлэн харна. Ольга өөр лүү нь мөн хараад хатгаж байсан юмаа хурааж сагсанд хийгээд, — Тэр төгөл хүртэл явъя. Та яагаад ийм гунигтай царайлаад байна вэ? гэв.

	— Мэдэхгүй дээ, Ольга Сергеевна. Юундаа ч би нэг их зугаатай байх юм бил ээ? Яаж ч зугаатай байдаг юм дээ тэгээд?

	— Юм хий. Хүмүүстэй нийлж бай л даа.

	— Юм хийх гэнэ ээ! Зорилго байсан цагт л юм хийж болдог байх. Тэгэхэд надад ямар зорилго байна? Зорих юм надад алга.

	— Хүний зорилго чинь амьдрах юм шүү дээ.

	— Юуны тулд амьдарч байгаагийн учир мэдэгдэхгүй, ингээд л нэг өдөр хоног өнгөрөөж, өдөр өнгөрч шөнө болсонд баярлаж байхад, энэ амьд байсны хэрэг юу байв, маргааш юунд сэрэх учиртай болж байна гэж нойрмоглон бодсоор л унтчихдаг юм шүү дээ.

	Ольга өөдөөс нь эрслэн харж үгийг нь чагнан байхдаа хөмсөг зангидсан байр нь цаанаасаа ширүүн, уруул нь үл итгэсэн буюу басамжилсан байртай хөдөлж байлаа.

	— Юунд амьдрах юм бэ гэнэ! гэж үгийг нь давтан хэлээд, — Алив нэгэн хүний амьдрал хэрэггүй байж болох юм уу? гэв.

	— Байж болох юм аа, жишээ нь миний амьдрал байна гэж Обломовыг хэлэхэд, Ольга өөдөөс нь:

	— Таны амьдралын зорилго хаана байгааг та өнөөдөр мэдэхгүй байна уу? Би итгэхгүй байна, та өөрийгөө хэт муулж байна. Тэргүй бол та амьд явж... юу яахын хэрэггүй байжээ... гэв.

	— Амьд явахын сайн сайхан байх учиртай цагийг би нэгэнт өнгөрөөсөн, цаашаа горьдох юм юу ч үгүй гээд Обломов санаа алдахад Ольга инээмсэглэв.

	— Юу ч алга гэнэ ээ? гэж Ольга үгийг нь асуух байртай давтан хэлэхдээ үгэнд нь үл итгэн өмнө нь сайн сайхан юм байгааг мэдэж байгаа юм шиг зугаатай хөгжилтэйгөөр инээв.

	— Та инээж л бай, гэвч энэ үнэн юм даа гэлээ.

	Ольга түрүүлээд, толгойгоо гилжийлгэсхийн алгуур алхахад Обломов араас нь даган:

	— Юуны тулд хэний төлөө би амьдрах юм бэ? Юу эрэлхийлж, санаа бодол, хүсэл эрмэлзлээ юунд чиглүүлэх юм? Амьдралын цэцэг нь унаад зөвхөн хожуул нь үлдэж орхижээ гэж ярилаа.

	Тэд алгуурхан явж, Обломовын үгийг Ольга хааш хэрэг сонсож явснаа, голт борын цэцгийн нэг мөчир явуут таслан аваад, эргэж харалгүй Обломовт өгөв.

	Обломов хирдхийн, 

	— Энэ чинь юу вэ? гэж асуусанд 

	— Мөчир байна, харж байгаа биз дээ гэв.

	Обломов өөдөөс нь бүлтийн харж, 

	— Юун мөчир вэ? гэхэд нь Ольга:

	— Голт борын цэцгийн бутны мөчир гэв.

	— Үүнийг ч мэдэж л байна... гэхдээ энэ ямар учиртай юм бэ?

	— Амьдралын цэцэг, мөн... гэтэл Обломов дороо зогсож орхиход Ольга бас зогслоо.

	— Мөн юу гэж?.. гэж Обломов давтаж асуухад. Ольга өөдөөс нь эгцлэн хянуур харж:

	— Мөн миний унтууцсаны тэмдэг гээд инээмсэглэх нь яаж, юу хийж байгаагаа сайн мэдэж байгаа царайтай ажээ.

	Царай нь хүнийрхүү төв байдгаа больж, харц нь учиртай ойлгомжтой болов. Ольга нэг номоос нандин юм бичигдсэн хуудсыг нь нээж зориуд уншуулж байх мэт санагдлаа.

	Обломов гэнэт баярлан дүрсхийж, 

	— Ингэхлээр би бас найдан, горилж болох нь ээ? гэхэд Ольга:

	— Бүх талаар найдлагатай байж болох юм. Гэхдээ... гээд дуугүй болов.

	Обломов сэргэж ирлээ. Ольга тэгээд одоо Обломовыг хараад гайхна. Нойрмог, уруу царай агшин зуур сэргэн, нүд нь цогтой болж, хацар нь ул бутарч ирлээ. Царай байр нь ухаалаг болж нүдний нь харцанд хүсэл эрмэлзэл төрж байгаа байдал илрэв. Обломовын царай ийнхүү хувирч байгааг Ольга хараад, энэ хүн агшин зуур амьдрах зорилготой болсныг тодорхой мэдлээ.

	— Амьдрал, амьдрал гэгч дахиад надад таалалтай сайхан болчихлоо. Амьд явахын сайн сайхан таны энэ харцанд, инээмсэглэлд, өгсөн энэ мөчирт чинь, таны дуулдаг, миний дуртай нөгөө сайхан дуунд... эд бүгдэд шингээстэй байна... гэхэд Ольга толгой сэгсрээд;

	— Үгүй цөм энд биш, тал нь байна гэв.

	— Тэгвэл хамаг сайхан тал нь байна.

	— Тийм байж ч болох юм аа гэж Ольга зөвшөөрөв.

	— Нөгөө тал нь хаана байгаа юм бэ? Үүнээс илүү өөр юу байж болох юм бэ? гэхэд

	Ольга, 

	— Та өөрөө эрж үз гэв.

	— Юуны тулд тэр вэ? гэсэнд,

	— Түрүүчийн энэ сайхан талыг нь алдаж орхихгүйн тулд гэж Ольга хэлээд, Обломовт гараа өгч сугадан хоёулаа гэр өөдөө явлаа.

	Обломов Ольгагийн хөөрхөн толгой, гоолиг нуруу, сайхан үсийг хулгайн нүдээр нэг таалан харснаа, өгсөн мөчрийг нь нэг хүчлэн атгана.

	"Эд бүгд миний юм. Минийх!" гэж дотроо бодолхийлэн давтаж, өөртөө сайн итгэж чадахгүй явлаа.

	Орой гэртээ харихад нь Ольга, 

	— Танайх Выборгийн тийшээ нүүх үү? гэж асуусанд Обломов инээд алдаад Захарыг хүртэл тэнэг гэж хараасангүй.

	 

	 

	IX

	Тэр цагаас аван Ольгагийн ааш гэнэт хувирахаа байлаа. Эгчтэйгээ юм уу, олны дунд нэгэн хэв төлөв байх боловч зөвхөн Обломовтой цуг байхдаа сэргэж, амьдралын сайн сайхныг мэдрэх болов. Юу хийвэл таарах вэ гэдэг талаар Ольга хэнээс ч асуухаа байж дотроо Сонечка яах байсан бол гэж бодохоо ч больсон аж.

	Амьдралын үе шатаар өгсөж, чухам гэвэл хайр сэтгэл нь гүнзгийрч ирэх тутам Ольга юмыг нарийн ажиглаж, сэтгэл нь яамаар болж байгааг хянуураар цэнэж, хуучин байсан аар саар ажиглалттайгаа зүйрлүүлэн жишээд, гишгэх гэж байгаа газраа урьдаар хөлөөрөө тэмтэрч үзэн болгоомжтойёо явж байлаа.

	Юм асуучихмаар хүн Ольгад байсан ч үгүй. Эгчээсээ асууя гэхэд, иймэрхүү асуудлын талаар авгай тун хөнгөн сурамгай юм яриад өнгөрчихдөг болохоор Ольга түүнээс нь барьж мөрдмөөр юм тогтоон үлдэж чаддаггүй байв. Штольц энд байхгүй. Обломовоос асуух уу? Гэтэл Обломовыг өөрөө хөтлөн амьдралын замд оруулах учиртай хүн байдаг.

	Ольга тэрүүхэндээ жаргалтай сайхан болж, хүмүүст үл ажигдан, сэтгэл нь гойд догдолж, түгших юмгүй, бусдын анхаарал сонирхлыг татахааргүй, дотроо л шинэ янзаар амьдарч байлаа. Бусдын хувьд Ольга урьд хийдэг байсан бүхнээ хийх боловч, өөрөөр хийх болжээ.

	Францын театрт очиход, жүжгийн агуулга амьдралтай нь аль нэг талаар авцалдана, ном уншихад, өөрт нь төрж байсан санаа энэ тэр мөрөнд нь заавал хавчуулагдаж, энд тэнд өөрийн нь хайр сэтгэл илэрч, өчигдөр орой хэлсэн үгийг нь чагнасан юм шиг бичиж орхисон байх буюу, одоо зүрх нь хэрхэн цохилох болсныг мэдэж байгаа юм шиг санагдах болжээ.

	Ойд нөгөө л моднууд байх боловч модны шуугих цаанаасаа нэг учиртай, ойн шуугиан өөрийн нь сэтгэлтэй амьд холбоотой болчхож. Шувуухайнууд зүгээр нэг жиргэж шулганадгаа болиод хоорондоо нэг л юм яриад байх шиг. Ер нь орчны юм бүхэн хоорондоо ярьж байх мэт сэтгэлд нийцнэ. Цэцэг дэлбэрээд амьсгаа авч байгаа нь дуулдах шиг болно.

	Зүүд нойр ч нэг янз болчхоод хачин бүүр түүр юмны дүрс орж гараад, заримдаа Ольга тэдэнтэй чангаар ярина. Тэр дүрсүүд өөрт нь юм ярих боловч юу хэлж байгаа нь мэдэгдэж өгөхгүй, өөрөө мөн хариу хэлье гэтэл бас л учир утгагүй юм хэлнэ. Зөвхөн Катя л өглөө бүхэн "та шөнө дэмийрээд" гэдэг боллоо.

	Урьд Штольц өөрийг нь "амьдарч эхлээгүй хүн" гэдэг байсныг санав. Хорин нас хүрчихсэн хүнийг юунд жижиг охин шиг санадаг юм бэ гэж заримдаа дургүйцдэг байсан билээ. Тэгтэл тэр үг үнэн байж, одоо л амьдарч эхэлж байгаагаа Ольга мэдэх болов.

	— Өөрийн чинь хамаг хүч чадвар сэргээд ирэхээр, орчны байдал мөн амь орж одоо нүдэнд чинь ажигдаж, сонорт өртөхгүй байгаа юмс үзэгдэж дуулдана. Сэрэл мэдрэл чинь сонор соргог болж орчны дуу шуугиан сонсогдон, өвс ногоо ургахыг хүртэл чих тавин чагнах вий. Тэгэхдээ бүү яар, энэ байдал өөрөө ирнэ гэж Штольц хэлдэг байжээ.

	Тэр цаг ирлээ. «Хамаг хүч чадвар минь ундран, бие махбод сэргэнэ гэгч энэ бололтой...» гэж Штольцын үгийг Ольга дотроо санаад сэтгэл нь урьдынхаасаа өөрөөр догдлох болж, шинэ хүч чадал нэмэгдэн байгааг өөрөө сонороор ажиглана.

	Модны навчис гэнэт хачин сүржигнэн, зүүд нойронд долоон өнгийн дүр дүрс үзэгдэж, шөнийн цагт нэг хүн чих рүү нь бөхийгөөд учир тодорхойгүй нэгэн юм шивгэнэн байх шиг санагдах зэрэгт Ольга автаад элдвийг санаашран суух болсонгүй.

	Залуу бие махбодын хүч чадвар ийнхүү ундран төрөх нь хараахан бүрэн төгс сууж чадаагүй байгаа оюун, мэдрэлдээ ахдаад зовлонтой мэт санагдаж, айж мэгдэхийн цагт Ольга заримдаа инээмсэглэн, заримдаа уйлан байж даван, — Мэдрэл л жаахан янз болоод байна гэж өөртөө хэлдэг байв.

	Тэгээд орноосоо босож нэг аяга ус ууж, цонхоо онгойлгон алчуураар нүүрээ сэвэн сэргэж, сэрүүн цагт сэтгэлд нь урган орж нойрон дунд нь зүүдлэгдсэн юмнаас ангижирдаг байлаа.

	Обломовыг өглөө босохын хамт л Ольга голт борын мөчир бариад зогсож байсан тэр хэвээрээ хамгаас түрүүнд сэтгэлд нь урган орж ирнэ. Ольгагийн тухай бодсоор л унтана, гадуур зугаалсан, ном уншсан ялгаагүй үргэлж Ольга бодогдоно.

	Дотроо өдөр шөнө ялгаагүй үргэлж л Ольгатай дуусашгүй их юм ярилцана. «Нээлт болон сэдэвлэн зохиосон юмсын түүх» гэдэг номыг уншиж байгаад Ольгагийн зан авир, нүүр царайны талаар өөртөө санагдсан юмыг түүнтэй хутгаж, Ольгатай санамсаргүй байхад нь уулгах арга сэдэвлэх, ном илгээх, гэнэт баярлуулах арга, санаа олж авна.

	Ольгатай уулзаад ярьсан юмаа гэртээ санаагаараа цааш нь үргэлжилнэ. Тэгээд заримдаа Захарыг ороод ирэхэд, нөгөө дотроо Ольгатай ярьж байсан шигээ энхрийлсэн зөөлөн дуугаар «Муу халзан монди чи, түрүүн надад бас л арчаагүй гутал өмсүүлчихсэн байв аа. Харж л байгаарай, чи надад нэг сайн яалгав аа...» гэдэг байв.

	Харин Ольга анх өөрт нь дуу дуулж өгсөн тэр цагаас аваад Обломов амарлингуй хааш хэрэг зангаасаа хагацсан билээ. Хуучин өдөр шөнийн аль ч цагт хэнийг ирнэ байгаа, юу ч болно байгаа гэж санах юмгүй, гэдрэгээ хараад хэвтэх, хана руу гөлрөх, Алексеев ирээд суух, эсвэл өөрөө Иван Герасимовичийнд очоод суух алин нь ч ижилхэн байсан тэр байдлаасаа өөрөөр амьдрах болжээ.

	Одоо өдөр шөнө, өглөө оройны цаг бүхэн учиртай, Ольгатай цуг өнгөрөөдөг буюу Ольгагүй өнгөрөөж яддаг алин болохоос хамааран нэг бол солонго лугаа адил гэрэл туяатай сайхан байх, үгүй бол бүргэр ёозгүй санагдан яаж ийгээд нэг уйтгарлан өнгөрөөх жишээтэй. Эд бүгд Обломовын бүхий л байдалд нөлөөлж, Ольгатай уулзах уу, үгүй юу гэдэг ганц асуудлаас болон өдөр турш, минут тутам элдвээр эргэцүүлэн бодож, таамаглан, яах бол гэж шанална. Ольга яах бол, юу гэх бол? Яаж харах бол, юу хийлгэх бол, юуны тухай асуух бол сэтгэл нь ханамжтай байх болов уу, үгүй юү? Энэ бодлууд л Обломовын амин чухал асуудал болжээ.

	«Хайр сэтгэлийн таатай сайхныг л үзээд ингэж сэтгэл түгших юмгүй байдаг бол бас сайхан аа! гэж Обломов санааширна. Үгүй, амьдрал гэдэг хүнийг эрхшээлдээ оруулж хаана ч явсан шаналаах юм. Хэчнээн их шинэ ажил төрөл нэмэгдэв ээ! Хайр сэтгэлтэй болох гэдэг амьдралын хамгийн хүнд сургууль юм даа» гэж бодлоо.

	Обломов хэд хэдэн юм уншжээ. Ольга тэр номуудын утгыг ярьж өгөөч гэж гуйгаад, яриаг нь лут их тэсвэр гарган чагналаа. Тосгон руугаа хэд хэдэн захиа бичиж, тариачдын ахлагчийг солиод Штольцын тусламжтайгаар тэндхийн нэг хүнтэй харилцаатай болов. Ольгагаас холдож болох юм гэж толгойд нь орсон болж гэм Обломов тосгон руу явчихсан ч байж магад байлаа.

	Обломов оройд хоол идэхээ больж, өдөр хэвтэх гэгч юу болохыг мэдэхээ байгаад бүтэн хоёр долоо хоножээ.

	Хоёр гурван долоо хоногийн дотор эд нар Петербургийн ойр орчны газраар хуу явж, Ольга, Ольгагийн эгч болон бэйлтэй дөрвүүл хотын захаар гарсан уран сайхны тоглолт, том баяр цуглаанууд дээр очив. Хэдүүл финлянд орж Иматрийн нэрд гарсан сайхан хүрхрээг очиж үзэх тухай яриа гардаг байлаа.

	Обломовын хувьд гэвэл цэцэрлэгийн хүрээнээс цаашаа гарахааргүй санагдавч Ольга л эд бүгдийг санаачилж, ийш тийшээ явъя гэхэд нь жаахан түдгэлзээд орхихын хамт явах болчихдог байв. Зугаалаар явах замын турш Ольга инээмсэглэнэ. Зуслангийн хавьд таван мод газрын дотор Обломовын хэд дахин авирч гараагүй дов толгой гэж үгүй болжээ.

	Энэ завсар Обломов Ольга хоёрын харилцаа хорвоогийн жамыг даган улам ойртож сайн боллоо. Хайр сэтгэл нь гүнзгийрэх тутам Ольга улам байр сууж сайхан болно. Нүд нь хуучнаасаа цогтой, хөдөлж барих нь эвлэг тогтуун болоод, хөх нь илэрхий томорч, амьсгалах аяар нь намуухан хөдөлнө.

	Ольгагийн эгч, 

	— Чи Ольга, зусланд ирээд их царай орж байна шүү гэхэд бэйл мөн тэгж магтсан байртай инээмсэглэнэ.

	Ольгагийн царай улайж эгчийнхээ мөрөн дээр толгойгоо тавихад авгай хацрыг нь энхрийлэн илнэ.

	Ольгагийн зугаалгад явахаар уулзъя гэж болзсон нэг толгойн бэлд Обломов нэг өдөр болгоомжлон бараг шивнэх шахуу, 

	— Ольга, Ольга! гэж дуудахад хариу юм дуулдахгүй байхаар, цагаа харав.

	— Ольга Сергеевна! гэж чанга дуугарахад мөн л чимээ аниргүй.

	Ольга толгойн орой дээр инээдээ барьж, дуудахад нь дуугарахгүй суув. Обломовыг уулан дээр авируулах сан гэж Ольга боджээ.

	Обломов бутны хоорондуур мацсаар толгойн дунд хэрд хүрээд дээшээ өлийн, 

	— Ольга Сергеевна! гэж цөхрөнгүй дуугаар дуудаад, аман дотроо «таван цаг хагаст гэж л өөрөө болзсон юм сан» гэв.

	Ольга барьж чадалгүй инээд алдчихав.

	— Ольга, Ольга! А-а та тэнд байгаа юм бий! гээд Обломов дээшээ мацлаа.

	Гарч ирээд Ольгагийн хажууд суун санаа алдаад, 

	— Үгүй, та уулан дээр нуугдаад яах нь вэ! Намайг зовоох гээд бас өөрийгөө зовоох юм гэлээ.

	— Та хаанаас ирэв, шууд гэрээсээ ирэв үү? гэхэд

	— Үгүй, танайхыг дайрсан. Таныг гараад явчихсан гэсэн гэв.

	— Та өнөөдөр юу хийв дээ? гэж Ольга асуугаад:

	— Өнөөдөр би... гэж түгдрэхээр нь:

	— Захартай хэрэлдсэн үү? гэж орноос нь хэлэхэд Обломов үүнийг дуулаад огтхон ч байж үл болох хэрэг мэт инээв.

	— Үгүй би сэтгүүл уншсан, ингэхэд байна аа, Ольга... 

	Обломов цаашаа юм хэлж чадсангүй. Ольгагийн дэргэд сууж, хажуу талаас царай, толгой, урагш хойш болж байгаа гарын хөдөлгөөн болон юм хатгамаллаж байгаа сэлтийг нь харж гөлрөв. Нүд нь Ольга дээр зай нь таарсан галт шил мэт тусаад, хараагаа салгаж чадахгүй байв.

	Обломов өөрөө хөдлөхгүй, зөвхөн Ольгагийн гарын хөдөлгөөний аяар харц нь баруун зүүн тийшээ, дээш доош гүйнэ. Обломовын цусны эргэлт түргэсэж, судас нь хувь илүү хүчтэй цохилон, зүрх нь түгшиж, хамаг бие махбод нь сэрж сэргээд, цаазлуулахаар зэхэж байгаа буюу жаргалын дээдийг амсаж байгаа хүн мэт алгуур хүндээр амьсгаадна.

	Обломов өөрөө юм дуугарч хөдөлж ч чадахгүй ганцхан уярч мэлмэрсэн нүд нь л Ольгагаас салахгүй ширтэнэ.

	Ольга үе үе өөдөөс нь хянуур хараад, нүүр царайгаар нь илхэн байгаа байдлыг мэдэж «бурхан минь яасан их гүнзгий хайрлаж чаддаг хүн бэ. Ямар их усгал уян сэтгэлтэй юм бэ!» гэж дотроо бодоод, өөрийн нь хүчээр өөрт нь ийнхүү бишрэн янагласан хүний үрийг хараад баярлаж бардамнах сэтгэл төрнө.

	Далд утгатай үг нэг нэгэндээ цухуйлгаж учиртай инээмсэглэх, голт борын мөчир өгч авалцах үе нэгэнт бүрмөсөн өнгөрчээ. Хайр сэтгэлийн харьцаа улам ч нандин чанга, шаардлагатай, нэгэн ёсны үүрэг мэт зүйл боллоо. Харьцаа тодорхой хэмжээний эрхтэй болов. Хоёр талаас итгэлээ улам тодорхой илчилж, учир үл ухагдах, эргэлзэх явдал арилж, байдал тодорхой, ая зүйтэй болж ирэв.

	Ольга, Обломовын дэмий хоосон өнгөрөөсөн жилүүдийг тооцон хорыг нь мааждаг, үхээнц зогсонги амьдралыг нь Штольцоос гүнзгий, бодитойгоор буруушаан зэмлэнэ. Обломовын нойрссон дорой амьдралыг хорон үгээр дайрдгаа больж, Обломовыг дураараа захиран, амьд явахын үүрэг зорилгыг зоримгоор сануулан, хөдөлгөөнтэй байхыг чанд шаардана. Зарим үед өөрөө сайн мэдэж байгаа амьдралын нарийн асуудлаар хоргоож, эсвэл өөрийнхөө ойлгохгүй байгаа, учир тодорхойгүй юмыг асуун Обломовын ухаан санааг ямагт ажиллуулна.

	Обломов тэгээд Ольгагийн нүдэнд муугаа үзүүлэхгүйн тулд юм уу, аль нэг зангилаатай чухаг юмны учрыг тайлбарлаж өгөх, үгүй гэх нь ээ эрс шийдэж өгөх санаатай элдвээр эргэцүүлэн бодож, ухаан зардаг байв.

	Ольгагийн зарж байгаа бүсгүй хүний ов арга бүхэн хайртай сайны үүднээс гарах бөгөөд Ольгагийн ухаан санааны хойноос гүйцэх гэж Обломовын мэрийж байгаа бүхэн янаг сэтгэлд гүнээ автсанаас уялдан гарч байлаа.

	Гэхдээ Обломов голдуу Ольгагийн хөлийн хажууханд туйлдан хэвтээд гараа элгэн дээрээ тавьж, зүрхнийхээ цохилтыг чагнан, гайхаж бахадсан харцаар Ольгаг нүд салгалгүй ширтдэг байв.

	Тийм үед Ольга мөн Обломовыг шохоорхон харж, «Надад ер яасан их хайртай юм бэ?» гэж боддог билээ. Обломовын хуучин зан барилаас сэтгэлд нь өчүүхэн ч болов зүйл санагдаж, ядарсан, нозоорсон төлөв илэрвэл нүүр царайны нь байдлыг андахгүй болсон Ольга хатуу зэмлэх бөгөөд үгний нь өнгөнд харамсан хорссон, алдаа алдсан болов уу гэж айсан шинж илэрнэ.

	Обломов эвшээлгэх санаатай амаа ангайтал Ольгагийн гайхсан харцтай тулгарч хирдхийгээд яаран шүдээ тасхийтэл хурднаар амаа хумхих жишээтэй. Обломовын царайнд нь хүртэл нойр хүрсэн шинж илэрч ирэхийг Ольга үзэж чаддаггүй байлаа. Обломовын юу хийсэн байтугай, юу хийхийг асууж шалгаана.

	Өөрийг нь ядарсан байртай болохоор Ольга мөн ядарч, хааш хэрэг хүйтэн зантай болдгийг ажсан нь Обломов зэмлэл дуулснаас илүү ихээр сэргээдэг байв. Тэгэхийн хамт Обломовт амьдрах хөдлөх эрмэлзэл төрж, хүч чадвар нэмэгдэж, хар сүүдэр арилаад сэтгэл нь цэвэр тунгалаг болдог байлаа.

	Гэхдээ эдгээр санал эрмэлзэл нь хайр сэтгэлийн хүрээнээс цааш гардаггүй Обломовын хийж хөдөлж байгаа юманд үр ашиггүй байв. Унтахаа больж юм уншдаг заримдаа нөгөө төлөвлөгөөгөө бичих гэж бодно, унаатай унаагүй их явдаг ийм л байснаас биш цаашид хийх юмны чиглэл амьдралын мөн агуулга болох ажил төрөл бол санаанаас хэтрэхгүй байв.

	— Үүнээс өөр юу хийлгэж яаж амьдаръя гэж Андрей хүсэж байгаа юм бэ? гэж Обломов үдийн хоолны дараа унтаж орхихгүйн тулд нүдээ томоор эргэлдүүлэн, — Энэ тэгээд амьдрал гэгч биш үү? Хайр сэтгэлтэй байх гэдэг алба хаахтай адилгүй юм гэж үү? Өөрөө туршаад үзвэл юү гэх юм бол? Өдөр бүр арваадаас доошгүй мод газар явгаар явах юм. Өчигдөр Ольгагийн захисан юмыг бүтээх гэж яваад хотод муу буудалд бүхлээрээ шахуу, ганцхан гутлаа тайлаад л унтсан. Захар ч байгаагүй! гэж бодлоо.

	Ольга ямар нэг тусгай мэргэжлийн талын юм Обломомоос асууж эрдэмтэн хүн шиг бүрэн гүйцэд хариу сонсохыг шаардах нь маяг зан гаргаж байгаадаа биш, зүгээр учир мэдье гэсэндээ ийнхүү байн байн шаардах нь Обломовт тун хүнд байлаа. Обломовын оюун ухааныг сэргээх гэсэн уул санаагаа Ольга мартаж орхиод цаад асуудалдаа улайрчих удаа ч олон байдаг байлаа.

	Бүсгүйчүүдэд хэрэггүй гэж үзэгддэг зарим юмны тухай хааяа олж шохоорхон сонсоод, 

	— Бидэнд яагаад ийм юм заадаггүй юм бэ? гэж унтууцан бодол болдог байв.

	Ольга нэг өдөр дагуулт одны тухай Обломовоос асууж гарсанд цаадах нь гай болж Гершелийн7 нэрийг барьсанд, хот явж Ольгад бүрэн дүүрэн хариулж чадахаар болтлоо Гершелийг унших ёстой болжээ.

	Өөр нэг өдөр бэйлтэй юм ярьж байгаад уран зургийн сургуулийн тухай гэнэн сэрэггүй хоёр гурван үг хэлж орхиод бас энэ тухай сайн уншиж, Ольгад ярьж өгөх бүтэн долоо хоногийн ажилтай болчхов. Дараа нь бас Эрмитаж гэгч зургийн хүрээлэнд очиж уул ярьсан юмаа үзүүлж нотлоход хүрэв.

	Обломовыг санаагаараа нэг юм хэлээд орхихын хамт Ольга даруй мэдээд шалгааж гарна. Үүний дараа Обломов долоо хоног хэртэй хоршоо хэсэн шилдэг сайн зургийн хуулбар цуглуулав.

	Хөөрхий Обломов үзсэн юмаа нэг давтаж шинэ сайн юм олох гэж номын мухлагуудаар нэг гүйнэ. Зарим үед Ольгагийн асуусан юманд дараа өглөө нь мартсанаа санасан хүн мэт үгийн далимаар хариулахын тулд бүхэл шөнөжин ном уншиж юм эрдэг боллоо. Юмыг Ольга бүсгүй хүний хааш хэрэг зангаар юм уу, энэ тэр юмны учрыг мэдэх сэн гэж санагдсан төдийгөөр өнгөц асуухгүй, асуултыг заавал хариу сонсох гэж тавиад даруй сонсох гэнэ. Обломовыг дуугүй байвал Ольга хариуд нь удтал хянуур ширтэнэ, Ольгагийн тэгж харахаас цаадах нь голгүй айдаг байлаа.

	— Та яагаад юу ч хэлэхгүй дуугүй байна? Янз нь уйтгарлаад байх шив? гэж Ольгаг асуухад Обломов ухаан алдаад сэргэж байгаа хүн шиг:

	— Аах! Би танд ямар их сайн юм бэ? гэж дуу алдана.

	— Үнэхээр үү? Үгүй тэгээд намайг юм асуугаагүй бол нэг их мэдэгдэхээргүй л байх юм байна шүү гэж Ольгаг хэлэхэд Обломов өөдөөс нь

	— Миний дотор юу болж байгааг та хараад мэдэхгүй байна гэж үү? Ингэхэд байна аа, ярихад хүртэл надад хүнд байна. Яг энд гараа өг дөө... энд нэг чулуу шиг хүнд юм бөөгнөрч орхиод байна. Их гай зовлон тохиолдоход л хүний гол ингэж харлаж зангираад байдаг шүү дээ. Зовлон жаргал хоёрыг хүний бие нэг янзаар мэдэрч байх гэдэг хачин юм аа. Надад хүнд, амьсгалахад хүртэл өвчтэй оргих шиг, уйлчихмаар байх юм. Би ингээд уйлж орхивол зовлонд учирсан хүн шиг дотор онгойхоор байна... гэлээ.

	Ольга юм дуугаралгүй, хэлсэн үгийг нь царайны нь байртай харьцуулах гэсэн юм аятай хянуур хараад сэтгэлд тааламжтай болсонд инээмсэглэв. Ольгагийн царайнд, юугаар ч бүрэлгэж үл болох намуун дөлгөөн жаргалын туяа гийх мэт. Өглөөний тэнүүн сайхан тэнгэр шиг Ольгагийн дотор зовлонтой хүнд юмгүй ая таалалтай байгаа ажээ.

	— Би ер юу болж байна аа? гэж Обломов бодол болон өөрөөсөө асуух мэт дуугарав.

	— Юу болж байгааг би хэлж өгөх үү?

	— Хэлж өг.

	— Та... хүнд сэтгэлтэй сайн болжээ.

	— Нээрээ тийм шүү гээд Обломов хатгамлаас гарыг нь авч уруулдаа, үнсэлгүй чанга наалдуулаад удтал тэгж байх бололтой байв.

	Ольга гараа аяархан мултлаад авах гэсэн Обломов чанга бариад тавьсангүй.

	— За боллоо тавьж үз гэж Ольгаг хэлэхэд, 

	— Та өөрөө?.. Та... хүнд бас сайн болсон уу?.. гэж Обломов асуув.

	— Хайртай болох оо гэж, үгүй би үүнд дургүй юм. Танд өөрт чинь л сайн гэж Ольга хэлээд үнэхээр сайн эсэхээ шалгах гэсэн юм аятай өөдөөс нь удтал хянуур харав.

	— Сайн! гэж Обломов сунжруулан тавиад, — Үгүй хүн эцэгтээ, эхдээ, асрагч эхдээ, тэр ч байтугай нохойд хүртэл сайн байж болно шүү дээ. Эд бүгдийг цөм «сайн» гэдэг нийтлэг ойлголтоор хуучин... юугаар бүрхэгдүүлж болох юм гэсэнд Ольга инээд алдаад:

	— Хуучин халаадаар уу? Ингэхэд таны халаад хаачсан бэ? гэв.

	— Юу халаад, надад тийм юм ер байгаагүй шүү дээ гэхэд нь Ольга зэмлэнгүй байртай харж инээмсэглэв.

	— Та тэр хуучин халаадны тухай ярьж байна. Гэхэд би таны сэтгэл догдлоод тэр догдлолыг та өөрөө юу гэж нэрлэх бол гэдгийг сонсох сон гэж зүрх шимшрэн хүлээж байлаа... Тэгэхэд Ольга та... за яах вэ бурхан өршөөг дээ! Би үнэхээр танд сэтгэлтэй болжээ, тэгэлгүйгээр зүгээр сайн болох гэж байдаггүй юм гэдгийг хэлж байна. Эцэг, эх болон асрагч эхийн алинд ч хүн сэтгэлтэй болно гэж байдаггүй, харин сайн байдаг юм.

	Ольга үүнд бодол болон дотроо юу болж байгааг сайтар ухаарах гэсэн мэт эргэцүүлэн:

	— Мэдэхгүй юм. Танд сэтгэлтэй болсон эсэхээ би мэдэхгүй байна. Үгүй бол хүнд сэтгэлтэй болох цаг нь болоогүй байж магад. Ганцхан танд би ээж, аав болоод асрагч эхийн алинаас ч хавьгүй их сайн байдгаа л мэдэж байна... гэхэд Обломов тосож аваад:

	— Ялгаа нь юу байна? Таны сэтгэлд ямар нэгэн гойд юм алга уу? гэж шалгаав.

	— Та яагаад мэдэх сэн гэж байгаа юм бэ?

	— Мэдээд цаг тутамд түүнийг бодон баярлаж байх гэж өнөөдөр шөнөжин, маргааш, дахин уулзах болтол сэтгэлээ тэжээх гэж... Би ганцхан үүнийг л бодон санаж явдаг шүү дээ.

	— За тэр дээ, танд хайр сэтгэлийн нөөцийг өдөр бүр сэргээж шинэчлэх хэрэгцээ байдаг байна? Сэтгэлтэй болсон хүн уулын хайртай сайн хүн хоёрын ялгаа үүнд л байдаг юм байна. Би бол... гэхэд нь Обломов тэсэж ядан:

	— Та бол... юу гэж? гэв.

	— Би өөрөөр хайрладаг юм... гээд Ольга түшлэгээ налж, дээр нүүж яваа үүлс рүү харан, — Таныг байхгүй цагт би уйддаг, түрхэн зуур танаас салахад харамсалтай, удаан хугацаагаар салахад сэтгэл өвддөг. Таны өөртөө сайныг нэг л удаа хараад эгнэгт мэдэж авсан мэддэг, итгэдэг болсон. Надад сайн гэж та ерөөсөө хэлэхгүй байлаа ч гэсэн хамаагүй, би жаргалтай сайхан хэвээрээ л байна. Үүнээс илүү сайнаар би хайрлаж чадахгүй юм даа гэв.

	Обломов өөдөөс энхрийлэн хараад «Энэ чинь Корделийн8 үг шиг санагдах юм!» гэж бодов.

	— Таныг үхэж орхих юм аа гэхэд... гэж Ольга жаал түгдрээд, — Би гашуудлын хар хувцас өмсөөд амьдралдаа хойшид ер инээмсэглэхгүй. Өөр хүнд таныг сэтгэлтэй болжээ гэхэд гомдож хараахгүй, сайн сайхан амьдрахыг л дотроо ерөөнө... хайртай сайн байх гэдэг миний хувьд... амьдрал гэдэгтэй адилхан үг. Амьдрал гэдэг нь... гээд Ольга тохирох үг эрэлхийлэв.

	— Таны хувьд амьдрал гэдэг юу юм дээ? гэж Обломов асуув.

	— Амьдрал бол хүний үүрэг, тэгэхлээр хайрлах гэдэг бас л үүрэг мөн. Энэ үүргийг... гээд Ольга дээшээ харан, — Бурхан надад оноож хайрлаж яв гэсэн юм гэв.

	— Ёстой Корделия юм даа, та! гэж Обломов чангаар дуугараад, — Тэгээд дөнгөж хорин нэгэн настай. Таны бодлоор хайрлах гэдэг чинь ийм юм вий? гэж бодолхийлэн хэлэхэд:

	— Тийм ээ, би хайрлаж яваад насыг өнгөрөөж чадна байх аа гэв.

	«Эд бүгдийг Ольгад хэн ухааруулав аа! Гал усан дундуур туулан сэтгэлийн зовлон үзсэн туршлагаар Ольга амьдрал, дурлал хоёрыг ийнхүү зөв сайнаар ойлгодог болоогүй шүү дээ» гэж Обломов бодлоо.

	— Тэгэхдээ янаглахын баяр жаргал гэж өөр юм бас байдаг шүү дээ? гэж Обломовыг хэлэхэд Ольга:

	— Мэдэхгүй. Надад тийм юм мэдэгдсэнгүй, тэгэхлээр юу байдаг юм ойлгохгүй байна гэв.

	— Би өөрөө ч үүнийг одоо сая ухаарлаа!

	— Магадгүй хожим надад тийм сэтгэл төрж ч болох юм. Миний сэтгэл таных шиг догдолж, уулзахаараа таныг бас л мөн үү, биш үү гэсэн юм шиг хачнаар ширтдэг болж мэдэх юм... тэгэх ер нь их хөгтэй юм байж таарна аа! гэж Ольга наргиантайгаар хэлээд, — Та заримдаа их хачин хардаг шүү, эгч лав ажигладаг байх гэв.

	— Надтай адилхан янагийн баяр жаргал танд үгүй байдаг юм бол хайртай сайн байснаас өөрт чинь сайхан нь юу байдаг юм бэ? гэж Обломовыг асуухад:

	— Юу байдаг юм бэ гэнэ ээ? Эд бүгдэд л байж байгаа юм гэж Ольга өөрт нь, өөрийгөө орчны нам буйд байдлыг заагаад, — Эд бүгд жаргал биш үү? Урьд өмнө би ингэж сайхан амьдарч байсан уу? Урьд бол энд энэ модон дотор би номгүй, хөгжимгүйгээр нэг мөч ч гэсэн ганцаараа сууж чадахгүй байх сан.

	Андрей Ивановичаас өөр эрэгтэй хүнтэй юм ярих надад уйтгартай, ярих юм ч олдож өгөхгүй, бушуухан л ганцаараа үлдэх юм сан гэж бодогдоод байдаг сан... одоо тэгэхэд... хоёулаа дуугүй суухад хүртэл сайхан байх юм гэв.

	Ольга орчин тойрны мод, өвс, ногоог эргэцүүлэн харж байснаа харц нь Обломов дээр тогтоод инээмсэглэж, гараа өгөв.

	Тэгээд цаашаа, 

	— Таныг ингээд яваад өгөхөөр надад аягүй байхгүй гэж үү? Би бушуухан хэвтэж, уйтгартай урт шөнийг бушуухан өнгөрөөе гэж санахгүй гэж үү? Маргааш өглөө өөр лүү чинь хүн явуулахгүй гэж үү? Би... юу яахгүй гэж үү... гэж хэлэхэд «гэж үү» гэх болгоны нь дараа Обломовын царай улам бүр сэргэн нүд нь цогтой гэрэлтэй болж байлаа.

	— Тийм тийм, би бас л өглөө болохыг тэсэж ядан хүлээдэг, шөнө надад ч бас уйтгартай гэж Обломов үгийг нь давтаад, — Би бас л маргааш өөр лүү чинь, ажил төрлөөр биш, зөвхөн нэрийг чинь нэг ч болов илүү дурсан үзэхийн тулд, хүмүүсээс өөрийн чинь тухай ямар нэгэн тодорхой юм олж сонсохын тулд, тэр хүмүүс өөртэй чинь түрүүлээд учирч орхисонд атаархахын тулд хүн явуулна... бидний боддог, хүлээж мөрөөддөг, амьдралд гол болгодог зүйл маань ижил юм байна. Ольга та миний эргэлзсэнийг уучилж үз, та эцэг эх болон эгч... юугаа хайрладгаасаа өөрөөр намайг их хайрладаг юм байна, би үнэмшлээ гэв.

	— Эгч болоод нохойгоо тэр биз гэж Ольга хэлээд инээд алдав.

	Ольга эцэст нь, 

	— Миний өөрт чинь итгэдэг шиг надад итгэж, энэ сайхан жаргалыг дэмий хоосон сэжиглэлээр бүү хордуул, эсвэл энэ жаргал буснихад хүрнэ шүү. Нэг л өөрийнхийгөө гэж нэрлэсэн юмыг би булаагаад л эс авчихдаг юм бол эргүүлж өгөх гэж үгүй. Би үүнийг мэдэж байна. Миний залуу бага гэдэг хамаагүй. Гэхдээ, тантай танилцсан энэ сарын дотор би юм бодож эргэцүүлэн томоос том ном бага багаар уншсан мэт их юм мэдэж авлаа... Бүү эргэлзэж бай... гэж итгэлтэйгээр дуугарахад Обломов үгийг нь таслан:

	— Эргэлзэхгүй байж чадахгүй байна. Үүнийг надаас бүү шаардаж үз. Одоо таны дэргэд би бүх юманд итгэж байна. Юу гэвэл таны харц, дууны өнгө сэлт цөм надад үнэмшүүлж байна. Та над руу үг хэлснээс дооргүй сайхан хардаг, надад үг хэлэхийн ч хэрэггүй, таны харцыг би уншиж чадах юм. Гэтэл өөрийг тань байхгүй цагт элдвийн эргэлзээ төрөн сэтгэл шаналж, энэ тэр асуудал гарч ирээд болохгүй, дахиад өөр лүү чинь гүйж, өөрийг чинь хармаар байх юм. Тэгэхгүйгээр би итгэлтэй байж чадахгүй юм. Энэ юү гэсэн үг вэ? гэлээ.

	— Үгүй би танд итгэдэг, яагаад тэр вэ? гэж Ольга асуув.

	— Яаж итгэхгүй байх вэ дээ! Таны өмнө янаг сэтгэлд ухаан жолоогүй автаж орхисон хүн байж байна. Миний нүдэнд та өөрөө толинд байх мэт харагдаж байдаг байх аа, лав. Түүнээс гадна та хорин настай, өөрийгөө хараад үз. Таныг үзсэн эр хүн адаглаад дотроо гайхаж хирдхийхгүй өнгөрч чадах уу? Гэтэл өөртэй чинь танилцаад, өөрийг чинь удаан харах, хайрлаж дурлах гэдэг яасан цаглашгүй их жаргал вэ? Та өөрөө гэхэд өдий амгалан, сэтгэл түвшин байдаг. Нэг хоёр хоног өнгөрөөд, танаас би «сэтгэлтэй сайн» гэдэг үг дуулахгүй юм бол энд зовж шаналаад эхлэх юм... гээд зүрх рүүгээ заав.

	— Танд би сайн, сайн, сайн. За гурван өдрийн нөөц өөрт чинь өглөө шүү гэж Ольга хэлээд сандлаас босов.

	Ольгатай цуг толгойноос бууж явах зуураа Обломов, 

	— Та тоглоод л байдаг, тэгэхэд надад ямаршуу байна даа гээд санаа алдав.

	Ийнхүү эдний хооронд нэгэн хэвийн харьцаа олон янзаар давтагдана. Яриа, уулзалт цөм нэгэн янзтай байдал төлөв, шинж чанар нь уул хэвдээ л хэлбэрийн төдий хувьсан сэтгэл хөгжөөж баярлуулж, жаргуулахаас биш хувирч гүнзгийрэхгүй ажээ. Өдөр бүр цаг тутам хоорондоо дотно сайн болж, сэтгэлийн холбоо зузааравч, харьцааны байдал өөр тийшээ хэлбийж, гүнзгийрэх ажээ.

	Обломов, Ольга хоёулаа сэтгэлээ тэнсэн чагнаж, дотроо санагдаж бодогдсон бүхнийг хоёр биедээ гаргаж хэлэхийг яарна. Тэгэхдээ дараа өдөр нь өөр сэтгэгдэл төрж, өөр галбиртай болно гэдгийг маргааш нь болоход өнөөдрийн байдал өчигдрийнхөөс өөр болсныг ухаарч ажихгүй байв.

	Ольга өөрийн хайр сэтгэлийг тухайн үед санаандаа орсон сайн сайхан хүслэнгээр нэмэн чимэглээд, цаанаасаа төрсөн үнэн сэтгэл гэж итгэнэ. Ийнхүү чимж гоёсон сэтгэлээ хайрт хүндээ яаран илчилж гайхуулах гэнэхэн цагаан зан Ольгад байдаг байв.

	Обломов энэ гайхам сайхан үг, сэтгэл хөгжөөсөн хайр дурлалд улам улам итгэн гүнзгий автаж, өөрөө мөн дотроо дүрэлзэн байгаа янагийн их дөл, хайр дурлалынхаа гүн гүнзгийг Ольгад бүрэн гүйцэд илчлэн харуулахыг хичээх ажээ.

	Энэ хоёр өөрсдөдөө дотроо ч гэсэн бие биедээ ч гэсэн худлаа хэлсэн юмгүй сэтгэлдээ болж байгаа юмыг л гаргаж ярихдаа сайн сайхан хүслэнгээс нь эрхбиш нэмэрлэгддэг байв.

	Ольга чухамдаа Корделия шиг хүн мөн байгаад тэр хэвээрээ байх уу, аль өөр замаар орж шинэ дүр байдалтай болно уу гэдэг Обломовт онц чухаг биш, ганцхан энэ сайхан өнгө гэрлээ, сэтгэлээ өөрчлөхгүй, сайхан хэвээрээ байвал болох ажээ.

	Ольга ч гэсэн мөн бээлийгээ арслангийн ам руу шидэж орхивол янаг сэтгэлт хүн нь тэмцэлдэн булааж авах болов уу, үгүй юү, өөрийнхөө төлөө гүн хавцал руу харайх уу, үгүй юү гэж эргэцүүлэн эргэлзэхгүй, ганцхан л янаг хайртай нь харагдаж, өөрөө эр хүн шиг, тэгэхдээ өөрийн нь хүчээр сэргэж дахин амьдрах болж байгаа эр хүн шиг л байвал өөрийн нь сайхан харж инээмсэглэх бүрд хайртай хүний нь сэтгэл сэргэн, Ольгаг өөрийн нь амьдралынхаа зорилго гэж тооцсоор байвал боллоо гэж үзнэ.

	Ийм ч учраас Ольга Корделиятай адилхан харагдсан нь Обломовын янаг сэтгэлд агшин зуур, хайр дурлалын нэгэн илрэл, нэгэн нандин хээ, нэг гэрэл туяа мэт үзэгдээд өнгөрчээ. Маргааш болоход өөр гэрэл туяа гялалзан гарч ирэх нь түрүүчийнх шигээ сайхан байж болох авч өөр янзтай байх нь лавтай билээ.

	 

	 

	
X

	Зуны нар шингэж улбар туяа татан үлдэхийг ажиглан харанхуйлан ирэх зүүн зүг рүү эргэж харалгүй, маргааш дулаан сайхан өдөр болохыг л дотроо хүлээж сэтгэл таатай байгаа хүнтэй Обломовын байдал төсөөтэй байлаа.

	Обломов гэдрэгээ харан хэвтээд өчигдөр Ольгатай уулзсанаа гүйцээн дурсаж сэтгэлээ баясгана. «Сайн, сайн, сайн» гэж хэлсэн нь Ольгагийн сайхан дуулахаас илүү чихэнд нь хоногшин дуулдах шиг болон, Ольгагийн дотно сайхан харц сэтгэлээс нь гараагүй байлаа. Тэрхүү харцаар учрыг нь хөөн, хайр сэтгэлийн нь гүнийг тодорхойлон бодож байгаад зүүрмэглэж эхэлтэл гэнэт... 

	Маргааш өглөө нь Обломов цонхийсон царайтай, ааш муутай босож ирэхэд нойр муутай хоносон шинж тодорхой, дух нь үрчлээтэн, нүд нь галгүй хааш хэрэг болчихсон байв. Хийморьлог сэргэлэн, нүд гал цогтой, ажил төрөлтэй хүний байраар тогтуун боловч эрмэг хөдөлгөөн сэлт нь цөм үгүй болжээ.

	Цайгаа нозоорон сууж уугаад, нэг ч номд гар хүрсэнгүй, бодолд автаж байж тамхи асаагаад зөөлөн диван дээр шилжиж суув. Обломов уул нь хэвтээд өгөх байсан боловч одоо хэвтэхгүй байж суучхаад дэр лүү татагдаад явчихгүй бэлжээ. Гэхдээ л дэрэн дээр тохойлдон хэвтэх нь хуучин заншлын нь илрэл мөн юм.

	Обломов сэтгэл тавгүй, үе үе санаа алдан, гайхаж далаа хавчисхийгээд толгой сэгсэрнэ.

	Сэтгэлийг нь нэг юм хүчтэй зовоон эргэлдүүлэх авч хайр сэтгэл биш байлаа. Ольгагийн дүр өмнө нь үзэгдэх мэт боловч алс хол, манан дунд бүрэлзэх адил, сэтгэлд дулаан биш, хүний хүн шиг оргиод, Обломовын сэтгэл шаналан, санаа алдана.

	«Өөрийнхөө хүслэнгээр биш, бурхны зааснаар амьдарч бай гэдэг цэцэн сургаал юм, гэхдээ...» гээд бодол болов.

	Дотор нь нэг л баргар, зөрүүд бодлууд төрөн, үнэхээр ч хүн хүслэнгийнхээ дагуу явж болохгүй, тэгвэл хүний оюун ухаан хэдий хурц зоримог байлаа ч гэсэн учрыг нь ерөөсөө олшгүй хачин будилаан үүсэх болно. Өчигдөр нэг юм хүсээд, хүслэн болон шаналсан тэр юмандаа өнөөдөр хүрнэ. Нөгөөдөр болоход тийм юм хүссэндээ нүүр улайж дараа нь тэр хүслэн биелсэнд амьд яваагаа хүртэл хараан зүхэх болно.

	Амьдралд дур зоригоороо тэгнэ ингэнэ гээд, зоримог дураараа явах гэдэг ийм юманд хүргэдэг юм аа. Тэмтчин явж олон юмыг хараагүй юм шиг өнгөрөөн, жаргал эдлэх гэж солиоролгүй, хүслэн болсон жаргал хажуугаар өнгөрөхөд гомдол хорсол болохгүй байх гэдэг л амьдрал мөн. Амьдрал гэгч бол жаргал цэнгэл мөн гэж хэн худлаа зохиов оо? Мунхгууд юм даа! Ольга ярихдаа «амьдрал гэгч бол амьд явахын нэр, хүний хувь, үүрэг. Үүрэг гэдэг хүнд бэрх зүйл бөгөөд, үүргээ биелүүлснээр...» гэдэг гээд санаа алдав.

	Ольгатай уулзахгүй больё... бурхан минь! гээд дээшээ тэнгэр өөд харан, — Чи надад зам зааж өг л дөө, хаанаас тийм их хүч авдаг бил ээ! Хагацах шүү та минь! Одоохондоо зовлонтой хэдий боловч хагацах боломж байна, тэгээд хожим юунд хагацаагүй билээ гэж биеэ хараахад хүрэхгүй юм. Үгүй Ольга одоо хүн ирүүлнэ. Хүн ирүүлнэ гэсэн... Ольга хүлээж байгаа... 

	Юу болж орхи оо вэ? Обломовт гэнэт ямар өвчин хүрээд орхив! Юундаа ийм айхтар уй гашуу болох бол оо юм бол? Өчигдөрхөн л Обломов өөрөө Ольгагийн сэтгэлийг мэдэж, гэрэлт хувь зохиол, гэрэлт ертөнц тэнд байна, өөрийнхөө болоод Ольгагийн жаргах тавиланг үзэж байна гэж бодож байгаагүй сэн бил үү? Юу болж орхив?

	Обломов өчигдөр орой хоол идээд гэдрэгээ харан хэвтсэнд, сайхан ааш нь замхарч, элдэв муу юм бодогдсон бололтой.

	Зуны намуун сайхан орой одон гялалзаж байгааг харж байгаад, мандах нарны туяанд маргааш өглөө гадаа яасан сайхан болох бол гэж бодож байгаад унтдаг. Модны сүүдэрт орж халуунаас аргацаахад ямар сайхан байх бол гэж бодогдоно. Тэгээд өглөө сэртэл гэнэт бараан үүлнээс бороо шажигнан ороод, чийгтэй хүйтэн болчихсон байх удаа олон байдаг.

	Орой болоод ирэхээр Обломов зүрхнийхээ цохилтыг чагнан дээр нь гараа тавьж тэнд тогтсон хавдар ихэссэн эсэхийг үзнэ. Цаашлаад өөрийнхөө жаргалыг эргэцүүлэн бодсоор байтал гэнэт өчүүхэн гашуун бодолд хордож орхижээ.

	Хорон санаа хүчтэй бөгөөд амархан дийллээ. Обломов, амьдралаа эргүүлэн алгуураар дурсан бодоход гэмших сүүлдээ өнгөрснийг харамсах сэтгэл зуу дахин төрнө. Урагшаа хийморьтой яваад байсан бол өөрөө өдийд хаашаа хүн байх сан бол, ажил төрөлтэй хүн байсан бол хэчнээн олон талаар хангалуун сайхан амьдарч байх сан бол гэдгийг тааварлан бодоод, одоо өөрөө ингэхэд ер ямаршуу хүн болоод байна, Ольга өөрт нь юунд болоод, яаж сайн болсон юм, яаж сайн болж болох юм? гэдэг асуудалд тулчихлаа.

	Гэнэт «Үгүй энэ тэгээд эндүүрэл биш юм байгаа?» гэдэг бодол толгойд нь цахилгаан мэт гялбасхийгээд тэр цахилгаан зүрхэнд тусан харлуулчхав. Обломов ёоллоо. «Эндүүрэл шүү! Үүнээс өөр... гарах газаргүй!» гэдэг бодол толгойд нь эргэлдэнэ.

	«Сайн, сайн, сайн» гэж байсан нь сэтгэлд мөн гэнэт урган орж ирээд, дотор тэнийж байтал дахиад л мөн хүйтэн оргив. Ольгагийн тэр «сайн» гэж гурав давтан хэлсэн нь юү вэ? Ольга эндүү хараад байна уу, гэнэхнээрээ байгаа бүсгүйн томоогүйтэл хайр дурлал биш, зөвхөн өмнөх шинж тэмдэг үү?

	Тэр хайр дурлал нэг цагт ирж хорвоогоор нэг шуугиан дэгдээх болно. Ольгагийн эгч, бэйл цөм мэдэж, хавь ойргүй шуугилдана. Тэр сэтгэл ийнхүү ногоон дундуур шургасан горхи дуулдахтай үгүйтэй шуржигнахын адил байхгүй дээ.

	Ольга одоо юм хатгамаллаж байгаа шигээ л хайрлаж, залхуурангуй тайвнаар хээ тавиад, улам ч залхуурангуйгаар дэлгэж сонирхон харснаа тавиад мартчих юм. Тийм ээ, энэ бол зөвхөн хүнд сайн болохын анхны дохио, туршлага болж таарах нь. Би яах вэ энэхүү туршлагад онц гологдохгүй, зүгээр анх л дайралдаж таарсан хүн... 

	Үгүй бид хоёр тохиолдлоор учран ойр дотно болсон шүү дээ. Ольга өөрийн нь анзаарч харахааргүй байхад Штольц зааж өгсөн. Өөрөө надад сайн байдгаа залуу бүсгүйн эмзэг сэтгэлд мөн хүртээж, миний байдлыг өрөвдөх болгосон, сэтгэл санааг минь энэ нойрмог байдлаас гаргаад дараа нь орхиё гэж хүнч сайхан сэтгэл гаргахаар болгосон гэж бодов.

	— Нээрээ тийм шүү! гэж Обломов хэлмэгдэн дуугараад босож лаа асаахдаа гар нь чичирч байлаа... Үүнээс өөр юм юу ч байхгүй, байгаа ч үгүй. Ольга өөрөө хүнд сайн болоход амархан болчхоод байсан цагт, охин хүний сэтгэл хайр дурлалыг хүсэн мөрөөдөх болж байсан цагт би санамсаргүй дайралдаж, ийнхүү эндүүрэл гарчээ... өөр хүн дөнгөж үзэгдэхийн хамт л Ольга сэрдхийн эндүүрснээ мэдэх болно. Тэр үед Ольга өөр лүү нь яасан их муухай харж, яаж царайгаа буруулах бол... Хэцүүеэ! Би хүний юм хулгайлж байна аа, та минь! Би хулгайч юм байна. Би юу хийж байгаа нь энэ вэ? Юу гэгчийг хийж байна? Би яаж ингэж төөрөлдөнө вэ? Бурхан минь!

	Обломов толинд харахад царай нь цонхийж шарлаад, нүд нь гөлийж орхижээ. Ольгатай өөртэй нь адилхан цогтой, ухаалаг сайхан харцтай, хийморьлог сэргэлэн нүдтэй лавтай дийлж дагуулна гэсэн байртай инээмсэглэн, золбоотой явдаг дуу нь хүртэл чихэнд таатай сайхан залуус санаанд нь орж ирлээ. Тийм залуусын нэг хүрч ирэхэд Ольгагийн царай гэнэт улсхийж, над руу нэг харснаа... инээд алдчих цаг ирэхийг л би үзэх гэж байна аа даа гэж бодлоо.

	Обломов толинд дахин хараад «Ийм хүмүүст хүн сайн болдоггүй юм» гэв.

	Өглөө болсон хойно, 

	— Хөөе Захар! гэж Обломов дуудаад, — Ильинскийнхнээс намайг асууж хүн ирвэл гэртээ байхгүй, хот явчихсан гэж хэлээрэй гэхэд цаадах нь.

	— За мэдлээ гэв.

	«Үгүй... би өөрөө Ольгад юм бичсэн нь дээр байх. Миний гэнэт, зүгээр алга болчих гэдэг Ольгад хачин санагдах вий, тайлбарлахаас өөр арга алга» гэж дотроо бас бодлоо.

	Обломов ширээн дээр очиж суун түрүүн хаврын адаг сарын үеэр байрны эзэнд захиа бичиж байсан шигээ биш яарч, улайран таталж гарахад хоёр үг нэг дор заавал орж эвгүй болон зовоох удаа ер гарсангүй.

	 

	«Бид дандаа л уулздаг байгаад гэнэт би өөрөө очихгүй энэ захиа очих нь Ольга Сергеевна танд хачин санагдах байх. Та үүнийг дуустал уншиж үзээд ингэхээс өөр арга надад байсангүйг ойлгоно байх. Уул нь энэ захианаас л бид эхлэх ёстой байж, тэгсэн бол хожимдоо олон талаар сэтгэл шаналах зовлонд учрахгүй байх сан, гэхдээ одоо ч бас оройтоогүй байна. Бид даан ч түргэн, яах ийхийн завгүй, хоёулаа өвчин туссан юм шиг гэв гэнэт сайн болцгоочихсон болохоор арай түрүүн ухаарах сэхээ надад байсангүй. Тэгээд ч таныг харж, бүтэн цагаар дууг чинь дуулж суусан хэн боловч, өөрөө сэтгэлээ татаж аван ухаарах гэж яахин дурлах сан билээ. Уруу газар болгонд тулаад доошоо явчихгүй биеэ татаж авдаг, алхам бүрдээ эргэж хардаг, эргэцүүлж боддог зан, чин сэтгэл хүнд байх хэцүүеэ. Өдөр болгон л би «цаашаа гүнзгийрч дасахаа больё, зогсъё, энэ бол надаас л хамаарах зүйл» гэж боддог байсан. Тэгсэн мөртөө улам дассаар л байсан. Одоо сэтгэлээ барихыг чандлан хичээх цаг боллоо, танаас ч мөн тус дөхөм үзүүлэхийг шаардъя. Хөл маань хэр сүрхий халтирч байгааг би өнөө шөнө л дөнгөж ухаарлаа. Өчигдөр л унаж байгаа хавцлынхаа ёроол руу лавхан харж чадсан, тэгээд зогсохоор шийдлээ.

	Би зөвхөн хар амиа бодох сэтгэлийн үүднээс ийнхүү өөрийнхөө тухай яриад байгаа юм биш ээ, ганцхан намайг энэ хавцлын ёроолд хэвтэж байхад та дагина мэт цэвэр ариун хэвээрээ дээгүүр нисэж явах юм. Тэгэхдээ хавцлын ёроол руу харъя гэх болов уу, үгүй юү, бүү мэд. Та миний үгийг дуул, би санаагаа тойруулсан үг цухуйлгаж барилгүй шулуухан хэлье. Та надад хайртай сайн ч биш, сайн байж болох ч үгүй юм. Туршлага бүхий миний үгийг дуулж үүнд эргэлзэх юмгүй итгэ. Би хүнд сэтгэлтэй болно гэдгийг эртнээс нааш үзэж явлаа. Яах вэ худлаа хуурмагаар түрхэн тэгж байсан ч гэсэн энэ нь үнэн сэтгэлийг цаг зуурынхаас ангилдаг болоход надад тусалсан юм. Үнэн сэтгэл хаана байна, хаана төөрөлдөж байгааг та мэдэхгүй, би тэгэхэд мэдэж чадах, би мэдэх ч үүрэгтэй. Үүнийг мэдэх болоогүй нэгнийгээ сэрэмжилж, ухааруулж өгөх үүрэг надад оногдоно. Тэр ёсоор одоо би таныг сэрэмжилж байна, та төөрөлдөж байна, эргэж хар!

	Бидний хооронд хайр сэтгэлийн улбаа бий болж, таны сайхан дуунд, мөн голт борын анхилуун үнэрт шинж тэмдэг нь илрэн, энэ тэрийг ярилцсан юмгүй хоёр биедээ дасаж, өөд өөдөөсөө ичингүйрэн хардаг байсан тэр цагт би энэ сэтгэлийг хийсвэр хөнгөнөөр буюу мөн өөрийнхөө дээгүүр санаатайгаар тайлбарлаж байсан. Гэтэл дүрсгүйтэл өнгөрч, би танд голгүй дасаж, янагийн өвчинтэй болоод, та бодол болдог төлөв зантай болж, чөлөө цагаа надтай өнгөрөөх болов. Таны сэтгэл догдолж тэнцүүргүйтэж ирлээ, тэр цагт тэр цаг гэдэг маань одоо л, би энэ бүгдээс айж, үүний чухам юу болохыг хэлж өгөх үүрэг надад тулгарч байгааг ухаарлаа.

	Би танд хайртай сайн гэхэд та мөн адил хариулсан. Энэ нэг л чихэнд халгүй байгаа биз? Тэгж санагдахгүй байвал намайг нэгэнт хавцлын ёроолд орчихсон хойно тэгж санагдах болно. Та миний царай төрхийг, амьдарч яваа байрыг бодоод үз. Та тэгээд надад хайртай сайн байж болох уу даа, үнэхээр хайртай сайн уу даа? Та өчигдөр «сайн, сайн, сайн» гэж хэлсэн. Би үүнд «үгүй, үгүй, үгүй» гэж баттай хэлж байна.

	Та надад хайртай сайн биш ээ, гэхдээ яаран залруулахад, та худлаагаасаа тэгж өөрөө үгүй гэмээр санагдахад тийм гэж хэлэх хүн биш. Ганцхан таны үнэнээсээ сайн хайртай гэж байгаа чинь одоо тийм байгаа биш хожим ирэх сэтгэл юм гэдгийг л танд үнэмшүүлэх гэсэн юм. Энэ чинь хүний арга буюу хүнд сайн болох учиртайн дагуу, жинхэнэ сайн болчихмоор хүн дайралдахгүйн улмаас, ялангуяа бүсгүй хүний нөгөө хүүхдэд, өөр бүсгүй хүнийг энхрийлж сайн байх, эсвэл уйлж унжихаар илрэн гардаг тэр нэгэн сэтгэл мөн. Би эхлээд л «таны дотроо санаашран, мөрөөдөл болдогт би тэнцэх хүн биш» гэж эрс хэлэх учиртай байсан байх. Та яарах юмгүй, тийм хүн дайралдана, тэр цагт та ухаарч, ийнхүү эндүүрсэндээ ичиж, дургүйцнэ. Таны тэгж ичиж дургүйцэхийг харах миний голыг харлуулна гэдгийг би уул нь арай хурц ухаантай, сэргэлэн, мөн санаснаа хүнд шууд хэлчихдэг хүн байсан сан бол танд хэлэх ёстой байжээ... Би бас ч хэлж байсаан, тэгэхдээ үүнийг үнэмшиж орхих вий гэж айж, ийм юманд хүргэхгүйг хичээж ярьдаг байсныг та санана уу? Хожим бусдын өөрт чинь хэлж болохуйц юмыг би урьдчилан хэлж, бусдын хэлэхэд өөрийг чинь үнэмшихгүй, итгэхгүй болгохыг мэрийдэг байсан. Өөрөө тэгээд тантай уулзахыг л яаран дотроо «Өөр тэнцэхүйц хүн хэзээ ч ирэх юм билээ. Би л одоохондоо жаргаж байна» гэж боддог байсан. Хайр сэтгэлд автсан хүн биеэ ингэж л зөвтгөдөг юм байна шүү дээ.

	Одоо би нэгэнт өөрөөр бодох болсон. Уулзаж учирсаар байж дасаад, энэ нь амьд явахын нэгэн жаргал төдийгүй, амин чухаг зүйл болж, сэтгэлийн өвчин болбол яана? Тэр цагт яаж холдож хагацах вэ? Тэр зовлонг гэтэлж чадах ч юм уу, үгүй юү. Надад л хэцүү болно. Одоо ч билээ энэ тухай бодоход миний дотор хүйтэн оргих юм. Та арай эгчмэд, туршлагатай хүн байсан сан бол би энэ сайхан жаргалдаа залбиран үүрд ханилах сан.

	Тэгэхэд... 

	Үгүй би юунд үүнийг бичиж сууна вэ? Тантай уулзаж учрах хүсэл өдрөөс өдөрт улам ихсэж байна, гэтэл тэгж явж болохгүй гэдгийг өөрөө очоод шууд хэлэхэд яасан юм бэ? Үүнийг танд хэлнэ гэхэд зүрх хүрэх хэрэг үү, та бодоод үз. Заримдаа иймэрхүү юм танд хэлмээр санагдахад би огт ондоо юм ярьдаг. Надтай цуг байх өөрт чинь үнэхээр уйтгартай биш байсан бол таны уйтгартай болох юм уу, эсвэл миний сайн санааг та ойлголгүй гомдож мэднэ. Энэ хоёрын аль алиныг би тэсвэрлэн өнгөрөөж чадахгүй дахин болохгүй юм ярьж, сайн санаа минь талаар болоод, дараа өдөр уулзъя гэж танаас гуйж л таарна. Одоо таныг үгүй байхад таны дөлгөөн харц, нүдэнд дулаан сайхан царайг хараагүй байхад цаасан дээр юу ч бичсэн хүлцэх юм хойно би тайван л (худлаа хэлчихлээ) бид дахин учрахгүй (үнэхээр) гэж бичиж сууна. Өөр хүн болж гэм үүнийг бичиж нулимс асгаруулж сууна гэх сэн байх. Би харин уй гашуугаа таны өмнө их юм болгон сайрхах гэхгүй, таны сэтгэлийг зовоож, уйтгар гуниг төрүүлээд юу хийх билээ. Тэгж сайрхах нь хүний сэтгэлд улам гүнзгий юм бодогдуулан өөртөө татах далдын бодлыг агуулж байдаг бол би тэрхүү сэтгэлийг хоёр биедээ ор мөргүй арилгах санаатай байна. Ер нь ч тэгээд уран үгээр болгоомжгүй бүсгүй хүнийг хууран аргалах гэсэн этгээд юм уу гуньхран санааширч суудаг хүн л тэгж үргэлж дуулах сан байх аа.

	Би энэ үгийг сайн нөхрөө алсын замд үдэн хагацах үед хэлдэгчлэн л хэлж байна. Нэг гурван долоо хонох юм уу, сар болбол нэгэнт оройтож хагацахуйяа бэрх болох билээ. Юу гэвэл хайр дурлал гэдэг хурдан газар авдаг сэтгэлийн хүнд өвчинтэй адил амархан гүнзгийрдэг юм. Одоо ч гэсэн би хүнээ байж гүйцээд цаг минут тоолохоо, нар мандаж, шингэж байгааг мэдэхээ болиод уулзсан, уулзаагүй, уулзах уу, үгүй юү, ирсэн, ирээгүй, ирнэ... гэдгийг тооцож суух болжээ. Сэтгэлийн алив аятай, аягүй хөдөлгөөнийг хялбархан даадаг залуу хүнд бол эд бүгд зохимжтой байх юм, надад тэгэхэд уйтгартай, нойрмог боловч амгалан байдал минь л тохиромжтой, түүндээ би дассан хүн, харин сэтгэлийн их хөдөлгөөн надад ахдах юм байна.

	Миний ингэсэнд олон хүн гайхаж, юунаас зугтааж байгаа нь энэ вэ? гэх байх. Нөгөө хэсэг нь элэг доог хийх вий. Гэхдээ би бүгдийг тоохгүйгээр шийдлээ. Тантай нэгэнт уулзахаа байя гэж би шийдлээ гэдэг чинь, юунаас ч буцахгүйгээр шийдлээ гэсэн үг шүү дээ.

	Бидний амьдралд учирсан энэ хоромхон зуурын явдал миний дотор үүрд цэвэр нандин дуртгал үлдээж намайг сэтгэл оюунаар түрүүчийнх шиг нозооруулахгүй байж чадна, танд мөн хор бололгүйгээр, хожмын зөв зүйтэй дурлалд чинь мөрдлөг аятай юм болно гэж л бодон гүнээ гашуудах сэтгэлээ би жаахан тайтгаруулах юм. 

	За ингээд хагацъя даа, сайхан дагина минь. Модны мөчир дээр санамсаргүй суусан шувуу цочоод нисэхдээ санаж бодох юмгүй дэрхийн одох адил эндүүрлээр орсон энэ байдлаасаа түргэхэн гарч үз» 

	 

	гэж Обломов захиандаа улайран бичихэд үзэг нь хүртэл хөнгөн хөдөлж байлаа. Алив янагийн захидал урт байдагчлан урт захиа боллоо. Янаг сэтгэлд автсан улсын үг ер нь хэтэрхий олон.

	Обломов дотроо «Ямар хачин юм бэ? Миний сэтгэл онгойж, уйтгар сэргэчихлээ. Их таатай ч болох шиг, юунаас тэр вэ? Сэтгэлийнхээ зовлонг захидалд гаргаж орхиод л тэр юм байх даа» гэж бодов.

	Захидлаа дахин уншиж үзээд нааж, Захарыг дуудан, 

	— Хүн ирэхээр энэ захидлыг авхайд өгөөд явуулчхаарай гэвэл Захар:

	— За мэдлээ гэв.

	Үнэхээр Обломовын дотор бараг зугаатай сайхан боллоо. Диван дээр хөлөө хумхин суугаад, идмээр юм байгаа эсэхийг хүртэл асуув. Хоёр өндөг идээд янжуур асаалаа. Сэтгэл нь амгалан, ухаан сэргэлэн хийморьтой болоод, Ольга захидлыг хэрхэн авах, уншиж үзээд царай нь хаашаа болж, яаж гайхахыг дүрслэн бодов. Цаашаа тэгээд юу болох бол?

	Энэ өдөр болох юмны төлөв болон, байдал шинэчлэгдэхэд Обломовын сэтгэл зугаатай болжээ... гадаа хаалга дуугарах нь уу, Ольгагаас хүн ирэх нь үү. Ольга захиаг минь аваад уншиж байгаа болов уу, үгүй юү гэдгийг зүрх даран чагнана. Гэтэл хаалга дуугарахгүй нам байлаа.

	Обломовын сэтгэл тавгүйтэн «Энэ юу гэсэн үг болов оо. Хүн огт ирсэнгүй, хачин юм аа?» гэж бодогдоно.

	Тэгтэл дотор нь мөн «Чи юунд санаа зовоод байгаа юм бэ? Үгүй хүн ирэхээ больж, харилцаа тасрах л чамд хэрэгтэй байгаа биш юм уу?» гэдэг бодол орж ирсэн боловч, энэ бодлыг даран замхруулав.

	Хагас цагийн дараа хашаан дотор хөтөчтэй юм ярьж суусан Захарыг дуудаад:

	— Хүн ер алга уу?.. Ирээгүй биз? гэж асуусанд Захар хариуд нь:

	— Үгүй, ирсэн гэлээ.

	— Чи тэгээд юү гэв? гэхэд

	— Таныг байхгүй, хот руу яваад өгсөн л гэсэн.

	— Чи юунд тэгж хэлэв ээ? Хүн ирэхээр нь чамайг яагаарай гэж би хэлсэн бил ээ? гэж Обломовыг асуухад Захар ажигч үгүйгээр:

	— Үгүй хүн ирээгүй, шивэгчин хүүхэн нь ирсэн гэж дуугарав.

	— Захиа өгөв үү?

	— Үгүй шүү. Үгүй та эхлээд гэртээ байхгүй гэж хэлээрэй гээд сүүлд нь захиа өгөөрэй гэсэн шүү дээ. Одоо хүн ирэхээр нь захиаг чинь өгнө дөө.

	— Чи чинь ер нь... ёстой нэг үхээр юм даа! Алив захидал хаана байна? Надад өгөөд орхи! гэж Обломовыг хэлэхэд Захар сүрхий хир болгож амжсан захидал авчирч өгөв.

	— Чи наад гараа угааж байгаач, үүнийг хар! гэж Обломов ууртайгаар дуугарахад, Захар хажуу тийшээ харан:

	— Миний гар цэвэрхэн гэлээ.

	— Анисья, хөөе Анисья! гэж Обломовыг дуудахад Анисья үүдээр хагас цухуйв.

	— Энэ Захарын хийж байгаа юмыг хараач гэж Обломов гомдол мэдүүлээд, — Май энэ захидлыг Ильинскийнхнээс ирсэн шивэгчин, зарц хэнд ч болов өгөөд, авхайд хүргэ гээрэй, мэдэв үү? гэхэд Анисья:

	— Мэдлээ, эзэнтэн, Алив би өгье гэв.

	Анисьяг дөнгөж үүдний өрөөнд ормогц Захар захидлыг булааж аваад:

	— Яв, яв эндээс, тэр эхнэр хүүхнийхээ ажлыг л очиж хий! гэж зандрав.

	Удалгүй шивэгчин охин дахин гүйж ирээд Захар үүд онгойлгож байтал, Анисья мөн тийшээ дөхөж ирсэнд Захар өөдөөс нь муухай хялайв.

	— Чи энд юугаа хийж байна? гэж Захарыг ширүүнээр шивгэнэхэд Анисья:

	— Би зүгээр л, чиний яаж... юу яахыг чагнах гэсэн юм... гэлээ.

	— За, за, за! Чи бас... гэж Захар чангаар зандран тохойгоороо далайхад, Анисья инээмсэглээд цаашаа явсан боловч, нөгөө өрөөнд ороод, үүдний завсраар Захар эзний хэлсэн ёсоор хийж байгаа эсэхийг сэм харж байлаа.

	Илья Ильич мөн чимээ шуугиан сонсоод өөрөө яаран гарч ирэв.

	— Чи юү гээ вэ, Катя? гэж түүнийг асуухад:

	— Авхай таны хаашаа явсныг асуугаад ир гэсэн юм. Та харин явсан юмгүй гэртээ байж байх юм аа! За би гүйн очиж хэлье гээд шивэгчин хүүхнийг эргэж явах гэтэл Обломов:

	— Би гэртээ байгаа. Энэ л худлаа хэлээд байгаа юм. Май энэ захидлыг авхайд аваачиж өгөөрэй гэлээ.

	— За мэдлээ, аваачиж өгье.

	— Авхай чинь одоо хаана байгаа вэ?

	— Тэд тосгоноор явна. Таныг номоо үзэж дууссан бол хоёр цагт цэцэрлэгт ирээрэй гэж хэлүүлсэн гээд Катя явчихлаа.

	«Бүх юм нэгэнт л дуусах ёстой болсон хойно сэтгэлээ зовоогоод яах вэ, би очихгүй...» гэж Обломов бодсоор тосгон руу чиглэв.

	Ольга дов өөд гарч явахад Катя хойноос нь гүйцэж очоод захидал өгч байгааг Ольга захидлыг үзэн түр зогсон юм бодсоноо, Катя руу толгой дохиод цэцэрлэгийн замаар орохыг Обломов холоос харлаа.

	Обломов толгойн нөгөө хажуугаар тойрч Ольгагийн явсан замын дунд хүрч, хажуу тийшээ гаран бут дотор өрж ногоон дээр суугаад хүлээв.

	«Ольга үүгээр өнгөрнө. Би сэмхэн өөрийг нь нэг хараад л үүрд холдъё» гэж бодлоо.

	Ольгагийн хөлийн чимээг зүрх даран чагнаж суухад, юм дуулдахгүй, нам гүм байв. Байгаль ертөнц сэргэн орчин тойронд нүднээ үл ажигдах үйл явдлууд болсоор байгаа авч юм бүхэн амгалан дүнсийж байх мэт санагдана. 

	Гэтэл өвс ногоон дотор хөл хөдөлгөөн ихтэй. Тэнд баахан шоргоолж тал тал тийшээ бучигнан үймэлдэж нэг уулзсанаа салж яаран гүйлдэнэ. Өндөр газраас харах юм бол зах зээл дээр цугларсан хүмүүстэй яг адил мөн л тэгж бөөгнөрөн, шахцалдаж, хөл үймээн болох ажээ.

	Нэг жижиг ялаа цэцгийн дэргэдүүр жингэнэж байснаа дотор нь ороод явчихлаа. Модны ангалаас шүүрэн гарсан шүүсэн дээр баахан ялаа шавалдана, бутан дотор нэг шувуухай түрүүнээс хойш нэгэн янз жиргэх нь ижлээ дуудаж байж ч мэдмээр.

	Хоёр эрвээхэй нэг нэгийгээ тойрон нисэж вальс бүжиг эргэх адил модны хоорондуур эргэлдэнэ. Өвсний сайхан үнэр анхилан, өвсөн дотроос элдвийн дуу чимээ гарна.

	Обломов энэ их хөл үймээнийг ажиглан, хорвоогийн энэ үл дуулдам шуугианыг чих тавьж чагнан «Ямар их бужигнадаг юм бэ? Гаднаас харахад цөм л нам тайван юм шиг байх юм» гэж бодлоо. 

	Хөлийн чимээ дуулдахгүй хэвээр л байснаа ашгүй нэг... 

	Обломов санаа алдаад, бутны мөчрүүдийг аяархан зайлуулан хараад «Ольга! Мөн байна! Өөрөө байна! Энэ чинь юү болж байна аа! Уйлж явна шүү дээ, бурхан минь!»

	Ольга алгуурхан явж, нулимсаа арчина. Арчсан даруйд л цаанаасаа дахин мэлмэрч ирэх бөгөөд Ольга уйлж байгаадаа ичиж, биеэ барьж, модноос хүртэл нуухыг хичээвч чадахгүй байлаа.

	Ольгагийн уйлж байхыг Обломов ер үзээгүй, уйлах байх ч гэж бодсонгүй. Уйлж явахыг нь хараад Обломовын дотор халуу оргив. Тэгэхдээ шаналантайгаар биш, таатайгаар халуун оргижээ.

	Обломов яаран хойноос нь очив.

	Араас нь даган явж, 

	— Ольга, Ольга! гэж энхрийлэн дуудахад цаадах нь цочиж, эргэн гайхсан байртай харснаа буруу хараад, цаашаа явлаа.

	Обломов зэрэгцэн явлаа.

	— Та уйлж байна аа? гэж асуув.

	Ольгагийн нулимс улам ихээр урсаж, өөрөө барьж тогтоож чадахгүй алчуураар нүүрээ дараад, эхэр татан уйлж, ойролцоо байсан вандан сандал дээр суув.

	— Би гэдэг хүн юү хийчхэв ээ? гэж Обломов хэлмэгдэн шивнэж, Ольгагийн гарыг нүүрнээс нь зайлуулах гэж оролдоно.

	Ольга үүнд, 

	— Намайг зүгээр байлга! Явж үз! Та юунд энд байгаа юм бэ? Би уйлах хэрэггүй юм гэдгээ мэдэж байна, юунд ч уйлах юм билээ. Таны хэлдэг зөв. Юм ямар ч байж болох юм шүү гэлээ.

	Обломов өмнө нь сөхөрч суугаад, 

	— Таны уйлахыг байлгахын тулд би юу хийвэл болох вэ? Та хэл, би юү ч хийхээс буцахгүй гэв.

	— Уйлуулахыг та хийсэн боловч, байлгах нь таны дурын хэрэг биш ээ... та төдий их чадвартай хүн биш! Алив тавь! гээд Ольга алчуураар нүүрээ сэвлээ.

	Обломов өөдөөс нь хараад, дотроо өөрийгөө зүхнэ.

	— Золгүй муу захидал гэж Обломов гэмшин дуугарахад, 

	Ольга нарийн юмныхаа сагсыг нээж захидлыг нь гаргаж ирээд:

	— Үүнийг чинь үзэж удтал уйлахгүйн тулд танд өгье, аваад явж үз гэв.

	Обломов захидлыг хармаандаа дуугүй хийгээд, бүсгүйн хажууд толгой унжуулан сууна.

	— Адаглаад Ольга та, миний уул санаа зөв байсныг зөвшөөрч байна уу? Таны жаргалтай сайн явах надад хэр их үнэтэй чухаг болохын баталгаа юм даа, энэ чинь гэж Обломов аяархан дуугарав.

	— Тийм ээ, их үнэтэй чухаг юм шиг байна! гэж Ольга санаа алдаад, — Үгүй, миний их тайван жаргалтай байсанд таны атаа хүрээд л жаргалыг минь эвдэхийг яарсан бололтой гэв.

	— Эвдэх шүү! Тэгвэл та миний захиаг уншсангүй юм байна шүү дээ? Би танд дахиад... гэж Обломовыг хэлтэл Ольга тосож аваад:

	— Гүйцэд уншаагүй, нулимс бүрхэж орхиод болж өгөөгүй, би бас л тэнэгээрээ байгаа хүн шүү! Тэгэхдээ бусдыг нь гадарласан давтаад юу хийх вэ, бас л уйлахын нэмэр... гээд дахин нулимс дуслав.

	— Таны жаргал ирэх юм гэдгийг мэдээд би танаас холдож, өөрийгөө золиосонд гаргаж байгаа юм биш гэж үү?.. Тэгнэ гэдэг надад амархан хэрэг үү дээ? Миний хамаг сэтгэл зүрх дотроо шаналахгүй байгаа гэж үү? Би юунд ийм юм хийж байгаа юм бэ? гэж Обломовыг хэлэхэд Ольга гэнэт уйлахаа больж, өөдөөс нь хараад:

	— Юунд гэнэ ээ? Яах вэ, сая бутан дотор нуугдаад намайг уйлах нь уу, үгүй юү, яаж уйлах нь вэ гэдгийг үзэх гэсэн шигээ л туршиж байгаа юм. Өөр юм байхгүй! Та үнэхээр энэ захианд бичсэн юмаа хүсэж, бид салах ёстой гэж баттай үнэмшсэн юм бол надтай уулзалгүй гадаад руу яваад өгөх байсан шүү дээ гэлээ.

	— Яасан муухай санаа вэ!.. гэж Обломов зэмлэнгүй хэлснээ, Ольгагийн энэ үг үнэн болохыг гэнэт тодорхой ухаараад хирдхийсэндээ цааш нь юм дуугарч чадсангүй.

	— Тийм ээ, өчигдөр миний хайртай сайн гэдэг үгийг та дуулах хэрэгтэй байсан, өнөөдөр нулимсыг минь үзэж байна, маргааш яаж үхэхийг минь үзэх сэн гэх байх гэж Ольгаг хэлэхэд Обломов хариуд нь:

	— Намайг ингэтэл гомдоож болох уу даа, Ольга! Одоо таны энэ нулимсны оронд инээхийг чинь сонсохын оронд амь насныхаа хагасыг ч болов өгөхөөс буцахааргүй байгаа гэдэгт та итгэхгүй байна гэж үү? гэлээ.

	— Тийм ээ, таны төлөө бүсгүй хүн яаж уйлж байгааг нэгэнт үзсэн хойноо тийм ч байж магадгүй, гэснээ цааш нь, — Үгүй танд хайр сэтгэл гэж алга, та намайг уйлуулах гээгүй л гэж байна, юу яахгүй гэж та бодсон бол ийм янзаар бичихгүй л байсан... гэхэд Обломов хоёр гараараа цээжээ даран:

	— Би яаж мэдэх вэ, та минь?! гэж гайхаж, цөхөрсөн байртай дуу алдав.

	Ольга үүнд, 

	— Хайртай сайн байгаа хүний сэтгэл гэдэг тусдаа, юу мөрөөдөж байгаа, юу болж болохыг урьдаас мэддэг юм. Өчигдөр манайд гэнэт зочид ирээд, би наашаа ирэхийн эрхгүй л байсан. Тэгэхдээ хүлээж ядаад, сэтгэл чинь зовж, шөнө муу унтаж ч магад гэж бодоод л, таныг зовоох дургүйдээ би ирсэн... та тэгэхэд... миний уйлахыг харах нь танд зугаатай байна. Сайн харж ав, бахаа хангаж ав!.. гээд Ольга дахин уйлав.

	— Тэгсэн ч гэсэн би муу унтсан даа, Ольга. Шөнө... би бүүр шаналж гүйцсэн... гэхэд Ольга үгийг нь тас дайран:

	— Тэгээд би сайн унтаж, шаналахгүй байгаад таны хор хөдөл өө биз, тийм ээ? Өнөөдөр би уйлаагүй бол та энэ шөнө ч мөн унтах байсан даа? гэлээ.

	— Би одоо яах ёстой болж байна, уучлал гуйх уу? гэж Обломов хүлцэнгүйеэ энхрийлэх дуугаар асуув.

	— Хүүхэд юм уу, олны дунд хүний хөл дээр гишгэчихсэн хүн л уучлал гуйдаг юм. Энд бол өршөөл гуйгаад тусгүй гээд Ольга дахин алчуураар нүүрээ сэвнэ.

	— Гэхдээ энэ үнэн байвал яах юм бэ, Ольга? Миний бодол зөв, таны хайр сэтгэл чинь эндүүрэл байвал яана? Та өөр хүнд сайн болоод, тэр цагт намайг харахаараа царай чинь улайх болбол яана?.. 

	Ольга өөдөөс нь гүн учиртай, хянуур бөгөөд дооглонгуй байртай харан, 

	— Тэгээд юү гэж? гэж асуусанд Обломов зовчихлоо.

	«Ольга намайг нэг юман дээр үг алдуулах гэж байна, хянуур байлгүй горьгүй нь ээ, Илья Ильич минь!» гэж дотроо бодлоо.

	Энэ хайр сэтгэл эндүүрэл байсан бол үүний уршгийг зөвтгөж болохгүй нь илт байсаар байтал тэгээд юу гэж гэдэг нь ямар учиртай юм бол гэж Обломов тааж ядан, өөдөөс нь сэтгэл түгшин хараад, — «Тэгээд юу гэж» гэж өөрийн эрхгүй дуугарчхав.

	Ольгагийн өөдөөс нь харж байгаа байрыг үзвэл санаа бодлоо сайн захирч хэлсэн үгнийхээ учрыг бүрэн ойлгож бат үнэмшилтэй байгаа бололтой.

	Ольга ёжуун дуугаар, 

	— Та «гүн хавцлын ёроолд» унахаас айж байна; хожим нэг цагт би танд сэтгэлгүй болон их гомдож мэднэ гэж айж байна... гэв.

	Обломов чухам юу гэх гэж байгааг нь сайн тухайлахгүй л байв.

	— Үгүй, тэгээд би танд сэтгэлгүй болдог юм аа гэхэд өөр хүнд сайн болж, жаргалтай сайхан байх шүү дээ. Тэгэхэд та миний жаргах цаг ирэхийг урьдаас хараад миний төлөө аль бүхнээ, амь насаа ч золиосонд гаргахад бэлэн байна» гэсэн байх аа? гэхэд Обломов өөдөөс нь бүлтийн харж, хааяа нэг нүдээ анивчина.

	— Мөөн, ингэж уялдаж ир ээ вий. Үнэнээ хэлэхэд би юу яана... гэж бодоогүй билээ гэж Обломов аман дотроо дуугарав.

	Ольга тэгэхэд хөлөөс нь аваад толгойг нь хүртэл илтэд элэг барьсан янзтай хорноор харав.

	— Таны тэр сүйд болоод байдаг их жаргал гэдэг чинь; Мөн энэ өглөө оройд хамт байдаг, цэцэрлэгээр зугаалдаг, миний хайртай сайн гэдэг эд бүгд ямар ч үнэ цэнгүй, эдний төлөө сэтгэл өчүүхэн ч болов зовж шаналахын хэрэггүй зүйлүүд үү? гэв.

	Ольгагийн санаа өөрт нь бүрэн ухагдаж ирэх тусам Обломов дотроо улам бүр зовж, «зүгээр ингээд газар доогуур орчхож ч болдог болоосой» гэж бодлоо.

	Ольга цаашаа, 

	— Энэ хайр сэтгэлээс та нэгэн цагт алба ажил, ном эрдэм, олон түмнээс уйдсан шигээ уйдаж орхивол яана; алсдаа хайр сэтгэлийг булаалдах өөр хүнгүй, өөр хүнд сайн болж барилгүй байсаар гэнэт миний дэргэд, одоо зөөлөн диван дээрээ нойрсдог шигээ нойрмоглож орхиод, миний хүч чармайлт ч гэсэн өөрийг чинь сэргээж чадахаа больж орхивол яана; таны зүрх сэтгэл жаахан сэргэлэн байгаа нь өнгөрөөд ядаж өөр бүсгүй хүн ч биш, зүгээр л нөгөө халаад чинь юунаас ч үнэтэй болж орхивол яана? гэж тулган асуухад Обломов дургүйцэн үгийг нь тас дайраад:

	— Ольга, энэ чинь даан ч болшгүй зүйл шүү дээ гэв.

	— Яагаад болшгүй зүйл юм бэ? гэж Ольга асуугаад, — Намайг эндүүрч байна, өөр хүнд сайн болно гэж та хэлж байна. Таныг мөн надад зүгээр л сэтгэлгүй болчих байх гэдэг бодол надад ч гэсэн хааяа төрдөг. Тэгвэл би яах вэ? Одоогийн энэ хийж байгаа юмаа тэр цагт юугаар зөвтгөх вэ? Хүн олны өмнө ихэс олны өмнө биш юм аа гэхэд дотроо өөртөө юу хэлэх вэ?.. Би ч мөн зарим үед ийм бодлоос болон унтахгүй л байдаг. Тэгэхдээ сайн сайханд итгэдэг учраас ирээдүйд яадаг бол гэж элдэв таамаглал зохион таныг зовоодоггүй. Миний жаргал тэр айж болгоомжлох бодлыг дийлдэг юм. Надаас болоод таны нүд гэрэлтэй болж ирдгийг; намайг эрж толгой өөд авирдгийг чинь, миний төлөө залхуу хойргоо умартан надад ном юм уу, цэцэг олж ирэхээр халуунд хот руу явдгийг, мөн таныг инээлгэж, амьд явахын хүслэн өөрт чинь төрүүлж чаддагаа би бас юм гэж үздэг хүн... би ганцхан л жаргалыг эрж, мөрөөддөг, түүнийг оллоо гэж итгэдэг. Би эндүүрсэн байгаад, эндүүрсэндээ гэмших болдог юм аа ч гэсэн тэр бол миний буруу биш, бурхан л таалсангүйгээс, тийм хувь тавилан байсангүйгээс л болох юм гэдгийг би эндээ (гээд Ольга зүрхээ даран) мэдэрч байна. Харин би хожим нулимс гаргахаас айхгүй, би дэмий нулимс урсгахгүй, түүнийхээ төлөөсөнд би жаргал эдэлсэн хүн... надад их сайхан... байсаан!.. гэв.

	— Дахиад л сайхан хэвээрээ болог доо! гэж Обломов аргадан гуйхад:

	— Жаргал гэгч танд юу ч биш, та зөвхөн л цаашдын муу муухайг санан зөгнөдөг хүн. Энэ чинь огооромжтой сэтгэл, энэ бол хайр дурлал биш, энэ чинь... гэж Ольгаг хэлтэл Обломов шүүрч аваад:

	— Хар амиа хичээсэн хэрэг! гэж санааг нь гүйцээн хэлээд Ольга руу харж ч, үг хэлж ч, уучлалт гуйж ч зүрхлэхгүй суув.

	— Та явах гэсэн тийшээ яв! гэж Ольга аяархан хэллээ.

	Обломов Ольгагийн өөдөөс харахад нулимс нь хатаж, бодол болон уруу харж, шүхрийнхээ үзүүрээр элсэн дээр нэг юм зурж байлаа.

	— Гэдрэгээ хараад хэвтэж ав, тэгвэл эндүүрч «хавцлын ёроол руу ойчихгүй» гэж нэмж хэлэв.

	— Зүгээр сайхан, жаргалтай байхын оронд би хорон санаанд өөрөө автаад, таныг бас хордуулж орхилоо гэж Обломов гэмшин дуугарав.

	— Квас уу, тэгвэл хордохгүй гэж Ольга хорон үг хэлэхэд, Обломов хариуд нь:

	— Ольга! Би буруугаа мэдээд, өөрийгөө залхааж байхад... энэ чинь энэрэнгүй биш байна шүү! гэлээ.

	— Тийм ээ, аман дээрээ та өөрийгөө цээрлүүлж, гүн хавцал руу харайж, амь насныхаа талыг өгдөг хүн. Тэгж байснаа эргэлзээ төрж, нойргүй хононо. Та биеэ яасан их энхрийлэн ямар их хянуур, халамжтай, алс ирээдүйг харах болдог юм бэ?.. 

	«Яасан үнэн, ямар их шулуун цагаан бодол вэ!» гэж Обломовт бодогдсон боловч, гаргаж хэлэхээсээ ичлээ. 

	Яагаад өөрөө үүнийг ухаарч чадахгүй, сая амьдралын эхэн рүү орж яваа бага залуу бүсгүйгээр хэлүүлэх болов оо? Үгүй Ольга яасан амархан ийм их ухаан суучхав. Саяхан л хүүхдээрээ байсан хүн шүү дээ гэж бодлоо.

	Ольга босонгуутаа, 

	— Бидэнд өөр ярилцах юм байхгүй. Ингээд холдъё. Илья Ильич, та амгалан байгаарай, таны жаргал тэр шүү дээ гэв. 

	— Ольга! Үгүй, больж үз, болохгүй. Одоо юм бүхний учир олдсон хойно надыг бүү хөөж үз... гээд Обломов гарыг нь барив.

	— Надаар та яалгах гэсэн юм бэ? Миний танд сайн болсон явдал эндүүрэл биш байгаа гэж та эргэлзэж байна. Гэтэл таны эргэлзээг би тасалж өгч чадахгүй. Үнэхээр эндүүрэл байж ч магад, би мэдэхгүй... гэсэнд Обломов гарыг нь тавьчихлаа.

	Нөгөө л зовлонт байдал хэвээрээ болчхов.

	Обломовын царай дахин эргэлзэнгүй байртай болж, 

	— Юү мэдэхгүй гэж? Та үүнийг мэдэхгүй байна уу? Та юу... байх гэж сэжиглэж байна гэж үү? гэж асуухад Ольга хариуд нь:

	— Надад сэжиглэж байгаа юм огт үгүй. Сэтгэлдээ юу байгааг би өчигдөр танд хэлсэн. Жилийн дараа юу болохыг мэдэхгүй. Ер нь нэг ийм жаргал үзсэний дараа мөн адил хоёр дахь, гурав дахь нь гэж байдаг юм уу? гэж Ольга эгцлэн харж асуугаад, — Та арай илүү туршлагатайгаараа хэлээд өгөөч гэв.

	Гэтэл Обломов иймэрхүү юм байж болох юм гэдэг санаа Ольгад төрүүлэхийг нэгэнт хүсэхгүй болсон тул хариу юм дуугаралгүй өрөөсөн гараараа хус мод ганхуулан зогсоно.

	Тэгснээ, 

	— Үгүй, нэг л удаа дурладаг юм гэж сургуулийн хүүхэд цээжилсэн юмаа хариулах мэт дуугарав.

	— Харахгүй юу, би ч бас үүнд итгэдэг гэж Ольга хэлээд, — Хэрэв энэ үнэн биш бол би танд сэтгэлгүй болж, эндүүрсэндээ зовох, та ч мөн зовох цаг ирж, бид хагацах болж болох юм!.. Нэг, хоёр гурван удаа хүнд дур сэтгэлтэй болох... үгүй, тийм биш... би үүнд итгэхийг хүсэхгүй байна гэв.

	Обломов санаа алдлаа. Хагацах болж болох юм гэсэн үг сэтгэлийг нь урвуулж бодол болон Ольгагийн хойноос сажлав. Гэхдээ алхах тусам дотор нь онгойж шөнө бодож олсон тэр эндүүрэл гэгч алс хэтийн юм болчхов... «Ер нь ганц хайр сэтгэл төдийгүй амьдрал бүхэлдээ тийм юм шүү дээ...» гэдэг бодол төрөв, — Алив учрал бүхнийг эндүүрэл гэж түлхээд байвал эндүүрэл биш юм хэдийд дайралдах юм бэ? Би ер юү болов оо? Гэнэт сохорчихсон юм аятай» гэж бодлоо.

	Обломов хоёр хурууныхаа үзүүрээр биед нь дөнгөж хүрээд, 

	— Ольга! (Ольга зогсов) та надаас илүү ухаантай юм даа гэв.

	Ольга үүнд толгой сэгсрээд:

	— Үгүй, арай шулуун цагаан, зоригтой юм. Та юунаас айгаад байгаа юм бэ? Сэтгэл хүйтэрч орхиж болно гэж та үнэхээр бодож байна гэж үү? гэж өөрөө бардам үнэмшилтэйгээр асуув.

	— Одоо би ч айхаа болилоо. Тантай цуг бол хувь заяанаас айх юм алга гэж Обломовыг сэргэж хэлтэл Ольга гэнэт өөдөөс нь эргэж ёжуунаар:

	— Энэ үгийг чинь саяхан би нэг номоос уншиж үзсэн санагдах чинь... Сюгийн9 зохиолд гарсан байх аа. Ганцхан энэ үгийг тэнд бүсгүй хүн эрэгтэй хүнд хэлсэн... гэв.

	Үүнд Обломовын царай халуун оргиод явчихлаа.

	— Ольга! Юм бүхэн өчигдрийнхөөрөө болог л доо, эндүүрлээс би айхаа больё гэж Обломов царайчилна.

	Ольга юм дуугарсангүй.

	— Тэгэх үү? гэж Обломов хулчганасхийн асуусанд Ольга мөн дуугарсангүй.

	— За хэлэх дургүй байвал нэг тэмдэг мэдэгд л дээ... голт борын мөчир өг... гэхэд:

	— Голт борын цэцэг... өгдөг цаг нэгэнт өнгөрсөн... харахгүй юу, тэр гандаж орхисныг нь гэж Ольга хариулав.

	— Өнгөрсөн, гандсан! гэж Обломов голт борын бут руу харан байж үгийг нь давтаад, — Захидал ч бас өнгөрсөн! гэж гэнэт дуугарав.

	Ольга үүнд толгой сэгсэрлээ. Обломов хойноос нь даган явж дотроо захидал, өчигдрийн жаргалтай сайхан байдал, гандсан голт борын тухай бодол болно.

	«Үнэхээр ч голт бор гандаж байна! Юунд тийм захидал бичив ээ? Юугаа хийж би бүхэл шөнөжин нойргүй, үүр шөнөөр юм бичиж байв аа? Одоо сэтгэл санаа ингээд тайвширсан хойно... (гээд эвшээлгэж) учиргүй их нойр хүрэх юм. Хэрэв тэр захидал байгаагүй сэн бол ийм юм ер болохгүй, Ольга уйлж барихгүй, юм бүхэн өчигдрийнхөөрөө байх сан. Бид хоёр энд цэцэрлэг дотор тайван сууж бие биеэ харан, жаргалын тухай ярилцах сан. Өнөөдөр мөн тэгж өнгөрөөд, маргааш ч бас...» гэж бодоод томоор эвшээлгэв.

	Цаашлаад, захидал санаанд нь хүрч, Ольга мөн өөрийн нь адил эндүүрэл, алс ирээдүйн аягүй явдлуудаас айж, өөрийн нь туршлагатай, ухаантай гэгддэгт итгэн үгэнд нь орж тийнхүү хагацан хоёр биеэ мартахыг зөвшөөрсөн бол яах байсан бол гэж бодогдлоо.

	Бурхан өршөө! Холдоод, хот руу нүүж, шинэ байранд орно. Тэгээд л урт урт шөнө, уйтгартай маргааш, бүр ч байж суухын эрхгүй нөгөөдөр, цаашлаад улам л хэцүү өдрүүд өнгөрөөсөн болоход хүргэнэ шүү дээ...

	Яаж тэгж болох юм бэ? Үгүй, энэ чинь үхэхтэй адил үг шүү дээ! Гэтэл тийм л байх байсан. Би лав өдөх байсан байх. Би холдъё гэж ч үнэхээр хүссэнгүй, холдож чадах ч үгүй байсан. Уулзаж учиръя гэж гуйж ирэх л байсан. «Юунд би тэгээд захидал бичсэн хүн бэ?» гэж өөрөөсөө асуулаа.

	— Ольга Сергеевна! гэж Обломовыг дуугарахад;

	— Та юу гээ вэ? гэлээ.

	— Түрүүчийнхээ хүлээсэн юман дээр би бас нэг юмаа... нэмж хэлэх ёстой байна.

	— Юу тэр вэ?

	— Үгүй тэр захидлыг бичих хэрэг ерөөсөө үгүй байж шүү дээ, гэхэд нь Ольга:

	— Худлаа. Тэр захидал чухаг хэрэгтэй байсан гэж шийдмэг дуугарав.

	Ольга эргэж хараад, Обломов гайхсандаа нойр нь гэнэт сэргэж, нүд нь бүлтийж, царай нь хачин болохыг үзэж инээд алдав.

	— Чухаг хэрэгтэй байсан гэнэ ээ? гэж Обломов араас нь гайхан гөлөрч хэлэхэд торон нөмрөгийн цацгаас өөр юм тэнд харагдаж өгсөнгүй.

	Тэгж зэмлэж, уйлж байсан нь тэгээд юу юм бэ? Арга заль гэж үү дээ? Үгүй, Ольга зальтай хүн биш гэдгийг Обломов сайн мэдэж байлаа.

	Ухаанаар дульхан бүсгүйчүүл л заль зохиож, залиар аргацаадаг юм. Шулуун зөв ухаан нь хүрэхгүй болохоороо өдөр тутмын амьдралын аар саар юмыг залиар аргацаана. Гэрийн дотоод бодлогоо тор мэт ээдрэлцүүлэн явуулахдаа амьдралын гол шугам хажуугаар нь гарч байгааг, тэр шугамууд хаашаа чиглэж, хаана нийлэхийг олж хардаггүй билээ.

	Заль гэгч олигтойхон юм худалдаж авахын эрхгүй задгай мөнгөтэй адил. Задгай мөнгөөр нэг хоёр цагийн хэрэгцээг хааж болохын адил залиар энд нэг юм аргалж, тэнд нэг хуурч, хазгайдуулж болно. Хэтийн юмны байрыг мэдэж, гол томоохон юмны учир олъё гэхэд ганц заль хүрэлцэхгүй.

	Заль гэгч харалган, ойр зуурын юмыг сайн хараад алсыг үл үзнэ. Тэр ч учраас бусдыг чадах гэж бэлтгэдэг мэхэндээ өөрөө орох нь олон билээ.

	Ольга зүгээр л ухаантай хүн. Хар л даа, өнөөдрийн асуудлыг хэчнээн хялбар, ухаалгаар шийдвэрлэв. Алив ч асуудлыг тэгэхдээ ер нь Ольга хэрэг явдлын уул агуулгыг даруй олж, шулуун зөвөөр үздэг юм.

	Арга заль гэхэд хулгана шиг тойрч хулгаж нуугддаг... ер нь Ольгагийн зан ч иймэрхүү биш. Саяных тэгээд юү вэ? Ямар гэгч шинэ юм гаргаад ирэх нь энэ вэ?

	— Захидал яагаад чухаг хэрэгтэй байсан юм бэ? гэж асуулаа.

	— Яагаад гэнэ ээ? гээд Ольга алхам тутамд цаадхыгаа мухардуулж чадаж байгаадаа хөгжин түргэнээ эргэж харахад царай нь сэргэлэн болжээ, — Яагаад гэвэл та шөнө унтаагүй, надад юм бичиж байгаад өнгөрсөн. Би ч бас амиа хичээдэг хүн. Нэгд энэ байна... 

	— Та одоо надтай санал нийлж байгаа юм бол түрүүн юунд намайг зэмлээд байсан юм бэ? гэж Обломов үгийг нь таслан асуув.

	— Хүн зовоох юм бодож гаргасанд чинь тэгсэн юм. Би тийм юм бодож гаргаагүй, тийм болоод өнгөрсөнд нь миний дотор аятайхан байна, та тэр бүгдийг бэлтгэж, урьдаас бах чинь ханаж байсан хүн. Та хорон муу санаатай хүн, үүнийг чинь л би зэмлэж байсан юм. Дараа нь... Таны захидалд гүнзгий санаа, хайр сэтгэл... илэрхийлэгдэж байна. Энэ шөнө, өнөө өглөө та хуучнаараа биш, танай нөхрийн, миний хүсдэгчлэн амьд сэргэлэн байжээ. Хамгийн сүүлд, гуравт нь... 

	Ольга өөр лүү нь бүр ойртсонд Обломовын зүрх ёгхийж, толгой нь эргээд, сэтгэл догдлон амьсгаа давхацлаа. Ольга эгцлэн хараад:

	— Гуравдугаарт, энэ захидалд таны намайг энхрийлэн, халамжтай хянуур байдаг, надад сэтгэл зовж, миний жаргалын төлөө санаа тавьж явдаг чинь, таны цэвэр сайхан хүн мөс чинь толинд тусах аятай тод харагджээ.

	Танд ийм чанар бийг Андрей Иванович надад хэлж өгсөн, үүний төлөө танд би сайн болж, таны залхуу... номойг чинь мартдаг юм... Илья Ильич, та хар амиа хичээсэн хүн биш, үнэхээр санаандаа орсон юмыг л гаргаж бичсэн. Та холдъё гэж үүнийг бичээгүй, надаас холдох сон гэдэг хүсэл танд байхгүй, үнэхээр намайг мэхлэхээс айсандаа бичсэн... шулуун шударга сэтгэлийн үүднээс үүнийг бичсэн, тэргүй бол тэр захидал миний сэтгэлийг гутааж, би хорондоо уйлахгүй байх сан билээ. Харж байгаа биз дээ, танд яагаад хайртай сайн байдгаа би мэдэж байна, таны тухайд би эндүүрээгүй... гэлээ.

	Үүнийг ярьж байх зуураа Ольга гэрэл туяа цацруулан байх шиг Обломовт санагдаж байлаа. Нүдэнд нь дийлж гарсан хайрын дөл бадарч, хүч чадвараа ухаарсан шинж тодорно. Хоёр хацар нь ул бутарчээ. Үүний шалтгаан нь тэгээд өөрөө, Обломов өөрөө байлаа. Шулуун шударга сэтгэл нь илэрч гарсны үрээр бүсгүйн сэтгэлд ийнхүү дөл ноцоож, хөгжөөн гийгүүлсэн ажээ.

	— Ольга!.. та... бүсгүйчүүлийн дундаас хамгийн сайн нь, хорвоогийн бүсгүйчүүлийн дээд нь юм! гэж бахдан дуу алдаад бүхнийг умартаж гараа сунгаж, өөдөөс нь бөхийв.

	— Буян бодож... үгээр өгүүлэн гаргашгүй их жаргалын бэлэг болгож ганц үнсүүл дээ! гэж догдлон шивнэлээ.

	Ольга агшин зуур алхам ухарч царайны нь гэрэл туяа дороо замхран, дөлгөөн харц нь ширүүнээр гялалзав.

	— Үгүй! Хэзээд ч үгүй! Бүү ойрт! гэж айж, бараг хэлмэгдэн хашхираад, хоёр гар хоорондоо нарны халхаа сунган зааглах мэт. Тэгээд дороо хөшөө чулуу шиг нам, амьсгаа даран ширүүн дүртэй, ширүүн жишүү харан зогсов.

	Обломов дороо номхров. Өмнө нь номхон дөлгөөн ааштай Ольга биш бардам сэтгэл, уур хилэнгийн дагиныг доромжилсон мэт уруулаа тас жимийн нүдэнд нь оч гялалзан зогсоно.

	— Уучлаарай!.. гэж Обломов зовонгуйран дуугараад нам боллоо.

	Ольга алгуурхан цаашаа эргэж, Обломовыг яаж байгаа бол гэж айн мөрөн дээгүүрээ эргэж хяламхийсээр цаашаа явлаа. Обломов тэгэхэд яасан ч үгүй, зандруулсан нохой сүүлээ чирээд гэлдрэх аятай араас нь явж л байлаа.

	Ольга алхаагаа хурдасгах юм уу гэснээ царайг нь хараад, инээмсэглэлээ барьж алгуур явлаа, ганцхан хамаг бие нь л хааяа зарсхийх ажээ. «Хэзээ ч үгүй!» гэсэн үгийг нь Обломов хэчнээн хүлцэнгүйгээр дагасныг үзээд хилэн нь бага багаар намдаж харамсах сэтгэл төрлөө. Тэгээд алхаагаа улам улам алгуур болголоо... 

	Ольга дүрсхийн уурласнаа зөөлрүүлж яриа үүсгэх далим хайж байв.

	«Хамаг юмыг буруутуулаад хаячихлаа! Ёстой алдаа гэдэг чинь л энэ дээ! «Хэзээ ч үгүй!» шүү, бурхан минь! Голт бор үнэхээр ганджээ гэж Обломов унжсан голт бор луу хараад, — Өчигдөр ч гандаж захидал ч мөн гандаж, мөн бүсгүй хүн анх удаа миний сайн чанарыг бурхан мэт айлдсан, энэ насны минь хамгийн жаргалтай сайхан тэр агшин бас л ганджээ!..» гэж бодлоо.

	Ольга руу хартал, доошоо харан зогсоод өөрийг нь хүлээж байна.

	— Захидлаа надад өгөөч!.. гэж Ольга аяархан дуугарлаа.

	Ольга дахин Обломовт тулж ирээд толгойгоо бөхийлгөж, доошоо харан зогслоо... бие нь бараг чичрэх ажээ. Обломов гуйсан захидлыг нь өгсөнд Ольга дээшээ харах ч үгүй, зайлах ч үгүй байлаа.

	— Та түрүүн намайг айлгаж орхилоо л доо гэж зөөлнөөр хэлэхэд Обломов

	— Уучилж үз дээ Ольга гэж дуугарав.

	Ольга юм дуугарсангүй.

	— Таны тэр айхтар «Хэзээ ч үгүй!..» гэж Обломов гунигтай хэлээд сүүрс алдана.

	— Тэр бас гандана гэж Ольга дуулдах төдий шивгэнээд улайчихлаа. Өөдөөс нь ичингүйрч энхрийлсэн байртай хараад хоёр гарыг нь авч чанга атган зүрхэндээ наалдуулж:

	— Үз дээ, цохилж байгааг нь, та намайг айлгачихсан шүү! За тавь! гэлээ.

	Тэгээд дахин өөр лүү нь харалгүй эргэж, хормойгоо жаахан өргөсхийгээд замаар гүйн одлоо.

	— Та хаачих нь вэ... гүйгээд? Би ядарчээ, таны хойноос гүйж чадахгүй... гэж Обломовыг хэлэхэд, Ольга царай нь ул бутран:

	— Намайг ганцаарыг минь орхи. Миний дотор бачуудах шиг, бараг өвдөх шиг болж байна, би дуугаа дуулах гэж гүйж байна, дуулна, дуулна гэж давтан давтан явлаа.

	Обломов дороо үлдэж, хойноос нь дагина нисэн одож буйн адил удтал харан зогслоо.

	«Энэ үе хүртэл мөн гандах юм гэж үү» гэж Обломов бараг гуниглан бодоод, өөрөө явж байгаа зогсож байгаагаа мэдэхгүй болчихсон байв.

	«Голт бор өнгөрсөн, өчигдөр өнгөрсөн, гунигт гашуун бодол төрүүлсэн шөнө ч мөн өнгөрсөн... тэгнэ! Энэ агшин ч мөн голт борын адил өнгөрөх болно. Өнөө шөнийг өнгөрч байхад, өнөөдрийн өглөө ирж байсан шүү дээ...» гэж бас бодлоо.

	— Энэ ер юү гэсэн үг вэ? гэж Обломов өөрөө анзааралгүй ганцаараа ярьж, — Хайр сэтгэл... хайр сэтгэл ч гэсэн мөн ялгаагүй гэж үү? Би бодохдоо хайр сэтгэл үдийн халуун мэт сэтгэлтэй хоёрын дээр тогтоод, юу ч хөдөлгөдөггүй, ямархан ч салхи сэвгэнэдэггүй юм шиг санасан. Гэтэл хайр сэтгэлд ч мөн амар тайван гэж байдаггүй, мөн нэг тийшээ «бүх л амьдралын нэг адил» гэж Штольцын хэлдэгчлэн урагшлаад л урагшлаад л байдаг байх нь ээ... 

	Амьдралыг «Зогс, бүү хөдөл!»10 гэж хэлэх Есүс Навин хараахан төрөөгүй юм байна. Маргааш тэгээд юү болдог юм бол? гэж сэтгэл түгшин асуугаад, гэр лүүгээ бодол болон, залхуурангуй алхав.

	 

	 

	 

	Ольгагийн цонхны дэргэдүүр өнгөрөхөд Ольга бачимдсан дотроо Шубертийн11 уран аялгуугаар тэийлгэж, жаргалаа дааж ядан уйлах мэт сайхан дуулж байхыг сонсоод:

	— Бурхан минь, энэ хорвоо дээр амьд явах гэгч яасан сайхан юм бэ! гэлээ.

	 

	 

	XI

	Обломов гэртээ эргэж иртэл Штольцоос «Одоо нэг сэргэвэл сэргэнэ, үгүй бол өнгөрнө» гэж хэлээд мөн тийм үгээр дууссан захидал ирсэн байв. Цаашлаад хөдөлдөггүй гэж баахан зэмлээд, одоо өөрөө очих гэж байгаа Швейцар луу ир, мөн Итали руу очъё гэж урьсан байв.

	Хэрэв тэгэхгүй бол тосгон руугаа явж ажил төрлийнхөө байдлыг нягтлан, эмх замбараа тогтоож, тариачдыг ажилд оруулах, өөрийнхөө жинхэнэ орлогыг шалгаж хэр хэмжээг нь мэдэх, өөрөө байж байгаад шинэ байшин бариулахыг зөвлөжээ.

	Бид «одоо юм уу, эсвэл ингээд өнгөрнө» гэж ярилцсаныг санаарай гээд төгсгөжээ.

	«Одоо, одоо, одоо байлгүй яах вэ гэж Обломов давтан, — Миний амьдралд ямар нандин сайхан юм тохиолдож байгааг Андрей мэдэхгүй байгаа. Өөр юү хэрэгтэй юм бэ? Үүнээс өөр хаана ч гэсэн, хэзээ ч гэсэн энэнээс илүү их ажилтай байж би ер чадахгүй. Андрей өөрөө туршаад үзээсэй гэмгүй. Үгүй энэ Франц, Англи хүмүүсийн тухай уншаад үзэхэд цөмөөрөө л ажил хийж, хамаг юмны учрыг мэдчихсэн улс шиг байх юм. Тэгэхэд зүгээр л бүх Европоор юм уу, зарим нь бүр Ази, Африк хүртэл хэрэн явж, зураг зурах, эртний юм эрж газар ухах юм уу, арслан агнаж, могой барьж явдаг юм байна. Үгүй бол гэртээ томоотой суун нөхөдтэйгөө, бүсгүйчүүлтэй өглөө, өдөр, орой хоол цай зооглодог, хийдэг ажил нь энэ л байдаг юм байна. Би тэгэхэд ямар ялтай хүн юм бэ? Андрей зүгээр л «Ажил хий, морь мал шиг зүтгээд бай!» л гэх юм. Яах юм бэ? Би гэдэс цатгалан, мөр бүтэн. Ингэхэд Обломовка руу явах гэж байна уу, үгүй юү гэж Ольга бас асуусан... гэж бодогдлоо.

	Обломов ажилд орж захидал бичдэг болоод, уран барилгын газраар хүртэл оров. Удалгүй жижиг ширээн дээр нь байшин, тойрсон цэцэрлэгийн төлөвлөгөө зураг бий боллоо. Хоёр тагт бүхий суухад тохиромжтой, зайтай байшин ажээ.

	«Энд би, энд Ольга, энд унтах өрөө, энд хүүхдийн тасалгаа байна гэж инээмсэглэн бодож байснаа, — Үгүй тариачид, энэ тариачид... гээд царай нь барайж, дух нь үрчийн, — Нөгөө хөршийн хүн захидалдаа газар хагалалт, тариа цайруулалтын тухай нарийн юм руу орсон байх юм. Мөн ч уйтгартайяа. Мөн дундынхаа мөнгөөр худалдааны том суурин руу зам засаж, гол дээгүүр гүүр тавья гэсэн байна. Үүнд гурван мянган рубль намайг гарга, мөн Обломовка барьцаанд өг гэж байх юм... тэгэх хэрэг байгаа үгүйг би яаж мэдэх юм бэ?.. ашиг гарах юм уу, үгүй юү?.. Тэр хүн мэхэлж ч байгаа юм уу? За тэр яах вэ шударга л хүн байж, Штольц түүнийг таньдаг юм. Тэгэхдээ тэр хүн өөрөө эндүүрч болох юм. Би мөнгөө зүгээр үрээд хаячих болно. Гурван мянга гэдэг хэчнээн их мөнгө вэ. Хаанаас тийм их мөнгө авах юм билээ. Үгүй айж байна! Бас хэдэн тариачдыг зэлүүд байгаа газар дээр нүүлгэх санаатай гэнэ, хариу бушуухан өгөхийг шаардсан, цөм л бушуу, бушуу гэх юм. Эдлэнг барьцаанд өгөхийн тул хэрэг болох бүх баримт бичгийг Зөвлөлд12 өөрөө явуулж өгөх гэсэн. «Өөртөө итгэмжилсэн бичиг явуулж, дээд газар очиж мэдэгд» гэсэн байх юм. Үгүй бас их санаатайяа. Тэр газар хаана ч байдаг юм. Хаалга нь хаашаа ч онгойдог юм, би мэдэхгүй юм чинь»

	Обломов хоёр долоо хоног хэр тэр хүнд хариу бичсэнгүй, гэтэл Ольга хүртэл тэр газарт очсон үгүйг асууна. Саяхан Штольц өөрт нь, мөн Ольгад захидал ирүүлж, «Тэр юү хийж байна?» гэж асуужээ.

	Гэхдээ Ольга сэтгэлтэй хүнийхээ ажил төрлийг өнгөн төдий, өөрийнхөө хэрээр л ажиглана. Сэргэлэн цовоо байна уу, ийшээ тийшээ дуртай явж байна уу, болзсон цагтаа төгөл рүү ирж уулзаж байна уу, үгүй юү, хотын сонин, ер нь яриа хөөрөө түүнд аятайхан санагдаж байна уу, үгүй юү гэдгийг л аждаг байв.

	Амьдралын гол зорилгыг хараанаасаа гаргаж байна уу, үгүй юү гэдгийг Ольга юунаас ч илүү нарийн ажиглана.

	Тэд дээд газрын тухай асуусан байж гэхэд, зүгээр Штольцод нөхрийн нь ажил төрлийн талаар дуулгах юмтай болох л гэж асуусан хэрэг.

	Ид сайхан зун болоод зуны дунд сар дуусах дөхөн, тэнгэр гойд сайхан байлаа. Обломов Ольгагаас бараг салахгүй. Сайн өдөр цэцэрлэгт, үдийн халуун болоход гацуур модны хоорондох бутан дунд, Ольгагийн хөлийн тэнд суугаад ном уншиж өгнө. Ольга өөр нэг Обломовт зориулах хатгамал эхэлчихсэн байлаа. Эдний харьцаа ч мөн халуун дотно, хааяа үүл гаравч даруй арилна.

	Обломовт хүнд муу юм зүүдлэгдэж, сэтгэл түгших цаг ирвэл Ольга ариун дагина мэт сахин, тунгалаг нүдээрээ царай руу нь нэг хармагцаа, дотор бодлыг нь гаргуулан тайлж, дахиад л хайр сэтгэл нь дөлгөөн, намуун, огторгуйн шинэ өнгө үзэсгэлэн тольдох голын урсгал шиг болдог байв.

	Ольга амьдрал, хайр сэтгэл, ер нь юм бүхнийг улам тод тодорхойгоор ойлгох болж ирлээ. Орчноо хуучныхаас илүү итгэлтэйгээр эргэцүүлэн, ирээгүйн тухай санаа зовохгүй болжээ. Ольгагийн оюун ухааны нэг шинэ тал нь нээгдэж, шинэ зан чанар нэмэгдлээ. Энэ нь зарим үед энэ тэр хөгийн байдлаар, зарим үед алгуур, ултай, зүй уялдаатайгаар илэрч гарна... Амьдралд тохиолдох элдэв муу явдлыг төдийгүй Обломовын залхуу хойрго, нозоорог байдлыг хүртэл дийлэн гардаг зөрүүд чанар Ольгад байдаг билээ.

	Нэг юм хийх сэн гэдэг бодол Ольгад төрвөл даруй тэр ажилдаа орно. Ярьсан ч тэр юмныхаа л тухай ярина. Ярих нь дуулддаггүй юмаа гэхэд тэр л юмаа бодож байна, түүнийгээ мартахгүй, цалгардахгүй, ухарч буцахгүй, бүх талаар нь эргэцүүлэн бодоод санасандаа хүрнэ гэдэг нь илт харагддаг байлаа.

	Алив явдал тохиолдох бүрийд ямар аргаар, яавал зохихыг мэддэг, чаддаг энэ эв зүй, хүч Ольгад хаанаас гардгийг Обломов гайхна.

	«Ольгагийн нэг хөмсөг үргэлж жаахан дээшээ өргөгдөж, дээр нь үл ажигдах жаахан үрчлээ гардаг, тэр үрчлээс дотор л энэхүү зөрүүд зан нь үүрэглэж байдаг юм» гэж Обломов боддог байв.

	Хэдий амгалан сайхан царайтай байхад хүртэл тэр үрчлээ ер гарч, хөмсөг нь эгц болдоггүй байв. Гэхдээ гаднаа илэрсэн хүч чадал, эрс ширүүн ааш зангүй билээ. Санасан юмандаа тууштай зорьж, зөрүүд байдаг нь Ольгагийн бүсгүй хүний галбирыг огтхон ч эвддэггүй байлаа.

	Ольга эрмэг зоримгоороо ялгарч, өөрийгөө биширдэг эв дүйгүй эрэгтэйчүүдийг хурц ширүүн үгээр хэлмэгдүүлж, зочдын өрөөнд цугларсан бүхэнд цэцэн түргэн ухаанаараа гайхал төрүүлэн, аль нэг булангаас «Лут аа! Мөн ч цэцэн!» гэж хашхирахыг дуулах сан гэдэг бүсгүй биш байлаа.

	Олонх бүсгүйчүүлийн аймхай зан Ольгад мөн бий. Хулан хараад чичрэхгүй, сандал унаад орхивол ухаан алдчихгүй хэдий боловч гэрээс холхон явахаа айна. Сэжигтэй шиг санагдсан тариачин эрийг хараад эргэнэ, хулгайч орж магад гэж шөнө цонхоо хааж, бүсгүй л хүний зан гаргана.

	Ольга бас өрөвчхөн зөөлөн сэтгэлтэй. Амархаан уйлуулчхаж болно, сэтгэл юухин - хүүхэнд уярна. Хайр дурлал нь үнэн голоосоо энхрий ялдам, юм бүхэнтэй зөөлөн, анхаарамжтай харьцана. Эд бүгд чухамхүү жинхэнэ бүсгүй хүний галбир мөн билээ.

	Хааяа ёжуун хурц үг цухуйлгах боловч эв дүйг нь сайн олж, хорон биш ухаалаг аятайгаар хэлэх тул хэн ч гэсэн тэгж хэлүүлэхэд дуртай байх сан билээ.

	Гэхдээ Ольга нэвт салхитай өрөөнд байхаас айхгүй үдэш сэрүүн болсон хойно нимгэн хувцастай яваад ажрахгүй. Эрүүл сайхан биетэй, хоол унданд сайн, өөрийн нь дуртай хоол гэж байдаг бөгөөд тэр хоолоо яаж хийхийг мөн өөрөө мэднэ.

	Эд бүгдийг мэдэх залуу авхайчуул олон бий нь үнэн. Гэхдээ энэ тэр учрал болбол чухам яах вэ гэдгийг чухам мэдэхгүй, мэдлээ гэхэд хүнээс дуулсан, цээжилсэн байх тул яагаад чухам тэгэх ёстой, өөрөөр хийж болохгүйн учрыг мэдэхгүй, даруй л авга эгч буюу хамаатан бүсгүйн нэрийг барина.

	Тэр ч байтугай өөрөө чухам юу хүсэж байгаагаа олонх авхайчуул мэдэхгүй, нэг юм зоригловол, хайнгуут, тэгэх хэрэгтэй ч юм байх, ингэх хэрэггүй ч юм байх гэх жишээтэйгээр шийднэ. Тэдний тал саран мэт хөмсөг нь тэгш, хуруугаар зулгааж зассан духан дээр нь үрчлээс байхгүй болохоороо л тийм байдаг юм байх.

	Ольга, Обломов хоёрын хооронд бусдын нүднээ үл ажигдах нууц харьцаа тогтож, хүний дэргэд хэлсэн ялимгүй нэг үг, харц бүхэн өөрсдөд нь тусгай утгатай байдаг билээ. Тэд бүхэн өөрсдөд нь хайр сэтгэлийн тэмдэг болно.

	Ольга хэдий биеэ сайхан барьж чаддаг авч өөрсдийн нь дурлалтай адилхан намтартай өөр дурлалын тухай хоолон дээр энэ тэр яриа гарахад, гэнэт улайж орхино, дурлалын намтар ер нь өөр хоорондоо их төсөөтэй болохоор Ольгад улайчих цаг их олон тохиолддог байв.

	Тиймэрхүү үг цухуйлгаад ирэхээр Обломов цай ууж сууснаа зовсондоо гэнэт бөөн их боов авч, аргагүй хэн нэг хүний инээдийг хүргэнэ.

	Тэд цаашаа хянуур, болгоомжтой боллоо. Обломовтой уулзсанаа Ольга заримдаа эгчдээ хэлэхгүй өнгөрнө. Обломов гэртээ хот явлаа гэж хэлж гараад цэцэрлэг рүү очих жишээтэй.

	Ольгагийн оюун ухаан хэдий тунгалаг, юмыг хэдий ухамсартайгаар авч үздэг, насан бага, бие эрүүл байсан ч гэсэн нэгэн өвчинөрхүү маягийн шинэ байдал мэдэгдэж ирэх болов. Үе үе сэтгэл нь тавгүй болоход, өөрөө түүнийгээ эргэцүүлэн бодовч хэрхэн тайлбарлахаа өөрөө мэдэхгүй байв.

	Заримдаа үдийн халуунд Обломовтой сугадалцан явж байснаа, залхуурангуй маягтай мөрийг нь түшээд, аль нэгэн талаар туйлдах мэт аяндаа л хөлөө хөдөлгөн явж удтал дуугүй байна. Сэргэлэн цовоо нь үгүй болж, харц нь ядрангуй, цоггүй болоод гөлөрч орхино. Нэг юм гөлөрчихөөрөө өөр юм харъя гэхэд залхуу нь хүрэх шиг санагдана.

	Нэг л хүнд оргиод дотор нь давчдан тавгүйрхэнэ. Гадуур хантаазаа тайлж алчуураа авахад мөн тус болж өгөхгүй, давчидсан бачуурсан хэвээрээ л байна. Модон дор хэдэн цаг хэвтмээр л санагдана.

	Обломов сандарч, мөчрөөр нүүрийг нь сэвэхэд Ольга унтууцан, ийнхүү санаа тавихыг нь болиулсанд, зовж давчидсан хэвээрээ л байна.

	Тэгснээ гэнэт санаа алдаж эргэн тойрон сэргэсэн нүдээр хараад, Обломов руу мөн харж, гарыг нь атгаад, инээмсэглэж, дахин сэргэлэн цовоо, сайхан ааштай болон, тавгүйрхэхээ байна.

	Ялангуяа нэг орой Ольга энэ тавгүйрхэлд, хайр сэтгэлд уяран автаад Обломовт өөр байдлаар харагдлаа.

	Бүгчим халуун, ойн халуун салхи сэржигнэн үлээж, бөөн бөөн хар үүл бүрхэн улам бүр харанхуйлж байв.

	— Бороо орох нь ээ гэж бэйл хэлээд харихаар явчихлаа.

	Ольгагийн эгч мөн өрөөндөө ороод, Ольга өөрөө бодол болон удтал төгөлдөр хуур дарж байснаа болив.

	— Хуруу чичрээд, чадахгүй нь ээ, надад нэг л бүгчим оргиод байх юм. Цэцэрлэгээр жаахан явъя гэж Обломовт хэлэв.

	Гэрийн дэргэдүүр зассан замаар хоёулаа сугадалцан удтал дуугүй явав. Ольгагийн зөөлөн гар хөлс даажээ. Цаашаа цэцэрлэг рүү оров. Мод» бут цөм бөөн хар болон нийлж, хоёр алхмаас цааш юм үзэгдэхгүй, ганцхан элстэй зам л тахиралдан бүүдийнэ.

	Ольга харанхуй руу хүчлэн харж, Обломовт наалдаад, хоёулаа дуугүй баахан явлаа. Хоёр талаар нь мод битүү хана болон харлах нарийн зам руу бараг нэвтрэх шахан явж ирэхэд Ольга гэнэт зогтусаад, 

	— Надад нэг аймаар санагдаад байна! гэв.

	— Юунд тэр вэ? Бүү ай даа Ольга, би цуг байна шүү дээ гэж Обломовыг хэлэхэд, Ольга хариуд нь шивгэнэн:

	— Би өөрөөс чинь чиг айгаад байх юм. Нэг л айгаад байх мөртөө тэр нь сайхан юм. Зүрх хачин шимшрээд. Алив гараа, миний зүрх яаж цохилж байгааг үзээч гэв.

	Ольгагийн бие зарсхийж, Обломовын мөрнөөс хоёр гараараа зууран, 

	— Харж байна уу, харж байна уу, харанхуйд нэг хүн сүүдгэнээд байгааг чи харахгүй байна уу?.. гэж шивгэнээд Обломовт улам чанга наалдав.

	— Хэн ч байхгүй... гэж наадах нь хэлсэн боловч, мөн л нуруу руу нь хүйтэн оргив.

	— Миний нүдийг бушуухан нэг юмаар дарчих! гэж Ольга шивнээд, — За одоо зүгээр... энэ чинь санаагаар л тэгж байгаа юм гэж сэтгэл хөдлөн шивнээд, — Тэр бас л сүүмэлзэж байна! Хараач тэр хэн юм бэ? Алив нэг газар, вандан дээр сууя... гэв.

	Обломов тэмтчин байж вандан сандал олоод Ольгаг суулгалаа.

	— Ольга гэртээ харья, чиний бие муу байна гэж Обломовыг ятгахад Ольга хариуд нь:

	— Үгүй, энд агаар сайхан юм. Миний энд, зүрхний хавьд бачуураад байх юм гэв.

	Ольгагийн амьсгаа Обломовын хацрыг халуун оргиулна. Толгойг нь бариад үзэхэд, толгой нь мөн халуун байлаа. Амьсгаадан давчдаж байгаа дотроо уужруулах санаатай байн байн санаа алдана.

	Обломовын сэтгэл зовж, гэртээ харивал дээр биш байгаа? Хэвтэх юм биш биз гэж үглэнэ.

	— Үгүй. Үгүй, намайг зүгээр байлга, битгий хөдөлгө... гэж Ольга гуниглангуй, аяархан шивнээд, — Энд төөнөөд байх юм гэж цээж рүүгээ заана.

	— Нээрээ гэртээ харья гэж Обломовын яаруулахад:

	— Үгүй, байзна, энэ ингээд зүгээр болно гэнэ.

	Обломовын гарыг чанга атгаж байн байн нүүрээ ойртуулж өөдөөс нь эгцлэн удтал дуугүй харна. Тэгээд аяархан уйлж эхэлснээ эгширтэл уйлчхав. Обломов бүр сандарч гүйцлээ.

	Обломов машид сандран, 

	— Бурхан минь бушуухан харьж үзье, Ольга! гэж гуйхад Ольга:

	— Зүгээр, сайн уйлаад авъя бүү, саад бол... энэ халуун оргисон юм чинь нулимстай цуг гарна. Эд бүгд чинь сэтгэл хөөрснийх гэлээ.

	Харанхуйд хүндээр амьсгаалах нь Обломовт дуулдаж халуун нулимс гар дээр нь дусалж, гарыг нь тас атгахыг мэдэж суув.

	Обломов хуруугаа ч хөдөлгөлгүй амьсгал даран суулаа. Ольгагийн толгой мөрөнд нь наалдаж амьсгаа хацар луу нь халуун оргиулна... Обломовын бие зарсхийн байсан боловч хүүхний хацарт уруулаараа хүрч зүрхлэхгүй байв.

	Ольга улам улам тайвширч амьсгаа нь намуухан боллоо... Ольга нам суухад Обломов унтчихаж орхиогүй болов уу гэж бодон хөдлөхөөсөө айна.

	— Ольга! гэж шивнэн дуудсанд Ольга мөн шивнэж

	— Юу гээ вэ? гээд чангаар санаа алдав.

	— За одоо... тайван боллоо... гэж Ольга гуниглангуй дуугараад, — Миний дотор онгойж, амьсгаа уужирлаа гэв.

	— За явъя гэтэл, Ольга дурамжханаар:

	— Явъя гэснээ, — Хонгор минь! гэж энхрийлэн шивнээд гарыг нь атгалаа. 

	Тэгээд мөрөн дээр нь түшин туйлдсан байртай алхан гэртээ хүрлээ.

	Өрөөнд орсон хойно Обломов өөдөөс нь харахад Ольга бодолд автсан байртай хачин инээмсэглэж байлаа.

	Обломов Ольгаг зөөлөн диван дээр суулгаж, өөрөө өмнө нь сөхрөн, гүнээ уярсандаа гарыг нь хэд дахин үнсэв.

	Ольга өөдөөс нь мөн инээмсэглэн, хоёр гараа татаж авсангүй. Гартал хойноос нь дагаж харав.

	Обломов үүдэн дээрээс эргэж харсанд Ольга хойноос нь даган харж царай нь нөгөө л туйлдсан энхрий байдалтай хэвээр түрүүчийнх шигээ дотноор инээмсэглэн байгаа нь түүнийгээ барьж чадахгүй байх мэт... 

	Обломов юм эргэцүүлэн явав. Нэг газар иймэрхүү инээмсэглэл үзсэн бодогдоод ямар зурган дээр иймэрхүүгээр инээмсэглэсэн бүсгүй байлаа даа гэж санахыг оролдоно... Корделия л биш дээ... 

	Маргааш нь Ольгагийн биеийг хүн явуулж асуулгав.

	«Ашгүй зүгээр, өнөөдөр ирж хоол зоогло, орой таван мод хэр газар явж галын наадам үзье» гэж хариу хэлүүлжээ.

	Обломов үүнд итгэж чадалгүй өөрөө явлаа. Ольга цэцэг шиг сэргэлэн, нүд нь цогтой сэргэлэн хоёр хацар нь ул бутарч, дуу нь цовоолог аятайхан болчихсон байлаа. Гэснээ Обломовыг дөхөж очиход сандран, золтой л дуу алдчихсангүй, «өчигдрийн юунаас хойш бие нь ямар байна?» гэж асуухад царай нь улайсхийгээд явчхав.

	— Мэдрэл жаахан ядарснаас тэгсэн байх гэж Ольга яаран хэлээд, — Эгч эртхэн унтаж бай гэсэн. Саянаас л би ингэх болсон... 

	Ольга үгээ хэлж дуусгалгүй, буруу харах нь уучилж үз гэх байртай, юунд ингэж сандарснаа өөрөө ч мэдэхгүй байлаа. Өчигдрийн явдлын тухай санахаас юунд сэтгэл шаналж, зовоод байгаа юм бол?

	Нэг юмнаас ичих шиг, нэг хүнд... Обломовт ч юм уу, аль өөртөө ч юм уу дургүй нь хүрэх шиг оргино. Заримдаа Обломов өөрт нь улам дотно, илүү их хайрлагдах болсон юм шиг, өчигдрийнхөөс хойш нэг нарийн нандин учраар төрөл болчихсон юм шиг, хайртай сайндаа уйлмаар ч юм шиг санагдана... 

	Ольга шөнө удтал унтсангүй, өглөө цэцэрлэг гэр хоёрын хооронд замаар удаан холхихдоо дахин дахин эргэцүүлж, учрыг нь олохгүй эргэлзэн, нэг хөмсгөө зангидсанаа гэнэт царай нь улайж нэг юманд инээмсэглэнэ. Тэгээд юу ч тодорхой ойлгож чадахгүй «Аах Сонечка! Чи бас их азтай хүн ээ дээ! Дор нь л учир ойлгох байсан даа!» гэж унтууцан боджээ.

	Обломов тэгэхэд яаж байв аа? Өчигдөр Ольгагийн амьсгаа хацрыг нь халуун оргиулж, халуун нулимс гар дээр нь дусалж байхад, гэрт нь бараг тэврэн аваачих шахаж сэтгэлийн нь их хөдөлгөөнийг ажсаар байгаад таг чиг, хөдлөхгүй байсны учир юу вэ?.. Өөр хүн бол тэгэхэд? Бусад улсын харц хэчнээн зоримог түрэмгий байдаг билээ... 

	Юм бүхнийг мэддэг болчихсон, амьдралын алив асуудлуудыг аль эрт шийдэж орхиод юунд ч үл итгэн, бүхнийг хүйтнээр тунгаан үздэг болчихсон залуусын дунд Обломов залуудаа байсан хэдий боловч сэтгэлийн нь гүнд сайхан үерхэл, хайр сэтгэл, хүний мөс чанарт итгэдэг, өөрөө хэдий олон удаа хүнд итгэн эндүүрсэн, хэдий олон эндүүрлээ ч гэсэн сэтгэл нь шаналж байсан боловч сайн сайханд итгэдэг гол чанар нь ер хазайж яваагүй хүн билээ. Дотроо бүсгүй хүний цэвэр ариунд бишрэн, эрх мэдэлтэй байхын нь зөвийг хүлээж, түүний төлөө чадах юмаа хийдэг байлаа.

	Гэхдээ зан ааш султайгаасаа болоод сайн сайхныг номлож бүсгүй хүний цэвэр ариуныг хүндлэн үздэгээ илээр хэлж чадахгүй, сайханд нь дуугүйхэн баясан суудаг билээ. Зарим үед харин бүсгүй хүнийг цэвэр нандин сэтгэлтэй гэж үзэн хүндэтгэх байрын үг цухуйлгахыг хүртэл үзэж үл чадах задгай зайдан үгтэй улстай ам нийлж, тэдний улайран шуугилдахад бодлогогүй хөнгөн үг нэмэрлэж байсан удаатай.

	Олон хүний яриан дунд сайн сайхан цэвэр ариун, шулуун шударгын тухай хэлсэн үг хэр их үнэтэй, хэчнээн гүнзгий ул мөр үлдээдгийг өөрөө ер тодорхой үзээгүй юм. Буруугаар ичиж гуйвалгүй, зоригтой цовоо, чангаар хэлсэн сайн үг ихэс дээдсийн уран шог үгний муу шуугианд үл дайрагдан нийгмийн амьдралын урсгал дунд хаягдсан сувдан лугаа адил тосон тогтоож авах хясаатай заавал дайралддаг юм гэдгийг боддоггүй байлаа.

	Сайн үг хэлэхдээ ичиж улайн, түгдэрчих мөртөө бодлогогүй хөнгөн үгийг зоригтой чанга хэлдэг бөгөөд, гай болоход тийм үг мөн талаар хаягддаггүй зарим үед засаж үл болох урт ул мөр бас үлдээдгийг өөрсдөө гадарладаг ч үгүй билээ.

	Обломов харин хэрэг дээрээ үнэн шулуун үнэхээр сэтгэл татагдаж, дотроо тэмцэлдэлгүйгээр, хүнч бус, цэвдэг зан гаргалаа гэж зэмлэхээр ганц ч үгүй. Нэг хүн гэрийн тавьц сэлтээ нөгөө нэг хүн нөхөцсөн бүсгүйгээ сольсон тухай, сольсноос хэр их зарлага гарсан тухай өдөр тутам гардаг яриаг Обломов дуулж чаддаггүй байлаа.

	Эр хүний төрх намбаа алдсан өөр хүний төлөө, хамаагүй нэг бүсгүй хүний бузар шившигт явдалд автсаны төлөө сэтгэл шаналах удаа олон боловч олноос айн дуугүй байна.

	Обломовын энэ чанарыг тааж мэдэх хэрэгтэй байсан бөгөөд, Ольга үүнийг таажээ.

	Тиймэрхүү хачин хүнийг эрэгтэйчүүд дооглох боловч, бүсгүйчүүл уул чанарыг нь олж танин, цэвэр ариун журамтан бүсгүйчүүл өрөвдөх сэтгэлээр хайртай сайн байдаг ба шившигт явдлыг нэг нь цагаадахын тулд мөн нөхцөхийг эрэлхийлдэг юм.

	Зун өнгөрөх тийшээ хандаж, өглөө оройдоо чийгтэй харанхуй байх боллоо. Голт бор төдийгүй зөөлөн цагааны цэцэг гандаж, жимс унаж гүйцэв. Обломов Ольга хоёр өдөр болгон уулзана.

	Обломов амьдралтай мөр зэрэгцэж ирсэн, юу гэвэл эрт хоцорсон юмаа дахин мэдэх болж францын элчин яагаад Ромоос явахад хүрсэн, Англичууд яах гэж цэргийн хөлөг онгоц дорно зүгт явуулж байгаа учрыг мэддэг болж, Герман юм уу франц руу шинэ зам хэдийд тавигдахыг сонирхох болжээ. Гэхдээ Обломовка эдлэнгээс том суурин орох зам тавих тухай бодсон юмгүй, дээд газарт орж нөгөө хүнд итгэмжлэх бичгийг батлуулсангүй, мөн Штольцын захидалд хариу явуулсангүй.

	Зөвхөн Ольгагийн гэрт өдөр тутам яригдаж байдаг юм, мөн тэдний захиалсан сонинд бичигддэг зүйлийг л мэдэж авдаг, Ольгагийн уйдгүйн ачаар гадаадад гарч буй цаг үеийн уран зохиол овоо сайн үздэг байснаас бусад нь хайр сэтгэлээр халхлагдан хоцорно.

	Эдний энэхүү сайхан жаргалд хааяа аар саар юм тохиолдовч хэтийн төлөв нь ямагт үүлгүй тунгалаг байлаа. Ольга зарим үед Обломовын тухай, хайртай сэтгэлтэй болсон тухайгаа эргэцүүлэн бодоход хүрдэг байсан бол; энэ дурлалаас чөлөөтэй цаг үлдэж сэтгэлд сул чөлөөтэй газар байлаа гэвэл; Өөрийн асуулт болгонд бэлэн зэхсэн хариулт Обломовын толгойд үгүй, өөрийн нь зориг эрмэлзлийн дагуу Обломовын зориг эрмэлзэл бадрахгүй: амьдралд өөрөө золбоотой, сэтгэл догдлон байхад Обломов зөвхөн янагийн хөдөлгөөнгүй харцаар хариу ширтдэг байвал эд бүгд зовуурьтай бодол төрүүлж нэг могой шиг хүйтэн юм зүрх рүү дөхөөд ирэх шиг болон сайхан мөрөөдөл хүслэнгээс сэргэж, хайр сэтгэлийн дурал сайхан ертөнц намрын муухай өдөр шиг барайж, юм бүхний өнгө гутах мэт болно.

	Жаргал ийнхүү төгс дүүрэн биш сэтгэл дундуур байдгийн учрыг Ольга хайн эргэцүүлнэ. Юу дутагдаад байгаа хэрэг вэ? Өөр юу хэрэгтэй юм? Обломовт хайртай сайн болдог бол тавилан биш үү? Энэ хайр сэтгэлийг Обломовын номхон төв ааш, сайн сайханд итгэдэг зан ялангуяа аль ч эрэгтэй хүний харцанд тодорч үзэгддэггүй гойдын энхрий зөөлөн сэтгэл зөвтгөж байгаа юм.

	Харц бүхний нь учир ойлгосон харцаар хариулж чадахгүй байлаа гээд яадаг юм бэ, дууны нь өнгө заримдаа урьд өөрт нь зүүдэнд юм уу, үнэхээр ч бил үү сонсогдсон юм шиг оргин эвгүй санагддаг... Энэ яах вэ тэгж санагдаж л байгаа хэрэг, үүнийг их юманд бодож, цэцэрхэхийн хэрэг байна уу, тэгээд?

	Эцэст нь энэ хайр сэтгэлээс ангижиръя гэж бодлоо ч гэсэн яаж ангижрах юм бэ? Нэгэнт өнгөрч сайн болчихсон, хайр сэтгэлийг тэгээд хувцас шиг дураараа тайлаад хаячхаж болдоггүй. «Амьдралд хоёр удаа хайр сэтгэлтэй болдоггүй, үүнийг ёс суртахуунгүй хэрэг гэлцдэг» гэж бодно.

	Ольга хайр сэтгэлийг ийнхүү ажиглан шинэ алхам бүрийг нь уйлж юм уу, инээмсэглэн угтаж, эргэцүүлэн тунгаана. Дараа нь инээд нулимс хоёулыг нь нуусан төлөв царайтай болдог энэ царайнаас нь Обломов их жийрхдэг байв.

	Энэ бодол, сэтгэлийн эргэлзээ сэлтийн тухай Обломовт үг ч үл цухуйлгана.

	Обломов хайр сэтгэлийг эргэцүүлэн бодохгүй сайхан зүүрмэглэлд автан, тэр тухайгаа Штольцын дэргэд хүслэн болон чанга ярьчихдаг байв. Амьдрал мөнх үүлгүй сайхан байж болоход зарим үе итгэн, нүдэнд дулаахан нөхөрсөг тавиун царайтай хүмүүстэй Обломовка эдлэн тагтан дээр налайж, жаргал төгсөөс энэ тэрийг эргэцүүлэнхэн суугаа байдал зүүдлэгдэнэ.

	Одоо ч мөн энэ бодолд заримдаа автан Ольгагаас нууцгай, ирэхгүй удахыг нь хүлээн модон дотор хоёр ч удаа зүүрмэглэсэн билээ... 

	Тэгж байтал гэнэт үүл бүрхэж ирлээ.

	Нэг өдөр хоёулаа нэг газраас залхуурангуй дуугүй буцаж ирж яваад их зам дээгүүр гарч явтал өмнөөс нь бөөн тоос татаж, бөөн тоосон дунд сүйх давхин, сүйхэн дотор Сонечка нөхөртэйгөө өөр нэг эрхэм, бас нэг авхайтан сууж байлаа.

	— Ольга! Ольга! Ольга Сергеевна! гэж хашхиралдана. 

	Сүйх тэрэг зогсож, эрхэмсэг олон эрэгтэй эмэгтэйчүүл гарч ирэн Ольгаг тойрч мэнд усаа мэдэлцэн үнсэлцэнэ. Цөм ам амандаа шуугилдан Обломовыг удтал анзаарахгүй байлаа. Тэгж байснаа гэнэт цөм Обломовыг харахад нэг эрхэм бариултай шил нүдэндээ ойртуулж ирээд л харлаа.

	— Энэ юун хүн бэ? гэж Сонечка аяархан асуулаа

	— Илья Ильич Обломов гэж Ольга танилцууллаа. Гэр лүү цөм явган явахад Обломов баахан аягүйрхэж олноос хоцроод, тариан дундуур гэр өөдөө харьчих санаатай сүлжмэл хашаан дээгүүр хөлөө давуулах гэтэл Ольга харцаараа буцаав.

	Уул нь гайгүй байх сан, гэтэл энэ эрхмүүд даанч хачин хараад болж өгөхгүй, за энэ ч бас гайгүй байх сан. Урьд уул нь ингэдэггүй, нойрмогдуу уйтгарлангуй харц, хайшраг хувцасны нь ачаар ингэтэл их хардаггүй байсан билээ.

	Ирсэн эрхмүүд мөн тэр хачин харцаа Обломовоос Ольга руу шилжүүлж Ольга өөд ийнхүү эргэлзэнгүй харахыг үзээд Обломовын дотор гэнэт хүйтэн оргих шиг болж, нэг юманд гэмшин, гол нь харлаж шаналсанд тэсэж чадалгүй, гэртээ хариад бодол болон барайж суув.

	Дараа өдөр нь Ольга хөөрхөн юм ярьж, эелдгээр аяглан энхрийлэхэд хүртэл Обломовын сэтгэл сэргэж өгсөнгүй. Ольгаг шалан асуухад толгой өвдсөнөөр шалтаг зааж, далан таван мөнгөний үнэртэй ус толгой руугаа хийхийг тэсвэрлэхэд хүрэв.

	Дараа нь хоёр хоноод, тэднийг орой Ольгагийнд эргэж ирэхэд нь, Ольгагийн эгч тэднийг, ялангуяа Обломовыг арай л нэг учиртай хараад, зузаан зовхи буулгахад, нүд нь зовхины цаанаас мөн харсаар л байх мэт. Тэгээд минут хэртэй бодлогошрон спирт үнэртлээ.

	Обломов сэтгэл зовон, дуугүй байв. Өөртөө төрсөн эргэлзээг сэтгэлийг нь зовоож, айлгачихаас айгаад Ольгад итгэмжлэн хэлж зүрхэлсэнгүй, үнэнийг хэлбэл энэ үүлгүй сайхан жаргалыг тийм чухаг асуудал тавин булингартуулж бусниулахаас өөрөө ч мөн айж байлаа.

	Энэ бол Ольгагийн Обломовт дурласан нь эндүүрэл үү, үгүй юү гэдэг асуудал төдий биш, ер нь энэ хайр дурлал маань бүхэлдээ ийнхүү ойд, шөнө орой хоёулхнаа уулзаж байдаг маань зөв үү, үгүй юү гэдэг асуудал байлаа.

	«Би үнсэх гэж оролдож байсан, гэж Обломов хирдхийн бодоод, — Үгүй энэ чинь ёс суртахууны хуульд заасан эрүүгийн гэмт хэрэг шүү дээ. Тэгэхдээ, эхний, үл ялих нэг нь ч биш, үүнээс өмнө бас: гар атгах сэтгэл илчлэх, захиа өгөх зэрэг олон шат бий... эд бүгдийг бид хоёр нэгэнт өнгөрөөсөн. Гэхдээ... миний цаад санаа шударга цагаан, би...» гээд толгойгоо өндийж цэх болон гэнэт үүл арилж, сэтгэл нь хөшөө дурсгал мэт гэгээн сайхан нарны туяанд гийсэн Обломовка, ногоон толгод мөнгөн утас мэт мушгирсан гол сэлт урган орж, өөрөө Ольгатай хоёул модтой урт замаар бодол болон зугаалж, Ольгагийнхаа бүсэлхийгээр тэврээд явж байх юм. Амрах сэрүүвчнээ сууж, сэрүүн тагтан дээр...

	Ольгагийн хавийн хүмүүс цөм бахдаж бишрэн өмнө нь мэхийнэ, ер нь урьд Штольцод санаашран ярьж байсан бүхэн нь цөм бүрджээ.

	Обломов ийнхүү сайхан санаашралд автаж явснаа гэнэт үгүй, «үүнээсээ л эхлэх ёстой байсан шүү дээ гэж хирдхийн бодоод, — хайртай гэж гурав дахин хэлсэн голт борын мөчир, сэтгэлийн үг эд бүгд журамтан бүсгүйгээс бүхэл насны бэлгэ тэмдэг болгон мэдэгдээд дахин давтагдахгүй зүйл байсан. Гэтэл би яав. Би ер хэн юм бэ?» гэж бодохоос толгойны нь судас алхаар тогших мэт цохилж байв.

	«Би хүний толгой эргүүлдэг завхай зайдан амьтан юм байна! Ердөө тэр хөгшин Селадон13* шиг талимаарсан нүд гаргачхаад, бүсгүй хүнээс хулгайлж авсан цэцэг цамцныхаа заханд хатган, хүний сэтгэлийг татаж, завхайрч чадсанаараа нөхөртөө худлаа гайхуулж суудгийн адил юу яах... юу яах л... дутаа шив дээ. Бурхан минь би яасан дэндүү муухай юм хийв ээ! Нөгөө хавцал гээд байдаг маань энд л байж шүү дээ. Ольга тэгээд хавцал дээгүүр өндөрт нисэх биш ёроолд нь орчхоод байна. Яалаа гэж тэр вэ, юунд...»

	Амьдралын нь солонголсон сайхан өнгө гэнэт бүүдийж, Ольга буруу явдлын золиос болох нь гэж бодогдсонд Обломов зовон туйлдаж, хүүхэд шиг уйлчхав. Хамаг хайр сэтгэл хүнч ёсонд нь хар толбо болох учиртай гэмт хэрэг байжээ.

	Тэгснээ эд бүгдээс гарах зүй ёсны зам, Ольгатай ханилан суух зам байна гэж бодогдоход үймэрсэн ухаан санаа нь түргэн онгойх шиг болно.

	Обломов баярлан хөхиж, тийм ээ тийм, үүний хариуд нь зөвшөөрөн ичингүйрсэн харц байх болно... Ольга ганц ч үг хэлэхгүй, царай гэнэт улайж, сэтгэлийнхээ гүнд хүртэл баясаад, нүд нь нулимсаар дүүрнэ... 

	Уйлах инээмсэглэх хоёр нийлж, дуугүй өөдөөс минь гараа сунгана. Дараа нь үнэхээр баясан хөгжиж, хөдөлгөөн нь хүртэл баярлаж яарсан байртай болно. Дараа нь хоёулхнаа хоёр амьдралыг нэг болгон нэгтгэх учиртай хэлэлцээ хийж удтал сэтгэлийн үгээ харилцан итгэлцэж шивнэлдэнэ.

	Аар саар юманд, жирийн нэг юмны тухай ярианд өөрсдөөс нь өөр хэнд ч үл мэдэгдэх хайр сэтгэлийн тэмдэг илэрч байх болно. Тэр цагт эднийг хэн ч харцаараа зэмлэж чадахгүй билээ гэж бодож байснаа гэнэт царай нь төлөв ихэмсэг болов.

	«Зөв шулуун, баттай сайхан жаргал гэдэг бол ийм л байх учиртай. Энэ сайхан цэцгийг өнөө хүртэл өвөртөө нууж, янагийн цэнгэлд хүүхэд шиг автан гүйж, далд уулзахыг эрэлхийлэн, сарны гэрэлд зугаалан, охин хүний итгэмтгий зүрх хэрхэн цохилохыг чагнаж, санаашрал хүслэн нь илрэн гарахыг чих тавьж явдаг... Бурхан минь!» гэж ганцаараа ярилаа.

	Тэгээд Обломовын царай час улайчхав.

	«Хайр сэтгэл хэр чанд үүрэг хүнд тулгадгийг Ольга өнөө оройдоо л мэднэ. Өнөөдөр сүүлчийн удаа хоёулаа уулзана, өнөөдөр...» гэж бодлоо.

	Гараараа зүрхээ дараад үзэхэд хүчтэй боловч жигд цохилох нь шударга хүний зүрх тэгж цохилох ёстой билээ. Уулзаж учрахын хэрэггүй юм гэж хэлэхэд Ольгад эхлээд гутарна, дараа нь Ольгад энэ санаагаа зовсхийн дуулгах болно. Гэхдээ эхлээд юу санаж явдгийг нь мэдэхийг оролдоно. Зовж ичингүйрэхийг нь харж баясна, цаашаа тэгээд... 

	Цаашаа Ольга ичингүйрэн зөвшөөрч, улайж инээмсэглэнэ, гараа дуугүй өөдөөс нь сунгана, удтал хоёулаа шивнэлдээд, бүх орчлон дахины өмнө нууж хаахгүй үнсэлцэх юм бодогдоно.

	 

	 

	XII

	Ольгатай уулзахаар Обломов яаран гэрээр нь очтол гадагшаа гарсан гэлээ. Тосгон руу очиход мөн байсангүй. Тэгтэл алсад тэнгэрт заларч яваа дагина мэт уул өөд хөл нь газар хүрэхтэй үгүйтэй хөнгөхөн алхаж, турьхан бие нь сэтгэл татан ганхасхийх харагджээ.

	Хойноос нь явтал Ольга үнэхээр нисэн одож буй мэт хөл нь өвсөнд дөнгөж хүрэхтэй үгүйтэй. Уулын талд очоод хойноос нь дуудаж эхэллээ.

	Ольга хүлээж байгаад хариугүй ойртоод ирэхийн даваан дээр цаашаа явж, нэлээд хол очиж орхиод, зогсон инээд алдана.

	Цаашаа гүйгээд алга болчихгүйг лавтай мэдээд эцэст нь бүр зогссонд Ольга уруудан гүйж ирээд гараа өгч, инээд алдсаар уул өөд чирэв. Хоёулаа нэг төгөл рүү орж Обломов малгайгаа аваад, Ольга алчуураар духны нь хөлсийг арчиж өгөөд, нүүрийг нь шүхрээр дэвлээ.

	Ольга энэ өдөр гойд сайхан ааштай, олон юм ярьж, дүрсгүйтнэ. Эсвэл гэнэт янаг энхрий аашилж байснаа дараа нь гүн бодолд даруй автах жишээтэй.

	Хоёулаа сүүдэрт суусны дараа, 

	— Өчигдөр бий юү хийснийг таа даа? гэж Ольга хэлэв.

	— Юм уншсан уу? гэхэд толгой сэгсрэв.

	— Юм бичсэн үү?

	— Үгүй.

	— Дуу дуулсан уу?

	— Үгүй, мэргэлсэн. Гүнгийн түлхүүр баригч авгай өчигдөр манайд ирсэн юм. Тэр авгай хөзрөөр мэргэлж чаддаг юм л даа. Би тэгээд гуйсан юм.

	— Тэгээд яасан бэ?

	— Яах вэ. Замтай гэж гарлаа. Дараа нь нэг олон улс байна гэсэн. Тэгээд цөмөөрөө л цайвар үстэй юм гэнэ ээ... тэгээд Катягийн дэргэд дөрвөлжний ноён миний тухай боддог болж гэж гэнэт хэлэхэд миний царай час улайчихсан. Дараа нь намайг хэний тухай бодож байгаа вэ гэж ярих гэхээр нь би хөзрийг нь хольж орхиод гараад гүйчихсэн.

	— Чи миний тухай боддог уу? гэж гэнэт асуув.

	— Арай бага шиг бодож болдог ч болоосой гэж Обломовыг хэлэхэд Ольга бодолхийлэн:

	— Би бас яана! Өөрөөр яаж байж болдгийг би бүр мартаж орхижээ. Өнгөрсөн долоо хоногт чи яагаа вэ, уурлаж орхиод, санаж байна уу. Хоёр хоноход миний ааш гэнэт хувиран хачин муухай болчихсон. Чиний Захартай хэрэлддэг шиг л Катятай хэрэлддэг байсан: Катя битүүхэн уйлж байхыг нь үзээд ч ер өрөвдөөгүй. Эгчийн юм асуухад хариулахгүй, юу ярьж байгааг нь чагнахгүй, юу ч хийж, хаашаа ч явах дургүй байсан. Тэгснээ чамайг хүрээд ирэхийн хамт л огт өөр болж Катяд ягаан бошинзоо бэлэглэсэн... гэв.

	— Энэ чинь хайр дурлал мөн! гэж Обломовын сүржин дуугарахад Ольга:

	— Юу? Ягаан бошинз уу? гэж асуув.

	— Цөм! Чиний үгийг дуулахад би мөн дүрээрээ байна. Надад ч мөн чамайг байхгүй байхад өдөр хоног ч өнгөрөхгүй, жаргал ч, гэж байхгүй. Шөнө нэг л цэцэглэсэн сайхан хөндий зүүдлэгдэх юм. Чамайг үзэхээрээ би сайхан ааштай, юм хийх зоригтой, үгүй бол уйтгартай, залхуутай, юуны ч тухай бодолгүй хэвтээд л өгмөөр байдаг... хайр сэтгэлээсээ ичиж зоволгүй хайрлаж бай даа... гэв.

	Обломов гэнэт дуугүй боллоо. Үгүй би юү ярьж байна аа, би өөр бодолтой ирсэн шүү дээ! гэж бодоод, хоолойгоо засаж, хөмсгөө зангидах гэв.

	— Ингэхэд гэнэт намайг үхэж орхивол чи яах вэ? гэж Ольга асуулаа.

	— Юун дэмий бодол бэ! гэж Обломовыг хааш хэрэг дуугартал. Ольга хариуд нь:

	— Тийм ээ. Би салхинд цохиулчих юм. Чи энд ирдэг, би байдаггүй. Манайх руу очиход чинь өвчтэй байгаа гэж хэлнэ. Маргааш нь мөн адилхан, миний өрөөний цонхны хаалт хүртэл хаалттай: эмч толгой сэгсрээд л байна. Катя өлмий дээрээ гэтэн өөр лүү чинь гарч ирээд, өвчтэй байна, үхэх нь шиг байна гэнэ... гэхэд, Обломов гэнэт:

	— Аах! гэж дуу алдав.

	Ольга инээд алдаад, 

	— Чи тэгвэл яах вэ? гэж өөдөөс нь эгцлэн харж асуув.

	— Юу? Ухаан солиорох юм уу, биеэ буудах хоёрын нэг болно. Чи тэгтэл эдгэрнэ шүү дээ! гэв.

	Ольга аягүйцэж, 

	— За больё, ийм юм ярихаа боль! Юун хачин юм ярьж сууна аа! Чи ганцхан үхсэн хойноо над дээр бүү ирээрэй, би хий юмнаас айдаг шүү... гэв.

	Обломов үүнд инээсэнд Ольга ч мөн инээлээ.

	Энэ дэмий ярианаас сэргэн, 

	— Бид ямар хачин хүүхдээрээ байгаа улс вэ, бурхан минь! гэж Ольгаг хэлэхэд Обломов дахин хоолойгоо засаад:

	— Ингэхэд байна аа... Би нэг юм хэлэх гэсэн юм гэлээ.

	— Юу тэр вэ? гээч Ольга даруй өөдөөс нь эргэхэд Обломов хулгасхийн дуугүй болов.

	Ольга ханцуйнаас нь аяархан татаад,

	— За ярь л даа! гэж шалгаахад Обломов хулчганан:

	— Зүгээр л... гэв.

	— Үгүй чиний дотор нэг юм байна шүү дээ гэхэд мөн юм дуугарсангүй.

	— Аймаар муу юм бол зүгээр бүү ярьж үз гэснээ гэнэт, — Үгүй, хэл! гэв.

	— Онц юм биш ээ, дэмий л юм гэхэд

	— Үгүй, үгүй, нэг юм байна, ярь! гэж Ольга шалан цамцны нь хоёр энгэрээс чанга барьж, нүүрээ их ойртуулсанд, Обломов үнсэж орхихгүйн тулд нүүрээ баруун зүүн тийшээ буруулж байхад хүрэв.

	Өөрөө ч уул нь буруулаад байхгүй л байх сан, гэвч, Ольгагийн нөгөө «Хэзээ ч үгүй!» гэж ширүүн дуугарсан нь дуулдах шиг болоод байлаа.

	— За хэлээч! гэж Ольга шалахад

	— Чадахгүй нь ээ, хэрэггүй... гэж наадах нь цааргалав.

	— «Итгэл гэдэг хоёр биеийн жаргалын үндэс мөн» «Хань нөхрийн нүднээс нууц ганц ч нугалаа хүний зүрхэнд байж болшгүй юм гэж чи юунд номлодог байсан юм бэ? Энэ хэний үг вэ?

	— Би зүгээр гэж Обломов алгуураар, — Өөрт чинь, даанч гойд их хайртай сайн болохоор хэрэв юү яавал... гэж л хэлэх гэсэн юм гээд түгдрэв.

	— За тэгээд? гэж Ольгаг унтууцан асуухад;

	— Хэрэв чамайг ондоо хүнд сайн болчхоод, тэр хүн чинь чамайг жаргалтай сайхан байлгаж чадахаар юм бол би өөрөө... гуниг зовлонгоо дуугүй дотроо эдлэн, тэр хүнд байраа тавьж өгөх сөн гэлээ.

	Ольга гэнэт цамцны нь энгэрийг тавьчихлаа.

	— Юунд? гэж гайхан асуугаад, — Би үүнийг чинь ойлгохгүй юм. Би бол чамайг хэнд ч өгөхгүй байх сан. Өөр хүнтэй чамайг жаргаасай гэж би хүсэхгүй, дурлахгүй байна. Энэ чинь нэг л их цэцэн юм байх, би ойлгохгүй юм аа гээд харц нь модон дээгүүр дэмий гүйнэ.

	Жаал азнаснаа, 

	— Тэгэхлээр чи надад хайргүй юм шив? гэж бас асуулаа.

	— Би чиний төлөө амь насаа үрэхээс буцахааргүй байгаа болохоор өөрийнхөө тухай бодолцож чадахааргүй их хайртай юм.

	— Тэгээд яах юм бэ? Хэн чамайг амь насаа үр гэж гуйгаад байгаа юм бэ?

	— Чамайг өөр хүнд сайн болчихдог юм аа гэхэд гэж би ярьж байна.

	— Өөр хүн шүү! Чи солиорчээ! Чамд хайртай байж өөр хүнээр яах юм бэ? Тэгвэл чи өөр бүсгүйд сайн болох юм гэж үү?

	— Чи юунд миний үгийг дуулж сууна вэ? Би юү ч чалчиж байгаа юм бүү мэд, тэгэхэд чи үнэмшиж суух юм. Ийм юм хэлэх гэж ерөөсөө бодсон юм биш шүү дээ, ерөөсөө... гэхэд нь Ольга:

	— Чи тэгээд юү хэлэх гэсэн юм бэ? гэв.

	— Чиний өмнө би буруутай, эртнээс аван буруутай болсон гэдгийг хэлэх гэсэн юм.

	— Юунд буруутай юм бэ? Яаж? Хайр сэтгэлгүй юм уу? Надаар тоглоом хийсэн юм уу? Бушуухан хэлээч гэж Ольгаг асуухад, Обломов гунигтайгаар:

	— Хаанаас, тиймэрхүү юм огт биш! гээд түгдэрч, Ингэхэд байна аа... чи бид хоёр сэм уулзах юм гэлээ... 

	— Сэм гэнэ ээ? Яагаад сэм байдаг юм? Чамтай уулзсан тухайгаа би бараг л дандаа эгчид хэлдэг... гэхэд Обломов сэтгэл зовж:

	— Нээрээ дандаа хэлдэг гэж үү? гэж асуулаа.

	— Үүнд муу юм юу байгаа юм бэ?

	— Миний буруу, ингэдэг ёсгүй... юм гэдгийг би аль эрт өөрт чинь хэлэх учиртай байсан юм.

	— Чи хэлж байсаан гэж Ольга хэллээ.

	— Хэлсэн гэж үү? Нээрээ юү? Би нээрээ... үг цухуйлгаж байсан юм байна шүү. Тэгвэл би хийвэл зохистой юмаа хийсэн л юм байна.

	Обломовын сэтгэл сэргэж, Ольга энэ хүнд хариуцлагыг ийнхүү хялбараар авч хаясанд баярлав.

	— Өөр юү гээв? гэж Ольгаг асуухад

	— Өөр үү... өөр юмгүй дээ гэв.

	— Худлаа гэж Ольга баттай хэлээд, — Өөр юм байна, чи бүгдийг хэлсэнгүй гэлээ.

	Обломов үүнд, хааш хэрэг дуугарахыг хичээн, 

	— Би бодохдоо... юу гэж... гээд зогсчихсонд Ольга юу гэхийг нь хүлээж байлаа.

	— Бид жаал цөөн шиг уулзаж байвал зүгээр юм... гээд өөдөөс нь хулгасхийн харав.

	Ольга дуугүй байлаа.

	Дараа нь жаал бодсоноо, 

	— Яагаад тэр вэ? гэж асуув.

	— Миний дотор их шаналаатай байх юм. Зовж гэмшээд тэр... Бид хоёулхнаа их удаан байх юм, миний сэтгэл хөдөлж, зүрх шимшрээд явчихдаг, чи ч мөн тайван биш байдаг... би айх юм гэж түгдчин хэллээ.

	— Юунаас айж байгаа хэрэг вэ?

	— Ольга чи бага залуу, юу учирч болохыг мэдэхгүй байна. Хүн биеэ барьж чадахгүй болох цаг байдаг. Хүнийг нэг адын хүчин дотроос нь хатган, зүрх сэтгэл нь мансуурч, нүдэнд нь гал ороод ирдэг. Ухаан санаа нь бүдгэрч юм үзээгүй цэвэр ариуныг бодолцон хүндэтгэх сэтгэл санаа хийсэн арилж, шунал тачаалын галд автаад, юу болж байгаагаа мэдэхээ больчихдог цаг бий. Хүн тэгээд биеэ барьж чадахгүй болохын үед хөлийн нь дор ёроолгүй гүн харанхуй нүх гараад ирдэг юм гэв.

	Обломовын бие нь хүртэл зарсхийгээд явчихлаа.

	— Тэгээд яадаг юм! Гүн харанхуй нүх харлаад ирвэл ирж л байг! гэж Ольга өөдөөс нь томоос томоор харан хэлэхэд, Обломов юм дуугарсангүй. Цааш нь ярих юмгүй, эсвэл ярихын хэрэггүй байлаа.

	Ольга өөдөөс духны нь үрчлээ бүрийг номын мөр адилаар унших мэт удтал харж, үг бүрийг нүдний харц, ер нь хайр сэтгэлтэй болсон үеийн бүх явдлаа эргүүлэн санаж байгаад, харанхуйд цэцэрлэг дотор уулзсан тэр нэг явдлыг санан гэнэт улайчхав.

	— Чи дандаа дэмий юм ярих юм гэж хажуу тийшээ харан хурднаар өгүүлээд, — Чиний нүдэнд ямар ч тийм гал дүрсхийж байхыг би үзээгүй... чи над руу ихэвчлэн манай асрагч эх Кузьмичнатай л адилаар хардаг гэж хэлээд инээд алдав.

	— Ольга чи тоглоом хийж байна, би харин үнэнээсээ ярьж байна шүү, тэгээд ч хэлэх юмаа цөмийг хэлээгүй байна.

	— Өөр бас юу вэ? Бас ямар харанхуй нүх гараад ирсэн бэ? гэж Ольгаг асуухад Обломов санаа алдлаа.

	— Яах вэ, бид ингэж... хоёулхнаа уулзаж байхын хэрэггүй юм.

	— Яагаад? гэхэд

	— Тусгүй хэрэг гэсэнд Ольга бодол болов.

	— Тийм ээ, үүнийг тусгүй муу л гэлцдэг. Яагаад тэр юм бэ? гэж Обломовоос бодлогошрон асуув.

	— Үүнийг хүмүүс мэдвэл юу гэх юм бэ, цуу тараад орхино...

	— Хэн юү гэх юм бэ? Надад эх байхгүй. Ганцхан эх минь л чамтай юунд уулзаж учирдгийг асууж болох байсан, ганцхан ээжийнхээ өмнө л би хариуд нь уйлчхаад, өөрөө муу юм юу ч хийдэггүй, таныг ч мөн хийдэггүй гэж хариулах сан билээ. Ээж тэгээд л итгэх байсан. Өөр хэн байдаг юм? гэж Ольга асуусанд Обломов хариуд нь:

	— Эгч чинь гэлээ.

	— Эгч үү? гээд Ольга гунигтайгаар толгой сэгсрэв.

	— Эгч хэзээд ч асуухгүй. Би бүр явчихлаа ч гэсэн эгч явж эрэхгүй, намайг асууж шалгаахгүй, би ч мөн хаана очиж, юу хийснээ хэлэх гэж эргэж ирэхгүй билээ. Өөр хэн байна?

	— Бусад улс цөмөөрөө... саяхан гэр Сонечка чи бид хоёр луу харж инээмсэглээд байсан. Түүнтэй хамт явсан тэр бүстэй бүсгүй эрхмүүд цөм бас ялгаагүй.

	Ингээд тэр цагаас аван сэтгэл зовж байсан хамаг юмаа цөмийг Ольгад ярьж өгөв.

	— Сонечка ганц над руу харж байхад ч би гайгүй байсан. Харин тэр харц чам руу тусаад ирэхээр миний хөл гар хүйт оргиод явчихсан гэж ярив.

	— Тэгээд? гэж Ольга хүйтнээр асуулаа.

	— За тэр цагаас аваад л би яаж үг яриа гаргахгүй байх билээ гэж толгойгоо эргэтэл бодон өдөр шөнөгүй зовж байна. Чамайг айлгачихгүй юм сан гэж санаа зовж байсан... түрүүнээс хойш чамтай ярилцъя гэж бодоод байсан юм.

	— Дэмий санаа зовжээ. Би чамгүйгээр үүнийг мэдэж байсан... гэж Ольгаг хариуцахад Обломов гайхаж:

	— Юу мэдэж байсан гэж? гэж асуув.

	— Яах вэ. Сонечка надтай ярилцаж, үг эргүүлээд л хорон ёжтой юм хэлээд байсан. Тэр ч байтугай чамтай яажшуу харьцаж байвал таарахыг хүртэл зааж өгсөн... 

	— Чи тэгээд надад ганц ч үг хэлдэггүй юм аа, Ольга! гэж Обломов зэмлэнгүй дуугарахад:

	— Чи ч мөн ингэж зовж, санаа тавьж яваа тухайгаа надад цухуйлгаагүй шүү дээ гэв.

	— Сонечкад чи юү гэж хариулсан бэ? гэж Обломовыг асуухад:

	— Юу ч гээгүй! Үүнд чинь юү гэж хариулах юм бэ. Зүгээр л улайчихсан гэв.

	— Бурхан минь! Юун муухай юм болж байна, чи улайж байхад хүрэх гэдэг! гэж Обломов хэлмэгдэн дуугараад, — Бид яасан болчимгүй аашилж байна! Үүнээс ер юү болдог бол? гээд Ольга өөд асуух байртай харлаа.

	— Мэдэхгүй дээ гэж Ольга хүлцэнгүй дуугарав. Обломов зовлонгоо Ольгатай хуваалцаад, шулуун харц, саруул цэцэн үгэнд нь зориг орон тайвширна гэж бодсон боловч гэнэт ийнхүү цовоолог шийдвэртэй хариу дуулсангүйдээ сэтгэлээр уначихлаа.

	Царай нь нэг л хачин, яахаа ч мэдэхгүй болчихсон байртай болж нүд нь гунигтайяа хий эргэлдэнэ. Дотор нь аягүй хямралдаж эхлээд, Ольгагийн тухай бараг мартаж Сонечка нөхөртэйгөө мөн олон зочид нүдэнд нь үзэгдэж, тэдний элдвээр өөчлөн ярих инээх нь дуулдах шиг болов.

	Ольга угийн авхаалжлаг сэргэлэнгээ больж, өөдөөс нь хүйтнээр харж улам ч хүйтнээр «мэдэхгүй» гэж давтана. Энэ «Мэдэхгүй» гэдэг үгийн нандин утгыг Обломов ухаарах гэж эргэцүүлсэнгүй юү, эсвэл ухаарч чадахгүй байлаа.

	Обломов мөн юм дуугарахгүй, бусдын тусламжгүйгээр түүнд гүйцэд санаа, шийдвэр төрдөггүй, боловсорсон алим мэт өөрөө унаад өгдөггүйн адил, хүнээр шахуулж гардаг билээ.

	Ольга хэдэн минут хэр өөдөөс нь харж байснаа гадуур хантаазаа өмсч, мөчир дээрээс толгойныхоо алчуурыг аван яаралгүй боогоод шүхрээ авав.

	Обломов гэнэт сэхээ авч, 

	— Хаачих нь вэ, ийм эрт? гэлээ.

	— Үгүй орой болжээ. Чи зөв юм хэлж байна гэж бодлогошрон гунигтайгаар дуугараад, — Бидний энэ явдал хэтэрхий гүнзгийрчээ. Үүнээс гарах арга зам алга, бушуухан холдож, өнгөрсөн явдлынхаа ул мөрийг баллах хэрэгтэй байна. Ингээд хагацъя! гэж гашуудан дуугараад толгойгоо унжуулан замаар явах гэв.

	Ольга яаж байна аа, бурхан минь? Уулзаж учрахгүй гэж юү гэсэн үг вэ? Би тэгэх юм бол... Ольга гэж Обломовыг цөхрөн дуу алдахад, Ольга үгийг нь сонсолгүй улам түргэн алхаж шаахайны нь уланд элс шажигнах сонсогдлоо.

	— Ольга Сергеевна! гэж Обломов хашхирлаа. Дуулахгүй цаашаа явчихлаа.

	— Эргэж ирж үзээч дээ, бурхан минь! гэж хашхирах нь дуугарах биш, уйлах мэт, — Үгүй гэмт хэрэгтний үгийг хүртэл дуулах хэрэгтэй шүү дээ... бурхан минь... энэ хүнд ер нь сэтгэл гэж байдаг болов уу? Бүсгүйчүүл гэдэг ийм л улс даа! гэв.

	Обломов дороо сууж хоёр алгаараа нүүрээ дараад, Ольгагийн хөлийн чимээ ч тасарлаа.

	— Явчихлаа! гэж Обломов хэлмэгдэн хэлээд дээшээ харав. Тэгсэн өмнө нь Ольга зогсож байв.

	Обломов баярлан гараас нь шүүрэн аваад:

	— Чи явчихсангүй, яваад өгөхгүй биз!.. Битгий яваарай, чамайг явчихвал би гэдэг үхсэн хүнтэй адилхан гэдгийг санаж байгаарай гэлээ.

	— Явахгүй биз би буруутай болж байна. Илья чи ч мөн ялгаагүй үүнийг бас санаарай.

	— Яалаа гэж дээ, тийм биш... 

	— Юу тийм биш гэж? Бид хоёрыг хоёул байхад Сонечка нөхөртэйгөө цуг дахиад бидэнтэй дайралдаж орхивол би тэгээд л өнгөрнө гэхэд Обломовын бие агзасхийв.

	Яарч түгдчин байж, 

	— Дуулж бай даа, би хэлэх гэсэн үгээ цөмийг хэлээгүй... гээд зогсчхов.

	Гэртээ зүй ёсны энгийн, чухаг юм шиг сайхан санагдаж жаргал нь болж байсан зүйл одоо гэнэт нэг айхтар гүн хавцал мэт болчихлоо. Тэр хавцал дээгүүр алхаад гаръя гэхэд зүрхшиж, зоримог шийдмэг алхах учиртай болов.

	— Нэг хүн явж байна гэж Ольга хэллээ. 

	Хажуугийн замаар хүний хөлийн чимээ гарав. Обломов айсандаа нүд нь гөлөрч, 

	— Арай Сонечка биш байгаа даа? гэж асуув.

	Хоёр эрэгтэй хүн нэг бүсгүйтэй өнгөрсөн нь үл таних хүмүүс ажээ. Обломовын дотор онгойлоо.

	— Ольга гэж Обломов уяран өгүүлж гарыг нь бариад, — Эндээс зайлж тэр хүнгүй газар очъё, энд сууя гэлээ.

	Ольгаг вандан дээр суулгаад өөрөө хажууд нь ногоон дээр суулаа.

	— Чи дүрсхийгээд явчихсан, тэгэхэд би хэлэх юмаа гүйцээгүй байсан шүү Ольга гэж Обломовыг хэлэхэд Ольга хариуд нь:

	— Чи надаар тоглоом хийгээд байх юм бол явчхаад хэзээ ч дахин эргэж ирэхгүй шүү. Миний нулимсыг нэг удаа үзсэн чинь чамд аятайхан санагдаад одоо өмнөө сөхрөөх санаатай байж магад, тэгж бага багаар боолоо хийж, дураараа аашлан баахан сургамж хэлж байгаад уйлж, айж, намайг мөн айлгаад, сүүлд нь бид яавал зохих вэ гэж асуух болж байх шив. Ингэхэд байна аа, Илья Ильич... гэж бардмаар өгүүлэн суудлаасаа босож, — Тантай танилцсан цагаас хойш би их ухаан суусан, таны энэ тоглоомыг юу гэж нэрлэхийг сайн мэднэ... миний уйлахыг та дахиж харахгүй гэдгээ санаж яв гэлээ.

	— Үгүй дээ, надад тоглож байгаа юм алга гэж Обломовын өгүүлэх нь үнэмшилтэй ажээ.

	— Тэр тусмаа л өөрт чинь муу даа гэж Ольга хүйтнээр хэлээд, — Таны энэ бүх айсан сэрэмжилсэн, тааварласан юмнуудын хариуд хэлэх юм надад ганцхан байна. Өнөөдрийн энэ уулзалт хүртэл би танд хайртай сайн, юу хийхээ үнэхээр мэдэхгүй байсан. Одоо мэдэж авлаа тантай зөвлөн ярилцах ч үгүй гэж шийдмэг хэлээд явахаар завдлаа.

	— Би ч мөн мэдэж байна гэж Обломов хэлээд гараас нь татаж зогсоон сандал дээр суулгаад сэхээ авч минут хэртэй дуугүй байв.

	— Ингэхэд байна аа, миний дотор нэгэн хүсэл төрж, толгойд нэгэн бодол хоногшоод байх юм. Гэтэл зориг гаргаад хэлнэ гэхэд хэл эргэж өгөхгүй, амнаас үг гарахгүй юм. Тэгэхэд уул нь хэчнээн энгийн, хэчнээн... Ольга надад тус болоод өгөөч дээ гэхэд нь Ольга:

	— Таны дотор юү байгааг би мэдэхгүй юм гэлээ.

	— Больж үз дээ, ингэж та гэдгээ боль. Чиний ингэж сүртэй харах чинь намайг мохоож, үг болгон чинь жавар шиг хүйтэн даалгах юм... гэхэд нь Ольга инээж

	— Чи их солиотой юм аа гээд толгой дээр нь гараа тавилаа.

	— За би юм санаж, үг хэлэхтэйгээ боллоо, Ольга минь! гээд өмнө нь сөхрөн, — Миний гэргий болж үзээч дээ! гэж хэлчхэв.

	Ольга юм дуугарсангүй, цаашаа буруу харчхав.

	— Ольга гараа надад өгөөч гэж гуйхад Ольга өгсөнгүй. Обломов шууд өөрөө гарыг нь авч үнссэнд гараа татаж авсангүй. Гар нь халуухан, зөөлхөн ялихгүй жаахан хөлөрсөн байлаа. Обломов нүүр лүү нь харах гэж оролдоход царайгаа улам улам бурууллаа.

	— Чи юм дуугарахгүй байна аа? гэж сэтгэл түгшин асууж, гарыг нь үнсэхэд:

	— Дуугарахгүй байгаа минь зөвшөөрсний тэмдэг гэдэг! гэж Ольга аяархан хэлээд нүүрээ буруулсаар л байлаа.

	— Чиний дотор одоо хаашаа байна? Юу бодож байна? гэж Ольгаг ичингүйрэн зөвшөөрөөд уйлчих байх гэж санааширч байснаа санан асуув.

	— Миний дотор чамтай л адилхан байна гээд цаашаа ой руу харсан хэвээрээ байв. Ганцхан цээж нь оволзон байгаагаас үзэхэд сэтгэлээ дарж байгаа нь илт. «Нүдэнд нь нулимс байгаа болов уу, үгүй юү» гэж Обломовт бодогдсон боловч Ольга доошоо харсаар байв.

	— Чи хааш хэрэг амарлингуй байна уу? гэж Обломов хэлээд гараас нь чангааж өөр лүүгээ татлаа.

	— Хааш хэрэг биш ээ, тайван байна.

	— Яагаад тэр вэ?

	Яагаад гэвэл ийм болно гэдгийг эрт мэдэж, энэ санаанд дасаж орхисон юм.

	— Эрт гэнэ ээ! гэж Обломов гайхан давтан өгүүлэв.

	— Тийм ээ, чамд голт борын цэцэг өгсөн тэр цагаас хойш... Би өөрийгөө санаандаа... гээд үгээ гүйцээсэнгүй.

	— Тэр үеэс хойш уу! гээд гараа дэлгээд Ольгаг тэвэрч авах гэв.

	— Ёроолгүй нүх тулж, цахилгаан гялбаж байна... болгоомжлоорой! гэж Ольга дооглонгуй дуугараад тэврүүлэлгүй аятайхан мултарч, гарыг нь шүхрээрээ зайлуулав.

	«Хэзээ ч үгүй» гэж сүртэй хэлснийг нь санаад Обломов номхорч;

	— Чи ерөөсөө нэг ч юм яриагүй, юухнаар ч надад мэдэгдээгүй... гэхэд Ольга:

	— Бид эртэй суудаггүй, биднийг суулгадаг юм уу, авдаг юм шүү дээ гэлээ.

	— Тэр минутаас... нээрэн үү?.. гэж Обломов бодлогошрон давтав.

	— Чиний сэтгэлийг ойлголгүйгээр энд чамтай ганцаараа байж байх юм, оройд амрах газарт цуг сууж чамд итгэж байх байсан гэж бод оо юу? гэж бардмаар дуугарлаа.

	— Энэ чинь тэгээд... гэж Обломовын царай хувиран гарыг нь тавьчихлаа.

	Хачин юм бодогдоод явчихлаа. Ольга өөдөөс нь бардам амарлингуй харж, юү гэхийг нь төвөөр хүлээж байлаа. Энэ минутад бардам төв биш, нулимс мэлмэрүүлж, халуун янаг толгой эргэм их жаргалтай байвал, чухамхүү ганц ч минут болов тийм байвал Обломовт сайхан байх байлаа. Дараа нь яах вэ бүхэл амьдрал хэвийн амгалан байсан ч яах вэ.

	Тэгтэл гэнэтийн энэ их жаргалд болж нулимс ч гарсангүй, зөвшөөрөхдөө ичингүйрсэн ч үгүй! Үүнийг юү гэж ойлговол таарах вэ?

	— Гэхдээ жаргал эдлэх өөр зам бас байдаг шүү дээ гэж хэлэхэд Ольга:

	— Ямар? гэж асуув.

	Зарим үед хайр сэтгэл хүлээж, тэсэж, тооцоо хийж байдаггүй. Бүсгүй хүн янагийн галд автан догдолж, нэгэн агшинд зовлон юм уу, эсвэл амлаж болшгүй их жаргал эдэлдэг... 

	— Энэ ямар зам болохыг би мэдэхгүй.

	— Энэ бол бүсгүй хүн хамаг юмаа, амар тайван байдал, хүний үг хэл, олны хүндэтгэл сэлтийг хайр сэтгэлийн золиосонд гаргаад хайр сэтгэлийн жаргалыг амсдаг зам юм. Хайр дурлал эд бүгдийг орлож өгдөг юм.

	— Бидэнд тэгээд энэ зам хэрэгтэй юм уу?

	— Үгүй

	— Чи миний амар тайван байдлыг алдагдуулан, олонд нэр хүндгүй болгоод, саяны замаар жаргах сан гэж хүсэж байна уу? гэхэд:

	— Үгүй, үгүй! Бурхны нэр барьж андгайлахад яасан ч үгүй гэж Обломов үнэн голоосоо өгүүлэв.

	— Чи тэгээд юунд энэ тухай ярьсан юм бэ?

	— Үнэндээ Яасан юм бүү мэд ээ... 

	— Аа би мэдэж байна. Чиний төлөө би тайван байдлаа золиосонд гарган тэр замаар чамтай явах байсан уу, үгүй юу гэдгийг чи мэдэх сэн гэсэн үү? Тийм биз дээ?

	— Тийм ээ, чи таачих шиг боллоо... тэгээд?

	— Хэзээ ч яасан ч үгүй гэж Ольга хатуу хэлэв.

	Обломов бодол болж байснаа санаа алдаад:

	— Тийм ээ, тэр их айхтар зам. Бүсгүй хүн тэгж эрэгтэй хүний хойноос явж, өөрөө баларч, хайрлаж дурласаар байна гэхэд тун их сайн байх ёстой юм даа гэв.

	Ольгагийн царай өөд асуусан байртай харахад яасан ч юмгүй, ганцхан хөмсгөн дээрх атираа нь хөдөлж царай нь амгалан хэвээр байлаа.

	— Бодоод үз ээ, чиний чигчий хуруунд ч хүрэхгүй тэр Сонечка тэгвэл уулзаад танихаа больчихно доо гэв.

	Ольга инээмсэглээд, царай нь төлөв хэвээрээ л байна аа. Обломов харин Ольгагийн сэтгэлтэй сайны баталгааг үзэж сэтгэлээ хангах хүсэлд автан улам шалгаав.

	— Эрэгтэйчүүл чам руу очоод хулгасхийн хүндэтгэж доошоо харахын оронд зоримог, учиртай харцаар өөдөөс чинь ширтэх болно... гээд харахад Ольга шүхрийнхээ үзүүрээр нэг чулууг элсэн дээгүүр тэгэхээс тэгэх гэж хөдөлгөж байлаа.

	— Чамайг нэг тамхинд ороод ирэхэд хэд хэдэн бүсгүйчүүл зэвүүрхсэн байртай хөдөлнө. Тэдний нэг нь чиний дэргэдээс холдож сууна... тэгэхэд чиний сэтгэл бардам хэвээрээ... тэднээс илүү, сайн гэдгээ өөрөө мэдэж байх юм аа гэж ярьтал Ольга тайвнаар

	— Чи энэ муухай юм юунд надад яриад байгаа юм бэ? Би хэзээ ч энэ замаар явахгүй хүн гэлээ.

	— Хэзээ ч үгүй юү? гэж Обломов гуниглангуй асуухад;

	— Хэзээ ч үгүй гэв.

	— Тийм ээ, тэгж нүүр улайх чадал чамд байхгүй гэж Обломов бодол болон дуугараад, — Чи үхлээс айхгүй байж мэднэ. Цаазлуулах аймшигтай биш, урьдах бэлтгэл, цаг тутам тамлуулах л хэцүү, чи бол түүнийг даахгүй, гундчих байсан, тийм ээ? гэлээ. Ингэж яриад Ольгаг яах бол гэж эгцлэн ширтсээр байв.

	Муухай юмны тухай ярианд зовсонгүй зугаатай харж уруулаараа үл мэдэг инээмсэглэнэ.

	— Би гумдахыг ч, үхэхийг ч хүсэхгүй байна. Энэ чинь нэг л биш ээ. Тэр замаар явахгүйгээр, илүү их сэтгэлтэй байж болно гэж Ольга хэлэв.

	— Чи яагаад тэр замаар явахгүй юм бэ? Чамд энэ аймшигтай байгаа биш юм бол?.. гэж шалж, бараг унтууцан асуулаа.

	Ольга үүнд, 

	— Яагаад гэвэл энэ замаар... эцэстээ заавал салдаг юм. Би тэгэхэд чамаас!.. гээд зогсож мөрөн дээр нь гараа тавьж, өөдөөс нь удтал харав. Тэгснээ гэнэт шүхрээ хажуу тийш нь шидэж орхиод ухасхийн чангаар хүзүүдэж аваад үнсчихсэнээ царай нь час улаан болоод цээжинд нь нүүрээ нааж;

	— Хэзээ ч салахгүй хүн! гэж аяархан хэллээ.

	Обломов баярлан дуу алдаад хөлд сөхрөн ногоон дээр ойчив.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

Заметки

		[←1]
	 Талер гэж герман мөнгө. Нэг талер оросын эртний гурван мөнгөн рубльтэй тэнцэнэ.




	[←2]
	 жентльмен — Англиар ёс горимыг сахидаг сурвалжит хүн гэсэн утга бүхий үг




	[←3]
	 Ханан дээр галаар бичээстэй үг —Бурхны номд гардагчлан Бальтазар хааны найрын ид үед ид шидийн гар хаан болоод, түүний хаанчлал мөхөхийг зөгнөн ханан дээр галаар бичсэн гэж байдаг юм




	[←4]
	 Зангиагаа (ЦБ)




	[←5]
	 Моцарт гэж германы их хөгжмийн зохиолч. Голдуу наргиантай сайхан хөгжим бичдэг хүн




	[←6]
	 Жорж Занд гэж Францын нэрд гарсан дэвшилттэй зохиолч. XIX зуунд амьдарч байсан хүн




	[←7]
	 Гершель гэж Английн хүн, одон орон судлагч, 1803 онд нэг нь нөгөөгөө тойрогч дагуулт одны тухай нээлт хийжээ




	[←8]
	 Корделия гэж Шексперийн «Лир ван» гэдэг жүжгийн Лир вангийн охин. Харгүй сайхан хайр сэтгэлийн үлгэр болсон хүн.




	[←9]
	 Сю Эжен (1804—1857) — Францын нэрт роман зохиолч




	[←10]
	 «Зогс бүү хөдөл!» гэж үлгэрийн их жанжин Навин наран шингэж тулалдаан дуусах болоогүйг үзээд наранд хэлсэн үг гэж домог байдаг




	[←11]
	 Шуберт, Франц (1797—1828) — Австрийн их хөгжмийн зохиолч




	[←12]
	 Москвагийн өнчин ядуу хүүхдийг хүмүүжүүлэх газрын эд хөрөнгийг мэдэж байсан зөвлөл. 1808 оноос эхлэн энэ зөвлөл газрын эздийн эдлэнг барьцаанд авч их барьцаа өгдөг болсон юм




	[←13]
	 Селадон — XVII зууны Францын зохиолч Оноре д’Юрфэ-гийн “Астрее” (L’Astrée) романд гардаг хайр дурлалд шаналсан малчин (ЦБ)

